
Tvrdili ste, že túžite po trilógii...

PROLÓG
Eclipse Bay, Oregon, Spojené štáty americké
 Polnoc, pred ôsmimi rokmi...

„Čaká ťa veľmi dlhá cesta domov."

Hlas bol hlboko posadený, trochu chrapľavý, a rozhodne patril chlapovi. Bol to hlas, pri ktorom naskočia každej žene na chrbte zimomriavky. Vychádzal z tieňa pri kamennom monolite, ktorý nazývali Eclipský oblúk a ktorý sa vypínal ako dominanta nad týmto odľahlým pásom skalnatej pláže.

Hannah Harteová odvrátila pohľad od miznúcich koncových svetiel Perryho auta a zvrtla sa na podpätku. Srdce, ktoré jej tĺklo ako zvon po nepríjemnom incidente, čo sa odohral na prednom sedadle auta, jej začalo búšiť ešte hlasnejšie.

Vystúpiť z auta zrejme nebol najlepší nápad. Na tomto úseku Bayview Drive bola v túto nočnú hodinu veľmi riedka premávka. Si fakt hlavička, Hannah, pomyslela si. A dostala si sa z dažďa pod odkvap. Myslíš si, že si veľmi múdra a opatrná, nikdy nenecháš nič na náhodu. A nikdy zbytočne neriskuješ.

„Kto je tam?" zvolala, pričom urobila krok vzad a pripravila sa na útek.

Chlap, ktorému patril hlboký hlas, nenáhlivo vykročil z tem​noty oblúkovitej skaly a zalial ho chladný mesačný svit. Nebol od nej ďalej ako šesť metrov.

„Si predsa Harteová," povedal s ironickým podtónom. „A ne​spoznala si podľa hlasu zlého, nenapraviteľného Madisona?"

Hannah zbadala výrazný profil, na tmavých vlasoch zažiarilo strieborné svetlo a všimla si chlapcov arogantný, vyzývavý postoj. Oblečenú mal, presne ako predpokladala, čiernu koženú bundu, čierny rolák a džínsy.

Bol to Rafe Madison. Medzi dievčatami v jej veku to bol ten najohováranejší a najpopulárnejší člen škandalózneho klanu Madisonovcov. Už po tri generácie, od legendárnej bitky Mitchella Madisona a Sullivana Harteho pred Fultonovým supermarketom, upozorňovali Harteovci svojich potomkov, aby sa vyhýbali drzým, nevychovaným Madisonovcom.

Rafe robil navidomoči česť neslávnej povesti svojej rodiny. On i jeho starší brat Dave boli plodmi ľúbostnej aféry svojho otca — sochára s dievčaťom, čo mu sedelo ako model. Keď mal Rafe de​väť rokov, rodičia sa zabili na motorke a chlapci osireli. Vychová​val ich neslávne známy starý otec Mitchell, ktorý podľa tvrdenia matky Hannah nemal absolútne na to, aby robil otca dvom ma​lým deťom.

Z Rafá vyrástol učebnicový príklad problémového chlapca a bol priam zázrak, že ešte neokúsil väzenie. Podľa väčšiny obyvateľov mestečka Eclipse Bay je len otázkou času, kedy sa tam dostane.

Má dvadsaťštyri rokov, čiže je o štyri roky starší ako ja, pomys​lela si Hannah. Bolo všeobecne známe, že jeho starý otec sa naňho veľmi nahneval, keď sa v polovici druhého ročníka vysokej jedno​ducho vykašlal na školu. Chvíľku bol na vojenčine a vraj bol ži​vým príkladom nesprávnosti tvrdenia, že na vojenčine sa každý chlapec priučí nejakému remeslu. Nenaučil sa vôbec nič. Vraj to​to leto ho chce starý otec prinútiť, aby začal pracovať u svojho bra​ta, ktorý chcel napriek všetkému oživiť rodinný podnik. Nik mu nedával veľkú nádej na úspech.

Hannah síce trávila spolu s rodičmi a súrodencami každé leto a všetky voľné dni tu v Eclipse Bay, no zatiaľ nemala to šťastie stret​núť sa osobne s Rafom. Štvorročný vekový rozdiel bol dostatočným dôvodom na to, aby sa ich vesmírne dráhy nikdy nepreťali, dokon​ca ani v tomto malom prímorskom mestečku, kde mali korene ich rodiny. V detstve je štvorročný rozdiel ako jedna generácia.

Dnes mala Hannah presne dvadsať rokov. Na jeseň začne štu​dovať na univerzite v Portlande. No zrazu mala pocit, že tie štyri roky, ktoré ich delia, vlastne nič neznamenajú.

Keď si konečne uvedomila, že Rafe bol určite svedkom toho, čo sa odohralo na prednom sedadle Perryho auta, od hanby sa tak​mer prepadla. Nepatrilo sa robiť scény na verejnosti. Mám naozaj z pekla šťastie. Svedkom toho, že som porušila toto nepísané pra​vidlo, musel byť práve niekto z rodiny Madisonovcov. Od zlosti sa takmer nezmohla na slovo.

„Často to robíš?" dostala zo seba napokon priškrteným hlasom.

„Či robím často čo?" odpovedal Rafe otázkou.

„Či sa často skryješ za skalu, aby si mohol špehovať ľudí, ktorí sa chcú rozprávať medzi štyrmi očami."

„Musíš uznať, že možnosti na zábavu sú v Eclipse Bay značne obmedzené."
„To bude zrejme pravda, ak zoberieme do úvahy fakt, že máš veľmi skreslenú predstavu o tom, čo je zábava," povedala Hannah. Každý vedel, že Rafova motorka často parkuje pred Virgilovým kníhkupectvom a videopožičovňou pre dospelých. „Čo robíš, ak práve neštuduješ porno časopisy?"

„Ak práve neštudujem porno časopisy?" zopakoval Rafe a vzá​pätí s obdivom zahvízdal. „Takže tí, čo chodia do toho kníhku​pectva pre dospelákov, tam podľa teba niečo študujú?"

„Presne tak," povedala Hannah škrobené.

„Nebol som si stopercentne istý, čo znamená slovo študovať. Zo školy som odišiel, skôr ako sa na mňa stihli nalepiť nejaké cu​dzie slová."

Vysmieva sa jej. Netušila, ako má na to zareagovať.

„Neviem, prečo sa vystatuješ tým, že si sa vykašlal na školu," povedala napokon a pevne si pritisla kabelku na brucho, ako ke​by to bol nejaký zázračný štít, ktorý ju ochráni pred démonickým žiarením, ktoré vychádza z Rafá. „Podľa môjho otca bolo veľmi nerozumné, že si si takto pokazil život, lebo vraj si veľmi šikovný."

Rafove zuby sa zablysli v ironickom úškrne. „Podobné slová som počul neraz, povedala mi ich už aj učiteľka v prvej triede. Ale potom dodala, že aj keby som bol ktovieako šikovný, aj tak zo mňa nikdy nič nebude."

„Ale už si dospelý. Je to tvoja povinnosť, musíš niečo urobiť so svojím životom. Za svoje chyby nemôžeš viniť iných."

„To nikdy nerobím," povedal Rafe vážnym hlasom. „Som hrdý na to, že za všetko, čo som kedy posral, si môžem celkom sám."

Tieto slová jej vyrazili dych. Ešte pevnejšie zovrela kabelku a ustúpila o krok dozadu.

„Povedala si, že s tým chlapíkom, ktorý ťa tu vysadil, si sa prišla porozprávať medzi štyrmi očami. No mal som pocit, že váš roz​hovor nebol veľmi zmysluplný." Jeho slová ju nasledovali v tme. „Len tak medzi nami, kto bol ten debil?"

Z nejakého nepochopiteľného dôvodu mala Hannah pocit, že Perryho, ktorý to jedného dňa na rozdiel od Rafá Madisona nie​kam dotiahne, musí obrániť. Či chcela obrániť svoju povesť? Ne​páčila sa jej predstava, že ju pokladá za dievča, ktoré chodí s de​bilmi.

Pretože Perry rozhodne nie je debil. Chcel urobiť kariéru na univerzite.

„Volá sa Perry Decatur," povedala odmerane. „Práve končí štúdium na Chamberlainskej univerzite. No podľa mňa teba do toho nič nie je."

„Zjavne si myslel, že dnešný večer dopadne celkom inak."

„Perry je fajn chlapec. Ibaže dnes večer to trošku prehnal."

„Vravíš, že to trošku prehnal? To je podľa teba správny výraz?" Pokrčil plecami. „Tak v tom prípade si to prehnala aj ty. Najprv som si myslel, že budeš potrebovať pomoc, ale potom som zistil, že si s ním poradíš aj sama."

„Perry nie je násilnícky typ." Skoro vybuchla od zlosti. „Práve končí vysokú a je veľmi ctižiadostivý. Chce učiť na katedre poli​tických vied."

„No toto! Odkedy je politika veda?"

Bola presvedčená o tom, že to bola rečnícka otázka. „Keď si urobí doktorát, zrejme mu ponúknu miesto na Chamberlainskej univerzite."

„Nehovor! Keby som to bol vedel, tak ani sekundu by som si o teba nebol robil starosti, keď si s ním tak urputne zápasila. Tým chcem povedať, že ctižiadostivý študent, ktorý má v pláne urobiť si doktorát a chce učiť politické vedy na univerzite, by určite neznásilnil dievča, ako si ty. Ako som si len mohol mys​lieť niečo také!"

Hannah bola zrazu veľmi rada, že je polnoc, lebo cítila, že tvár jej od hanby priam horí. „Prikladáš tomu zbytočne veľký význam. Trochu sme sa s Perrym pohádali, to je všetko."

„Randila si už aj s inými debilmi?"

„Prestaň s tým debilom."

„Len som zvedavý. Po tom, čoho svedkom som bol, sa mi ne​môžeš čudovať, no nie?"

„Ale môžem a čudujem sa ti. Si odporne nechutný!" povedala zlostne.

„Ale nie až taký nechutný ako ten debil, nie? Lebo ja som sa ťa ani nedotkol."

„To by už stačilo. Idem domov."

„Nerád ti to pripomínam, ale si celkom sama na opustenej ces​te uprostred noci. Už som ti predsa povedal, že cesta domov bude veľmi dlhá."

Zachytila sa jediného sporného miesta v jeho logike. „Nie som celkom sama."

Pri svite mesiaca sa mu nebezpečne zaleskli zuby. „Obaja dobre vieme, že pokiaľ ide o tvoju rodinu, tak skutočnosť, že som tu s tebou, všetko ešte väčšmi komplikuje. Volám sa Madison, čo si za​budla?"

Hannah zodvihla hrdo bradu. „Ten hlúpy spor mi je celkom ukradnutý. Pokiaľ ide o mňa, tak patrí dávnej minulosti."

„Správne, patrí to dávnej minulosti, no dobre vieš, čo sa vraví o minulosti. Ľudia, ktorí sa nedokážu poučiť z chýb minulosti, ich musia zopakovať."

Hannah sa naňho prekvapene pozrela. „Povedal si to, ako keby si citoval tetu Isabel. Vždy trúsi podobné múdrosti."

„Viem."

„Ty si sa niekedy rozprával s mojou tetou?" spýtala sa podo​zrievavo.

„Ona sa niekedy rozpráva so mnou." Akoby na obranu zodvi​hol plecia. „Sem-tam jej pomôžem s niečím v tom jej obrovskom dome. Je to milá stará dáma. Trochu zvláštna, ale nečudo, veď sa volá Harteová."

Hannah sa zamyslela nad tým, čo by na to povedali rodičia, ke​by sa dozvedeli, že teta Isabel dovolí Rafovi, aby chodil k nej a po​máhal jej s drobnými opravami v Dome snov. „To zrejme vysvet​ľuje pôvod toho citátu."

„Preboha, hádam si si nemyslela, že som ho vyčítal v nejakej knihe!"

„Je všeobecne známe, že čítaš len časopisy, ktoré si požičiavaš v pornoobchode Virgila Nasha." Bože, povedala to celkom ako za​trpknutá stará dievka. „Pochybujem o tom, že podobný citát by sa našiel v časopise, ktorý tam čítaš."

Rafe sa na chvíľku odmlčal, ako keby ho bola tá poznámka pre​kvapila. Ale po chvíli sa spamätal. „Máš pravdu. Väčšinou si len pozerám obrázky."

„To som si myslela."

„Stavím sa, že ten debil v jednom kuse číta."

Tak čo je veľa, je veľa. Nejako priveľmi si dovoľuje. Je síce odo mňa o štyri roky starší a iste má neporovnateľne viac skúseností, ale ja som predsa Harteová, nedám sa vyviesť z miery nejakým Madisonom.

„Ak si sem neprišiel s nejakým vedľajším úmyslom, tak čo robíš na tomto mieste v túto nočnú hodinu?" povedala ľadovým hla​som.

„Presne to čo ty," povedal. „Mal som rande, pohádali sme sa a ona ma vyhodila z auta."

Hannah vyvalila od úžasu oči. „Kaitlin Sadlerová ťa vyhodila z auta len preto, lebo si s ňou nechcel súložiť?"

„Nepohádali sme sa kvôli sexu," povedal Rafe prekvapivo otvo​rene. „Pohádali sme sa preto, že sa stretáva s viacerými chlapmi."

„Aha." To bolo verejné tajomstvo. „Vraj sa chce vydať za nieko​ho, kto ju odvedie preč z Eclipse Bay."

„To je pravda. A ja určite nemám v úmysle zobrať si ju a odviesť z Eclipse Bay, napriek všetkým tým rečiam o tom, aký som šikov​ný a tak."

„ To určite.

„Dopekla, veď ani nemám poriadnu robotu."

„Podľa Kaitlin nie je zrejme príprava vegetariánskych burgerov v Arizoninom bufete zárukou toho, že v blízkej budúcnosti prud​ko zbohatneš," zasmiala sa Hannah.

„V tomto máš úplnú pravdu, dala mi to jasne najavo," povedal Rafe.

Hannah prekvapilo, že k nemu pocítila čosi ako sympatiu. „Musíš uznať, že si nemôžeš dovoliť vydržiavať ju v štýle, na aký by si rada zvykla."

„To viem, ale aj tak som si myslel, že kým spolu chodíme, ani jeden z nás sa nebude zabávať s inými."

„Ale Kaitlin mala na to zrejme iný názor."

„Áno. Povedala, že sa na mňa nemieni viazať. A jasne mi na​značila, že má v pláne vydať sa za nejakého prachatého chlapa. Takmer ma zničilo to, že som nebol pre ňu ničím iným ako hrač​kou."

„Jasné, takmer ťa to zničilo."

„Počuj, aj Madisonovci majú city."

„Skutočne?" povedala šeptom. „Niečo také som nikdy nepočula."

„O tom sa vo vašej rodine radšej taktne mlčí."

„To ma neprekvapuje. Narušilo by to našu predstavu o tom, akí ste."

„Áno. Ale niečo ti poviem, nevieš si predstaviť, ako ma nahne​valo, že chodím s babou, ktorej jediným záujmom je uloviť pra​cháča a zdekovať sa."

„Kaitlin je neuveriteľne usilovná," povedala Hannah. „To vie každý."

Rafe prikývol. „Ale oddnes nech je usilovná pri niekom inom."

„Zrejme bola sklamaná, keď si jej povedal, že už nemieniš byť ďalej jej, ehm, hračkou."
„Rozzúrila sa ako fúria."

Hannah sa snažila vyčítať niečo z jeho tváre, ale nebolo jasné, čo si myslí alebo čo cíti. Vlastne ktovie, či je vôbec schopný niečo cítiť, pomyslela si.

„Mám dojem, že ťa ktovieako nezničilo, že váš vzťah sa skon​čil," nadhodila opatrne.

„Čo by ma to nezničilo, veď som ti povedal, že som citlivý chla​pec. No dostanem sa z toho."

„A čo Kaitlin?"

„Trápiť sa preto, čo si myslí Kaitlin, nie je momentálne na zo​zname mojich priorít."

Hannah od úžasu vypleštila oči. „Chceš povedať, že máš nejaký zoznam priorít?"

„Mám. Síce to nie je počítačom vygenerovaný päťročný plán, aký máš zrejme zavesený nad posteľou ty, ale rozhoďne mám niečo ako plán."

Zaklipkala očami pri pomyslení na zoznam osobných cieľov, ktorý si spísala začiatkom leta a ktorý naozaj visel na nástenke pri skrini. Bola to súčasná, detailne vypracovaná verzia plánu, urobe​ného po maturite. Formulovanie cieľov a stanovovanie ciest, kto​ré vedú k ich splneniu, bolo pre ňu celkom prirodzené. Doma ich vychovali tak, aby si stanovili seriózne ciele do budúcnosti a snaži​li sa napĺňať ich. Jej otec tvrdil, že neplánovaný život je život plný zmätkov.

Madisonovci boli zas preslávení posadnutosťou momentálnym nápadom, náhlym popudom alebo túžbou. Ľudia tvrdili, že ak spaľuje nejakého Madisona túžba, je lepšie vyhnúť sa mu. Spôsob, akým Rafe teraz hovoril o Kaitlin Sadlerovej, dokazoval, že po nej ktovieako netúžil.

„Skúsim hádať," povedala Hannah, hoci si stále nebola istá, či si z nej Rafe len nestrieľa. „Čo je na tvojom zozname priorít?"

Chvíľu si myslela, že neodpovie. Potom strčil ruky hlbšie do vrecák koženej bundy a obrátil sa k zálivu.

„Mám pocit, že moje plány by ťa ktovieako nezaujímali," pove​dal lakonicky. „Nemám totiž v pláne urobiť si doktorát alebo niečo také."

Hannah sa naňho uprene pozerala, nechcela si to priznať, ale doslova ju fascinoval. „Aj tak mi to povedz."

Na chvíľku sa odmlčal. Mala dojem, že v duchu sa s niekým o niečom dohaduje.
„Starý otec vraví, že keby som nerobil somariny, mal by som dobrú hlavu na biznis. Chce, aby som pracoval v podniku môjho brata."

„Ale tebe sa veľmi nechce," povedala Hannah.

„Madison Commercial je Gabovo dieťa. Šéfuje tam a všetko musí byť tak, ako chce on. S bratom si dobre rozumieme, ale na vojenčine som prišiel na zopár vecí. Jedna z nich je, že nie som stvorený na to, aby mi niekto dával rozkazy."

„Ani ma to veľmi neprekvapilo."

Rafe vytiahol ruku z vrecka, zo zeme zodvihol kamienok a ho​dil žabku do tmavej vody. „Chcem robiť to, čo sa páči mne."

„Veľmi dobre ťa chápem."

Rafe sa obzrel cez plece. „Vážne?"

„Ani ja nechcem pracovať v úrade alebo v nejakom podniku," povedala tichým hlasom. „Keď skončím vysokú, založím si vlast​ný podnik."

„Všetko máš premyslené do najmenšieho detailu, však?"

„Celkom všetko nie. Ale kým skončím vysokú, budem to mať vypracované do najmenších detailov. A čo ty? Aký je tvoj hlavný cieľ v živote?"

„Nedostať sa do väzenia."

„To je skutočne impozantný cieľ. Aby si ho dosiahol, budeš musieť celé roky študovať, potom si budeš musieť urobiť nadstav​bu a možno aj doktorát."

„Každý si myslí, že pre mňa bude veľký úspech, ak neskončím v base," povedal a obrátil sa k nej. „A čo ty? Aký druh podniku si chceš založiť, ty usilovná a cieľavedomá mladá žena?"

Hannah prešla pár krokov po štrkovej pláži a sadla si na skalu. „To ešte neviem. Stále skúmam možnosti. Rozprávala som sa o tom s ockom. Vraví, že tajomstvo úspechu tkvie v tom, nájsť medzierku v sektore služieb. Takú, ktorú nemôžu zaplniť veľké spoločnosti práve pre svoju veľkosť."

„Urobíš dieru do sveta povedzme v sektore erotických masáží, alebo si založíš agentúru dievčat na telefón?"

„Veľmi vtipné."

„Čítal som inzeráty v žltých stránkach. Inzeráty určené pre biznismenov a riadiacich pracovníkov. ‚Ponúkame diskrétne služby, ktoré vám poskytneme v súkromí vašej hotelovej izby'."

„Niečo ti poviem, tvoj zmysel pre humor sa obmedzuje na noč​ný život."

„A čo čakáš od chlapca, ktorý nemá doktorát?"

„Zrejme priveľa." Nohy si vyložila na skalu a rukami si objala kolená.

Rafe sa postavil ku skale, na ktorej sedela. „Prepáč, trochu som to prehnal."

„To je v poriadku."

„Som si istý, že nájdeš ten svoj sektor, či čo to hľadáš. Veľa šťastia."

„Vďaka."

„Je uzavretie manželstva na zozname tvojich osobných priorít?"

Prekvapene sa naňho pozrela. „Je, iste, pravdaže."

„Zrejme sa vydáš za chlapa ako ten debil, čo?"

Vzdychla si. „S Perrym som nemala vážne úmysly. Stretávala som sa s ním len preto, aby som sa v lete nejako rozptýlila." Pošúchala si nos. „Ale dnes večer s ním nebola ktovieaká zábava."

„Asi to nebude tvoj vysnívaný princ."

„Nie."

„Stavím sa, že tvoj princ bude musieť splniť hŕbu požiadaviek, aby sa mohol stať tvojím manželom."

To suché konštatovanie ju nahnevalo. „Viem, čo očakávam od svojho manžela. No a čo? To, že ty nemáš žiadne ďalekosiahle plá​ny, hádam neznamená, že všetci ostatní musíme žiť z hodiny na hodinu."

„Máš pravdu." Z ničoho nič si sadol na skalu vedľa nej. Bol to vláčny, prirodzený pohyb. Ako veľká šelma. „Povedz mi ešte jed​no: aké prekážky bude musieť prekonať tvoj princ na bielom ko​ni, aby sa mohol stať tvojím manželom?"

Hannah zodvihla ruku a na prstoch začala vyratúvať jednotlivé body. „Musí byť inteligentný, vzdelaný, absolvent nejakej dobrej školy, úspešný vo svojom odbore. Ďalej je dôležité, aby bol lojál​ny, slušný, čestný a dôveryhodný."

„Nesmie mať záznam v registri trestov?"

„Rozhodne nie." Zodvihla druhú ruku a začala odratúvať ďalšie požiadavky. „Musí byť spoľahlivý, milý, citlivý, schopný zobrať na seba záväzok. Človek, s ktorým sa bude dať o všetkom rozprávať. Ktorý bude mať rovnaké záujmy a ciele. To je mimoriadne dôleži​té, chápeš."

„Ehm."

„Okrem toho bude dobre vychádzať s mojou rodinou, mať rád zvieratá a veľmi ma bude musieť podporovať v mojej kariére."
Rafe sa oprel o lakte. „Ale inak to bude celkom normálny chlap?"

Z ťažko vysvetliteľného dôvodu sa jej táto irónia veľmi dotkla. „Myslíš si, že žiadam priveľa?"

Rafe sa usmial. „Počuj, spamätaj sa. Chlap, akého hľadáš, ne​existuje. A ak existuje, tak bude mať nejaký hrozný defekt, o kto​rom nebudeš vedieť."

„Myslíš?" povedala Hannah a prižmúrila oči. „A čo tvoja vysní​vaná princezná? Máš už predstavu o tom, aká by mala byť?"

„Nie. Pochybujem o tom, že vôbec existuje. No vôbec mi to ne​prekáža."

„Lebo nemáš záujem o monogamný vzťah?" podpichla ho.

„Nie. Pretože chlapi v našej rodine sa nehodia do manželstva. Nie je veľká šanca, že ja budem iný."

O tomto bolo zbytočné diskutovať. Celé mesto vedelo, že Rafov starý otec bol štyrikrát ženatý. Jeho otec Sinclair bol dva razy žena​tý a potom sa vrhol do vzťahu s modelkou, ktorá mu porodila dvoch synov. Keby sa nebol zabil na motorke, iste by bol ako nič tromfol v počte rozvodov a afér so ženami svojho otca Mitchella.

„K manželstvu neslobodno pristupovať ako k lotérii alebo k hre," povedala Hannah prísne. „Je to vážny krok, pri ktorom by mala hrať hlavnú úlohu logika a. rozum."

„Myslíš si, že to je také ľahké?"

„Nepovedala som, že to je ľahké. Povedala som, že na to treba inteligenciu a zdravý rozum."

„A čo zábava?"

Hannah zaškrípala zubami. „Zasa si zo mňa uťahuješ."

„Veď si uvedom, že Madisonovci nikdy nepoužívali zdravý ro​zum. Zrejme to nemáme v génoch."

„Netrep somariny. Vravela som celkom vážne. Rafe, odmietam uveriť tomu, že sa nedá zmeniť niečo len preto, že sa to pokladá za osud."

Rafe sa na ňu pozrel úkosom. „Ty si vážne myslíš, že práve ja by som mohol porušiť rodinnú tradíciu?"

„Ak by si naozaj chcel, tak áno. Myslím, že by si to dokázal."

„Neuveriteľné. Kto by bol povedal, že dievča z rodiny Harteovcov je taký rojko!"

„Tak dobre. Prezraď mi, čo mieniš robiť so svojím životom."

„Nuž," začal váhavo, „teraz veľmi letia kultové veci a všetko, čo sa týka guru."
„Hovor vážne. Máš pred sebou celý život. Nesmieš ho hodiť za hlavu. Rozhodni sa, čo chceš robiť. Stanov si konkrétne ciele a po​tom rob všetko preto, aby si ich naplnil."

„Môj súčasný plán nepokladáš za dostatočne hodnotný?"

„Nedostať sa za mreže je výborný plán. Ale to nestačí. Rafe, sám dobre vieš, že to nestačí."

„Možno nie, ale teraz nechcem nič iné." Pozrel sa na hodinky. Digitálne číslice sa zaleskli v mesačnom svetle. „Myslím, že je naj​vyšší čas, aby si šla domov," povedal.

Automaticky vrhla pohľad na svoje hodinky. „Panebože, jedna hodina! Cesta domov mi potrvá najmenej pol hodiny. Fakt už musím ísť."

Rafe sa elegantne zosunul zo skaly. „Odprevadím ťa," povedal.

„To nie je potrebné."

„Ale je. Ja som Madison a ty si Harteová."

„No a čo?"

„No a to, že keby sa ti cestou domov niečo stalo a vaši by zisti​li, že ja som bol posledný človek, čo ťa videl, mal by som nabetón po chlebe."

Hannah sa usmiala. „A šerif Yates by ťa strčil za mreže."

„Áno. A to by vážne narušilo jediný plán, ktorý mám v súčas​nosti."

Široký polkruhovitý ohyb zálivu sa začínal v diaľke za Hannah, neďaleko zradných vôd Tajnej jaskyne. Končil sa niekde vpredu v temnote, pri výbežku, ktorý nazývali Bod, kde zapadá slnko. Na dlhej, kľukatiacej sa ceste, ktorá lemovala nepokojné vody Eclipse Bay, nebolo žiadne osvetlenie. Svetlá prístavu a malého obchod​ného centra mestečka boli viac ako tri kilometre ďalej smerom k Tajnej jaskyni.

Pred sebou Hannah videla len temnú vodnú plochu. Bod, kde zapadá slnko, nebolo vidieť v nočnej temnote. Vedela, že v za​lesnenej oblasti nad útesmi je zopár chát a domov, ale v žiadnom okne sa nesvietilo. Letné sídlo jej rodičov bolo poldruha kilo​metra odtiaľto, trónilo nad krytou jaskynkou. Veľký dom tety Isabel, ktorý sa volal Dom snov, bol takých osemsto metrov za ním.

Čaká ju naozaj dlhá cesta domov.

Obzrela sa ponad plece. Spoza vŕšku mdlo žmurkalo dobre osvetlené parkovisko. Svetlo vychádzalo z čistinky, ktorá sa vypí​nala nad mestečkom. Parkovisko patrilo Eclipskému inštitútu politických vied, ktorý nedávno postavili neďaleko Chamberlainskej univerzity.

„Rodičia sú práve v inštitúte," povedala Hannah po chvíli, len aby reč nestála. „Sú tam na recepcii, ktorú usporiadal Trevor Thornley."

„To je to veľké zviera, ktoré chce kandidovať do federálneho parlamentu?"

„Áno." Prekvapilo ju, že je informovaný o Thornleyho kam​pani. Nevyzeral ako chlapec, ktorý sa zaujíma o politiku. No zahryzla si do jazyka a nepovedala to nahlas. „Zdá sa, že tá akcia trvá dlhšie, ako naši predpokladali. Možno prídem domov skôr ako oni."

„To by bolo fajn, nie? Aspoň by si im nemusela vysvetľovať, prečo som ťa odprevadil ja, a nie ten debil."

Hannah naňho prekvapene pozrela. „Poviem im to ráno."

Rafe sa plesol dlaňou po čele. „Správne! Bože, takmer som za​budol, že mám tú česť byť v spoločnosti vzornej, pravdovravnej dcérenky. Určite povieš rodičom, že si so mnou strávila noc na pláži."

Hannah zostala v šoku stáť. „Rafe Madison, nestrávila som s te​bou noc na pláži! A ak sa opovážiš povedať podobný nezmysel svo​jim priateľom v bare Úplné zatmenie, tak prisahám, že... že ťa za​žalujem alebo také niečo!"

„Neboj sa," odvrkol, „nemám v pláne vytrubovať po meste, že sme to robili pod oblúkom."

„Urobíš veľmi dobre," odsekla. Ešte mocnejšie zovrela kabelku a pridala do kroku. Čím skôr bude doma, tým lepšie.

Aj Rafe pridal do kroku. Cítila, že vykračuje po jej boku. Ne​raz šla po tejto ceste, ale nikdy nie tak neskoro v noci. Eclipse Bay bolo bezpečné mestečko, no sem-tam sa niečo prihodilo, hlavne v lete, keď chodili na pláž ľudia zo širokého okolia. Bola rada, že má spoločnosť. Keby mala ísť domov sama, veľmi by sa bála.

Po polhodine prišli k stromami lemovanej príchodovej cestičke, ktorá viedla k letnému sídlu rodiny Harteovcov. Rafe šiel s Hannah až k schodom, vedúcim na verandu, a zastal.

„Ďalej nejdem," povedal. „Dobrú noc, Hannah."

Hannah vystúpila na prvý schod a zastala. Uvedomila si, že to​to zvláštne dobrodružstvo sa končí. Začala ňou lomcovať triaška. Zo všetkých síl sa snažila potlačiť ju. Nie je na tom nič hrozné, mať romantické predstavy o Rafovi Madisonovi. Bol to chlapec, o ktorom sa najviac hovorilo, teda o ktorom hovorili dievčatá v jej veku. Ale s takým chlapcom si nemožno niečo začať. Nemá to bu​dúcnosť.

„Ďakujem, že si ma odprevadil," povedala.

„To je v poriadku. Aj tak som nemal dnes v noci lepšiu robo​tu." V žltej žiare vonkajšieho osvetlenia vyzerali jeho oči ako dve tajomné jazierka.

„A nech ti vyjde to s päťročným plánom," povedala Hannah a dotkla sa rukáva jeho bundy. „Skús si stanoviť ešte nejaké plány a ciele Rafe. Nepremárni si život."

Rafe sa uškrnul. Potom sa k nej naklonil a nečakane ju poboz​kal na ústa. „Človek by mal stavať na tom, v čom je dobrý, a ja viem bohovsky premárniť, čo sa dá."

Ten letmý bozk ju totálne zaskočil. Obliala ju horúčava. Potom sa celá rozochvela. Na um jej nezišlo nič lepšie ako vybehnúť po schodoch.

Pri vchodových dverách zastala a. začala loviť v kabelke kľúč. Keď odomykala, triasli sa jej ruky. Keď sa jej konečne podarilo odomknúť a otvoriť dvere, obrátila sa. Rafe tam stál a sledoval ju. Kývla rukou na pozdrav a rýchle za sebou zavrela dvere.

Ráno sa zobudila na tlmený šum hlasov. Keď otvorila oči, zistila, že hľadí do hmlovej steny.

Ranný opar bol normálny v lete a začiatkom jesene. Dopo​ludnia sa obvykle rozplynul, no niekedy bolo celý deň pod mra​kom. Pri troške šťastia zasvieti popoludní sem-tam slniečko a teplota vystúpi na príjemných dvadsať stupňov. Do Eclipse Bay nechodili ľudia chytať bronz. Ak sa chcel niekto vypekať v neznesiteľnej páľave, musel ísť do južnej Kalifornie. Divé, roz​kúskované pláže na oregonskom pobreží sú pre ľudí, ktorí si rá​no oblečú bundu a tepláky a idú obdivovať jazierka, čo vytvoril príliv. Sú pre ľudí, ktorí radi skúmajú skalnaté jaskynky na po​breží, obľubujú dobrodružné prechádzky po strmých, vetrom ošľahaných skalách a nadchýnajú sa pohľadom na vodu perliacu sa na úpätí strmých útesov.

Hlasy dole zosilneli. Rodičia sa v kuchyni s niekým rozprávali. S nejakým mužom. Nedalo sa rozumieť tomu, čo vraveli, ale po​dľa intonácie tam panovalo napätie.

Hannah chvíľku počúvala, zmocňovala sa jej zvedavosť. Kto k nim zavítal tak skoro ráno? Potom zachytila nejaké meno. Rafe Madison.

„Dopekla!"

Odkopla prikrývku, vyliezla z postele a rýchlo si obliekla džín​sy a rolák. Na nohy si dala papuče, kefou si prehrabla vlasy a zbeh​la dolu. Pri kuchynskom stole sedeli rodičia a plešivejúci muž s veľkým bruchom. Bol to šerif.

„Dobré ráno, šerif Yates," pozdravila.

„Dobré ráno, Hannah," povedal Yates takmer slávnostným tó​nom. Šerif Ph il Yates bol odjakživa jediným predstaviteľom záko​na v mestečku. Ešte nikdy nebol u nich doma.

Rozpaky zakryla širokým úsmevom a spýtavo sa pozrela na ro​dičov. Stačil jej jediný letmý pohľad, aby zistila, že sa stalo niečo veľmi zlé.

Elaine Harteová sa tvárila vyslovene utrápené a Hamilton mal pevne zovreté ústa. Hannah naskočili na celom tele zimomriavky. Ako keby sa o ňu práve obtrela smrť.

„Čo sa stalo?" vyhŕkla. Otec prižmúril oči za okuliarmi.

„Práve som chcela ísť hore, aby som ťa zobudila, srdiečko," po​vedala Elaine tichým hlasom. „Šerif Yates má zlú správu."

Pred jej zrakom sa vynorila hrozná predstava, že na ceste leží te​lo Rafá Madisona, niekto ho zrazil a z miesta nehody ušiel. Preň​ho to bola včera raz taká dlhá cesta domov ako pre ňu.

Podišla k stolu a chytila sa opierky prázdnej stoličky. „Tak čo sa stalo?" vydýchla.

„V Tajnej jaskyni ráno našli telo Kaitlin Sadlerovej," povedal otec trúchlivým tónom.

„Panebože!" Takže nešlo o Rafá. Jemu sa nič nestalo. S úľavou sa zviezla na stoličku. Potom si uvedomila, aké meno povedali. „Telo Kaitlin Sadlerovej?"

„Vyzerá to ako nehoda," povedal šerif. „Zrejme sa pošmykla na cestičke nad útesom. Musím ti však položiť zopár otázok."

Niečo v jeho hlase prinútilo Hannah venovať mu pozornosť. Rafovi sa nič nestalo, ale jeho dievča je mŕtve. Nemusela byť kto​vieako bystrá, aby sa dovtípila, prečo k nim prišiel šerif. Ak príde nejaká žena o život za záhadných okolností, policajti ihneď vyšet​rujú jej priateľa alebo manžela.

Hamilton sa na ňu pozeral s utrápeným výrazom. „Zdá sa, že ide o nepríjemné nedorozumenie, Hannah. Phil vraví, že Kaitlin mala rande s Rafom Madisonom. No Rafe povedal Philovi, že v čase, keď Kaitlin približne zomrela, bol s tebou."

„Philovi sme povedali, že to nie je možné," pokračovala Elaine. „Pretože ty si bola s tým milým chlapcom z Chamberlainskej uni​verzity, s Perrym Decaturom."

Yates si odkašlal. „Hovoril som s pánom Decaturom. Povedal, že to nebolo celkom tak."

Hamiltom vrhol nahnevaný pohľad na Yatesa. „Povedali sme mu, že aj keby si nebola s Decaturom, je veľmi nepravdepodobné, že by si sa vyskytovala v blízkosti Rafá Madisona."

„Veľmi dobre viem, že Harteovci nie sú s Madisonovcami jedna ruka," povedal Yates, „ale Rafe tvrdí, že bol s vašou Hannah, a ja som si to prišiel overiť."

Hannah konečne došlo, o čo vlastne ide. „Nerozumiem tomu. Práve ste povedali, že Kaitlin Sadlerová zomrela nešťastnou náho​dou. Je vari nejasný spôsob, akým zomrela?"

„Nemôžeme vylúčiť možnosť, že skočila sama." Yates chytil svo​jou mocnou labou šálku s kávou. „To dievča bolo schopné všet​kého."

Elaine sa zamračila. „Pochádza síce z neusporiadanej rodiny, ale nepočula som, že by mala samovražedné sklony.

Yates si uchlipol z kávy. „Je tu ešte jedna možnosť."

Všetci sa naňho pozreli s otázkou v očiach.

„Možno sa pohádala s Rafom," povedal Yates tichým hlasom.

„Panebože!" vydýchla Elaine. „Chcete povedať, že ju niekto po​sotil?"

Hannah položila obe ruky na stôl. „Tak moment. Chcete na​značiť, že Rafe Madison zabil Kaitlin?"

„Možno to bola nehoda," povedal Yates. „Možno sa pohádali, ako som povedal."

„Ale to je hlúposť. Prečo by bol urobil Rafe niečo také?"

„Ľudia tvrdia, že sa mu nepáčilo, že chodila aj s inými," pove​dal Yates.

„Áno, ale..."

„Zlato, Rafe ťa chce použiť ako svoje alibi," povedal Hamilton. „Nepáči sa mi, že ťa do toho zaťahuje. Ale to si vybavíme neskôr."

„Ocko, počúvaj..."

„Hneď a zaraz povedz šerifovi, kde si bola túto noc medzi pol​nocou a druhou hodinou ráno."

Hannah sa nadýchla a pripravila sa na výbuch, ktorý bude na​sledovať. „Bola som s Rafom Madisonom," povedala.

O tri dni neskôr sa prípad oficiálne uzavrel s tým, že Kaitlin Sadlerová zomrela nešťastnou náhodou. Rozruch okolo jej smrti však trval omnoho dlhšie. Správa, že Hannah Harteová bola v tú noc, keď umrela Kaitlin Sadlerová, s Rafom Madisonom, sa prehnala po mestečku silou vlny tsunami. Málokto veril tomu, že nerobili nič iné, len sa rozprávali.

Jediná osoba, ktorá sa úprimne radovala z toho, že Rafe a Han​nah strávili dve hodiny spolu na pláži zaliatej mesačným svitom, bola Isabel Harteová, prateta Hannah.

Teta Isabel mala osemdesiattri rokov a bola to jediná romantic​ká duša v celej hartovskej rodine, učiteľka anglickej literatúry na dôchodku, ktorá nebola nikdy vydatá. Žila celkom sama v troj​podlažnom dome, ktorý dal kedysi postaviť jej otec z peňazí zaro​bených lovom rýb.

Teta Isabel poskytla kapitál, potrebný na založenie obchod​nej spoločnosti Harte-Madison, ktorá obchodovala s nehnuteľ​nosťami a pri zrode ktorej stál Sullivan Harte a Mitchell Ma​dison. Obchodnú spoločnosť a takisto priateľstvo medzi Sullivanom a Mitchellom zničil trpký spor a teta bola z toho veľmi nešťastná. Stále sa nevzdávala nádeje na to, že spor sa raz urovná a partnerstvo a priateľstvo medzi Sullivanom a Mitchel​lom sa obnoví.

Hannah mala veľmi rada tetu Isabel. Vedela, že rodičia ju pre​hovárali, aby predala Dom snov a presťahovala sa do bytu v Portlande. Isabel o tom nechcela ani počuť.

Na štvrtý deň po nepríjemnej udalosti sedela Isabel v kuchyni spo​lu s Elaine Harteovou.

„Je to také romantické!" zvolala, nevšímajúc si pohoršený výraz na Elaininej tvári. „Tí dvaja sú presne ako Romeo a Júlia."

„Nebuď smiešna!" zahriakla ju Elaine.

„Mama má pravdu," povedala Hannah, stojac vo dverách. „Všetci dobre vieme, ako skončili Romeo a Júlia. Podľa mňa veľ​mi zle."

„Toto bude Romeo a Júlia so šťastným koncom," nedala sa teta Isabel. „Bude to príbeh šťastnej lásky, ktorý ukončí dlhoročné rozbroje medzi oboma rodinami."

Elaine prevrátila oči. „Rozbroje sú medzi Sullivanom a Mitchellom, Isabel. My ostatní sa jednoducho ignorujeme. Rafe Madison určite nemá záujem o slušné dievča, ako je naša Hannah."

„Vďaka, mami," povedala Hannah. Podišla ku kuchynskej lin​ke a naliala si šálku kávy. „Pokračuj, rovno povedz, že sa nezaují​ma o také nudné dievčatá ako ja."

Elaine na ňu vrhla vyčítavý pohľad. „Veľmi dobre vieš, ako som to myslela."

„Jasné, že viem, mami," uškrnula sa Hannah. „A máš absolút​nu pravdu. Rafe o mňa nemá záujem, nie som jeho typ." Isabeline modré oči zažiarili. „Ako to myslíš, anjelik?" Hannah sa smutne usmiala. „Pokladá ma za namyslenú, usilov​nú školáčku, ktorá to chce v živote ďaleko dotiahnuť." „A čo si myslíš o ňom ty?" spýtala sa teta Isabel. „Myslím si, že mrhá svoj život. Aj som mu to povedala. Keď sme sa tak náhodou stretli v tú noc na pláži, spoločné sme mali len to, že obaja sme museli ísť pešo domov po nevydarenom rande. Môžeš si byť istá, že ani mu nezišlo na um zvádzať ma."

„Bohužiaľ, ale tomuto takmer nik neverí," povedala Elaine na​hnevane. „Dokonca som počula, že brat Kaitlin Sadlerovej si mys​lí, že sa stalo to najhoršie. Je presvedčený o tom, že Rafe zhodil Kaitlin z útesu a potom ťa zviedol a presvedčil, aby si vypovedala v jeho prospech."

„Viem," povedala Hannah. „Chudáčik Dell. Zomrela mu ses​tra a on zo všetkých strán počúva, že Rafe sa so mnou vášnivo mi​loval na pláži."

Isabeline oči zažiarili od záujmu. „Ale zrejme to nebolo cel​kom..."

„Nie, nebolo to tak," prerušila ju Hannah. „Už som povedala, že sme sa len rozprávali, nič viac."

Elaine pokrútila hlavou. „Ja ti verím, srdiečko. A teší ma aj to, že Rafe nebol pri Kaitlin v čase, keď umrela. Mrzí ma len to, že alibi mu neposkytlo nejaké iné dievča. Som presvedčená, že o tej​to nešťastnej udalosti sa bude ešte veľmi dlho hovoriť."

„Keď sa nad tým zamyslíš, je to čudné," povedala na druhý deň Pamela v bufete Arizona, napchávajúc sa burgerom a hranolčekmi. „Chápeš, akú šancu máme ty alebo ja, aby sme strávili niekoľ​ko hodín na pláži s chlapcom, ako je Rafe Madison?"

Hannah sa pozrela na priateľku spoza žemle. Pamela študovala na Chamberlainskej univerzite. Po skončení školy chcela učiť an​glickú literatúru. Už sa obliekala ako úspešná mladá profesorka: mala čierne pančušky, elegantné čierne topánky, dlhú čiernu suk​ňu, štýlové sako a okuliare v jemnom kovovom ráme. Hnedé vla​sy, ktoré jej siahali po plecia, mala na krku zopnuté sponou z ume​lej korytnačiny.

„Uznávam, že šanca nebola ktovieako veľká," povedala Hannah a znovu zahryzla do burgera so syrom tofu. „Nuž tak ako to v ži​vote chodí. A za to všetko vďačím Perrymu Decaturovi."

Pamela urobila grimasu. „Tomu zlatému chlapcovi. Tvoja ma​ma tvrdí, že je to slušný, snaživý chlapec."

„Rozhodne je veľmi snaživý. Zrejme to ďaleko dotiahne v aka​demickom svete."

„Ale slušný chlapec to nie je, však?"

„Je lepkavý. Odporný." V duchu si znova vybavila scénu na prednom sedadle jeho auta a striaslo ju. „Rozhodne to nie je milý chlapec."

Pamela sa porozhliadala po preplnenom bufete. Presvedčila sa o tom, že ich nik nemôže začuť, ale pre istotu stíšila hlas. „A čo sa stalo medzi tebou a Rafom Madisonom?"

„Nič. Už som ti predsa povedala, že sme sa len rozprávali. A nič viac."

Pamela bola očividne sklamaná. „Nič viac? Čestné slovo?"

Hannah si spomenula na ten letmý bozk na dobrú noc. „Nič viac."

Pamela prestala šepkať. „To je smola."

„Myslíš?"

„Jasné. Inteligentné, vzdelané, cieľavedomé ženy ako my vedia, že sa nemajú vydávať za chlapcov ako Rafe Madison. Čo však ne​znamená, že by si s nimi nemohli užiť trochu zábavy."

„Ale potom by bolo ťažké udržať si dobrú povesť v mestečku, ako je naše. Ver mi, teraz to dobre viem. Po tých dvoch neslávnych hodinách, ktoré som strávila na pláži s Rafom Madisonom, si už určite nik nemyslí, že som slušné dievča."

„Tak vidíš, aspoň si si s ním mohla užiť."
Rafe jej zavolal v deň, keď odchádzal z mesta. Hannah bola práve sama doma. Keď začula na druhom konci linky jeho hlas, ako pr​vé jej zišlo na um, že to určite vedel. „Som tvoj dlžník," povedal bez úvodu.

„Nie, nie si môj dlžník," odvetila Hannah, pevne zvierajúc te​lefón. Hlas mal rovnako sexy ako v tú noc na temnej pláži. „Len som povedala pravdu, to je všetko."

„Všetko je podľa teba také jednoduché, ty najusilovnejšie a najcieľavedomejšie dievča na svete? Všetko je čierne, alebo biele? Správne, alebo nesprávne?"

„V tomto prípade áno."

„Je ti jedno, že si všetci myslia, že v tú noc som robil niečo viac, než som ťa len držal za ruku?"

Útočisko našla v chybnom fakte. „Vôbec si ma nedržal za ruku."

Na druhej strane nastalo na chvíľku ticho. Hannah rozmýšľala, či si vôbec spomenul na ten letmý bozk, ktorý jej dal tesne pred tým, ako vybehla po schodoch. Ona naň rozhodne nezabudla.

„To je jedno," povedal po chvíli. „No v každom prípade to máš u mňa."

„Zabudni na to. O nič nešlo. Okrem toho, aj ty to máš u mňa."

„A to už ako?"

„Prišla som o povesť nudnej, usilovnej školáčky."

V telefóne nastalo znova ticho. „Rozhodne nie si nudná."

Nebola si istá, čo má na to povedať. Obkrútila si šnúru okolo ruky a nič nevravela. Bolo to ako etuda v sebaovládaní.

„Hannah..."

„Prosím."

„To, čo som ti včera večer povedal, som myslel vážne. Veľa šťas​tia s tým päťročným plánom. Dúfam, že všetko vyjde presne tak, ako si predstavuješ. A že sa ti bude dariť v tom podniku." Nasta​la pauza. „A dúfam, že stretneš muža, ktorý bude vyhovovať všet​kým požiadavkám na tom zozname,"

Zdalo sa jej, že to myslí úprimne.

„Rafe..."

„Prosím."

„Aj ja som myslela vážne to, čo som povedala včera. Začni žiť."

Kapitola l
Portland, Oregon Súčasnosť...

Dlhá, perlami posiata vlečka krémových svadobných šiat zo saténu sa poukladala do elegantných záhybov, keď nevesta zastala pred oltá​rom. Tajuplne sa usmiala na ženícha spoza závoja, ktorý bol jemný ako pavučinka. Organista prestal hrať. Súm stíchol. Kňaz si odkašlal.

„Tak, mne už stačilo," pošepla Hannah svojej asistentke a vy​kročila von z kostola. „Padám. Zástup gratulantov zvládneš. Li​muzína je pripravená. Dávaj pozor na toho štvorročného fagana, ktorý sa zrejme znova vrhne na nevestinu vlečku, keď pôjde po obrade od oltára. Uvidíme sa na svadobnej hostine."

„Všetko je priam dokonalé!" zvolala Čaria Grovesová a papie​rovou vreckovkou si utrela oči. Vrhla posledný pohľad na oltár. „Kvety, sviečky. Všetko. Nevesta vyzerá, ako keby práve vystúpila z rozprávky."

„Neviem, ako ti to mám povedať, Čaria, ale v tejto profesii ne​vydržíš veľmi dlho, ak začneš fňukať vždy vtedy, keď nevesta do​razí k oltáru."

„Ale keď je taká krásna. Hotová princezná!"

„Ehm." Hannah zaklapla zámok na diplomatke. „Rozhodne vyzerá lepšie ako minule. Zrejme preto, že na svadbu mala teraz viac peňazí. Po rozvode dostala veľmi slušné odstupné, ak náho​dou nevieš. Mala ohromného právnika."

Čaria prevrátila oči. „Si taká cynická, Hannah."

„Nie, nie som. Úplne s tebou súhlasím: Jennifer Ballingerová je nádherná nevesta. A pre našu svadobku je doslova požehnaním. Objednala si u nás už svoju druhú svadbu a mám silný dojem, že ani sa nenazdáme, a bude našou zákazníčkou po tretí raz. Veď to poznáš, najväčšia pochvala je, ak sa zákazník vráti."

O pol šiestej v ten istý večer vystúpila Hannah z výťahu na chod​bu, natretú štýlovou béžovou farbou, a kráčala k dverám svojho bytu. Hoci jej kroky tlmil hrubý bledý koberec, vchodové dvere na byte, ktorý susedil s jej bytom, sa otvorili, skôr ako k nim do​razila.

Winston sa vyrútil pozdraviť ju s takým nadšením, aké si mohol dovoliť dobre vychovaný hrubosrstý pinč pri takejto príležitosti. Pri pohľade na malého, elegantného, sivastého psíka, ktorý k nej beží, sa znížila jej vnútorná hladina stresu o niekoľko stupňov.

Usmiala sa, čupla si a poškrabala ho medzi ušami. Jemne zakňučal, od radosti sa triasol na celom tele a oblízal jej ruku. „Ahoj, starký. Prepáč, že meškám. Mala som namáhavý deň." Winston sa na ňu pozrel cez dlhé striebristé mihalnice a v jeho inteligentných očiach sa zračilo porozumenie.

Spoza dverí vyšla pani Blankenshipová. „Ach, tak už ste tu, mo​ja. Winston už začínal byť naozaj mrzutý. Aká bola svadba?"

„Celkom normálna. Na svadobnú hostinu sa dostavil zvyčajný počet snobov. Namiesto špargľových kanapiek, ktoré objednala nevesta, priniesli syrové taštičky. Fotograf si hrkol viac, ako znie​sol, a nebezpečne flirtoval s barmankou. Dievča, čo malo na sta​rosti kvety, sa takmer pobilo so štvorročným synovcom nevesty." „Takže nič nezvyčajné," múdro pokývala hlavou pani Blan​kenshipová. Veľmi rada počúvala zážitky zo svadieb. „Som však presvedčená o tom, že potenciálnu katastrofu ste stihli zachytiť

v zárodku."

„Za to som predsa platená," povedala Hannah. Zohla sa, aby pohladkala Winstona, ktorý poskakoval okolo jej vysokých podpätkov. „Myslím si, že nevesta bola spokojná. Pokiaľ ide o mňa, všetko šlo ako po masle, ako keby to naprogramoval počítač."

Pani Blankenshipová našpúlila pery. „To nie je najkrajšia pred​stava, zlatko. Svadba, naprogramovaná počítačom, to by bolo niečo hrozné. Znie to tak chladne. Svadby by v nás mali predsa vzbudzovať tie najúchvatnejšie pocity."

„Môžete mi veriť, pani Blankenshipová, z odvrátenej strany vyzerá dobre zorganizovaná svadba ako vypustenie vesmírnej ra​kety."

„Niečo vám poviem, zlatko, nerada to vravím, ale odvtedy, ako ste zrušili minulý rok to zasnúbenie, ste čoraz cynickejšia. Je veľ​mi smutné, ak začne byť cynická takáto milá, zdravá a energická žena ako vy. Možno to bolo pre vás priveľa, keď ste sa prihlásili na tie večerné kurzy na univerzite."

„Pani Blankenshipová..."
„V jednom kuse pracujete, ste ako robot. Možno potrebujete dovolenku. Choďte niekam, oddýchnite si, naberte silu, aby ste znova dostali chuť stretávať sa s ľuďmi."

„Nemám chuť stretávať sa s ľuďmi, pani Blankenshipová. A po​kiaľ ide o moju robotu, mňa už nič nerozhádže. Uznávam jedine tie manželstvá, o ktorých viem, že mladomanželia sa dali dokopy vďaka agentúre mojej sestry. Tam si aspoň môžem byť istá, že majú šancu vydržať spolu."

„Veru, to sa musí nechať, vaša sestra má ohromný nos na ľudí." Pani Blankenshipová náhle vyzerala zasnene. „Má ohromne vyvi​nutú intuíciu, pokiaľ ide o tie veci."

„Strašne nerada vám beriem ilúzie, pani Blankenshipová, ale Lilian používa výlučne počítač, nie svoju intuíciu." Ruku strčila do veľkej tašky, ktorú mala na pleci, a vylovila z nej kľúče. „Treba ísť s Winstonom na prechádzku?"

„Nie, moja, pred chvíľkou sme sa vrátili," povedala pani Blan​kenshipová.

„To som rada." Podišla k dverám svojho bytu a odomkla ich. Winston cupital za ňou. „Ešte raz vám prime ďakujem, pani Blan​kenshipová."

„Rado sa stalo, moja. A naozaj by ste si mali zobrať pár dní voľ​na. Vrchol sezóny už máte za sebou. Na chvíľku by ste mali na všetko zabudnúť."

„Zvláštne, že to vravíte, pani Blankenshipová, ale práve som myslela na to isté."

Pani Blankenshipová sa rozžiarila. „To veľmi rada počujem. Na​ozaj ste ako vymenená odvtedy, čo ste zrušili to zasnúbenie."

„Viacerí mi povedali to isté," povedala Hannah a otvorila dve​re. „Podľa jednej teórie sa ma zmocnil nejaký mimozemšťan."

„Čo prosím?"

„Nič, nič. Dobrú noc, pani Blankenshipová."

„Dobrú noc, moja."

Hannah vošla do malej predsiene, počkala na Winstona a po​tom zavrela dvere a zažla.

„Daj mi minútku na prezlečenie, Winston. Potom sa obaja najeme."

V spálni si vyzliekla modrý pracovný kostým, natiahla si čierne legíny a cez hlavu si pretiahla široký, pohodlný pulóver. Obula si papuče, ktoré vyzerali skôr ako baletné cvičky. Chvíľku postála pred zrkadlom, vlasy si dala za uši a zopla ich gumičkou.
Keď bola hotová, šla do kuchyne a zo škatule na zemi vylovila drahú, špeciálne vyrobenú kosť. Winston si je veľmi zdvorilo zo​bral z jej ruky.

„Dobrú chuť."

Viac mu nebolo treba hovoriť. S veľkou chuťou sa pustil do obhrýzania.

Hannah otvorila chladničku a chvíľku meditovala pri pohľade na jej úbohý obsah. Potom vybrala syr feta a takmer prázdnu fľašu vína značky Chardonnay.

Skromný naklaď položila na tácku a niesla ju do druhej izby, kde mala zároveň pracovňu. Winston ju nasledoval, pevne zvie​rajúc kosť v zuboch. Hannah sa zviezla do kresla s vysokým ope​radlom, nohy si vyložila na okraj stola a do úst si dala kreker s kús​kom syra.

Winston zaujal zvyčajnú pozíciu na zemi pri jej kresle a znova sa pustil do kosti.

„Uhni trochu, starký," povedala Hannah a natiahla sa za tele​fónom. „Idem si vypočuť odkazy. Ktovie, aké vzrušenie nás čaká."

Automatická služba ju informovala, že má tri odkazy. Prvý bol z kvetinárstva, vraj orchidey, ktoré si objednala na svadbu Cooka a Andersonovej, budú stáť trochu viac, ako predpokladali.

„Veď som im vravela, že budú drahé."

Druhý odkaz bol od brata. Nick jej oznámil, že práve poslal rukopis ďalšieho pokračovania svojho úspešného trileru vydava​teľovi. „Beriem Carsona do Disneylandu a potom pôjdeme do Phoenixu navštíviť Sullivana a Rachel. Budem preč asi celý me​siac. Keby si ma zháňala, vieš, ako ma nájdeš."

„Je najvyšší čas, aby sa znova oženil," povedala Hannah Winstonovi. „Amelia umrela pred dvoma rokmi a malý Carson je už dosť dlho sám."

Winston zodvihol obrvy.

„Áno, viem, tak dobre sa so mnou debatuje."

Pustila i posledný odkaz... a takmer spadla z kresla, keď začu​la hlboko posadený hlas Rafá Madisona, ktorý si nemohla zmýliť s nikým iným. Nohy zložila zo stola, zhlboka sa nadýchla a sadla si, ako keby mala v chrbte pravítko. Pohár s vínom sa tak​mer prevrátil. Zopár kvapiek sa vyčrplo a dopadlo Winstonovi na hlavu.

Prestal sa venovať svojej kosti a začudovane sa na ňu pozrel.

„Prepáč, kuriatko." Zobrala servítku a utrela víno z jeho hlavy.
„Trošku ma to vyviedlo z miery, ale nemyslí si, že padnem na za​dok alebo čo."

Servítku hodila do koša, ovoňala nápoj v pohári a poriadne si

Jeho hlas nepočula osem rokov, a hoci to bola len nahrávka, zapôsobil na ňu presne tak, ako keď ho počula naposledy. Po chrbte jej prešiel mráz. Žalúdok ako keby sa vznášal vo vzdu​choprázdne.

„Tu Rafe Madison..."

Spomenula si na ich posledný rozhovor. A veľa šťastia s tým päť​ročným plánom. Dúfam, že všetko vyjde presne tak, ako si predstavuješ.

Ktovie, či sa na to pamätá on.

„...Dostal som odkaz, ktorý si poslala po svojom právnikovi. Odpoveď je: nie. Mám dojem, že by sme mali predebatovať isté veci, ale nemám chuť robiť to prostredníctvom právnikov. Dovi​denia v Eclipse Bay."

„Nie?" Staré spomienky sa vyparili ako dym a na ich miesto na​stúpila tvrdá realita. Znova si prehrala jeho odkaz.

„...Odpoveď je: nie... Dovidenia v Eclipse Bay."

Dobre počula. Rafova odpoveď na jej ponuku bola jasná a zre​teľná.

„Tuším máme problém, Winston."

Túto bombu zhodila nasledujúce ráno na svoju sestru.

„Ako to myslíš, že odmieta predať!" zvolala Lilian na druhom konci linky. „Ten dom patril našej, nie jeho pratete. Nemôže ho odmietnuť predať!"

Hannah počula, že v pozadí šumí tlačiareň. Lilian je veľmi pra​covitá. Mala vlastnú zoznamovaciu agentúru. Kanceláriu mala vo vežiaku, ktorý bol len pár blokov vzdialený od vežiaku, v ktorom bývala Hannah.

„Bola si tam, keď sa čítal testament tety Isabel," pripomenula jej Hannah unaveným hlasom. „Polovicu domu odkázala mne a druhú Rafovi. Môj právnik vraví, že so svojou polovicou si môže robiť, Čo chce."

„Aha. Zrejme si mu neponúkla dosť peňazí."

„Tak ďaleko sme sa ešte nedostali. Len som mu poslala cez práv​nika odkaz, že chcem odkúpiť jeho polovicu domu. Myslela som si, že navrhne cenu."
„Dopekla, čo myslíš, že má v pláne s polovicou domu tety Isa​bel?" povedala Lillian nahnevane.

„Nuž, ktovie." Vyplazila jazyk na svadobné fotky, ktoré viseli na stene jej pracovne. „Ja však mám s tým domom vážne plány a ne​dovolím mu, aby mi stál v ceste."

„Pôjdeš za ním do Eclipse Bay?"

„Zrejme nemám veľmi na výber. Ten dom chcem. Musím ho prehovoriť, aby mi predal svoju polovicu."

„V posledných rokoch sme o Rafovi veľa nepočuli. Vieme len, že sa oženil a vzápätí rozviedol."

Hannah si spomenula na ich polnočný rozhovor spred ôsmich rokov. Chlapi v našej rodine sa nehodia do manželstva... Vieš si pred​staviť, akú mám šancu, že to vyjde práve mne...

„V rodine Madisonovcov je rozvod bežná vec," povedala ticho.

„Bohužiaľ, v dnešnej dobe je to veľmi bežné v mnohých rodi​nách. Nechápem, prečo ľudia nevezmú rozum do hrsti. Manžel​stvo je predsa partnerstvo. Malo by sa k nemu pristupovať ako k serióznej obchodnej dohode. Skôr ako sa podpíše dohoda, mali by sa zvážiť všetky jej body zo všetkých zorných uhlov."

„Lilian..."

„Existuje neuveriteľné množstvo vedeckých dôkazov, podľa ktorých je zrejmé, že páry, ktoré sa dajú dokopy na základe mo​derných psychologických testov a osobných dotazníkov, majú omnoho väčšiu šancu prežiť ako páry, ktoré sa riadia výlučne citmi a...

„To by stačilo, Lilian. Túto prednášku viem už naspamäť, jasné?"

„Prepáč. Veď ma poznáš. Vždy sa pozabudnem." Na chvíľku za​váhala. „Počuj, pokiaľ ide o Rafa Madisona..."

„Čo s ním má byť?"

„Myslíš si, že sa zmenil?"

„Ako to mám vedieť?" Hannah vstala a so slúchadlom v ruke prešla k oknu. „Myslíš tým, či sa mu podarilo splniť to, čo mal v pláne?"

„Ktovie, či vôbec niečo plánoval."

„O jednom viem." Hannah hľadela na rieku Willamette, ktorú pretínalo viacero mostov. „Predsavzal si, že nepôjde za mreže."

„Ak vezmeš do úvahy smer, ktorým sa uberal pre ôsmimi rok​mi, tak by to bol preňho ohromný úspech."

„Som presvedčená o tom, že keby bol skončil vo väzení, boli by sme o tom počuli." Pevnejšie zovrela slúchadlo. „Také niečo by sa roznieslo po celom Eclipse Bay."

„Ale pokiaľ vieme, tak od smrti Kaitlin Sadlerovej nechodil veľ​mi často do Eclipse Bay. Naši vraveli, že párkrát do roka príde na víkend navštíviť starého otca, to je všetko. Ktovie, či medzitým nesedel."

„Podľa mňa je veľmi bystrý na to, aby skončil vo väzení," pove​dala Hannah.

„Bystrý neznamená, že má zdravý rozum. Obe pracujeme s ľuď​mi, čo sa idú brať. Vidíme, aké somariny robia bystrí ľudia."

„To je fakt."

Lilian sa na chvíľku odmlčala. „Ešte ťa držia tie plány s tetiným domom?"

„Jasné."

„Toho som sa bála. Dám ti dobrú radu, nepovedz Rafovi, že v tom dome chceš zriadiť reštauráciu."

,A to už prečo?"

Lilian sa zhlboka nadýchla. „Uvažuj trochu. Keď zistí, ako veľ​mi túžiš po tom dome, nahodí takú cenu, že budeš híkať od pre​kvapenia."

„Budem si dávať pozor na to, čo mu poviem. Som predsa Harteová, no nie? Nevzdám sa ľahko."

„To rada počujem," povedala Lilian bodro. „Vieš, niečo mi vra​ví, že je výborné, že mama s ockom práve odišli na mesiac na do​volenku. Keby vedeli, že sa chystáš do Eclipse Bay, aby si si potrkotala s Rafom Madisonom, tak by dofrčali ako na koni."

„Dobre, že to vravíš. Dúfam, že o tom nikomu nepovieš ani slo​vo. Chcem sa v pokoji porozprávať s Rafom. A keby sa tam mo​tali všetci Harteovci, tak by z toho nič nebolo.

„Nikomu nepoviem ani slovo," vzdychla Lilian. „Stále nechá​pem, o čo vlastne šlo tete Isabel. Odvtedy, čo ťa Rafe použil ako svoje alibi na noc, keď zomrela Kaitlin Sadlerová, bola teta posad​nutá myšlienkou, že vy budete Romeo a Júlia v spore Harteovcov a Madisonovcov."

„Rafe ma nepoužil ako svoje alibi," povedala Hannah. „Ja som bola jeho alibi."

„Je v tom nejaký rozdiel?"

„Ach, áno, je v tom veľký rozdiel," povedala Hannah.
Kapitola 2

Bolo to zvláštne, pretože do mestečka chodieval len zriedkavo, na povinnú návštevu k Mitchellovi, prespal uňho a ráno frčal domov. Teraz bol pevne rozhodnutý usadiť sa v Eclipse Bay. Sám sa tomu čudoval.

Stál na hornej verande veľkého domu. Lakťami sa opieral o zá​bradlie na verande, ktorá sa ťahala po celom obvode domu, a vi​del, ako zabočila na príchodovú cestičku krikľavočervená honda. Pred ôsmimi rokmi nemal veľa plánov. Vedel len, že musí pre​stať robiť hlúposti. Čo bolo v podstate dosť vážne rozhodnutie. Hlavný bod programu sa mi darilo splniť, povedal si v duchu, ako sa blížilo červené auto k domu. Vo väzení som nebol.

Bol zvedavý, čo na to povie Hannah, či ho bude preto obdi​vovať.

Drobná honda zastala pri jeho striebornom porsche. Priam sa triasol, taký bol nervózny. Videl, ako sa otvorili ľavé predné dvere. Ako prvú vec si všimol, že zlatohnedé vlasy má trochu kratšie. Pred ôsmimi rokmi jej siahali poniže pliec. Teraz ich mala zastrihnuté do módneho, elegantného oblúka, ktorý sa končil pod ušami. Hoci mal pocit, že za tých osem rokov nepribrala jediný gram, jej postava bola akási iná. Pod čiernymi nohavicami a obtiahnutým pulóvrom sa črtalo pružné, vyšportované telo so štíhlym drie​kom, akurátne zaoblenými bokmi a diskrétne vystupujúcimi hrot​mi pŕs. Rozdiel je zrejme v tom, že teraz má sebavedomé držanie tela. V tú noc na pláži vyzerala bolestne mladá a naivná. Ako vyrastené dievčatko. Teraz bola rozhodne žena.

Hannah zastala, dvere držala otvorené, zohla sa a čosi povedala niekomu na prednom sedadle. Rafe stál v takom uhle nad autom, že nevidel, kto sedí na mieste spolujazdca. Pocítil trpké sklamanie. Z neznámeho dôvodu predpokladal, že príde sama. Čo si si mys​lel, dopekla? Počul, že pred rokom zrušila zasnúbenie, ale predsa nikde nie je napísané, že medzitým nemohla začať chodiť s nie​kým iným.

Pravé predné dvere sa neotvárali. Vtom Hannah trochu ustúpi​la a z auta vyskočil elegantne ostrihaný sivý pinč.
Rafe si od úľavy vydýchol. Takže neprišla s frajerom. Je to len pes. So psom si nejako poradím.

Pes vycítil, že na verande niekto stojí, zastal a zodvihol hlavu. Rafe predpokladal, že začne štekať ako divý. No pes bol ticho. Stál a pozeral sa na Rafá.

Dobre, takže ten pes možno nie je hlúpy.

Aj Hannah zodvihla hlavu, aby sa pozrela, čo zaujalo jej psa. Neskoré popoludňajšie svetlo sa zalesklo na jej štýlových slneč​ných okuliaroch.

„Ahoj, Rafe."

Pred ôsmimi rokmi nemala taký rezervovaný hlas, pomyslel si.

„Ahoj. Dávno sme sa nevideli," povedal neutrálnym tónom.

„Veru, dávno", povedala Hannah. „Bola som zvedavá, či si za​čal žiť".

„Záleží na tom, ako sa to myslí. A čo ty? Vyšiel ti ten päťročný plán presne tak, ako si predpokladala?"

„Nie celkom." Ladným gestom ukázala na veľký dom. „S tým​to mi budeš robiť problémy, však?"

„Áno."

Kývla hlavou. „Myslela som si."

Vykročila ku schodom a stratila sa mu z dohľadu. Pes vrhol na Rafá posledný pohľad a nasledoval Hannah.

Našiel ju v zimnej záhrade, s rukami prekríženými na hrudi. Mi​lo sa usmiala, ale plecia mala napäté. Vyzerala, ako keby bola pri​pravená na boj. Keď sa tam zjavil Rafe, pes práve skúmal palmu v črepníku.

„Pekný pes," povedal Rafe. Čupol si a natiahol ruku.

„Volá sa Winston," povedala Hannah odmerane.

„Ahoj, Winston."

Pes k nemu podišiel veľmi vznešeným krokom a zdvorilo mu oňuchal ruku. Zjavne spokojný s tým, že sa zachoval, ako sa pat​rí, si sadol a hlavu obrátil k Hannah.

Rafe sa postavil. „Mám dojem, že tvojmu psovi sa páčim," po​vedal.

Nezdalo sa, že by ju to zvlášť potešilo. „Winston je ku každému veľmi zdvorilý. Byť tebou, tak tomu neprikladám veľký význam."

„Správne. Možno čaká, že sa obrátim chrbtom, a skočí mi na krk. Ako dlho ho už máš?"

„Dva roky."

Rafe kývol hlavou. „Prežil snúbenca, čo? Šťastný pes." Hannah zovrela pery. „Neprišla som preto, aby sme sa zhovára​li o Winstonovi alebo o mojom bývalom snúbencovi." „Svätá pravda. Dáš si kávu?" Zaváhala. „Dám," povedala napokon. „Neznelo to veľmi nadšene."

Šla za ním do veľkej, staromódnej kuchyne. Winston ich nasle​doval, pričom sa cestou niekoľkokrát zastavil, aby oňuchal cudzí nábytok.

„Ako si sa dozvedel o mojom zasnúbení?" spýtala sa Hannah trochu nahnevaná.

„Veď vieš, ako sa šíria klebety medzi Harteovcami a Madisonovcami."

„Inými slovami, povedala ti to teta Isabel." „Áno." Kanvicu postavil na sporák. „Poslala mi pozdrav, hneď ako ste sa rozišli. Zjavne ju to veľmi potešilo. Ten tvoj princ urči​te nebol podľa jej gusta."

Hannah naňho vrhla prenikavý pohľad. „Ako dlho si už v tetinom dome?"

„Prišiel som včera večer," povedal Rafe a kávu nasypal do vyso​kej sklenej nádoby.

Hannah pozrela na francúzsky kávovar. „Isabel nikdy nepouží​vala tento kávovar. Vždy robila obyčajnú prekvapkávanú kávu." „To je môj kávovar. Priniesol som si ho." „Aha." Ukázala na hrniec na zeleninu z lesklej ocele. „Ani toto nepatrilo Isabel." „Nie."

Zamračila sa, podišla ku dverám špajzy a otvorila ich. Rafe ve​del, čo tam uvidí. Zásoby, ktoré si priniesol, pozostávali z niekoľ​kých škatúľ jeho obľúbených cestovín rozličných tvarov, ďalej tam bola fľaša dvanásťročného bylinkového octu a plechovka kapár v slanom náleve, niekoľko vrecák sušených byliniek a francúzska šošovica.

Hannah zaplesla dvere na špajze. „Tak sa zdá, že si sa tu celkom udomácnil."

„A prečo nie? Polovica domu je predsa moja." „Lilian mala pravdu," povedala Hannah namosúrené. „Ne​tuším, na čo myslela teta Isabel, keď písala ten testament."

Rafe nalial vriacu vodu do kanvice. „Dobre vieš, na čo myslela."
„Na Rómea a Júliu."

Rafe položil kanvicu. „S trošku šťastnejším koncom."

„Som pripravená dať ti veľmi slušnú trhovú ponuku na odkú​penie tvojej polovice domu," povedala Hannah.

„Na to zabudni," usmial sa Rafe. „Nemám záujem."

Pozrela sa mu do očí. Boli ako z ocele. „Chceš mi dať ponuku na odkúpenie mojej polovice?"

Oprel sa o kuchynskú linku. „Si ochotná predať?"

„Nie. S týmto domom mám plány."

„Aká náhoda, lebo aj ja s ním mám plány."

„Tak sa zdá, že máme problém," povedala Hannah.

„Myslíš?"

„Ako dlho sa mieniš zdržať v Eclipse Bay?"

Rafe pokrčil plecami a obrátil sa ku kávovaru. „Tak dlho, ako bude treba."

„Môžeš si dovoliť vykašlať sa na robotu a zostať v Eclipse Bay ľubovoľný čas?"

„V San Diegu ma nič nedrží."

„Tak tam si bol po celé tie roky?" spýtala sa s nepredstieraným záujmom.

Musela sa to spýtať, pomyslel si Rafe. Nemohla vydržať. To je dobré znamenie. Teda možno to je dobré znamenie.

„Väčšinou," povedal mierne.

Znova venoval pozornosť kávovaru. Potom sa pozrel na Han​nah cez plece. Sledovala ho s tajomným výrazom na tvári.

„A čo ty?" spýtal sa. „Ako dlho sa mieniš zdržať v mestečku?"

Zodvihla obočie. „Tak dlho, ako bude treba."

„Sú tu dve poschodia. Kopa spálni a kúpeľní. Máš na výber."

„Ty bývaš tu?"

„Jasné, prečo nie?"

„Tak ja teda pôjdem bývať do nášho domu," povedala odme​rane.

Čo čakal? Bolo by to priveľmi ľahké. A jemu nikdy nič nepad​lo z neba len tak. O všetko musel vždy bojovať.

„Ako chceš," povedal. „No nezabúdaj na to, že sme v Eclipse Bay. Ty si Harteová a ja som Madison a celé mesto vie, že teta Isabel odkázala Dom snov nám dvom."

„A čo má byť?"

„To, že ľudia budú klebetiť bez ohľadu na to, kde budeš bývať."

Pozorovala ho, ako nalieva kávu. Keď jej podal šálku, zľahka sa obtrel prstami o jej prsty. Rozveselilo ho to a v duchu sa pýtal, či si to vôbec všimla.

Hannah sa priveľmi rýchlo odvrátila a prešla na druhý koniec linky.

„Vráťme sa do zimnej záhrady," povedal Rafe a pobral sa tým smerom. „Tam si môžeme sadnúť."

Hannah na to nič nepovedala, ale nasledovala ho. Rafe ju po​zoroval, ako si graciózne sadla na mäkkú prútenú pohovku. Aj Winston docupital okamžite za nimi, našiel si výhodné miesto pri okne a ľahol si. Ňufák si zložil na predné labky a pozoroval Rafá cez sivé obočie.

Hannah zovrela šálku oboma rukami. „A aké máš plány s tým​to domom?"

„Chcem tu zriadiť hotel s reštauráciou." Hannah otvorila ústa. Hľadela naňho v nemom úžase. „Čo tu chceš zriadiť?" povedala po chvíli chrapľavým hlasom. „Presne ako si počula," povedal miernym tónom. „To nemyslíš vážne?" nahnevala sa. „To je môj plán! Teda chcem povedať, že mám v pláne zriadiť tu hotel." Zaváhala a za​mračila sa. „O reštaurácii som zatiaľ neuvažovala."

„Na to si mala myslieť hneď. Povesť akéhokoľvek hotela zvyšu​je prvotriedna reštaurácia."

„Neuraz sa, ale ak sa dobre pamätám, kým si býval v Eclipse Bay, bol podľa teba prvotriedny podnik miestny bar. Veľmi po​chybujem o tom, že by sa miesto, ktorého heslo je Kam nikdy ne​prenikne slnečný lúč, ocitlo v turistických sprievodcoch. „Aj bar má svoje miesto v mojom pláne." „Nehovor!" zvolala a pozrela sa mu priamo do očí. „Mimocho​dom, čo vieš o vedení hotela a o reštaurácii?"

„V San Diegu som chvíľku pracoval v päťhviezdičkovom ho​teli."

„Ohromné." Vrhla naňho ľadový pohľad. „Pracoval si v hoteli, a preto si myslíš, že už ho dokážeš viesť?"

„Priznávam, že mojou silnejšou stránkou sú nápoje a jedlá ako vedenie hotela," povedal.

„Čo také si robil v tom päťhviezdičkovom hoteli? Odnášal si ta​niere zo stolov?"

„Okrem iného," povedal. „A čo ty? Vieš niečo o hotelovom biz​nise?"

„Tak aby si vedel, celý rok som chodila na intenzívny kurz hotelového manažmentu. Po celý čas som mala na mysli to, že z toh​to domu urobím hotel."

„Vážne? A kde si nabrala tú ohromnú myšlienku?"

Hannah sa zarazila.. „Asi pred rokom s tým začala teta Isabel."

Rafe zahvízdal. „Aká neuveriteľná náhoda!"

„Hádam nechceš povedať, že aj tebe spomenula to isté približ​ne v rovnakom čase!"

„Bingo."

Hannah začala ťukať starostlivo upravenými nechtami o šálku. „Aby ti bolo jasné, nekonám v nejakom náhlom popude, nezišlo mi to na um v tejto chvíli. Po celý rok som o tom veľa uvažovala a všetko som si do detailov premyslela. Rozhodla som sa, že svoju svadobku predám a zriadim si tu hotel. Nikto a nič ma od toho neodradí."

„Aká neuveriteľná náhoda!" zopakoval Rafe.

„Buďme trochu realistickí. Skôr či neskôr sa budeme musieť ne​jako dohodnúť o tom, Čo urobíme s týmto domom."

Rafe sa pohodlne usalašil v kresle a zadíval sa na záliv. „Ja sa ni​kam neponáhľam."

Hannah sa ľadovo usmiala. „To vidím."

Kapitola 3

Bufet Arizona sa za tých osem rokov takmer vôbec nezmenil. Vždy keď doň Hannah vošla, mala pocit, že zastal čas. Na stenách viseli stále tie isté farebné plagáty — zmes reklamných klasických rockových kapiel a hesiel, ktoré prezrádzali konšpiratívne teórie Arizony Snowovej, majiteľky bufetu. Veľký plagát nad pokladňou predstavoval Arizonin svetonázor. Boli na ňom dvaja mimozemšťania s čudnými očami, odetí v kovovom úbore, a v rukách mali akési futuristické zbrane. Pod nimi bol nápis: Sme z vlády a prišli sme vám pomôcť.

Do bufetu chodili hlavne študenti z neďalekej Chamberlainskej univerzity. Ani Eclipský inštitút politických vied nebol ďaleko, ale jeho zamestnanci sa bufetu vyhýbali. Bolo všeobecne známe, že Arizona pokladala založenie inštitútu za veľmi podozrivé. Bola presvedčená o tom, že nech sa tam deje čokoľvek, je to hrozba pre ľudí, ktorí vyznávajú ideály slobody.
„Tu som, Hannah!" zvolala Pamela McCallisterová a tvár sa jej rozžiarila. Pracovala na Chamberlainskej univerzite, na anglickej katedre, a jej cesta smerom nahor po pichľavom rebríku vyššieho vzdelania sa vyznačovala nepatrnými, ale významnými zmenami v štýle obliekania. Stále dávala prednosť čiernej farbe, ale už sa neobliekala romanticky, skôr elegantne ako profesorka. Mala omno​ho kratšie vlasy, ktoré najväčšmi zdôrazňovali, že teraz stojí na druhej strane katedry. Objemná taška, ktorú mala pri sebe, bola z omnoho kvalitnejšieho materiálu ako tašky, ktoré nosievala pred ôsmimi rokmi.

„Prepáč, že meškám," povedala Hannah, priateľku objala a zviezla sa na stoličku oproti nej. „Zastavila som sa v tetinom do​me, musela som ísť na prechádzku so psom a potom som si šla od​niesť veci k našim."

Pamela chápavo pokývala hlavou. „Nebudeš bývať v tetinom dome?

„Rafe tam dorazil skôr ako ja."

„Počula som, že jeho auto tam parkovalo celú noc."

„Rozťahuje sa tam, ako keby mu to patrilo celé!" povedala Hannah a chytila do rúk ošúchaný jedálny lístok v plastikovom obale. „Zrejme si myslí, že keď sa tam ubytoval, má takmer vy​hráte."

„Prepánajána!" zvolala Pamela. „Toto bude fakt zaujímavé."

„Myslíš?"

„Určite. Som taká zvedavá, ako to dopadne!" Oči za sklami okuliarov jej zasvietili. ,A nezabúdaj, že celé mesto bude pozorne sledovať vývoj udalostí."

„Som rada, že všetci okrem mňa to pokladajú za zábavné," po​vedala Hannah a očami preletela jedálny lístok. Ani ten sa za tých osem rokov veľmi nezmenil. Stále na ňom boli zvláštne druhy ve​getariánskych burgerov, hranolčeky, pizza, quesadilla a jedlá z ces​tovín. „Môžeš mi veriť, že pokiaľ ide o mňa, vôbec mi to nepripa​dá zábavné. Rafe mi dal pred chvíľou celkom jednoznačne najavo, že mi bude robiť problémy."

„Pokiaľ sa pamätám, tak s ním boli vždy problémy," povedala Pamela, lakte si položila na žltý obrus a bradu si oprela o zavreté päste. „Tak vrav. Zmenil sa?"

„Nie. Teraz síce jazdí na aute, nie na motorke, ale zdá sa mi, že nemá nejaký viditeľný zdroj príjmov."

„Hm."
Hannah zodvihla pohľad od jedálneho lístka. „Čo znamená to ,hm'?"

„Ľudia vraveli, že tých osem rokov sa zrejme venoval veciam, pri ktorých bol stále jednou nohou v base."

„Ohromné. Myslíš si, že o dedičstvo po tete Isabel sa delím so zločincom?"

„Nik to nevie určite, chápeš. Ale musíš uznať, že to porsche by asi ťažko vysvetlil."

Hannah nad tým chvíľku uvažovala. „Jedno je však isté. Nech robil počas tých ôsmich rokov čokoľvek, stále je presvedčený o tom, že som ctižiadostivé dievčatko. A to nie je dobrý základ na trvalý vzťah."

„Takže sa črtá nejaký trvalý vzťah?"

„Prestaň s tými romantickými somarinkami, Pam," vzdychla si Hannah. „Zrejme sa čoskoro dozviem, či sa zmenil. Ak začne trá​viť večery v miestnom bare, tak budem vedieť, na čom som, nie?"

„Rozhodne ti to veľa napovie."

„Zmeňme tému." Menu položila na stôl. „Čo Brád a detičky?"

„Deti sú strašne zlaté," povedala Pamela a oči jej znežneli. „Sľú​bila som im, že ťa čoskoro privediem na večeru."

„Prídem hneď, ako budem môcť. A čo Brád? Dostal už to mies​to na inštitúte?"

Pamele zmizol úsmev z tváre. „Mysleli sme si, že koncom mesiaca budeme mať dobrú správu, ale teraz si tým nie sme istí."

„Stalo sa niečo?"

„Dá sa povedať. To niečo sa volá Perry Decatur. Podľa mňa prá​ve on blokuje Bradovo vymenovanie. Už niekoľko rokov naňho žiarli. Zrejme sa bojí, že ak začne Brád robiť na inštitúte, ocitne sa v jeho tieni."

Hannah od prekvapenia vystrela chrbát ako pravítko. „Nevede​la som, že Perry pracuje na inštitúte."

„Myslela som si, že som ti to už povedala. Pred polrokom odišiel z univerzity. Na inštitúte je viceprezidentom pre finan​cie a administratívu. Zabezpečuje významných sponzorov. Všetci si myslia, že má v pláne sadnúť si na šéfovskú stoličku."

Hannah neveriacky pokrútila hlavou. „Perry sa vždy chcel stať veľkým zvieraťom."
„Nebol by som veril, že raz sem prídeš natrvalo." Jed Steadman sa predklonil v prútenom kresle a ruky si položil na kolená. Podľa to​ho, ako ste na tom so starým otcom, som si myslel, že Eclipse Bay

sa budeš vyhýbať."

Rafe si vyložil nohu na spodnú tyč zábradlia, oprel si hlavu o opierku kresla a riadne si odpil piva z fľaše, ktorú predtým pri​niesol z kuchyne. „Za tých osem rokov som sa naučil jednu vec: Nikdy nehovor nikdy."

„Máš pravdu." Jed sledoval čajku, vznášajúcu sa nad útesmi. „Život je niekedy nevyspytateľný. Ani ja som nemal v pláne skysnúť v Eclipse Bay."

„Pamätám sa. Chcel si získať miesto dopisovateľa vo význam​nom denníku v nejakom veľkom meste. Čo sa stalo?"

„Človek musí byť flexibilný, inak zmešká životnú šancu. Keď mi Ed Bolton pred rokmi povedal, že mi predá miestne noviny, tak som ani sekundu neváhal a chytil som sa šance. Ako editor a majiteľ som teraz sám sebe pánom." „Určite sa ti dobre darí."

„Ujde to." Jed sa naňho pozrel úkosom. „A súdiac podľa toho fára, čo tu máš zaparkované, sa aj tebe dobre darí."

Rafe si znovu odpil z piva. „Podarilo sa mi nedostať sa do

basy."

Jed sa chrapľavo zasmial. „Takmer som na to zabudol. To bol

tvoj hlavný plán, čo?"

Rafe zodvihol fľašu na znak víťazstva. „A dnes som tu, žiarivý príklad úspechu v odbore, ktorý som si vybral. Môžem slúžiť ako vzor pre všetkých potenciálnych chuligánov v celých Spojených

štátoch."

„A aký je vlastne odbor, ktorý si si zvolil?" Jedovi zažiarili od zvedavosti oči. „Bez urážky, ale nepočul som, že by si bol robil niečo, čo sa dá nazvať normálnou robotou."

„Darí sa mi."

„Všimol som si," povedal Jed a nespúšťal pohľad z Rafá. „Ľudia vravia, že zrejme si našiel takpovediac netradičný spôsob, ako zbo​hatnúť."

„Začínaš hovoriť ako reportér, Jed."

Jed vystrčil pred seba ruky dlaňami nahor. „Okej, pochopil som, nemám klásť viac otázok týmto smerom. Ale nečuduj sa, že sa pýtam, napokon, som novinár."

Niekoľko minút sedeli mlčky.
„Počul som, že s Connie ste sa pred nejakým časom rozišli," po​vedal napokon Rafe. „To ma mrzí."

„Bola to chyba," povedal Jed. Pozrel sa na svoje ruky a potom znova zodvihol pohľad. „Vrátila sa do Seattlu. Život v malom mes​te nebol pre ňu. Znova sa vydala."

Rafe sa pohodlnejšie usalašil v kresle. „Ani mne sa v manželstve bohvieako nedarilo."

„Prekvapuje ma, že si sa na to vôbec dal. Vždy si tvrdil, že man​želstvo nie je nič pre teba."

„Ukázalo sa, že som sa nemýlil."

„Jedno by si mal vedieť," povedal Jed po chvíli ticho. „Dell Sadler si stále myslí, že jeho sestru si zhodil z toho útesu. Asi by bolo rozumnejšie, keby si sa mu vyhýbal, kým si v meste."

„Vďaka za radu."

„To je v poriadku. Načo by boli inak priatelia?" Porozhliadal sa po verande, ktorá sa ťahala okolo celého domu. „Počuj, čo urobíš s týmto domom?"

„Zriadim tu hotel a reštauráciu."

„Pána!" zvolal Jed uznanlivo. „Máš obrovské plány! Ale to bude stáť kopu peňazí."

„Žiadny problém," povedal Rafe.

Kapitola 4

Hannah ráno stála na kamenistej pláži pod letným sídlom Harteovcov a pozorovala Winstona, ak naháňa čajky v Jaskyni mŕtvej ruky. Príliv sa ešte nezačal. Päť dlhých skál v tvare prstov, podľa ktorých dostala jaskyňa svoje meno, vytŕčalo z mokrého piesku a pri troške fantázie pripomínalo ruku utopenca. Teda kedysi dáv​no ju tak nazvali jej súrodenci Nick a Lillian. Keď o pár hodín na​stane príliv, bude trčať len konček ukazováka.

Jaskyňa bola pre malých Harteovcov najobľúbenejším miestom na hranie. Okrem týchto čudesných piatich skál bolo na pláži v útesoch mnoho malých jaskýň. Všetci traja skúmali celé hodiny priechody medzi jednotlivými jaskynkami. Neboli hlboké ani ne​bezpečné a pre odvážne deti boli jedinečnými skrýšami.

Winston vybehol z jaskynky a upaľoval za ďalšou čajkou. V Eclipse Bay sa mu rozhodne veľmi páči, pomyslela si Hannah. Pre​kvapilo ju, že aj ona bola spokojná, napriek problému s Rafom Madisonom.

Bola v Eclipse Bay takmer týždeň, ale k vyriešeniu ošemetnej si​tuácie s tetiným domom nebola o nič bližšie, ako keď prišla. Rafe odmietal diskutovať o možnosti predať svoju polovicu domu. Bo​la to vojna nervov. Takto to predsa nemôže ísť donekonečna, po​vedala si. Skôr či neskôr bude musieť urobiť jeden z nás niečo, aby sme sa dostali von zo slepej uličky.

Winston našiel v piesku kúsok dreva a víťazoslávne s ním upaľoval k Hannah. V polovici cesty zrazu zastal a pozrel sa na chodník, čo viedol k útesu.

Hannah prešli po chrbte zimomriavky. Skôr než ho zbadala, vy​cítila, že to je on.

„Aké milé, že aspoň Winston nie je stále taký odmeraný!" zvo​lal Rafe.

Hannah sa snažila spamätať z ohromenia, ktoré pocítila vždy, keď ho stretla. Obrátila sa a videla, že práve dorazil na koniec chodníka. Podišiel k nej svojím typickým chlapským krokom.

Čas nezmenil črty Rafovej tváre. Jeho podmanivé, inteligentné zelené oči vyzerali ešte nebezpečnejšie, iste v dôsledku životných skúseností, pomyslela si. Ostré hrany jeho chudej tváre, ktoré ke​dysi pôsobili prísne, nadobudli teraz takmer asketický výraz.

Stále mal v sebe niečo z chlapca, s ktorým sa rozprávala vtedy v noci na pláži, ale teraz vyzeral omnoho mužnejšie. Oblečené mal rifle a čierne tričko s dlhými rukávmi, pod ktorým sa črtal mocný hrudník, pevné ramená a ploché brucho.

Čo je to so mnou? hnevala sa Hannah sama na seba. Osem ro​kov sa ospravedlňovala sama pred sebou za to, že sa jej vtedy páčil. Nečudo, veď bol čiernou ovcou rodiny a neskoro v noci ju odprevadil domov. Každému normálnemu dievčaťu by boli zišli na um hriešne myšlienky. Ale teraz som už predsa priveľmi dospelá na to, aby mi chodili po rozume romantické nezmysly. Či nie som?

Nikomu sa nikdy nezdôverila s tým, že sa jej Rafe páčil, ani Lilian, hoci tušila, že sestra sa to dovtípila. Mám predsa právo fan​tazírovať o tom, čo sa nikdy nestane. A na druhej strane sa nedá povedať, že by som celých osem rokov špekulovala len o tom, o čo som asi prišla. V skutočnosti by som asi bola na Rafá Madisona celkom zabudla, nebyť právnika tety Isabel, ktorý mi oznámil, že som zdedila polovicu domu.
„Dobré ráno, Rafe. Zvláštne, stretnúť ťa tu. Prišiel si sa poroz​právať o tetinom dome?"

„Mám zásadu nehovoriť o robote pred poludním."

„A popoludní o nej hovoríš veľa?"

„Len ak cítim prílev energie." Čupol si, aby pozdravil Winstona.

„Idem sa pozrieť do mesta, či nemám na pošte nejakú koreš​pondenciu. Stavil som sa tu spýtať sa, či nechcete ísť so mnou."

Jeho slová ju prekvapili. Od toho prvého konfrontačného roz​hovoru v tetinom dome to bolo po prvý raz, čo povedal niečo nor​málne. Možno ho predsa prehovorím, aby predal svoju polovicu domu, pomyslela si.

Alebo by som mala byť veľmi, veľmi opatrná.

Na druhej strane, skôr či neskôr musíme začať komunikovať.

„Chcela som ísť kúpiť nejaké potraviny," povedala.

„Tak potom môžeme ísť do mesta spolu," povedal Rafe s nevy​spytateľným úsmevom. „Nech majú dobrí ľudkovia v Eclipse Bay o čom hovoriť."

Odhrnula si vlasy z očí a pozrela sa mu do tváre. Nebola si is​tá, či to povedal zo žartu.

„Máš pravdu," povedala napokon.

Zarazilo ju, že Rafe urobil víťazoslávnu grimasu. „Toto som na tebe vždy obdivoval. Že sa nebojíš veľkého, zlého vlka."

Rukou ukázala na Winstona. „Pretože už mám vlastného zlého vlka."

Rafe sa pozrel skúmavo na Winstona. „O čo sa stavíš, že o chvíľku mi bude žrať z ruky?" „S tým rozhodne nerátaj."

O hodinu neskôr Hannah vyšla z Fultonovho supermarketu a pod každou pazuchou držala papierové vrecko. Poobzerala sa po par​kovisku a medzi dodávkami a veľkými terénnymi autami zbadala strieborné porsche. Rafe si už vybral poštu a čakal na ňu. S ruka​mi prekríženými na prsiach sa opieral o naleštený blatník. Na očiach mal slnečné okuliare a vyzeral celkom ako zločinec.

Winston sedel na šoférovom mieste, prednými labkami sa opie​ral o dvere a ňufák mal vystrčený cez otvorené okno. Hannah po​skočilo srdce od radosti, keď videla, ako sa na ňu teší. Na psa sa dá vždy spoľahnúť.

Keď bola na polceste k autu, Rafe na ňu vrhol namyslený, arogantný úsmev. Pomaly si zložil ruky, načiahol ruku k Winstonovi a poškrabal ho po hlave.

Bolo nad slnko jasnejšie, že Winston proti tomu nič nemá. Vzápätí oblízal Rafovi ruku. Veľmi ju to nahnevalo. To ešte nikdy neurobil, nik cudzí ho nesmel poškrabkať, hlavne cudzí chlap. Winston bol zásadový pes.

Za tú chvíľku, čo bola v obchode, sa Rafe spriatelil s jej psom.

„Dofrasa."

Pridala do kroku a bola taká nahnevaná pre to, čo práve videla, že si nevšimla vysokého chlapa, ktorý vykročil spoza otlčeného pikapu a postavil sa jej do cesty.

„Počul som, že ty aj Madison ste znova v meste," povedal Dell Sadler. „Prišli ste si zasúložiť na pláži a zaspomínať na staré časy?"

Hannah zaspätkovala, len-len že doňho nenarazila, a pritom jej vypadlo jedno papierové vrecko. Keď dopadlo na zem, niečo v ňom žuchlo. Paradajky, pomyslela si. Chvalabohu, vajcia sú v druhom vrecku.

„Hej, Dell," povedala potichu.

O Dellovi Sadlerovi vedela len to, že má autoservis, ktorý je zá​roveň odťahovacou službou, na okraji mesta. Bol to vysoký chlap, mal takých tridsať rokov, riedke vlasy a vychudnuté ruky. Vyzeral, že je permanentne nahnevaný a presvedčený o tom, že život je jed​no veľké svinstvo.

„Obaja máte fakt silný žalúdok, prísť sem po tom, čo ste uro​bili."

„Dell, buď taký dobrý..."

Podišiel k nej s rukami zovretými v päste. „Mysleli ste si, že som skapal? Alebo že som zabudol na to, čo sa stalo Kaitlin? Alebo vám to je ukradnuté?"

„Toto nie je najvhodnejšie miesto na rozhovor," povedala Han​nah a snažila sa zachovať pokoj. „Porozprávame sa inokedy."

„Len preto, že všetci hlupáci naleteli na to, že ste si to s Rafom rozdávali na pláži v tú noc, keď mi zomrela sestra, nemyslite si, že aj ja. Viem veľmi dobre, že ju zabil on a že ty si kvôli nemu kla​mala."

„To nie je pravda a v hĺbke duše to vieš aj sám," povedala Han​nah a urobila krok vzad s tým, že okolo neho prejde. „Prosím ťa, nechaj ma prejsť."

Vykročil k nej, zodvihol ruku a prstom ju ďobol do hrude. „Ty mi nebudeš vravieť, čo mám robiť. Všetci ostatní by sa zrejme pokakali z toho, že si Harteová, ale na to môžeš zobrať jed, že ja nie. Lebo dobre viem, že ty aj Rafe Madison ste rovnaké

svine.

„Veľmi ma mrzí, čo sa stalo Kaitlin," povedala Hannah. „Každý ju veľmi ľutoval. Ale ver mi, že Rafe s tým nemal nič spoločné."

„Musel ťa fakt dobre pokefovať, keď ho tak obraňuješ."

„To by stačilo!"

„Počul som, že ste prišli kvôli tej veľkej barabizni. Madison ju vraj chce celú pre seba. Zrejme si myslí, že keď ťa zasa poriadne poondí, prepustíš mu svoj diel."

Hannah znova cúvla a oboma rukami chytila vrecko s náku​pom, ktoré jej zostalo. Tvrdo narazila do veľkého nárazníka neja​kého terénneho auta. Dell pristúpil k nej.

„Daj mi pokoj!" zvolala, pričom rozmýšľala, kadiaľ pobeží k Rafovmu autu.

„Dám ti pokoj, keď sa mi bude chcieť. No najprv ti niečo po​viem. Ak ešte niekedy..."

Vykríkol, lebo niekto mu surovo vykrútil zozadu ruku.

Rafe zvrtol Della tak, aby mohla Hannah okolo neho prejsť. Zdalo sa, že nemusel vynaložiť veľa sily na to, aby pritlačil Della o dvere pikapu.

V tej istej chvíli zaznelo hlboké, zúrivé vrčanie. Winston stál pred Dellom a snažil sa nahnať mu strach.

„Povedala ti, že jej máš dať pokoj, Sadler," povedal Rafe takmer šeptom.

„Páľ doriti, ty sviňa. Dobre viem, že si zabil Kaitlin."

„Ja som Kaitlin nezabil. Nemal som na to nijaký dôvod. Keď sa o tom budeš chcieť porozprávať, príď za mnou. Ale Hannah už daj pokoj. S tým, čo sa stalo tvojej sestre, nemá nič spoločné."

Dell vykríkol oď bolesti. „Pusti ma, ty sviňa!"

Rafe pokrčil plecami, pustil ho a urobil krok vzad. Zodvihol vrecko, čo spadlo, a chytil Hannah pod pazuchu.

„Poďme," povedal.

Hannah neprotestovala. Rýchlym krokom prešli k Rafovmu autu. Winston cupital za nimi. Rafe otvoril dvere, pes skočil dnu a usalašil sa v malom priestore medzi prednými sedadlami. Ňufákom sa takmer dotýkal Hannah, kým Rafe naštartoval.

Hannah si všimla, že sa na nich pozerá zopár ľudí. „Toto divadielko ich zamestná na jeden - dva dni."
Vycúvali z parkoviska na Bayview Drive. „Vravel som, že ich musíme nejako zabaviť."

Chvíľku šli mlčky. Hannah otvorila kabelku, vybrala z nej slneč​né okuliare a nasadila si ich. Winston jej oblízal ucho. Pohladkala ho, aby sa upokojil.

„Ty neverník," zašepkala vyčítavo. „Videla som, že pred chvíľ​kou si oblízal Rafovu ruku."

Winston si položil ňufák na jej plece a na znak súhlasu si vzdychol.

„Tvoj havinko a ja sme sa dohodli, že dopoludnia sa nebudeme s nikým biť," povedal Rafe. „Obaja ste takí zbabelí?" „Tak sme sa rozhodli a hotovo."

„Ha. Inými slovami, ani jeden z vás nebol ochotný biť sa o mo​ju česť."

Rafe sa na ňu pozrel spoza štítu slnečných okuliarov. „Ak chlap dosiahne istý vek, poriadne si rozmyslí, s kým sa bude biť. Vraví sa tomu zmúdrieť."

„Výhovorky, výhovorky." Hannah nazrela do vrecka, ktoré pri​stálo na parkovisku. Ako predpokladala, paradajky vyzerali skôr ako kečup. Ani šalát a šampiňóny nedopadli najlepšie. „A mám po večeri."

Rafe nezareagoval ihneď. Hoci bol skúsený šofér, zdalo sa, že šoférovaniu venuje zbytočnú pozornosť.

„Mám nápad," povedal po chvíli.

„Som samé ucho."

„Čo keby si sa spolu s Winstonom navečerala dnes u mňa? Mám hromadu jedla."

Ďalší pokus? Možno sa s ním predsa bude dať dohodnúť. Snažila sa nedať najavo svoju radosť.

„Keďže viem, že ani v tom druhom vrecku nie je ktoviečo, tak vo svojom i vo Winstonovom mene musím povedať, že tvoja po​nuka nás veľmi potešila."

„Dobre, fajn, dohodnuté."

Pozorovala ho kútikom oka. „Zdá sa, že si chvíľku váhal, kým si sa rozhodol pozvať ma na večeru. Bolo to až také ťažké?"

Rafe pevne zovrel volant. „Musel som pozbierať všetku odvahu."

„Čo prosím?"

„Bál som sa, že moju ponuku odmietneš."

„Prečo by som to robila?" povedala a naoko nonšalantne pokrčila plecami. „Aj tak sa skôr či neskôr budeme musieť porozprávať o tom, čo urobíme s tým domom. Tak prečo nie dnes večer?"

„Dnes večer som nemal v pláne rozprávať sa o dome."

Hannah stuhla. „A o čom si sa chcel rozprávať?"

„Napríklad o starých časoch."

Chvíľku o tom uvažovala. Potom si zľahka odkašlala. „My dva​ja máme jediný zážitok z minulosti, ktorý by sa dal pokladať za staré časy."

„Presne tak. No musíš uznať, že to nebol hocijaký zážitok. Ke​by nie teba, bol by som nabetón skončil v žalári. A to by mi bolo rozhodne skrížilo plány. Keď som ti potom zavolal, povedal som, že to máš u mňa."

„Stále máš ten pocit?" povedala s milým úsmevom. „Tak mi predaj svoju polovicu domu a budeme si kvit."

„Až takú vďačnosť zasa necítim," povedal Rafe.

Rafe vošiel do zimnej záhrady presne vo chvíli, keď zmizol zo sep​tembrovej oblohy posledný lúč slnka. Svetlo nezažal. Winston, ktorý ležal na dlážke, sa naňho pozrel s nádejou, ale stratil záujem, keď videl, že Rafe nesie len dva poháre.

Rafe si sadol na prútenú pohovku vedľa Hannah a podal jej je​den pohár.

Hannah sledovala, ako sa nad zálivom stelie čierňava a myslela na zeleninovo-cestovinový šalát s roquefortom a vlašskými orech​mi, ktorý pred chvíľou dojedli. Rafe namočil orechy do medu, na chvíľu ich strčil do mikrovlnky a potom pridal do šalátu. Cestovi​nu pokvapkal neuveriteľne chutným olivovým olejom s hľuzovkou. Chutilo to doslova božsky.

„Vieš výborne variť," povedala.

„Každý musí mať nejakého koníčka."

„Máš absolútnu pravdu." Odpila si z brandy. „Aby som neza​budla, hocikedy ma môžeš pozvať na večeru."

„Vďaka, musím si to zapamätať." Pohár držal oboma rukami a pozeral sa von oknom na tmavnúci deň. „Mrzí ma tá scénka na parkovisku s Dellom Sadlerom."

„Ty si za nič nemohol."

„Záleží to na uhle pohľadu. Keby si nebola so mnou v tú noc, keď zomrela Kaitlin, dnes by si nemala problém s Dellom."

„To je fakt." Všetkými zmyslami vnímala, že je tam, len pár centimetrov od nej. Temnota znásobovala pocit blízkosti. „Pokiaľ ide o tú noc..."

Rafe si znova odpil z brandy a čakal.

„Ešte sme o tom vlastne nerozprávali." Zhlboka sa nadýchla. „Poznal si Kaitlin lepšie ako hocikto iný. Čo myslíš, čo sa stalo? Myslíš si, že spáchala samovraždu? Alebo to bola podľa teba ne​šťastná náhoda?"

Rafe sa na hodnú chvíľu odmlčal. „Som presvedčený, že nesko​čila sama."

„Prečo si o tom presvedčený?"

Pozoroval tekutinu v pohári. „Keď ma vyhodila z auta, zúrila ako čertica. Zúrila, nebola zúfalá alebo nešťastná."

„Zúrila?"

Rafe si oprel hlavu o opierku pohovky. „Veľmi. Povedala, že má po krk tohto sprostého mesta a idiotov, ktorí v ňom žijú. A že už tu nemieni zostať dlhšie ani jedinú sekundu."

„Takže hovorila o budúcnosti."

„Áno."

„Tak potom to musela byť nešťastná náhoda."

Rafe to nekomentoval.

Hannah si odkašlala. „Povedala som, že to musela byť nešťast​ná náhoda."

„To je rozhodne to najpohodlnejšie vysvetlenie."

Hannah bola v takom šoku, že jej to doslova vyrazilo dych. Na​pokon sa nadýchla a spýtala sa: „Chceš o tom debatovať?"

„Ani nie." Znova si odpil z brandy. „Nie teraz."

„Tuším máš pravdu. Zrejme sa nikdy nedozvieme, čo sa stalo v tú noc."

„Nie."

Rafe chvíľu nehovoril nič. Hannah mala pocit, že myslí na niečo celkom iné. Nech to bolo hocičo, zdalo sa, že ani o tom ne​má chuť debatovať.

Snažila sa nevnímať jeho prítomnosť, ale nešlo to. Asi je čas ísť domov, pomyslela si. Určite je čas ísť domov. Práve to chcela po​vedať nahlas, keď Rafe preťal ticho.

„Chcel som sa ťa niečo spýtať."

„Hm?"

„Čo sa stalo s tvojím princom na bielom koni?"

Niečo také rozhodne nečakala. Zaváhala, lebo si nebola istá, či má chuť rozprávať o tom.

„Proste to nevyšlo. A čo ty?" dodala rýchle, aby zmenila tému. „Vraj si bol ženatý."

„Chvíľku."

„Čo sa stalo?"

„Povedal som ti, že chlapi v našej rodine sa nehodia do man​želstva."

„A ja sa zas pamätám, že som ti povedala, že to je výhovorka."

Rafe sa zrazu posunul na kraj pohovky a. lakte si oprel o kole​ná. „Dnes mi volal Mitchell."

Hannah zaklipkala očami. Aj on vie bleskovo zmeniť tému. „Tvoj starý otec?"

„Pozýva ma zajtra na večeru. Bude tam aj Octavia Brightwellová. Chce, aby som sa s ňou zoznámil."

Hannah sa zamyslela. „Octavia Brightwellová? Nie je to majiteľka tej novej výstavnej siene neďaleko prístavu?

„Je." Rafe položil pohár na stôl. „Zdá sa, že spolu niečo majú, ako sa vraví."

„Panebože! Včera som ju stretla v meste. Mohla by mu byť vnučkou."

„Aj ja som to počul." Oči sa im stretli v temnote. „Ide totiž o to, že potrebujem garde."

Hannah takmer spadla z pohovky. „Chceš, aby som s tebou šla na večeru k Mitchellovi Madisonovi?"

„Máš na programe niečo lepšie?"

„Nuž, vlastne ani nie. Ako si kedysi dávno veľmi múdro po​znamenal, možnosť zabaviť sa je v Eclipse Bay značne obmedze​ná." Odmlčala sa. „Tvoj starý otec nebude skákať od nadšenia, ak privedieš na návštevu Harteovú."

„Nič sa neboj. Kvôli tej babe sa bude správať najlepšie, ako vie."

„Mitchell Madison sa rozpráva s niekým z Harteovcov," pove​dala Hannah s úsmevom. „To by mohlo byť naozaj zaujímavé."

„Takže?"

„V poriadku," povedala.

Teraz bol rad na ňom, aby sa čudoval. „Ty fakt prídeš?"

„Jasné. Pod jednou podmienkou."

,A síce?"

„Sľúbiš mi, že potom sa porozprávame o tom, čo urobíme s týmto domom."

Chvíľku uvažoval. Potom akoby na znak porážky nepatrne zodvihol jedno plece. „Dohodnuté."
Po chrbte jej prešiel mráz. Ale už bolo neskoro myslieť na to, či to na ňu Rafe len hrá.

Strhla sa zo sna a všetkými zmyslami vnímala ticho v dome. V pr​vej chvíli jej zišlo na um, že do temného domu vošiel nepozvaný hosť. Ale vzápätí si uvedomila, že keby to bola pravda, Winston by jej to bol oznámil.

Opatrne si sadla. „Winston!" zašepkala.

Žiadna odpoveď. Uvedomila si, že v izbe nie je. Za tie dva ro​ky si zvykla na to, že v noci jej robí spoločnosť.

Nohy zložila na chladnú dlážku a vstala. „Poď sem, starký!"

Nepočula cupot jeho labiek na drevenej dlážke na chodbe. Od strachu sa jej zježili chlpy na rukách. Schmatla župan, obula si pa​puče a chvíľku mlčky načúvala.

Nič.

Šla ku dverám.

„Winston!" zvolala tentoraz hlasnejšie.

Niekde zdola sa ozvalo zakňučanie. Winston bol v obývačke. Nebol zranený. Zrejme sa v ňom prebudili dávne pudy lovca.

Od úľavy sa jej podlomili kolená. Chvalabohu, nie je tu nijaký votrelec. Winston začul, že po verande pobehuje nejaké zvieratko, a zbehol po schodoch pozrieť sa. Eclipse Bay je vzrušujúce miesto pre psa, ktorý vyrástol vo vežiaku.

Hannah sa párkrát zhlboka nadýchla, aby sa jej prestala krútiť hlava, prešla po chodbe a zbehla dolu schodmi.

Winston stál pri dverách. Venoval jej letmý pohľad a znova sa vrátil k tomu, čo ho zaujalo vonku. V očakávaní škriabal labkami po dlážke.

„To je v poriadku, starký. Si mestský pes. Nie si zvyknutý na zvieratá, ktoré sa v noci prehrabávajú v odpadkoch. Ver mi, nemal by si chuť stretnúť sa s niektorým z nich."

Natiahla ruku a pohladkala ho po hlave. Bol zježený ako dra​vec, pripravený skočiť na korisť. Vôbec jej nevenoval pozornosť. Celým svojím telom sa sústredil na to, čo ho zobudilo a prinútilo zbehnúť po schodoch.

Hannah prešla k oknu. Odhrnula záves a zistila, že cez noc za​halila záliv hmla. Na verande nechala svietiť svetlo, ale hmla bola taká hustá, že nebolo vidieť na krok.

Najrozumnejšie by bolo vrátiť sa do postele a nechať Winstona, nech sa zabaví do vôle. Ale z nevysvetliteľného dôvodu sa oprela o vchodové dvere a čakala, kým stratí záujem o to, čo vycítil v temnote.

Trvalo dosť dlho, kým sa Winston upokojil. Potom jej oblízal ruku a vybehol po schodoch do spálne.

Kapitola 5

„Myslíš, že Bryce ti porozpráva o jeho výletoch do Portlandu?" spýtal sa Gabe.

„Určite nie." Rafe si pritlačil slúchadlo o plece, aby mal voľné ruky a mohol sa venovať krájaniu cibule. „Veď poznáš Brycea. Rozkazy prijíma len od Mitchella."

„A Mitchell mu povedal, že o výletoch do Portlandu má mlčať."

„Presne tak."

V telefóne zavládlo na chvíľku ticho. Rafe si vedel predstaviť, čo má asi oblečené jeho brat, ktorý práve sedí na riaditeľskej stoličke vo firme Madison Commercial. Bol by stavil hocičo na to, že má na sebe košeľu šitú na mieru a drahé nohavice. Na krku má zrej​me hodvábnu kravatu a na nohách talianske topánky z pravej ko​že. Určite prišiel do kancelárie o pol ôsmej, rovno z posilňovne, kde cvičil od šiestej ráno. Z práce odíde najskôr o siedmej večer, a keď konečne dorazí do svojho asketický zariadeného domu v ra​dovej zástavbe, diplomatku bude mať plnú papierov, ktoré ešte treba vybaviť. Firma Madison Commercial bola jeho jedinou vášňou. Venoval sa jej so zaujatosťou, ktorú mohol pochopiť len iný Madison.

„Trvá to už vyše desať mesiacov," pokračoval Gabe. „Vždy v piatok. Nevynechal jeden jediný raz."

Rafe dokrájal cibuľu a hodil ju do mixéra. „Viem, čo si myslíš."

„Zrejme presne to čo ty."

„Možno sa mýlime." Rafe pridal k cibuli nadrobno nakrájané olivy, tri druhy. Potom pridal opláchnuté kapary a čerstvú šťavu z citróna. „No obaja dobre vieme, že ak chodí k nejakému lekáro​vi, tak sa to dozvieme ako poslední."

„Zrejme nás chce pred niečím ušetriť," povedal Gabe váhavo. „Ako vyzerá?"
„Je zdravý ako repa, až na tú artritídu. Dnes k nemu idem na večeru." Rafe sa odmlčal. „Chce mi predstaviť svoju novú fra​jerku."

„Je skutočne taká mladá, že by mu mohla byť vnučkou?" „Tak som počul," povedal Rafe.

Gabe si odkašlal. „Bolo by to obdivuhodné, keby to nebolo ta​ké ponižujúce."

„Áno."

„Musíme sa na to pozerať z tej lepšej strany," povedal Gabe na​hnevane. „Ak jej stačí v posteli, tak asi nemá smrť na jazyku."

„Presne tak," súhlasil Rafe. Na mixér dal vrchnák. „Nemysli si, že chcem zmeniť tému, ale ako sa ti darilo v sobotu večer s nád​hernou slečnou Hartingerovou?"

„Radšej by som o tom nehovoril, ak sa neurazíš."

„Ďalšia pohroma?"

„Nerád to priznávam, ale bolo nad slnko jasnejšie, že sa zaují​mala len o moje portfólio."

„Tuším si vravel, že to je super baba."

„Dobre, mýlil som sa. Kašli na to."

„Nepresvedčíš ma o tom, že spôsob, akým hľadáš dokonalú manželku, nie je pomýlený."

„Snažím sa ísť na to netradične. Už som ti predsa predniesol svoju teóriu."

„Viem, o čo ti ide, len si myslím, že na to ideš zo zlej strany. Správaš sa presne tak, ako keby si chcel získať nové priestory pre podnik. Na baby nemôžeš ísť takou istou metódou."

„A ty si odkedy expert na také veci?"

„Správna pripomienka. Zabudni na to." Bubnoval prstami po vrchnáku mixéra. „K Mitchellovi nejdem sám, ide so mnou jedna dievčina."

„Nejaká miestna krásavica?" spýtal sa Gabe zdvorilo, aby preja​vil záujem.

„Dá sa to tak povedať. Hannah Harteová."

„Hannah? Žartuješ." \,Nie."

„Ona povedala, že pôjde s tebou?"

„Ehm."

„Prečo?"

„Neviem, či chceš počuť pravdu. Zrejme si myslí, že to je ďalší krok k tomu, aby získala celý Isabelin dom."
„Naznačila ti niečo, čo ťa viedlo k tomuto záveru?" spýtal sa Gabe opatrne.

„V podstate áno."

„Ale ty nemáš v úmysle vzdať sa svojho nároku na ten dom."

„Nie," povedal Rafe. „Rozhodne to nemám v úmysle."

„Dopekla, čo sa to tu deje?"

„Poviem ti to, keď budem vedieť viac. Teraz už musím frčať. Ozvem sa ti neskôr."

Rafe položil telefón a zapol mixér. Myslel na Hannah, kým menil robot prísady vo svojom vnútri na tapenade. Na um mu zi​šlo príslovie: Ak ideš na večeru s diablom, zober si dlhú lyžicu. Madisonovci si naň spomenuli vždy, keď mali do činenia s Harteovcami.

Kapitola 6
Rafe sa rukami oprel o hornú tyč zábradlia terasy a kochal sa po​hľadom na nádhernú záhradu svojho starého otca. Mnohí ľudia v Eclipse Bay mali záhrady, ale v žiadnej neboli také úchvatné dru​hy paprade, také hriadky liečivých rastlín a záhony ruží. Na dru​hom konci záhrady sa vypínal skleník. V ňom boli ďalšie zázraky rastlinného sveta. Pri dome bola zeleninová hriadka. I v neskorej jeseni, keď už všetko odkvitá, vyzerala Mitchellova záhrada doslo​va ako umelecké dielo.

V ťažkom období po smrti rodičov brával Mitchell často svo​jich vnukov do záhrady. Trávili tu spolu nekonečné hodiny. Mi​tchell naučil Gaba i Rafá rýľovať, polievať paradajky a strihať krí​ky ruží. Veľa toho nenahovorili, ale Rafe vedel, že všetci traja nachádzali útechu v tom, že im pod rukami všetko rastie.

Mitchell prežil búrlivý život. Po rozpade firmy Harte-Madison a po trpkom rozchode so Sullivanom, bývalým priateľom z vojny, nasledovali roky finančnej a osobnej krízy

Štyri rozvody a nespočetné množstvo rozchodov s priateľkami na ňom zanechali stopy. Strata jediného syna Sinclaira bola preňho ťaž​kým úderom. Povinnosť vychovávať dvoch vnukov bola doslova šo​kom pre chlapa, ktorý dovtedy nevedel, čo je to zodpovednosť za rodinu. No po celý čas nestratil záujem o záhradkárčenie.
Záhradkárčenie bolo Mitchellovou vášňou. Bolo všeobecne známe, že ak mal nejaký Madison vášeň, všetko ostatné šlo bo​kom.

Rafe zišiel po schodoch. „Ako si sa spoznal s Oliviou Brightwellovou?" spýtal sa, sčasti zo zvedavosti a sčasti preto, aby našiel neutrálnu tému. Ich rozhovory zavše veľmi viazli.

Pokiaľ sa pamätal, vždy bol na nože so starým otcom. V posled​nom čase uzavreli čosi ako prímerie, no len vďaka tomu, že sa obaja vykašlali na otvorený boj, ktorý bol charakteristický pre ich dávnej​šiu komunikáciu. Niekto by mohol povedať, že sme dozreli, pomys​lel si Rafe. No on i Mitchell poznali pravdu. Obaja prestali ísť hla​vou proti múru, lebo prišli na to, že to je celkom zbytočné. Čo však neznamená, že z času na čas sa nepoharkali, aby nevyšli z cviku.

Dnes večer sme sa obaja správali doslova vzorne. Je síce pravda, že úvodné minúty poznamenalo napätie, keď sa ukázal Rafe vo dverách s Hannah, ale musí sa uznať, že Mitchell sa rýchle spa​mätal. Starý otec sa zrejme rozhodol hrať úlohu vzorného hosti​teľa pred svojou mladučkou priateľkou, pomyslel si Rafe.

Octavia Brightwellová bola skutočne taká mladá, že by mohla byť Mitchellovou vnučkou. No Rafá príjemne prekvapila. Bola milá, priateľská a inteligentná. Videl, že aj Hannah sa páči. Pri večeri im Octavia prezradila, že galéria, ktorú otvorila v Eclipse Bay, je už v poradí druhá. Prvá sa nachádza v Portlande. Toto le​to strávila cestovaním z Portlandu do Eclipse Bay.

„Jedného rána začiatkom leta strčila hlavu do mojej záhrady a povedala, že tie ruže strihám úplne zle," posťažoval sa Mitchell. „Ja som jej odvetil, že ruže som vedel strihať dávno predtým, ako sa narodila. Ona mi vzápätí priniesla knihu o ružiach a povedala, aby som si prečítal zopár strán. Ja som jej povedal, že autor knihy je somár. To bol začiatok nášho priateľstva."

„Ach tak," povedal Rafe. Mitchell zastal a odtrhol zvädnutú ružu.

Pri pohľade na orlí profil starého otca sa niečo v jeho duši po​hlo. Zrazu si uvedomil, že starý vojak, s ktorým vybojoval toľko bitiek, tu nebude naveky. Bolo ťažké predstaviť si svet bez Mitchella.

Zaťatý, popudlivý Mitchell má zvyčajné chyby Madisonovcov, pomyslel si Rafe, ale v živote svojich vnukov bol bezpečným prístavom odo dňa, keď sa mu syn zabil na motorke, do ktorej vrazilo nákladné auto.
Rafe sa zamyslel nad pravidelnými cestami starého otca do Portlandu. Ak mu niečo je, tak to rozhodne nepoznať. Používa pa​ličku, ale inak vyzeral zdravý a vo forme. Človek by mu pokojne hádal o pätnásť rokov menej. V jeho zelených očiach stále blčal ši​balský plamienok. Ostré črty tváre mu vekom zmäkli. Plecia mal ovisnuté a v posledných rokoch trochu pochudol, ale telesné zme​ny prekonával pevnou vôľou a rozhodnutím mať pod kontrolou svoj svet a všetkých, čo sa v ňom nachádzajú.

„Zrejme tráviš dosť času s Octaviou," povedal Rafe tak nená​padne, ako len vedel.

„Trochu," povedal Mitchell a odtrhol ďalšiu zvädnutú ružu. Takto to nepôjde, pomyslel si Rafe. Ak nechce starý otec deba​tovať o svojom vzťahu s Octaviou, tak sa s tým nedá nič robiť. Ni​kdy nehovoril o svojich láskach a priateľstvách. Pokiaľ šlo o ženy, držal sa staromódnej zásady nevystatovať sa tým, čo s nimi robí. Tú istú zásadu sa snažil vštepiť aj svojim vnukom. Rafe zišiel po schodoch a zastavil sa na chodníku pri Mitchellovi, ktorý si obze​ral paprade.

„Vraj chodíš raz za týždeň do Portlandu," povedal Rafe. „Cho​díš za Octaviou?"

„Nie." Mitchell odtrhol zvädnutý list.

Tak toto je koniec konverzácie. Gabe by z neho vytiahol viac, pomyslel si Rafe.

Mitchell naňho zaškúlil. „Čo máte v pláne vy dvaja s Hannah Harteovou s tým prekliatym domom?"

„Ešte sme sa nerozhodli."

„Ha. To je celá Isabel, napísať takú somarinu do testamentu. Mala romantické predstavy o tom, ako vy dvaja ukončíte ten starý spor. Povedal som jej, že je hlupaňa."

„To, že si jej povedal, že je hlupaňa, zrejme veľmi nepomohlo."

Mitchell znova zahundral. „Nik nie je tvrdohlavejší ako Harteovci."

„Okrem Madisonovcov."

Mitchell to nepoprel. „Zdá sa, že ste s Hannah dobrí priatelia." .„Priatelia je silné slovo, ale jej psovi sa páčim. Na začiatok to nie je najhoršie."

„Vraj si založila v Portlande výnosný podnik. Organizuje svad​by alebo nejaké podobné somariny."

„Áno. Vraj mnohí zákazníci žiadajú jej služby opätovne." „Je Harteová, a na to neslobodno zabúdať. No musím uznať, že má niečo do seba." Mitchell sa na chvíľku zamyslel. „Nikdy neza​budnem na to, čo urobila pred ôsmimi rokmi. Vždy som mal po​cit, že sme jej dlžníkmi za to, ako ťa vtedy podržala."

„Viem."

„Hodnú chvíľu sa hovorili nechutné veci. Ľudia, ktorí uverili tomu, že bola s tebou na pláži v tú noc, si mysleli, že si ju zviedol len preto, aby si sa pomstil Harteovcom."

„Počul som to."

Mitchell neprítomné zaťukal paličkou na kameň. „Zopár ľudí si myslelo, že Hannah Harteová kvôli tebe klamala. Vraj si postrčil Kaitlin a ona spadla z útesu."

Rafe pocítil vnútorné napätie. Neraz sa zamýšľal nad tým, či patril Mitchell k ľuďom, ktorí si mysleli, že má na svedomí Kaitlininu smrť.

„Nech je, ako chce," pokračoval Mitchell, „faktom zostáva to, že sme dlžníkmi Hannah Harteovej."

„Áno."

„Neteší ma to, že Harteovcom niečo dlhujeme," vzdychol si Mitchell. „Je to ako otvorená rana."

Rafe sa naňho pozrel. „Nevedel som, že ťa to po celý čas trápilo."

„Trápilo."

„Nie je to tvoj problém. Je môj."

„Ak si to myslíš," povedal Mitchell a prižmúril oči, „tak čo s tým mieniš urobiť? Vzdáš sa svojej polovice domu?"

„Nie."

„Myslel som si to." Mitchell vykročil ku skleníku. „Poď so mnou. Ukážem ti nové hybridy."

Rafe vrhol pohľad na sieťové dvere. Zdalo sa, že ho nič neza​chráni. Neochotne vykročil za Mitchellom.

„Pred pár dňami som sa rozprával s Gabom," povedal Mitchell.

Rafe priam stuhol. „Vážne?"

„Povedal, že ťa môže zamestnať v Madison Commercial." V je​ho hlase nebolo veľa nádeje.

„Ak choď. Ty by si vari pracoval u Gaba?" spýtal sa Rafe.

„Ani za svet," povedal Mitchell a jeho obrvy sa spojili. „Keď vy​dá rozkaz, čaká, že si človek aj zlomí nohu, len aby ho splnil."

„A to je v kocke aj môj problém."

Mitchell si odkašlal. „Ale za pokus to stálo."

Celú cestu šli bez slova. Pár krokov pred tým, ako dorazili ku skleníku, hodil Mitchell udicu celkom iným smerom.
„Nemyslíš si, že je načase, aby si sa oženil?" ^ Rafe mal pocit, ako keby ho niekto tresol kladivom po hlave. Chvíľku mu trvalo, kým sa spamätal. Ústa mal pritom od úžasu otvorené.

„Aby som sa oženil?" podarilo sa mu dostať zo seba po chvíli. „Ty si sa zbláznil? Už som to raz skúsil, čo si zabudol? Nevyšlo to."

„Budeš to musieť skúsiť znova, skôr či neskôr. Už prešlo dosť veľa času. Ak budeš čakať pridlho, zvykneš si byť sám a nebudeš schopný prispôsobiť sa manželke."

,A ty si odkedy taký odborník na manželstvo?"

„Mám isté skúsenosti."

„Len pre tvoju informáciu," zašomral Rafe popod nos, „už som zvyknutý byť sám."

„Somarina. Si mladý, ešte sa budeš vedieť prispôsobiť."

Dvere na verande sa otvorili. Rafe i Mitchell sa strhli. Iste to vy​zeralo, ako keby niečo vyviedli.

Vo dverách stálo rozprávkové stvorenie s ohnivočervenými vlasmi.

„Káva je už hotová!" zvolala veselo Octavia Brightwellová.

Rafe neváhal. Všimol si, že ani starý otec neprotestoval. Zrejme mu odľahlo presne tak ako mne, pomyslel si.

Bok po boku vykračovali svižným krokom k domu.

Hannah strčila kľúč do zámky na vchodových dverách. „Viem, že môj názor je nepodstatný, ale Octavia sa mi páči."

Rafe pokrčil plecami. „Aj mne. No a čo? Aj tak je preňho pri​mladá. Gabe má pravdu, je to trápne."

Hannah sa veselo zasmiala. „To je fakt smiešne, ak povie niečo také Madison. Neuraz sa, ale chlapi vo vašej rodine nie sú známi tým, že by boli tajili svoj sexuálny život alebo že by z neho robili vedu."

„Je niečo celkom iné, ak ide o sexuálny život tvojho starého ot​ca," povedal Rafe namosúrené.

Hannah počula, ako na druhej strane dverí zúrivo škrabe po drevenej podlahe pes. „Možno sa ti uľaví, lebo Octavia mi pove​dala, že s tvojím starým otcom sú len priatelia. Verím jej."

„Vážne?"

Ako odomykala, vrhla naňho skúmavý pohľad. Odvtedy, ako sa bol prejsť so starým otcom po záhrade, mal čudnú náladu. Nikdy sa v ňom nedalo vyznať, ale teraz akoby z neho vyžarovala temná aura. Bola zvedavá, čo také mu povedal starý otec.

Winston sa vyrútil z domu a ako obvykle nevedel, či í sa má správať distingvovane, alebo či sa môže naplno tešiť.

„Ty si taký krásny havinko," povedala Hannah, čupla si a po​hladkala ho. „Najkrajší dlhosrstý pinč na celom svete." Winston žiaril od šťastia.

Rafe ich sledoval s výrazom zvláštneho záujmu. „Vravíš mu to tak sugestívne, že ti normálne uveril. Vieš o tom?"

„No a čo? Je to pravda." Ustúpila, aby mohol Winston zísť po schodoch. Najprv strčil ňufák do Rafovej ruky a potom diskrétne

zmizol v kríkoch.

Hannah načiahla ruku a zažala svetlo. „Určite si budem neskôr nadávať preto, že sa do toho starám, ale musím sa niečo spýtať. Nestalo sa niečo medzi tebou a starým otcom, keď ste boli v záhrade?"

„Nie." Rafe sa bez pozvania prešmykol do haly.

„Aha." Nebola si istá, čo má urobiť teraz, keď už je v jej dome.

Držala otvorené dvere kvôli Winstonovi. Upaľoval po verande,

cez halu a letel za Rafom.

Hannah zavrela dvere a oprela sa o ne. Rafe si čupol, aby po​škrabkal Winstona za ušami. Winston si sadol s blaženým výrazom.

„Všetko je v medziach normy," povedal Rafe po chvíli.

„V medziach normy?"

Rafe sa venoval Winstonovi, ktorý bol pripravený znášať nave​ky prejavy Rafovej priazne. „Mitchell mi povedal, že by som mo​hol pracovať v bratovom podniku."

„Ach tak. Všetko je v medziach normy." Odlepila sa od dverí a šla do kuchyne. Ak nevieš, čo robiť, urob si šálku čaju. „A ty si mu odvetil v medziach normy."

„Pravdaže. My dvaja tak totiž komunikujeme. On mi povie, čo mám urobiť, a ja mu poviem, že to neurobím. Ohromne si rozu​mieme."

„Teta Isabel tvrdila, že so starým otcom máš problém odvtedy, ako si sa dostal do puberty, lebo ste si podobní ako vajce vajcu." Do čajníka naliala vodu a postavila ho na sporák.

„Tú teóriu som už počul." Potľapkal Winstona, zodvihol sa a postavil sa do oblúkovitého priechodu do izby. Oprel sa o stenu jedným plecom a prekrížil si ruky na prsiach. „Ani ja, ani Mitchell

tomu neveríme."
Uvedomovala si, že zaberá priestor v kuchyni. Cítila na sebe je​ho pohľad, sledoval ju, ako pripravuje čaj.

„Asi to je pravda," povedala mierne. „Obaja ste rozhodní, aro​gantní, nezávislí a niekedy tvrdohlaví ako mulice. Zrejme sa oba​ja riadite rovnakým mottom."

„A síce?"

„Nikdy sa neospravedlňuj, nikdy nič nevysvetľuj."

Rafe sa zatváril, ako keby sa ho to dotklo. „Zišlo ti na um, že mám niečo spoločné s tvojím psom?"

„Čo také?"

Neveselo sa zasmial. „Že ti verím, keď mi povieš, čo si o mne myslíš."

Hannah zodvihla obočie. „Nevšimla som si, že by si si robil niečo z toho, čo kto povie."

„Vidno, že ma vôbec nepoznáš. Som len človek."

„Máš na to nejaký dôkaz?"

„V poriadku, súhlasím s tým, že som rozhodný, arogantný a ne​závislý." Posmešne sa na ňu pozrel. „Ale s tým posledným ne​súhlasím. Prečo si myslíš, že som tvrdohlavý ako mulica?"

Hannah sa triumfálne usmiala. „Lebo sa nemieniš rozprávať o tom, čo urobíme s Domom snov."

„Ach tak. Takže o to ide."

„Áno, ide o to."

Nonšalantne zodvihol jedno plece. „Nuž, nik nie je dokonalý."

„Okrem Winstona, pravdaže," dodala rýchle pre prípad, že by Winston venoval pozornosť tomu, čo hovoria, a pri poslednej po​známke by sa začal trápiť.

Na chvíľu sa odmlčali.

„Mitchell mi povedal ešte jedno," doložil napokon.

Sypala do čajníka čaj a obzrela sa cez plece. „Čo také?"

Pozeral sa na ňu s prižmúrenými očami. „Povedal, že je najvyš​ší čas, aby som sa oženil."

Z neznámeho dôvodu jej stiahlo žalúdok. Dúfala, že to nebol grilovaný losos, ktorého mali na večeru. Bol výborný, ale ryby sú niekedy zradné.

„Nuž, tomu sa hovorí nátlak."

„Áno."

„Som si istá, že si mu na to povedal, aby sa staral o seba." Snažila sa sústrediť na čajník a čakala, kedy konečne začne vrieť voda.
Rafe mlčal.

Čajník konečne zasyčal. Tesnota, povedala si. Tešila sa, že zas má čo robiť, a rýchle začala liať vriacu vodu do kanvice.

Všetko je zas v poriadku, povedala si po chvíli. Zasa sa sústre​dím. No keď sa zvrtla so zdvorilým úsmevom na tvári, zistila, že Rafe už nie je tam, kde bol pred chvíľkou, ale že stojí pol metra od nej.

Priveľmi blízko.

„Nepovedal som mu to presne týmito slovami," povedal a ne​spúšťal zrak z jej tváre. „Ale máš pravdu. Jasne som mu naznačil, že urobím to, čo chcem urobiť."

„Ako zvyčajne."

„Áno."

Snažila sa vymyslieť niečo vtipné. No namiesto toho si len odkašlala. „A čo chceš urobiť?"

„V tejto chvíli ťa chcem pobozkať."

Kapitola 7

Nezmohla sa na slovo. Najhoršie na tom bolo, že zistila, že aj ona chce to isté. Túžila po tom, videl jej to na očiach.

Oblizla si pery a vyslovila jediné, skutočne dôležité slovo. „Prečo?"

„Musím mať na to dôvod?"

„Áno." Cítila, ako jej kuchynská linka tlačí kríže. Zložila obe ruky a zachytila sa oblej hrany kachličiek. „Áno, musíš. Hlavne kvôli tomu, aká je situácia."

„Situácia?"

„Ty. Ja. Dom snov."

„Čo ak na to nemám žiadny iný dôvod a proste ťa chcem po​bozkať?"

„Najdôležitejšie na všetkom je," povedala, slabikujúc každé slo​vo, „podstatou všetkého je, že nech je dôvod akýkoľvek, nesmie mať nič spoločné s tetiným domom."

Rafe pomaly zodvihol ruky a obe dlane jej položil zozadu na krk. Boli teplé a ťažké. Cítila, že je vzrušený, ale pritom sa ovládal. Tá kombinácia ju fascinovala.
Palcami jej pošúchal kožu za ušami. Jemne jej zaklonil hlavu a pritisol ju ešte bližšie k sebe.

„Toto nemá nič spoločné s domom," povedal s perami na jej ús​tach. „Dávam ti na to svoje slovo."

Bozk, ktorý jej dal, bol tentoraz skutočný, nie letmý, nič neznamenajúci dotyk pier, ktorý si pamätala spred ôsmich rokov. A bol presne taký, ako predpokladala: zničujúci.

Od vzrušenia sa jej rozochvel každučký nerv v tele. Bolo to, ako keby niekto priložil zápalku k veľmi suchej vatre. Plamene vy​buchli bez varovania, zúrivé a spaľujúce. Centrum požiaru bolo kdesi pod žalúdkom. Srdce jej búšilo ako zvon. Nemohla sa na​dýchnuť. Za iných okolností by už bežala na pohotovosť.

Rafe ju pobozkal ešte náruživejšie.

Bolo to silnejšie ako v pubertiackych predstavách, pomyslela si. Až na to, že žiadna pubertiačka by nedokázala precítiť nádheru tohto bozku. Dokázala ho oceniť len dospelá žena, ktorá už prišla na to, že skutočný život je málokedy takýto úchvatný.

Rafe sa na ňu zľahka pritlačil. Na stehnách pocítila neodškrie​piteľný dôkaz jeho vzrušenia.

Perami drvil jej pery. Dlane sa zošuchli z krku a prikryli jej pr​sia. Zachvátilo ju vzrušenie. Horko-ťažko sa jej podarilo odlepiť ruky z kuchynskej linky, ktorú zvierala. Počula, že povedal niečo, čo by vzbudilo pohoršenie, keby to bol povedal na verejnosti. Ni​jako sa nesnažil potlačiť svoju túžbu. Vedomie, že po nej túži, ju obralo o posledné zvyšky zdravého rozumu.

Je to len bozk, pomyslela si. Koľko škody môže napáchať jeden bozk?

Počula, že niekto tíško vzdychol. Asi som to bola ja, pomyslela si. Panebože, veď to je len bozk. No v tej chvíli nedbala na to, že sa prestáva ovládať. Sústredila sa len na to, aby si ovinula ruky okolo jeho krku.

Keď sa jej to podarilo, začula chrapľavý vzdych. Teraz som to nebola ja, pomyslela si. Rafe.

Stuhli mu ruky. Cítila, že sa prestáva ovládať. Uvažovala, či si to uvedomuje. Potom rozmýšľala, čo urobí, ak sa skutočne prestane ovládať. Nahnevá sa? Mala by sa nahnevať?

Svet sa jej prestal krútiť pred očami. Ako vo sne si uvedomila, že Rafe ju zodvihol zo zeme. Zachvátila ju triaška.

Najprv zastal pri vypínači a stlačil ho. Potom ju preniesol cez kuchyňu do obývačky. Tam ju položil na starý gauč a jemne sa uložil na ňu. Bozkával jej hrdlo. Bola by prisahala, že cíti jeho zu​by. Od vzrušenia sa celá chvela. Váha jeho tela ju vtlačila do mat​racov.

Keď začula škrabot psích labiek na podlahe, na zlomok sekun​dy otvorila oči. V tme zachytila, ako Winston upaľuje po scho​doch nahor. Zrejme sa nemohol viac pozerať na to, čo sa deje na gauči.

Aj ja by som sa mala hanbiť. Možno sa budem. Neskôr.

Medzitým jej telo spievalo úchvatnú pieseň. V posledných ro​koch zachytila sem-tam zopár tónov tej piesne, ale nikdy sa ne​dočkala grandiózneho finále.

Pocítila, ako sa jej jedna Rafova ruka šuchla pod sveter. Podpr​senka sa rozopla pri dotyku jeho prstov. Keď sa dotkol palcom jej bradavky, takmer vykríkla. Mala pocit, že každá čiastočka jej tela je zelektrizovaná. Nachádzala sa v akejsi krajine nikoho, kde bola rozmazaná hranica medzi bolesťou a rozkošou.

„Celý deň som si predstavoval, že to bude takéto," zašepkal Rafe. „Takmer som sa zbláznil z toho, ako veľmi som to chcel zistiť."

Rukou prešiel po krivke jej lona. Pocítila jeho prsty na zipse svojich nohavíc. Ide na to nejako zhurta. Priveľmi zhurta. No ne​nachádzala dosť dobrých dôvodov na to, aby to zastavila.

Začula, že Winston znova beží po schodoch. To, že pes sa vrá​til do obývačky, rozptýlilo hmlu, ktorú mala v hlave.

„Myslím, že toto by stačilo," podarilo sa jej povedať.

„Nie, nestačilo." Rafe jej vyhrnul sveter a pobozkal prsník. „Túžim po tebe oď chvíle, čo som ťa zbadal."

„To je milé."

Rafe zmĺkol. Potom zodvihol hlavu a pozrel sa na ňu lesklými očami. „Milé?"

„Lichotí mi to. Vážne."

„Takže tebe to lichotí," zopakoval opatrne. „Fajn. Lichotí ti to. Doriti."

Preglgla. „Nechcem, aby si si myslel, že som nejaká netýkavka alebo čo, ale..."

„Ale stále si to slušné, usilovné dievčatko, však?"

„Nie tak celkom." Začínala sa jej zmocňovať panika. „Ide len o to, že sa v podstate nepoznáme."

„Si Harteová. Ja som Madison. Mám pocit, ako keby sme sa poznali od narodenia."
Zaklipkala očami. „To je skutočne zaujímavý názor. Možno je to istým spôsobom pravda. Ale je to tak trochu zjednodušené, ne​myslíš?"

„Vždy rozprávaš takto, keď máš rande?" „To nebolo žiadne rande. Urobila som ti láskavosť." Usmial sa na ňu neuveriteľne zvodne. „Tak v tom prípade mi dovoľ poďakovať sa za ňu." Začal sa približovať perami k jej ús​tam.

Ruky si zaprela o jeho plecia, aby ho zastavila. „Chcem povedať len..."

Prekvapene sa na ňu pozrel. „Ty chceš v tejto chvíli fakt niečo povedať?"

„Chcem povedať len toľko," pokračovala zaťato, „že hoci sme celé roky o sebe vedeli, neznamenali sme jeden pre druhého nič, len sme sa zbežne poznali. Podľa mňa sa vôbec nepoznáme."

„Pst." Dlaňou jej prikryl ústa.

„Mmmmmm!" Zúrivo ho schmatla za zápästie a chcela dať preč jeho ruku zo svojich úst.

Tak veľmi mu chcela povedať, že to, čo robia, podľa nej nie je správne. Trvalo jej niekoľko sekúnd, kým si uvedomila, že jej vô​bec nevenuje pozornosť. Ležal bez pohnutia s hlavou obrátenou ku vchodovým dverám.

Hannah počula tichučké zakňučanie. Winston stál zasa pri dverách, presne ako včera v noci. Priam bolo cítiť, že je napnutý ako struna.

„Niečo začul," povedal Rafe a dal ruku z jej úst. Sadol si na gauč, pričom nespúšťal oči zo psa.

„Nejaké zviera sa zrejme prehrabáva v odpadkoch." Rýchle si stiahla sveter. „Možno skunk. Alebo mačka."

„Zrejme." Rafe stále sledoval Winstona.

Hannah si pomaly sadla. „Aj včera v noci to robil."

Rafe vstal a podišiel ku vchodovým dverám. Potom šiel k oknu a odtiahol záves. „Hmla je taká hustá, že nevidno ani na koniec verandy."

Winston mäkko zakňučal. Pozrel sa na Rafá, potom na dvere a potom zasa na Rafá. Bolo celkom jasné, čo chce povedať. Chce sa ísť von poobzerať.

Hannah prešiel mráz po chrbte. Bol to ten istý čudný pocit, aký mala včera.

„Nech to je, čo chce, do tesnej blízkosti domu to nejde," povedala rýchle. „Winston by štekal ako blázon, keby bol v kríkoch pri verande nejaký živý tvor."

„Jasné." Rafe položil ruku na kľučku. Winston sa posunul k dverám, pripravený prešmyknúť sa von, len čo sa dvere otvoria.

Hannah pochytil hrozný strach. Všetko v nej sa zhmotnilo do nebezpečenstva otvorenia vchodových dverí.

„Zbláznil si sa alebo čo?!" Vyskočila na rovné nohy a preletela cez izbu. Schmatla Winstona za obojok. „Nemôžeš ho pustiť von. Narodil sa vo vežiaku v centre mesta, prebohaživého. O divých zvieratách nevie vôbec nič. To, čo je tam vonku, môže byť omno​ho väčšie a nebezpečnejšie ako on."

Winston sa jej chcel vytrhnúť. Až sa triasol, tak veľmi chcel ísť von. Ňufák mal prilepený o veraje dverí.

Rafe sa naňho pozrel. „Dobre, mestský pes. Zostaň vnútri a buď zbabelý. Zvládnem to sám."

„Nie, nie, nikam nejdeš." Hannah sa hodila na dvere a rozpaži​la ruky. „Ani ty nikam nejdeš."

Rafá to očividne pobavilo. „Pochybujem o tom, že to, čo je vonku, je väčšie alebo nebezpečnejšie ako ja. Sme v Eclipse Bay, čo si zabudla? Zločinnosť sa rovná takmer nule."

Winston znova zakňučal a nepokojne poskakoval pri Rafových nohách.

Hannah sa pozrela na oboch. Ale odo dverí sa ani nehla. V du​chu hľadala racionálne, logické vysvetlenie na to, aby nešiel von jeden ani druhý.

„Upokojte sa, obaja. Snažme sa použiť zdravý rozum, dobre? Je celkom možné, že vonku je tchor. Máte vy vôbec predstavu o tom, ako dlho by trvalo, kým by ste sa zbavili jeho pachu, keby vás po​striekal? Najmenej týždeň by ste museli spať na pláži."

„Podľa mňa to nie je tchor," povedal Rafe zamyslene. „Tchor by šiel rovno k smerným nádobám. Počuli by sme, ako tam šuchoce."

„Ak to nie je tchor, môže to byť niečo omnoho horšie," precedila Hannah pomedzi zuby. „Niekomu možno ušiel pitbul alebo rotvajler. Vonku môže byť celá svorka nebezpečných psov."

„Ak hovoríme o zdravom rozume," povedal Rafe mierne, „táto teória trochu pokrivkáva."

„To je jedno. Je to moja teória a držím sa jej. Ani jeden z vás nejde teraz von a hotovo. Okrem toho, práve si povedal, že hmla je taká hustá, že nevidno ani na koniec verandy. Tak potom fakt nemá zmysel motať sa po vonku."
Rafe sa na ňu pozrel. Uvedomila si, že sa potichu smeje.

„Čo je?“
„Nič." Znova odhrnul záves a pozeral sa von do temnoty. „Len mi zišlo na um, že keď ma nepustíš do tej hmly, tak sa dnes ne​dostanem domov, to je všetko."

Zaváhala. „Môžeš odísť, keď sa Winston upokojí."

„Teraz sa nedá ísť autom."

„Auto môžeš nechať tu a ísť domov pešo."

Pustil záves. Oči sa mu stále zvláštne leskli.

„A čo má byť teraz?"

„A čo ak pôjde zajtra ráno niekto okolo a uvidí tu parkovať mo​je auto?"

Vzdychla si. „Väčšina ľudí už aj tak myslí na najhoršie."

„A čo tá svorka zúrivých rotvajlerov a pitbulov, ktoré na mňa budú dorážať po ceste?"

Posunula sa kúsok od dverí a odhrnula záves. Jediný pohľad ju presvedčil o tom, že hmla je nepreniknuteľná bariéra. Žlté svetlo lampy nad vchodom sa odrážalo akoby oď pevnej sivej steny.

Pozrela sa na Winstona. Nepokojne prestupoval z nohy na no​hu. Nech to bolo čokoľvek, čo cítil, stále to tam bolo. Urobila ráz​ne rozhodnutie.

„Vypijeme čaj, ktorý som uvarila," povedala. „Ak sa situácia vonku nezmení, kým ho dopijeme, tak môžeš spať tu na gauči."

„V poriadku," súhlasil Rafe veľmi ochotne.

Kým dopili čaj, Winston stratil záujem o to, čo bolo v hmle. Ra​fe sa pozrel von a tešil sa, že hmla sa nerozplynula. Bola ešte hus​tejšia ako predtým, ak to vôbec bolo možné.

Dnes večer mi praje šťastie, pomyslel si.

Aj Hannah podišla k oknu. Vyzrela von ponad jeho plece. „Ako to vyzerá?"

„Vyzerá to na ohromnú noc pre tchory a divé psy."

„Veľmi vtipné." Plecia si objala rukami, lebo jej začalo byť zi​ma. „Tuším tu musíš zostať."

„Netreba to tak preháňať s pohostinnosťou. Nebojím sa, môžem ísť pešo do Domu snov. Nie je to tak ďaleko."

„Nie." Zvrtla sa na podpätku. „Môžeš spať v hosťovskej. Prine​siem ti obliečky a vankúš."

Sledoval ju, ako ide hore schodmi. Okamžite mi navrhla, aby som tu zostal. Výraz v jej očiach sa mi nepáči. Ktovie, či je dôvo​dom to, čo sa udialo pred chvíľou na gauči, alebo Winstonov ne​pokoj.

To nemá logiku, aby ju pár bozkov tak rozrušilo. Už nie je pubertiačka. Je to sebavedomá mladá žena, ktorá má vlastný podnik. Na to, aby sa rozvášnila, nestačí pár dotykov na gauči. Ale na dru​hej strane bol presvedčený o tom, že keby jej to nebolo príjemné, poslala by ho domov aj napriek hmle.

Ona však trvala na tom, aby zostal.

Pozrel sa na Winstona. Ležal na bruchu na koberčeku, ňufák zložený na labkách a odfukoval. Hannah povedala, že aj včera v noci sa mu niečo nezdalo.

Hannah i Winston sú zvyknutí na život v meste. Obaja pre​hnane zareagovali na to, že sa nejaké zviera motalo okolo domu. No ak Hannah chce, aby som tu zostal spať, mám sa s ňou hádať?

O hodinu neskôr bol stále hore. Ruky mal zložené pod hlavou a po​zoroval tiene na strope. Myslel na to, že Hannah leží niekde hore a nevidí ju. Predstavil si ju v nočnej košeli. V priesvitnej košeli, kto​rá odhaľuje viac, ako skrýva. Nie, tak to nie je. Iste má na sebe stro​hú flanelovú košeľu s dlhými rukávmi, ktorá jej siaha po členky.

Jedna i druhá možnosť vyzerala zaujímavo. Fakt zaujímavo. Bol veľmi vzrušený.

To nemá logiku, aby ma pár bozkov tak rozrušilo. Už nie som pubertiak. Na to, aby som sa rozvášnil, nestačí pár dotykov na gauči.

Presne tak.

Kapitola 8

Zobudil sa na svitaní na to, že studený psí ňufák sa mu opieral o pätu. V šoku si okamžite sadol.

„Ty sukin syn, ty..." Zarazil sa, keď zbadal Winstona. „Zbytoč​ne ti tak nadávam, no nie? Ty si predsa sukin syn. A nemysli si, že som neprišiel na to, že tú dramatickú scénku pri dverách si zahral len preto, aby si nás vyrušil."
Winston ho obdaril múdrym pohľadom.

„Všetko šlo ako po masle, kým sa neobjavil James Bondopes."

Winston sa zvrtol a cupkal ku dverám. Tam si sadol a znova ob​rátil hlavu k Rafovi.

„Dobre, dobre, rozumiem."

Odhrnul prikrývku a vstal. Pohľadal nohavice a košeľu. Po chvíli objavil svoje nízke čižmy, váľali sa v chuchvalcoch prachu pod posteľou.

„V poriadku, môžeme ísť."

Otvoril dvere do vlhkého, zahmleného rána. Winston spôsobne vyšiel von a zamieril ku kríkom, ktoré boli pri verande. Rafe zišiel po schodoch a vybral sa po cestičke, ktorá viedla k smetným nádobám. V ich okolí neboli žiadne zvieracie stopy.

Keď si Winston vykonal potrebu, ponáhľal sa za Rafom zistiť, čo sa deje. Rafe ho pozorne sledoval.

Oňuchal smetné nádoby, ale nejavil o ne ktovieaký záujem. Po niekoľkých minútach sa vybral po dlhom chodníku, vedúcom ku stromom, ktoré oddeľovali dom a záhradu od úzkej cesty.

Rafe šiel za ním, zvedavý, či bude cestou venovať zvláštnu pozornosť nejakému miestu. Winston sa zavše pri niečom za​stavil, ale zdalo sa, že nič mu nepripadá mimoriadne zaujímavé. Keď dorazil na okraj pozemku Harteovcov, Rafe sa rozhodol vrátiť.

„Hannah ma roztrhá na márne kúsky, ak zistí, že som ti dovo​lil hrať sa na ceste." Teda niežeby tu bola ktovieaká premávka, hlavne tak skoro ráno.

Winston ho nepočúvol, bolo zjavné, že nie je zvyknutý na jas​né a rozumné pokyny. Buď to je typické pre toto plemeno psov, alebo je to niečo, čo sa naučil od Hannah. Rafe sa prikláňal skôr k druhej možnosti.

„Poď sem!" zakričal a pridal do kroku, aby ho chytil za obojok skôr, ako vyjde na cestu.

No Winston nevybehol na cestu. Pustil sa doľava a začal veľmi vehementne ňuchať.

„Tváriš sa, ako keby si vedel, čo robíš," povedal mu Rafe po​tichu.

Winston chodil od jedného stromu k druhému a na viacerých miestach usilovne ňuchal. Potom zodvihol nohu. Keď bol hotový, obrátil sa k Rafovi, akoby chcel povedať, že je spokojný.

Rafe sa pobral za ním a poriadne si obzrel strom, ktorý Winston označkoval. Vedel, že jeho ľudské zmysly nepostačujú na ta​kú úlohu.

Čupol si, aby sa lepšie pozrel na zem pri kmeni stromu. Bohužiaľ, kamienky, ktoré tam boli, neumožňovali odhaliť nejaké odtlačky. Teda v prípade, že by tam boli. Pozrel sa na Winstona, ktorý ho sledoval s otázkou v očiach. „Vieš, starký, keby mal jeden z nás tvoj ňufák a zároveň môj ro​zum, bol by z nás bohovský detektív."

Winston urobil gesto, ktoré sa rovnalo ľudskému pokrčeniu pliec, a potom sa rozbehol po chodníku k domu.

Rafe vstal. Už-už sa chcel pobrať za psom, keď kútikom oka za​chytil záblesk striebornej fólie. Pozornejší pohľad odhalil pevne zošúľaný žltý štvorcový papierik so strieborným obdĺžnikom, obal z cukríka, ležiaci kúsok od miesta, ktoré označkoval Winston.

Nebol to bohvieaký objav. Mohol ho sem priviať silnejší vánok, niekto ho mohol vyhodiť z auta, alebo mohol vypadnúť zo sme​tiarskeho auta.

Alebo ho mohol odhodiť niekto, kto stál na tomto mieste vče​ra okolo polnoci.

Rafe zodvihol papierik a vrátil sa k svojmu autu. Odomkol ho, otvoril priečinok na rukavice a pohrabal sa v ňom. Nič. Pozrel sa na Winstona, ktorý ho čakal na verande so vztýčenou hlavou.

„Kedysi som so sebou nosieval britvu a ostatné základné potre​by pre prípad, ako je tento," vysvetlil mu. Zavrel dvere auta a kľúče si dal do vrecka. „Ale už som vyšiel z cviku."

Od rozvodu nežil tak spoločensky ako kedysi. Možno preto, že o to stratil záujem. Zaoberal sa inými vecami.

Skôr ako vyšiel po schodoch do domu, odtrhol zopár lístočkov mäty piepornej, ktorá rástla v záhrade pri vodovodnom kohútiku. V dome sa chvíľku motal v kúpeľni na prízemí a zistil, že žiad​ny chlap tu nenechal britvu.

„Nie sú pripravení na stav núdze," povedal Winstonovi. „Ale čo čakáš od Harteovcov?"

Chvíľu načúval tichu na poschodí. Potom šiel do kuchyne a urobil prieskum po skrinkách. Našiel tam zvyčajný sortiment starých korenín, ktoré ľudia vždy nechávajú v prázdninovom obydlí. Soľ, čierne korenie, cukor, poloprázdnu fľašu s vanilkovou esenciou a neotvorenú konzervu javorového sirupu. Bol to ozaj​stný sirup, nie zafarbená cukrová voda.

Esenciu a sirup zobral a skontroloval obsah chladničky. Mlieko a vajcia boli čerstvé. Tmavý sedliacky chlieb z pekárne pri móle bol zo včera. Fantázia.

Svadobné laty boli o tri čísla väčšie. Hannah sa snažila pozapínať ich zapínacími špendlíkmi, ale bolo to zbytočné. Vedela, že nech uro​bí čokoľvek, nevesta nebude vyzerať dobre. Zaliali ju slzy. Ženích sa pozeral na hodinky.

Aj ona sa pozrela na hodinky. Svadba sa má začať o pár minút, no čašníci tu ešte neboli. Stoly neboli prestreté. Kvety boli zvädnuté. Otvorila škatuľu, v ktorej malo byť šampanské prvotriednej kvality, a namiesto toho v nej našla ústnu vodu. Poobzerala sa okolo seba a zistila, že po hudobníkoch niet ani chýru, ani dychu.

Aj miestnosť bola nejaká cudná. Svadobná hostina mala byť v ele​gantnej vile na vŕšku s nádherným výhľadom na mesto, no nachá​dzala, sa v prázdnom sklade bez okien.

V zmätku, ktorý tu panoval, jej zrazu udrela do nosa nádherná vôňa nejakého chutného jedla. Uvedomila si, že je strašne hladná. No nemôžem sa vykašlať na zákazníčku. Som hádam profesionálka, nie?

Vtom sa prebrala a zistila, že hľadí do nepreniknuteľného závo​ja hmly, ktorý visel za oknom. Chvíľku si myslela, že je v Portlande na svadobnej hostine, a uvažovala, čo urobiť, aby zabránila ka​tastrofe.

Vtom zacítila, že tie ohromné vône vychádzajú niekde zdola. Znova sa vrátila do skutočnosti a vyskočila z postele.

Rafe. Nevytratil sa diskrétne na svitaní, ako predpokladala. Bol v kuchyni a zjavne sa cítil ako doma. Bola presvedčená o tom, že kým vstane, bude preč.

Poobzerala sa po izbe. Winstona nikde nebolo. Kam sa podel jej verný kamarát?

Tak to je naozaj hlúpa otázka, pomyslela si. Winston je ohrom​ný pes. Ale koniec koncov, je to len pes. Ak ho chce nájsť, musí ísť za vôňou jedla.

Došuchtala sa do kúpeľne, stále mysliac na ten hrozný sen. Už niekoľko mesiacov ju prenasledovali ťaživé sny o nevydarených svadobných hostinách, a preto sa rozhodla predať svoju firmu.

Chytila sa okrajov bieleho umývadla a hľadela na svoj obraz v zrkadle. Vlasy vyzerali ako hniezdo. Oči mala opuchnuté a čer​veň na lícach jej nepristala, aby sa vyjadrila celkom jemne. Takto sa nemôžem ukázať Rafovi, povedala si. Zachrániť ma môže len sprcha.

Nočnú košeľu s dlhými rukávmi si pretiahla cez hlavu a pustila na seba horúci prúd vody. Do oboch dlaní si naliala šampón a priam zúrivo si ho vtierala do vlasov. Nemala za sebou práve naj​lepšiu noc.

Keď po chvíli vyšla spod sprchy, cítila sa neporovnateľne lepšie. Obliekla si pulóver a džínsy, čerstvo umyté vlasy si začesala za uši a zopla ich gumičkou.

Pred odchodom z kúpeľne sa na seba ešte raz pozrela. Nahne​valo ju, že stále je ružová ako prasiatko. To bude zrejme tou horú​cou sprchou a parou. O chvíľku iste zblednem.

Pokrčila plecami, otvorila dvere kúpeľne a šla do haly.

Kým zišla dole, v ústach sa jej nazbierali sliny. Winstona vi​dela sedieť pri kuchynských dverách. Vstal a privítal ju galantne ako vždy, ale bolo zrejmé, že viac ho zaujíma dianie v blízkosti sporáka.

Rafe vyzeral presne tak, ako očakávala, neuveriteľne sexy a muž​ne. Na brade mal jemné strnisko, ktoré dodávalo jeho tvári ne​bezpečnejší výzor ako obvykle.

Je to hrozné. Džentlmen by sa bol vyparil na svitaní. No zatiaľ nik nenazval žiadneho Madisona džentlmenom.

„Ideš ako na zavolanie," povedal Rafe a pritom sa mu zablysli oči, keď ju zhodnotil rýchlym pohľadom. Na ruku si natiahol chňapku. „Môžeš ponalievať kávu."

Sledovala ho, ako vyberá z rúry panvicu. Zacítila vôňu vanilky.

„Čo je to?"

„Francúzske hrianky," Panvicu položil na sporák a rukavicu hodil na linku. „Ibaže som ich nevyprážal, ale upiekol. Je to taký kríženec medzi pudingom a suflé." Túžobne sa pozerala na hrianky. „Vyzerajú ohromne. Absolút​ne fantasticky."

Rafe sa uškrnul. „Vďaka."

Zatiaľ nepoznala chlapa, ktorý by vedel variť. To však nie je do​statočný dôvod na to, aby som sa zaľúbila. Na lásku treba viac.

Odtrhla pohľad od zlatohnedých hrianok a zistila, že Rafe sa na ňu díva s čudným výrazom na tvári.

„Nalejem tú kávu,"  povedala rýchle.  Zvrtla sa na opätku

a zodvihla kanvicu.

Rafe poukladal hrianky na dva zohriate taniere a položil ich na stôl. Hannah ho v duchu obdivovala za to, ako elegantne poukla​dal nafúknuté zlatohnedé trojuholníky. Na špičke každej hrianky bol lístoček mäty piepornej. V malej nádobke na stole bol teplý sirup.

Zobrala si svoju vidličku. „Vieš, istí ľudia tvrdia, že keď si odišiel z Eclipse Bay, dal si sa na zločin."

Kývol hlavou. „Počul som tú teóriu."

„No po včerajšej večeri a dnešných raňajkách si dovoľujem tvr​diť, že si netrávil čas vo väzení, ale v nejakej luxusnej hotelovej akadémii."

Hodil po nej pohľadom.

Zamrzla s kúskom hrianky, napichnutým na vidličke. „Panebo​že, len žartujem. Naozaj si sa učil variť?"

Zaváhal. Potom pokrčil plecami. „Áno, učil."

Fascinovalo ju to. „Kedy?"

„Keď som sa oženil. Zrejme som mal niekde v podvedomí za​písané, že keď je človek šťastne ženatý, jedáva väčšinou doma. No Meredith nebola dobrá kuchárka, preto som začal variť ja. Čím lepšie mi to šlo, tým bola Meredith zúfalejšia." Urobil odmietavé gesto. „Po čase som zistil, že ani mne sa nechce byť stále doma."

Neveriacky sa naňho pozrela. „Meredith ťa nechala, lebo si vy​nikajúci kuchár a rád ješ doma?"

„Nuž, to nebol jediný dôvoď," priznal. „Bola by ochotná to​lerovať moje varenie, keby som pracoval vo firme Madison Commercial. To som však odmietol, a tak sa na mňa vykašlala a odišla."

Hannah si dala do úst ďalší kúsok hrianky a chvíľu o tom me​ditovala. „Mrzí ma, že ti to nevyšlo v manželstve," povedala na​pokon.

„Som rád, že ťa to mrzí. Lebo ty si na príčine, že mi to ne​vyšlo."

Takmer jej spadla vidlička. „Ja som na príčine? Ako môžem byť na príčine?"

Ich pohľady sa stretli nad stolom. Kútiky úst sa mu šibalsky zodvihli. „V tú noc na pláži si mi povedala, že nemám ísť v šľapa​jach svojho otca a starého otca, pokiaľ ide o manželstvo, pamätáš sa na to? A tak som si pred pár rokmi povedal, že to skúsim. Le​bo, koniec koncov, bola to rada od usilovného dievčatka. Vari mohla byť zlá?"

„Tak moment, moment." Vidličku namierila naňho. „Nemôžeš ma obviňovať len preto, že si poslúchol moju dobrú ra​du, a potom si všetko pobabral tým, že si si vybral nesprávnu

partnerku."

„Som Madison. Mojím osudom je vybrať si nesprávnu ženu." „To je úbohá výhovorka a sám to dobre vieš. Už nikdy viac ju nevyslov, rozumieš?"

Prižmúril oči. „Rozkaz, madam."

Snažila sa napraviť chybu. „Nemysli si, že si jediný človek na svete, ktorý urobil chybu v tom, že si vybral nesprávneho partne​ra, lebo ani ja som nedopadla lepšie."

„Ak: dopadla. Bola si len zasnúbená. Nevydala si sa." Urobila grimasu a napichla si na vidličku ďalší kúsok hrianky. „Prezradím ti malé tajomstvo. Jediný dôvod, prečo som neurobila tú chybu a nezobrala si Dougha za manžela, je ten, že sa na mňa láskavo vykašlal skôr, ako som ho dotiahla k oltáru."

„Čím bol?"

„Bol právnik, partner veľmi prestížnej firmy v Portlande. Spo​znali sme sa na svadbe jeho sestry. V mnohom sme si boli po​dobní."

„Vyhovoval všetkým bodom zo zoznamu, ktorý si mi citovala

vtedy na pláži?"

Zablikala očami. „Ty si to ešte pamätáš?"

„Viem to tuším naspamäť. Urobilo to na mňa veľký dojem."

„Prečo?"

Zodvihol šálku s kávou a zamyslene si odpil. „Možno preto, že som vedel, že nikdy nebudem spĺňať ani polovicu požiadaviek z toho zoznamu."

Tie slová jej vyrazili dych. „Naozaj ťa trápilo, že nevyhovuješ mojim kritériám?"

„Ehm."

„Preboha, ale to je strelené. Nikdy si o mňa nemal záujem. Pre teba som bola len naivné, namyslené dievčatko. Usilovná, snaživá školáčka. Pamätáš sa?"

„Nehnevalo ma, že ja osobne nespĺňam tvoje kritériá. Hnevalo ma skôr to, že také niečo vôbec existuje a že ty sa v tom vyznáš."

„Čo prosím?"

„Vieš, ja som totiž nevedel, že taký zoznam vôbec existuje," vy​svetľoval jej trpezlivo. „A to ma stavalo do veľmi nevýhodnej po​zície. Keď som zistil, že ženy ako ty majú niečo také, vedel som, že som v kaši."
Neveriacky pokrútila hlavou. „Stále tomu nerozumiem. Čo máš na mysli?"

Rafe pomaly vydýchol. „Niečo ti poviem, ty usilovná, snaživá školáčka. V tú noc na pláži si bola presne taká, ako si povedala, naivná, namyslená a tak, ale na druhej strane si bola pre mňa au​toritou v jednej dôležitej veci. Vedela si, v čom je tajomstvo dob​rého manželstva."

„Ja? Veď som nebola vydatá."

„To je síce pravda, ale vyrástla si v rodine, ktorá mi pripadala priam dokonalá. Šťastní rodičia a starí rodičia. Žiadne rozvody, žiadne škandály. Predpokladal som, že vieš, čo je dôležité, aby to vyšlo."

Konečne jej zaplo. Rafe netušil, ako vyzerá dobre fungujúce manželstvo, lebo nikdy také nepoznal. V rodine Madisonovcov bol rozvod taký častý ako zelené oči.

„Ach tak. Počuj, s niečím sa ti priznám, totiž prišla som na to, že ten môj zoznam má jednu veľkú chybu," povedala.

„Akú?"

Lakte si vyložila na stôl a bradu zložila do dlaní. „Teraz tí po​viem čosi, čo som ešte nikdy nikomu nepovedala. Prisahám, ak to niekomu prezradíš, vyškriabem ti oči, Rafe Madison."

„To znie zaujímavo."

„Vieš, Dough mal svoj vlastný zoznam a nevyhovovala som žiadnemu z jeho kritérií."

Rafe zaklipkal očami. „Tvoj snúbenec mal vlastný zoznam?"

„Áno. Mal toľko slušnosti, že mi vyznačil oblasti, v ktorých ne​vyhovujem. Dal mi lehotu, do ktorej som mohla napraviť svoje chyby. Nestihla som to."

Rafe sa uškrnul, potom sa začal smiať a jeho smiech prešiel do rehotu.

Hannah sa zdalo, že spadne zo stoličky. Winston nastražil uši a mal sa na pozore. Rafov smiech naplnil kuchyňu.

Chvíľku mu trvalo, kým sa spamätal. Hannah využila ten čas na to, že si naliala ďalšiu šálku kávy a dala Winstonovi posledný kúsok hrianky.

Napokon sa Rafovi prestali triasť plecia. Oprel sa o operadlo stoličky, rukou sa chytil za ploché brucho a už sa len uškŕňal.

„Prepáč," povedal, no netváril sa, ako keby ho niečo mrzelo.

„Teší ma, že ti to pripadá také zábavné."

„Chcem vedieť, v čom si nespĺňala jeho kritériá."
„Prečo by som ti to mala povedať?"

„Lebo som ti práve urobil dobré raňajky."

„Hm." Bol to pádny dôvod. „Väčšinu bodov som spĺňala. Po​chádzam z úspešnej rodiny, mám slušné vzdelanie. Preukázala som dostatok rozhodnosti a podnikavosti tým, že som si založila vlast​nú firmu. Vedela som sa obracať. Mala som rovnaké záujmy ako Dough."

„Ale?"

Urobila grimasu. „Ale vyšlo najavo, že Dough má plán dať sa na politiku. Je to dobrý chlap. Určite to ďaleko dotiahne. No po​treboval manželku, ktorá bude spĺňať spoločenské a osobné po​žiadavky, ktoré idú ruka v ruke s politikou."

„Takže tak to bolo."

„Áno. Keď som si konečne začala uvedomovať, že to s tou po​litikou myslí vážne, obaja sme prišli na to, že by som nedokázala byť manželkou politika."

Rafe sa načiahol za kanvicou. „Vitaj v klube tých, čo nespĺňajú kritériá vhodného partnera."

„Vďaka. Dostanem nejaký diplom?"

„Nie. Povedz mi, čo si urobila so svojím zoznamom?"

Zaváhala. „Inovovala som ho."

Pozrel sa na ňu so zvláštnym výrazom v tvári. „Chceš povedať, že stále máš nejaký zoznam?

„Áno, ale už je omnoho kratší."

„Aha. A čo na ňom je?"

„Naozaj si nemyslím, že...." Zmĺkla, lebo začula, že na príjaz​dovú cestičku zabočilo nejaké auto.

Winston bol okamžite pri dverách. Výstražné zaštekal. Nie ustrašene, výstražné. Plnil si svoju úlohu.

Hučanie motora narušilo dôvernú chvíľku. Rafe obrátil hlavu a pozrel sa von. Hannah urobila to isté. Hmla ustúpila natoľko, že videli vozidlo, ktoré sa približovalo k domu. Zelené volvo.

„Je to niekto, koho poznáš?" spýtal sa Rafe.

„Podľa auta nie."

„Mám sa skryť do šatníka?"

„Nebuď smiešny." Odsunula stoličku a postavila sa. „Iste to bu​de nejaký priateľ mojich rodičov, ktorý zistil, že som v meste, a prišiel ma pozdraviť."

Rafe sa na ňu pozrel. „Nech je to, kto chce, iste už zbadal mo​je auto. Zrejme ho spoznal."

„Do toho nikoho nič, že si ku mne prišiel na kávu."

„Nedostal som len kávu," povedal Rafe, keď šla okolo neho do obývačky. „No nebudem sa s tebou hádať."

Neodpovedala, lebo už bola takmer pri dverách. Potľapkala Winstona, ktorý tam cupital ako baletka.

„To je v poriadku, starký. Zlodej by zrejme nebol prišiel na volve."

Otvorila dvere. Z volva vystúpil uhladený, dobre vyzerajúci chlap. Mal oblečenú tmavomodrú značkovú košeľu, sivé nohavice a mokasíny. Na ľavej strane košele bola vyšitá značka Polo. Noha​vice vyzerali, akoby ich ušili v prvotriednom salóne, a na mokasí​nach boli strapce. Hannah by sa stavila, že vlasy si dal dotyčný urobiť v módnom salóne v meste väčšom ako Eclipse Bay.

Keď príchodzí zbadal, že stojí vo dverách, usmial sa od ucha k uchu v nádeji, že jeho úsmev rozžiari zahmlené ráno ako lúč majáka.

„Tak sa mi zdá, že Perry si začal bieliť zuby," pošepla Hannah Winstonovi.

Winston zavrčal a cupkal za ňou na verandu.

„Hannah!" zvolal Perry Decatur a pobehol ku schodom. „Do​počul som sa, že si v meste. Som veľmi rád, že ťa zasa vidím. Vy​zeráš ohromne!"

V poslednej chvíli si uvedomila, čo chce urobiť, a zaspätkovala. Objal ju tak náruživo, ako keby boli milenci, ktorých od seba od​lúčila vojna a zlý osud. Zhlboka vydýchla, keď sa jeho ruky spoji​li na jej chrbte.

Zachránilo ju temné zavrčanie. Nebola si istá, či to zavrčal Winston, alebo Rafe.

„Chutný psík."

Perry pustil Hannah, zohol sa a potľapkal Winstona po inteli​gentnej hlave bez toho, aby mu dal najprv oňuchať ruku, ako sa patrí.

Winstonovo sivé obočie sa zježilo, ale bol priveľmi dobre vy​chovaný na to, aby urobil škandál. No nepatrne vyceril tesáky. Možno sa mi to len zdalo, pomyslela si Hannah.

Perry vstal. „Psy ma priam zbožňujú."

„Nevrav!" Hannah sa pozrela na Winstona. „Vďaka, Winston, zvládnem to sama. Môžeš ísť dnu a pokojne dojesť."

Winston vrhol posledný pohľad na Perryho, obrátil sa a vrátil sa do domu.
„Pekné zvieratko," povedal Perry uznanlivo. „Chodíš ho uka​zovať?"

„Ako ukazovať?"

„Na výstavy psov."

Vyvalila naňho oči. „Mám ho dať na pódium, aby sa predvádzal pred nejakými hlupákmi? Zbláznil si sa? Také niečo by som ne​urobila ani za svet. Veď by mu z toho preskočilo."

Perry sa pokúsil zahvízdať. „Ach tak. Nuž, Hannah, ako sa te​raz mávaš?"

„Fajn."

„Super, to je proste super." Bradou ukázal na Rafovo auto. „Vi​dím, že máš návštevu."

„Práve pijeme kávu."

„Káva, to znie úžasne."

Tvárila sa, že si nevšimla jeho narážku. „Som zaneprázdnená, Perry."

Široký úsmev mu na chvíľočku zmizol z tváre. „Hannah, musím s tebou hovoriť."

„Zavolaj mi poobede."

„To nepočká." Urobil dramatickú pauzu a pokračoval hlbším hlasom. „Je to veľmi dôležité. Nielen pre mňa, ale pre mnohých ľudí tu v Eclipse Bay."

Zaváhala. „O čo ide?"

„Nemôžem to povedať tu vonku."

Prešiel okolo nej tak arogantne, že mala sto chutí dať mu podnožku. Podarilo sa jej premôcť nutkanie. Veď aj Winston sa ovlá​dol a nereagoval na otvorenú urážku. Nemôžem ho zahanbiť, po​myslela si.

Zamyslene vošla do domu a zavrela za sebou dvere. Perry bol už v kuchyni a sám sa predstavoval Rafovi.

„Tuším sa nepoznáme," povedal a natiahol ruku. „Som Perry Decatur. Pracujem na inštitúte. Mrzí ma, že vás ruším pri raňaj​kách. Som starý priateľ Hannah."

„Rafe Madison," povedal Rafe, držiac oboma rukami šálku s ká​vou a nevšímajúc si Perryho ruku. „Viem, aké to bolo priateľstvo. Vtedy pred ôsmimi rokmi som ju odprevadil domov po tom, ako sa rozhodla predčasne ukončiť rande s vami. Iste ste počuli ten príbeh."

Perry zaklipkal očami a spustil ruku. Ak mu pripadala táto si​tuácia trápna, nedal to najavo. „Aká náhoda, že sme sa po takom dlhom čase stretli pri káve."

„Áno, je to skutočne zábavné!" zvolal Rafe. Jeho oči mali kovo​vý lesk. „Čo robíte na inštitúte?"

„Som viceprezident pre financie a administratívu."

Z vrecka vytiahol malé zlaté puzdro a vybral z neho kartičku.

Keďže Rafe si ju nezobral, položil ju na stôl k prázdnej nádobe od sirupu. Chytil operadlo stoličky, obrátil ju a obkročmo si na ňu sadol. Veľmi sebaisto. Ako keby tu bol doma. Hannah zaškrípala zubami.

„Som ten, čo má na starosti sponzorov a prispievateľov, ktorí fi​nančne zabezpečujú naše výskumné projekty," povedal.

„Inými slovami, manipulujete s prachmi iných," povedal Rafe. Hannah prevrátila oči k stropu, ale odtiaľ sa nedočkala po​moci.

Ak Perryho urazil Rafov opis jeho práce, nebolo to na ňom vi​dieť. „Je to trošičku zložitejšie, ale teraz nemám čas na vysvetľova​nie."

Hannah sa zviezla na stoličku. „Perry, čo keby si konečne pove​dal, prečo si prišiel?"

„Rád by som ťa pozval na recepciu, ktorá sa uskutoční na po​česť Trevora Thornleyho zajtra večer," povedal Perry.

„Ďakujem," povedala Hannah, „ale nerada chodím na politic​ké akcie."

„No toto je veľmi dôležitá udalosť," pokračoval Perry vážne. „Thornley oznámi formálne svoj úmysel kandidovať do senátu USA."

„No a čo?"

Perry zovrel pery. „Ide totiž o to, že keď som sa dopočul, že si doma, tak som ubezpečil riaditeľa inštitútu o tom, že ťa prehovo​rím, aby si prišla. Bolo by veľmi dobré, keby tam bol niekto z Harteovcov, ak chápeš, čo tým myslím. Vaša rodina sa zúčastňuje na všetkom dôležitom, čo sa deje v Eclipse Bay."

Rafe nezdvorilo zavrčal a natiahol sa za kanvicou s kávou. Hannah vrhla na Perryho podozrievavý pohľad. „A ty si sľúbil svojmu šéfovi, že ma tam dotiahneš, však? A bude nahnevaný, ak sa tam nezjavím."

Perry si vzdychol. „Bola by to od teba veľká láskavosť, Hannah. Zajtrajší večer je pre mňa veľmi, veľmi dôležitý, ide o moju kariéru."

„Kto je na zozname pozvaných okrem mňa?"

Perryho táto otázka veľmi prekvapila, ale okamžite zareagoval. „Zvyčajní miestni papaláši. Plus všetci tí, čo podporovali Thornleyho predchádzajúcu kampaň. Plus nejaké esa a ťažkotonážnici z Portlandu. Najväčšou atrakciu večera bude Tom Lydd."

„Tom Lydd z firmy Lydd-Zone Software?" spýtala sa Hannah. „Presne tak." Perry sa snažil nechvastať sa svojimi zásluhami. „Už niekoľko mesiacov ho obháňam s tým, aby dotoval fond vý​skumu. Hádam ti nemusím vysvetľovať, že jeho ochota zúčastniť sa na zajtrajšej recepcii je veľmi, veľmi dobrý znak. Ak pôjde všet​ko podľa plánu, tak jeho meno sa koncom týždňa ocitne na zmlu​ve o zriadení fondu."

„Budeš slávny," povedala Hannah zdvorilo. „Nie slávnejší ako Tom Lydd." Perryho oči zažiarili. „Myslím, že pokojne môžem povedať, že ak ho dokopem k tomu, aby do​toval ten fond, moja pozícia na inštitúte bude neotrasiteľná. Bu​dem prvý v poradí, keď pôjde na budúci rok riaditeľ Manchester do dôchodku."

„Pána!" zvolala Hannah. Rafá, ktorý ju počúval s pobaveným výrazom, si nevšímala.

Perry sa zachichotal. „Zvolanie pána! to všetko dokonale vy​stihuje. Mám s inštitútom veľké plány. Skutočne veľké plány. Keď preberiem funkciu, urobím z inštitútu najvplyvnejšiu inštitúciu v štátoch. Tu sa bude rozhodovať o politických kandidátoch. Ak sa niekto na severozápade rozhodne zobrať politickú funkciu, bu​de k nám musieť prísť po radu."

„V poriadku," povedala Hannah, „prídem." Perry ju potľapkal po ruke rovnako blahosklonne, ako keď tľap​kal Winstona po hlave. Hannah pritom pocítila presne to čo Win-ston. Musela sa veľmi premáhať, aby nevycerila zuby.

Vrhla pohľad na Rafá a videla, že zaregistroval jej reakciu. No Perry si zrejme nič nevšimol. Keďže svoju úlohu splnil, zodvihol sa a smeroval ku dverám.

„Zajtra večer budem veľmi zaneprázdnený," povedal cestou na pol úst. „Nebudem môcť prísť po teba. Čo keby sme sa zišli v in​štitúte, povedzme o takej ôsmej. Vyžaduje sa spoločenské obleče​nie, ale veď ty sa v takých veciach dobre vyznáš." „Jasné, Perry." Šla ho odprevadiť na verandu. Na predposlednom schode sa zastavil a obzrel sa ponad plece, zjavne aby sa ubezpečil o tom, že Rafe ho už nemôže počuť. „Čo máš s tým Madisonom?" spýtal sa dôverným tónom. „Iste si počul, že teta Isabel nám odkázala svoj dom. Práve de​batujeme o tom, čo s tým urobíme."
Perry zvraštil obrvy. „O tom testamente vie celé mesto. Isabel sa zrejme pred smrťou pomiatla. Prečo to tvoji právnici dávno nevy​bavili?"

„Rafe do toho nechcel zaťahovať právnikov."

„Vážne?" Hodil zamyslený pohľad na dvere. „Zrejme si myslí, že sám dosiahne lepšiu cenu. Máš šťastie, že som sa tu náhodou zastavil. Keby bol svedkom tej domáckej scénky niekto iný, vyvo​dil by z toho nesprávne uzávery."

„Aké uzávery?"

„Dobre vieš, o čom hovorím. Ty, Madison, raňajky. Veď nie je ani deväť hodín. Vyzerá to skôr tak, ako keby ste strávili spoločnú noc. Keby sa začali šíriť podobné klebety..."

Hannah si prekrížila ruky na prsiach a pozrela sa na Perryho. „Máš v pláne šíriť podobné klebety po meste?"

„Pravdaže nie. Som totiž zrejme jediný obyvateľ mesta, ktorý neverí tomu, že ťa zviedol vtedy v noci na pláži, keď umrela Kaitlin Sadlerová."

„Teší ma, že mi tak dôveruješ. Ale prečo si si taký istý tým, že ma Rafe vtedy nezviedol?"

Perry sa zachichotal. „Pokiaľ sa dobre pamätám, vtedy si bola veľmi naivná, ak nechcem povedať rovno neskúsená v oblasti sexu."

„Inými slovami, pretože som nemala záujem rozdať si to s te​bou vtedy na zadnom sedadle, je dosť nepravdepodobné, že som si to o chvíľu nerozdala s Rafom Madisonom? To je tvoja logika?"

Perry na ňu hodil významný pohľad. „Ako som povedal, dobre viem, že medzi vami dvoma nič nie je, ale radšej buď opatrná. Eclipse Bay je malé mesto. Byť tebou, dal by som si pozor na ta​ké veci. Niekto iný by mohol nadobudnúť nesprávny dojem."

„Ďakujem za radu, Perry."

„Mala by si vedieť ešte jedno," pozrel sa na vchodové dvere, po​tom sa naklonil k nej a celkom stíšil hlas. „Mnohí majú pochyb​nosti o zdroji jeho príjmov."

„Čo tým chceš naznačiť, Perry?"

„Nechcem nikoho obviňovať, ale vraj má prsty v nejakých ne​zákonných aktivitách."

„Chceš tým povedať, že je to zločinec?"

Perry zovrel pery. „Chcem povedať len toľko, že možno sa po​hybuje na hrane zákona. Kto vie, čo robil tých osem rokov."

„Prečo sa ho na to nespýtaš?"
„Mňa do toho nič." Zišiel z posledného schodíka. „Už musím letieť. Do zajtra večera toho musím ešte veľa stihnúť. Uvidíme sa na akcii."

„Neboj sa," povedala Hannah potichu, „za nič na svete by som si to nedala ujsť."

Zostala opretá o stĺp verandy, až kým volvo nezmizlo z dohľadu. Keď sa konečne obrátila, videla, že Rafe a Winston vyzerajú spoza závesu.

„Iste ťa poteší, že Perry je presvedčený o tom, že sa tu včera večer nič nedialo," povedala.

„Ale mi odľahlo," povedal Rafe. „Keby tu bol niekto menej in​teligentný ako Decatur, bol by prišiel k nesprávnym uzáverom."

„Áno."

„Je to presne taký debil ako kedysi," povedal Rafe.

„Áno."

Neveriacky sa na ňu pozrel. „Počuj, vážne chceš ísť zajtra na tú recepciu?"

„Celkom vážne. Chvalabohu som si priniesla spoločenské šaty a topánky na vysokom opätku. Chýba mi len jedno.

„Vážne?" Rafe sa na ňu pozrel. „A čo?"

„Garde."

„Mal som dojem, že Decatur si myslí, že ti bude robiť spoloč​nosť."

„Nedá si ani toľko roboty, aby prišiel po mňa. Nemienim mu robiť spoločnosť."

„Mala si na mysli niekoho iného?"

Široko sa naňho usmiala. „Mám pocit, že mi dlhuješ láskavosť.

Kapitola 9
„Kvôli čomu vznikol ten spor?" spýtala sa Octavia po chvíli.^

Mitchell najprv odtrhol suché kvety z ružového kríka a až po​tom jej odvetil. „Kvôli žene. Kvôli čomu inému?'

Octavia sa predlaktiami oprela o plot a bradu si položila na ru​ky. Sledovala Mitchella, ako odštipol ďalší suchý kvet. „Ako sa vo​lala?"

„Volala sa Claudia Bannerová."
„Bola veľmi krásna?"

Mitchell otvoril ústa, že povie áno, bola, no potom zaváhal, le​bo si spomenul, aký mal prvý dojem z Claudie. „Bola úchvatná," povedal napokon. „Nemohol som z nej spustiť oči. Nikdy som ne​myslel na to, či je krásna. Uvedomoval som si len to, že ju veľmi chcem, a že na ničom inom nezáleží. Môj partner Sullivan po nej, bohužiaľ, túžil rovnako ako ja. Chvíľku."

„Ako to myslíš, chvíľku?"

Mitchell potiahol vzduch nosom. „Sullivan Harte bol vždy pri​veľmi racionálny a chladnokrvný na to, aby sa dal dlho viesť svo​jou túžbou. Dávno predo mnou prišiel na to, o čo ide Claudii. Nechcel som mu veriť. Pobili sme sa. Koniec príbehu."

„Ako k tomu prišlo?"

Mitchell hodil uschnutý kvet do vrecúška. „Keď sme sa vrátili z vojny, spolu so Sullivanom sme založili firmu Harte-Madison. V tom čase sme mali veľké sny. Náš plán bol jednoduchý. Kúpiť niekoľko lacných pozemkov v Portlande a v Seattli a sedieť na nich tak dlho, ako bude treba."

„Ako dlho bude treba na čo?"

„Na to, aby nastal rozmach. Obaja sme vedeli, že nebude trvať dl​ho, a mestá na severozápade budú dôležité. A že keď sa rozbehne obchod na pobreží Pacifiku, tak hodnoty nehnuteľností vyletia do neba. Mysleli sme si, že keď bude ten správny čas, predáme pozem​ky stavebným spoločnostiam a zbohatneme. Kým sa to stane, mali sme mať zisk z drobných nehnuteľností v centre oboch miest."

„A čo s tým mala Claudia Bannerová?"

„Všetko sa to zbehlo rýchlejšie, ako sme očakávali. Claudiu sme zamestnali, aby nám pomohla s predajom prvého pozemku. Ma​la v tom smere skúsenosti. Sullivan a ja sme boli nováčikovia."

„Podarilo sa jej to?"

„Áno." Presunul sa k ďalšiemu kríku. „Urobila fantastický obchod. Sullivan i ja sme boli zrazu bohatí. Takí bohatí, že sme si to ani nevedeli predstaviť. Nevedeli sme sa dočkať toho, kedy predáme ďalší pozemok. Claudia nám našla bohatého kupca. Peniaze sa nám priam sypali z neba. Boli sme na vrchole šťastia. Svet patril nám."

„Kde sa stala chyba?"

„Pri predaji tretej nehnuteľnosti, bol to veľký pozemok v centre Seattlu, nám Claudia povedala, že by bolo rozumné, keby naša fir​ma uzavrela zmluvu o tom, že sa bude podieľať na budúcich ziskoch z mrakodrapu, ktorý sa mal stavať na treťom pozemku."
„Pána!"

Mitchell hodil do vrecúška ďalší suchý kvet. „Pána je to správ​ne slovo. Sullivan i ja sme boli ako slepí. Claudii sme absolútne dôverovali. Dali sme jej plnú moc a ona ubzikla so ziskom zo všet​kých nehnuteľností. Firme Harte-Madison zostala hŕba dlhov a my sme sa ocitli na dlažbe."

„A začali ste obviňovať jeden druhého," hádala Octavia.

Mitchell sa na ňu pozrel ponad plot, žmúriac v slabom slnku. „Bol som si istý, že on naviedol Claudiu na to, aby urobila to, čo urobila. On si zas myslel, že som to spískal ja. Jedného dňa sme sa pobili pred Fultonovým supermarketom a zvyšok je, ako sa vraví, história."

„Veľmi si ju vtedy miloval?"

Mitchell pokrčil plecami. „Miloval som ju priam vášnivo. Uro​bil som zo seba blázna. To je typické pre chlapov v našej rodine."

„Stále ju miluješ tak vášnivo?"

Mitchell si obzeral suchý kvet, ktorý práve odtrhol. „Prezradím ti tajomstvo. Ak je človek vo veku, že bližšie má deväťdesiatku ako päťdesiatku, tak na veci sa začne pozerať z iného zorného uhla. Keby som stretol Claudiu dnes, pýtal by som si svoje peniaze."

„A to by bolo všetko?"

„Áno." Usmial sa na suchý kvet. „To by bolo všetko. Dnes mám iné vášne. To je ďalšia vec, ktorú som sa naučil. Že pokiaľ ide o vášne, treba začať používať zdravý rozum."

Octavia sa na chvíľku odmlčala a sledovala ho pri práci. Potom ho podpichla. „Keby si nechal na kríku zopár suchých kvetov, mal by si šípky. A šípkový čaj je veľmi zdravý."

„Neznášam šípkový čaj," povedal Mitchell. Odtrhol ďalší kvet a hodil ho do vrecúška. „Ak si chcem dať niečo zdravé, nalejem si desaťročnú whisky."

Kapitola 10

Nasledujúci večer o pol deviatej stál Rafe s Jedom Steadmanom uprostred davu a sledoval Hannah, ako tancuje s Perrym Decaturom. Hannah bola rozjarená. Perry mal navidomoči akýsi strnulý výraz, bol veľmi napätý.
Bolo to náramne zábavné. Rafe takmer ľutoval Thornleyho a je​ho suitu. Večer sa konal na počesť politika, ale väčšina hostí sa tak zaoberala Hannah a Rafom, že Thornleymu nevenovali veľkú po​zornosť. Dôvodom bolo to, že väčšina prítomných boli obyvatelia Eclipse Bay, rovnako ako starosta s manželkou, všetci členovia mestskej rady a majitelia niekoľkých miestnych firiem.

Rafe spoznal mnoho tvárí. Vedel, že väčšina týchto ľudí má dosť rokov na to, aby sa pamätali na spor Madisonovcov a Harteovcov a všetci žili v Eclipse Bay pred ôsmimi rokmi, keď mu po​skytla Hannah alibi. A určite všetci vedeli, že teta Isabel im odká​zala Dom snov.

Keď prišla Hannah s Rafom, pár minút po ôsmej, nejedny ús​ta zostali otvorené. V dave začalo šumieť. Mnohí ľudia si našli zá​mienku, aby ich prišli pozdraviť a prehodili s nimi pár slov.

Dnes večer nie je hviezdou Thornley, pomyslel si Rafe. Ako mohli jeho ľudia vedieť, že ich šéf s úmyslom oznámiť kandidatú​ru do senátu bude až na druhej koľaji, že na prvom mieste bude najnovší vývoj v spore Harteovcov a Madisonovcov?

Jed Steadman si dal do úst kanapku s taveným syrom a údeným lososom. „Thornley sa možno stane senátorom za významný štát Oregon, ale aj tak mu dnes večer takmer nik nevenuje pozornosť." „Len miestni. Ľudia z iných miest nevedia, prečo si ho nik ne​všíma."

„To je fakt, ale takmer všetci prítomní sú z Eclipse Bay." Jed si hodnotiacim pohľadom premeral Perryho a Hannah. „Je zjavné, že Decatur neskáče od radosti. Zrejme nečakal, že prídeš s Han​nah."

Rafe sledoval Hannah. Práve dotancovala s Perrym. „Decaturove pocity sú mi ukradnuté."

„Počul som, že dnes večer mu ide o veľa. Vraj od budúceho ro​ka chce prevziať vedenie inštitútu."

„To nie je môj problém." Rafe si zobral špáradlo, na ktorom bola oliva, kúsok syra a šampiňónu. Dal si špáradlo do úst a zu​bami z neho stiahol, čo bolo na jedenie.

Jed naňho vrhol zvedavý pohľad. „Počuj, čo je medzi tebou a Hannah?"

„Medzi nami prebiehajú rokovania."

Jed sa usmial. „Áno, počul som o tom. Predvčerom si parko​val celú noc pred domom Harteovcov. Vraj ste rokovali skôr v posteli."
Rafe sa veľmi nenáhlivo obrátil k Jedovi. Nič však nepovedal.

Jed urobil grimasu a zodvihol ruku dlaňou navrch. „Prepáč. Nemôžem si pomôcť. Chápeš, choroba z povolania."

„Áno," povedal Rafe, „chápem."

„V poriadku. Už žiadne otázky o tebe a Hannah Harteovej. Ale ako starý priateľ ti prezradím, že bude lepšie, ak sa takéto reči ne​dostanú do uší jej rodine."

„Ostatní Harteovci sú mi celkom ukradnutí. Toto je medzi

Hannah a mnou."

„Jasné. Presne ako vravíš." Jed si zobral kanapku a zmenil tému rozhovoru. „Dnes je tu kopa papalášov. Práve som videl Toma Lydda s mladomanželkou. Šéf inštitútu vraj dúfa, že Lydd poskyt​ne kapitál na výskumný fond."

Rafe sledoval pohľadom muža s chlapčenskými črtami tváre s okuliarmi v tenkom kovovom ráme na opačnom konci miest​nosti. Tom Lydd nemal ani tridsať rokov, ale jeho hodnota sa už dala vyjadriť v miliónoch. „Je to veľmi šikovný chlap. Objavil sa v správnom čase a na správnom mieste. Jeho bezpečnostný softvér je najlepší na trhu. Nebol by som prekvapený, keby sa mu začalo rozprávkovo dariť."

Jed sa naňho pozrel. „Vyznáš sa v tejto oblasti?" Rafe pokrčil plecami. „Je to môj koníček." Jed spokojne kývol hlavou. Znova venoval pozornosť prítom​ným. „Je tu dosť vplyvných ľudí. Politik na vzostupe, fontána, z ktorej potečú prachy, a správni ľudia z politického spektra. Musím priznať, že táto akcia sa im veľmi vydarila."

Rafe sa pozrel na vysokého fotogenického chlapa, ktorý sa práve rozprával s Tomom Lyddom. „A darí sa aj Trevorovi Thornleymu." „Máš úplnú pravdu. Vo Washingtone bude úspešný. Má správ​ne inštinkty a veci si vie výborne načasovať."

„Vždy si tvrdil, že vedieť veci správne načasovať je veľmi dôležité."

„A v politike to platí dvojnásobne. Thornley vie plánovať dlho​dobo. To je jeho ďalšia devíza. Okrem toho je veľmi rozumné, že nezabúda na mesto, odkiaľ vyšiel. Politici, ktorí si myslia, že pod​pora doma príde automaticky, majú o chvíľu problémy."

„Neublížilo mu ani to, že si zobral Marylin Caldwellovú," po​vedal Rafe sucho.

Jed sa zachichotal. „Trafil si klinec po hlavičke. Prachy jej fotra mu fakt neuškodili. Ako vravím, ten chlap vie dobre plánovať."
„Rozhodne venuje dosť pozornosti inštitútu." „A má na to dobrý dôvod. Bol jeho prvý politický klient a je inštitútu stále verný. Čím vyššie to dotiahne, tým viac prestíže a moci získa toto miesto."

„A tým viac ho bude inštitút podporovať." „Tak to chodí." Jed potriasol vínom v pohári. „Pamätám sa, ako som písal reportáž o jeho prvom vystúpení tu. Už vtedy som ve​del, že má to, čo má mať významný politik."

Rafe si spomenul na noc pred ôsmimi rokmi, keď odprevadil Hannah domov. Vo všetkých oknách inštitútu sa svietilo. Videl ich z Bayview Drive. Hannah vravela, že jej rodičia sú na nejakej akcii, kde je akýsi Thornley, ktorý chce ohlásiť svoj úmysel uchá​dzať sa o miesto v senáte.

Rafe tomu nevenoval veľkú pozornosť. Vtedy ho politika vôbec nezaujímala. Viac ho zaujímal zoznam vlastností, aké má mať jej nádejný manžel.

Pri tej spomienke sa začal obzerať po Hannah. Práve sa vynori​la z davu a šla k nemu. Pri pohľade na ňu znova pocítil vzrušenie. Vyzerá ohromne, pomyslel si. Obtiahnuté čierne šaty zdôrazňova​li jej prednosti, pekne zaoblené prsia, štíhly driek a plné boky. Vždy keď pohla hlavou, vlasy sa jej zaleskli. Nohy v tmavých pančuchách a v topánkach na vysokých opätkoch vyzerali neuve​riteľne zvodne.

Najvzrušujúcejšia žena v celej sále, o tom niet pochýb. Teda určite podľa mňa.

Sledoval ju, ako sa k nemu prediera. Za ňou sa hrnul Decatur, ale vyzeral zlostný ako čert, a to Rafovi vyhovovalo. Ak je nahnevaný, to je dobre. Pretože to znamená, že mu nie je po vôli, že Hannah priviedla na akciu mňa. Ten debil si zrejme myslel, že po skončení ju zoberie k sebe a budú pokračovať tam, kde skončili tú noc pred ôsmimi rokmi na zadnom sedadle jeho auta.

Ale v tom prípade má smolu.

Hannah sa zastavila pred Rafom. Mala červené líca a oči jej žia​rili. Bolo mu jasné, že Perry s tým nemá nič spoločné. Niečo má za lubom. Myslel si to už vtedy, keď po ňu prišiel. O niečom špe​kuluje. Robilo mu radosť nečinne stáť a pozerať sa, čo sa z toho vyvinie. Usmiala sa. „Tak, a sme tu!" zvolala.
„To vidím," povedal Rafe.

„Musíte ma ospravedlniť," zašomral Perry popod nos. „Musím ísť pozdraviť istých veľmi dôležitých ľudí. Prídem za tebou neskôr,

Hannah."

„Som presvedčená o tom, že prídeš," povedala mu medovým hlasom. „Už sa teším."

Perry sa stratil v dave.

„Nevyzeral veľmi nadšený," poznamenal Rafe. „Čo si mu uro​bila? Stúpila si mu na otlaky?"

„Aj na to príde."

Jed ožil, „To znie nádejne. Nechceš o tom povedať pár slov pre tlač?"

„Zatiaľ nie, Jed," povedala Hannah s úsmevom. „Ale máš sa na čo tešiť."

„Kým sa dozvieme tú ohromnú správu," povedal Rafe, „môžeš mi venovať nasledujúci tanec?"

„Pravdaže."

„Hannah!" Zvučný mužský hlas prehlušil šum okolo nich.

„Hannah Harteová! Si to ty?"

Z hlúčika ľudí okolo nich sa zrazu vynoril Tom Lydd. Pod pa​zuchu držal svoju manželku, dobre vyzerajúcu blondínku. Zdalo sa, že obaja sa úprimne tešia, že vidia Hannah.

„Aké úžasné prekvapenie!" zvolala mladá pani Lyddová. Objala Hannah a potom ustúpila nabok, aby uvoľnila miesto svojmu manželovi.

„Nevedel som, že tu budeš," povedal Tom. „To je ohromné, vi​dieť známu tvár."

„Teší ma, že vás vidím," povedala Hannah. „Dovoľte, aby som vám predstavil Rafá Madisona a Jeda Steadmana. Rafe, Jed, toto je Tom Lydd a jeho manželka Júlie. Malé upozornenie, Jed je vy​davateľom Eclipse Bay Journal."

„Žiadny problém. S médiami som nemal nikdy problémy. Vždy veľmi fandili mojej firme." Tom potriasol obom mužom ru​kou s chlapčenským nadšením. „Teší ma, že vás spoznávam."

„Takže vy ste priatelia Hannah," povedal Rafe a pozrel na ňu, Hannah naňho žmurkla. Toto objasňuje jednu vec, pomyslel si. Lyddovci sú súčasťou toho, čo má zalubom.

„Hannah je viac ako priateľka," povedala Júlie Lyddová. „Han​nah bola naša manželská poradkyňa. Podľa nás je hotová čarodej​nícka. S Tomom sme mali predstavu o tom, ako má vyzerať naša svadba, ale nevedeli sme, ako to premeniť na skutočnosť. Za to všetko vďačíme Hannah."

„Všetko bolo doslova dokonalé," povedal Tom a milo sa usmial na manželku. „Však, srdiečko?"

„Bolo to niečo úchvatné," súhlasila s ním Júlie. „Chceli sme mať takú sci-fi svadbu. Prostredie, aké vytvoril Tom vo svojej pr​vej veľkej počítačovej hre."

„Predstavte si vodopády, jazierka, neklaďte medze svojej fantá​zii," pokračoval Tom. „A Hannah to všetko premenila na skutoč​nosť na našom súkromnom ostrove v Sans Juans. Bola ohromná. Viete si predstaviť, čo všetko musela zohnať. Má neuveriteľný or​ganizačný talent. Keď sme sa vrátili zo svadobnej cesty, zavolal som jej a ponúkol jej prácu. V mojej firme sa vždy nájde miesto pre človeka s takými manažérskymi schopnosťami."

„Povedala som mu, že ak ma prestane baviť svadobka, rozhod​ne prijmem jeho ponuku," povedala Hannah.

„Ponuka stále platí," ubezpečil ju Tom veľmi srdečne.

Hannah sa milo usmiala. „Rada organizujem svadby párov, kto​ré sa dajú dokopy vďaka agentúre mojej sestry."

Jed si odkašlal. „Tvoja sestra je dohadzovačka?"

„S Tomom sme sa zoznámili prostredníctvom agentúry Lilian Harteovej," povedala Júlie Lyddová. „Používa veľmi moderný po​čítačový program. Isteže, nie každý súhlasí s takým postupom. Mnohí ľudia si myslia, že sa tým vylúči romantika. Ale mne i Tomovi to vyhovovalo."

Rafe sa pozrel na Toma. „Počul som, že uvažujete o zriadení vý​skumného fondu tu na inštitúte."

„Uvažujem o tom," priznal Tom. „Tá myšlienka sa mi veľmi po​zdáva." Obrátil sa k Hannah. „Si z týchto končín. Čo si myslíš o ľuďoch, ktorí vedú tento inštitút?"

Hannah sa rozžiarila ako vianočný stromček. „Som rada, že si mi položil túto otázku, Tom. Mám k tomu pár poznámok. Čo ke​by sme sa o tom pozhovárali niekde medzi šiestimi očami?"

„V poriadku." Tom chytil manželku pod pazuchu. „Všimol som si, že pri hlavnej hale je malá konferenčná miestnosť. Hádam nik sa nenahnevá, ak sa tam na chvíľku zašijeme."

Jed pozoroval, ako sa Tom Lydd s manželkou a Hannah strati​li v dave. Obrátil sa na Rafá, oči mu priam žiarili od zvedavosti. „Čo myslíš, o čo tam ide?"

Rafe chytil nôž, strčil ho do misy, v ktorej bolo čosi, čo vyzeralo ako syrová nátierka, a natrel si to na kreker. „Ako to mám, do​pekla, vedieť?"

Ale tušil, o čo ide. Hannah má v pláni niečo veľké. Už sa ne​mohol dočkať, čo bude nasledovať.

„Čo ti je?" povedal Jed.

Rafe urobil grimasu. „Tá nátierka je bez chuti. Mali do nej pri​dať syr feta a vlašské orechy."

O pol jedenástej vyšla Hannah z toalety, presne vo chvíli, keď vy​stúpil na pódium Trevor Thornley, aby predniesol svoj prejav. Svetlá v sále sa stlmili. Trevor stál na pódiu v dramatickom kruhu svetla reflektora. Jeho manželka Marylin stála za ním, trochu bo​kom a od hrdosti priam žiarila.

Hannah mala pocit, že Marylin má veľkú zásluhu na tom, že jej manžel sa ide uchádzať o kreslo v americkom senáte. Marylin bo​la vždy veľmi ctižiadostivá.

Trevor Thornley zodvihol ruku na znak toho, aby sála stíchla.

„Dnes večer som tu preto, aby som sa všetkým poďakoval. V prvom rade sa chcem poďakovať tejto ohromnej inštitúcii. Prá​ca, ktorú tu odviedli v oblasti spoločenských a politických vied, mala veľký vplyv na riešenie mnohých dôležitých otázok, ale, a to je ešte dôležitejšie, aj na to, aby si politici i voliči konečne uvedo​mili, aké problémy stoja dnes pred naším národom. Veľkosť tejto krajiny je v jej ľuďoch. Vždy som tvrdil, že..."

„Hannah, dopekla, čo to stváraš?" začula v tme za sebou Perryho hlas. Zovrel jej rameno, až to zabolelo. Obrátil ju k sebe. „Prá​ve som hovoril s Tomom Lyddom."

„Je to veľmi príjemný človek. A neuveriteľne šikovný." Usmia​la sa do Perryho blčiacich očí. „Aj jeho manželka je veľmi milá, čo povieš?"

„Lydd mi práve povedal, že o založení fondu sa budeme roz​právať až potom, keď prijmú na fakultu profesora Brada McCallistera z Chamberlainskej univerzity."

Hannah naňho nevinne uprela zrak. „To by predsa nemal byť problém, nie? Počula som, že profesora McCallistera už nomino​vala výberová komisia. Bude posilou pre vašu školu,"

Perry očervenel ako paprika. „Dopekla, nemáš právo pliesť sa do záležitostí inštitútu!"

„Ja som sa predsa do ničoho neplietla!" povedala Hannah s milým úsmevom. „Len som povedala Tomovi, že Brad je génius a že výberovej komisii treba zablahoželať."

„Lydd povedal, že McCallister bude mať na starosti fond." Priam sa zadúšal od zlosti. „Chce mu zveriť celý posratý fond!"

„To je predsa ohromný nápad! Brád je neuveriteľne čestný člo​vek. Ak bude mať na starosti ten fond, Lydd si môže byť istý, že jeho peniaze sa použijú len a len na to, na čo boli určené.

Perry sa zadúšal od zlosti. „Pamela McCallisterová je tvoja kamoška, čo? Vedela si, že výberová komisia nominovala Brada."

„Počula som aj to, že si sa pokúšal zablokovať jeho vymenova​nie, lebo žiarliš na jeho profesionálne schopnosti. Bojíš sa, že ťa za​tieni, čo?"

„To s tým nemá nič spoločné."

„Fajn. V tom prípade by si nemal mať problém s nomináciou výberovej komisie."

„Ty si to naplánovala! Prijala si moje pozvanie na tento večer, lebo si vedela, že tu budú Lyddovci."

„Mám slabý dojem, že si mi to prezradil ty."

„To teraz nie je dôležité!" Zvýšil hlas. Zovrel jej aj druhé rame​no. Hannah mala pocit, že ho porazí od zlosti. „Myslíš si, že sem môžeš dosadiť hocijakého somára len preto, že si Harteová?"

„Perry, dnes večer si chcel využiť mňa a moje meno. Dovolila som ti to. No na oplátku som využila možnosť, ktorá sa mi priam núkala. Myslím, že sme si kvit."

„Ty suka! Už pred ôsmimi rokmi si sa so mnou zahrávala a za​sa to robíš!"

Za tých osem rokov sa Perry nenaučil ovládať sa. Vie sa rozzú​riť do nepríčetnosti, presne ako kedysi, pomyslela si Hannah.

„Pusti ma!" povedala ľadovým hlasom. „Začína mi to pripomí​nať istú situáciu spred ôsmich rokov."

„Ak hovoríš o tej noci, keď si ma zvádzala v mojom aute a po​tom, keď malo prísť k veci, si vyskočila z auta...."

Prestala sa ovládať. „Hovorím o tej noci, keď si sa rozhodol zná​silniť ma, keďže si ma nedokázal zviesť. O čo ti šlo? Myslel si si, že keď zistím, aký si ohromný milovník, tak ma prinútiš vydať sa za teba?"

„Choď do..."

„Alebo si si myslel, že keď ma prehovoríš, aby som sa s tebou vyspala, budem sa za teba musieť vydať, aby som neprišla o svoju dobrú povesť?"
Prižmúril oči. „Ak som si niekedy naivne myslel, že ti záleží na dobrej povesti, tak si ma vyviedla z omylu, keď si povedala šerifo​vi Yatesovi, že si strávila noc na pláži s Rafom Madisonom."

Vtom sa kontrolka na jej sebaovládania vybila a Hannah sa do​stala do varu. „Niečo ti poviem, Perry Decatur. Máš veľké, opa​kujem, veľké šťastie, že našim som nepovedala, čo sa v skutočnos​ti stalo v ten večer v tvojom aute. Povedala som len to, že sme sa pohádali. Nepovedala som, že si ma chcel znásilniť."

Perry vypleštil oči. „Ako si dovoľuješ tvrdiť niečo také? Nik ne​urobil na inštitúte viac pre práva žien ako ja!"

„Teraz sa vykašli na politiku. Obaja vieme, o čo ti šlo v ten večer."

„Mali sme rande." Od zúrivosti mu preskočil hlas. „Spanikárila si, keď som ťa chcel pobozkať. O nič viac nešlo."

„Ja mám na to celkom iné spomienky," povedal Hannah a zabodla prst do jeho elegantne uviazanej kravaty. „Myslel si si, že ma znásilníš, a potom sa za teba vydám."

„Ty si sa zbláznila! Dopekla, vedel som, že si naivná a hlúpa, ale že si až taká hlúpa, že nedokážeš rozoznať, keď túži po žene nor​málny, zdravý chlap..."

„To viem rozoznať, ale niečo ti prezradím. To, čo si robil ty, som nepokladala ani za normálne, ani za zdravé."

„Ty si bola na vine, že prišlo k malému nedorozumeniu." Ľadovo sa naňho usmiala. „Videla som niečo malé, ale nedoro​zumenie to nebolo, ale nechcela som sa ťa dotknúť."

„Vieš, ako nazývajú ženy, ako si ty. Nemôžeš ma obviňovať za to, že som si chcel zobrať to, čo si mi ponúkala." „Nič som ti neponúkala a ty to dobre vieš." „Mal som ťa rád!" Triasla sa mu brada, ako keby sa chcel od do​jatia rozplakať. „Chcel som sa s tebou oženiť." „Jasné. No len preto, že sa volám Harteová." „To nie je pravda!"

„Ak je. Nebola som vtedy až taká naivná, ako si si myslel. Fakt si myslíš, že si bol jediný chlap, ktorý po mne šiel len preto, aby sa oženil s firmou Harte Investments?

„Nepáči sa mi, čo chceš naznačiť!" povedal Perry zúrivo. „Som vysoškolský učiteľ. Žijem vo svete myšlienok, nie vo svete biz​nisu."

„Netáraj, Perry. Si obyčajný chudák. Vždy si bol chudák. Pred ôsmimi rokmi si si myslel, že manželstvo so mnou bude najrýchlejšia cesta, ako sa dostať do vrecka môjho otca. Okrem toho si chcel využiť spoločenské a obchodné kontakty našej rodiny."

„Tvoji rodičia ma mali radi."

„Ale len preto, lebo si mysleli, že si šikovný, milý a ctižiadosti​vý chlapec. Skutočne ctižiadostivý. Naša rodina obdivuje ctižia​dostivých ľudí. Niekedy to je na škodu."

„Na ctižiadosti nie je nič zlé. Je to americký spôsob života."

„Zrejme si prehliadol, že medzi ctižiadosťou a primitivizmom je istý rozdiel. Musím uznať, že niekedy je ťažké rozoznať to, ale ten rozdiel tam je." Dramaticky sa odmlčala. „Niečo mi vraví, že už roky ten rozdiel nevidíš."

„Si presne taká namyslená a škrobená ako vždy!" Zovrel pery. „Vieš vôbec, ako múdro a oficiálne sa tváriš, keď začneš niekoho poučovať? Nečudujem sa, že ťa nechal snúbenec. Ktorý chlap by chcel spávať s babou, ktorej sa nikdy nezastaví papuľa?"

Vyrazil jej dych. Potom sa významne pozrela na prsty, ktorými jej zvieral ramená. „Pusti ma, Perry!"

Nevšímal si ju. Ešte pevnejšie ju zovrel. „Niečo ti poviem. Tu v Eclipse Bay sa zbytočne hráš na cnostné dievča. Presrala si si to pred ôsmimi rokmi, keď si poskytla alibi Rafovi Madisonovi. A čo myslíš, čo sa stane, keď sa celé mesto dozvie, že jednotlivé body testamentu predebatúvate skoro ráno v dome tvojich rodičov?"

„Dnes neurobím to čo minule, nekopnem ťa kolenom do rozkroku, mám veľmi úzku sukňu. No aj tak si poradím, a hneď uvi​díš ako, ak ma ihneď nepustíš!"

Perry ju okamžite pustil a uskočil, ako keby ho zasiahol elek​trický prúd. „Suka!" zvolal.

„Presne takto to bolo aj vtedy," ozval sa z tmy za Perrym muž​ský hlas. „Jediný rozdiel je v tom, že dnes večer nebude musieť ísť Hannah domov pešo. Dnes tu mám auto."

„Madison!" Perry sa zvrtol na opätku, hľadel Rafovi do tváre a potom ustúpil ešte krok vzad. „Rozprávame sa medzi štyrmi očami."

„Mám dojem, že Hannah nemá záujem pokračovať v rozhovo​re." Pristúpil ešte bližšie k Perrymu a stále ho sledoval očami. ,*Alebo sa mýlim?"

„Toto sa ťa netýka," povedal Perry, a hlas mu preskočil. „Ak sa ma dotkneš, zažalujem ťa."

Hannah sa zľakla výrazu v Rafových očiach a rýchle sa postavi​la medzi neho a Perryho. „To stačí, Rafe. Mám to pod kontrolou."
„Ja viem, ale dovoľ, aby som sa s ním trošku pohral. Prosím!"

„Rafe, myslím to vážne." Pri organizovaní svadieb musela neraz zabrániť tomu, aby malé nedorozumenie neprerástlo do nepríjemnej scény na verejnosti. Teraz stála uprostred scény, ktorú zapríčinila ona sama. „Nechcem, aby niekto skončil v ne​mocnici."

„Môžem ho odvliecť niekam inam," povedal Rafe. „V túto noč​nú hodinu je pri Eclipskom oblúku hrobové ticho. Nik nebude počuť, keď bude skučať od bolesti."

„Ty si sa zbláznil!" Perry urobil niekoľko krokov vzad. „Čo si to dovoľuješ, vyhrážať sa mi! Máš ty vôbec predstavu o tom, kto je vo veľkej sále? Je tam budúci americký senátor. Nehovoriac o iných dôležitých ľuďoch."

„Má pravdu," povedala Hannah prísne. „Nechceme vyvolať ne​príjemnosť, ktorá by sa dotkla všetkých prítomných."

„Mne žiadna nepríjemnosť neprekáža," povedal Rafe. „Som predsa Madison."

„Prestaň sa mi vyhrážať!" zaskučal Perry.

„Ja som sa ti nevyhrážal." Rafe sa pozrel na Hannah. „Hannah, však som sa mu vôbec nevyhrážal?"

Chytila Rafá pod pazuchu. „Ideme preč. Okamžite. Dosiahla som, o čo mi išlo. Perry ma práve ubezpečil o tom, že nebude stáť v ceste Bradovej nominácii. Ba čo viac, urobí, čo bude v jeho si​lách, aby všetko dobre dopadlo. Však je to tak, Perry?"

„Nedám sa zastrašovať," povedal Perry silene. „Okrem toho, ne​mám nič spoločné s výberovou komisiou. Na to nezabúdaj."

„Jasné, jasné, rozumieme," povedal Rafe a žmurkol. „Ale len tak medzi nami, vymenovanie Brada McCallistera je hotová vec, však?"

Perry si odkašlal a snažil sa pozerať zvrchu na Rafá, hoci bol nižší najmenej o desať centimetrov. „Ak Lydd splní svoj sľub a za​loží ten výskumný fond a ak bude trvať na McCallisterovom vy​menovaní, tak sa s tým nebude dať nič robiť."

Rafe sa pozrel na Hannah. „Vážne si ho nemám trochu podať?"

„V žiadnom prípade. Nepotrebujeme naťahovačky so záko​nom." Potiahla ho za rukáv. Bolo to, ako keby chcela malíčkom vytiahnuť kotvu nákladnej lode.

Rafe vrhol na Perryho ľútostivý pohľad. „V jednom máš prav​du, Decatur. Keď začne rozdávať dobré rady, hneď je po zábave, však?"
„To stačí, Madison." Hannah ho prestala ťahať za rukáv, chyti​la ho pod pazuchu a predklonila sa.

„Ako rozkážeš." Rafe sa zrazu zvrtol, pričom jej ruku zovrel pod pazuchou.

Hannah stratila rovnováhu a musela pobehnúť pár krokov, aby ju nevliekol za sebou.

„Rafe!" zvolala.

„Prepáč." Spomalil krok. „Si v poriadku?"

„Jasné, že som v poriadku." Odhrnula si vlasy z očí a potiahla si sukňu. „Vypadnime odtiaľto."

„Súhlasím. Tuším sa zo mňa nestane milovník politických zhro​maždení. Reči sú nudné a strava nanič."

Z nevysvetliteľného dôvodu sa začala smiať.

Kapitola 11

Kým vyšli z budovy, mala všetko pod kontrolou. Rafe sa na ňu po​zeral, ako kráčal na druhý koniec parkoviska, kde stálo jeho porsche.

„Vravel som ti, že je to idiot," povedal a otvoril dvere na jej strane.

„Mal si pravdu," povedala Hannah a vrhla naňho pohľad. „Ako dlho si sa skrýval v tieni na chodbe pred záchodmi?"

„Presne tak dlho, aby som si vypočul väčšinu vášho rozhovoru."

Hannah stuhla, polovicou tela v aute. Potom sa vystrela, posta​vila na špičky a dala mu letmý bozk na líce.

„Bolo od teba veľmi milé, že kvôli mne si chcel zbiť Perryho," povedala.

Rafe sa s neprítomným výrazom na tvári dotkol prstami mies​ta, ktorého sa dotkli jej pery. V matnom svetle na parkovisku mu tajomne žiarili oči. „Som taký milý od prírody."

Hannah sa znova zohla a zviezla sa na luxusné kožené sedadlo. „No tvoju pomoc som nepotrebovala."

„Pravdaže nie, si predsa Harteová."

„A Perry je obyčajný náladový somár, ktorý má vždy nejaké problémy."

Rafe sa oprel predlaktiami o rám dverí a pozrel sa na ňu zhora. „Niečo ti musím prezradiť. Nezachraňoval som teba."
„Prosím?" povedala prekvapene.

„Zasiahol som len preto, aby si celkom nepošliapala Decaturovu mužnosť."

Nevedela, čo má na to povedať. „Ach!" Prižmúrila oči v snahe zistiť, ako sa tvári. „Takže tebe záleží na Perryho krehkom muž​skom egu?"

„Nie doslova, ale zastrašovanie je ošemetná zbraň. Ak veľmi pri​tlačíš na typ ako Decatur, môže sa to obrátiť proti tebe. Čo ak začne myslieť na pomstu?"

„Ha. Neviem, čo by mi mohol urobiť."

„Tebe možno nie, ale manželovi tvojej priateľky môže urobiť zo života peklo."

Hannah naňho chvíľu hľadela, kým jej to došlo. „Máš pravdu. Ak dostane Brád to miesto, bude musieť spolupracovať s Perrym, však?"

„Možno nie priamo, ale nebude sa mu môcť vyhýbať. Budú predsa kolegovia. Som presvedčený o tom, že Brád sa o seba vie postarať, ale načo mu to sťažovať, no nie?"

„Dopekla." Prstami bubnovala po priečinku na rukavice a za​chmúrene hľadela cez predné sklo. „Tuším som sa dala priveľmi uniesť."

„Je to úplne prirodzená reakcia," ubezpečil ju. „Pocit víťazstva je veľmi opojný."

„Asi máš pravdu." Zamračila sa. „Ako to, že ty si sa mu vyhrážal bitkou, a to bolo v poriadku, kým to, že ja som mala zopár štip​ľavých poznámok, v poriadku nie je?"

Rafe si zhlboka vydýchol, ako keby mu dochádzala trpezlivosť. „Pretože ja som chlap a bola to otvorená hrozba."

„Ach tak, už tomu rozumiem," pokývala hlavou. „Chlapské záležitosti."

„Decatur nemusel na moju hrozbu odpovedať len preto, že si sa medzi nás postavila, a tak si zachránila jeho česť."

Uvažovala o tom. „Ty si sa mu vyhrážal celkom vedome, však? Vedel si, že nie som zástankyňa násilia."

„Presne tak."

„Ako si to vedel?"

Uškrnul sa. „Intuícia."

„Tvoja, či moja?"

„Tvoja."

Zovrela pery. „Chceš tým povedať, že pretože som žena, si predpokladal, že automaticky sa postavím medzi dvoch chlapov, ktorí sa idú biť?"

„Nemalo to nič spoločné s tým, že si žena. Ver mi, poznám že​ny, ktoré sú v siedmom nebi, keď sa chlapi kvôli nim bijú. No predpokladal som, že majiteľka úspešnej firmy, organizátorka svadieb, má čosi ako radar, ktorým zachytí, ak sa schyľuje k bitke. Nie je vhodné, ak sa na svadbe niekto pobije, nie?"

„Máš pravdu, nie je to vhodné."

„Vedel som, že mi nedovolíš dotiahnuť akciu do úspešného konca," povedal naoko nevinne.

„Hm."

„A pritom si sama schytala," pokračoval. „Počul som. Decatur dva razy fantasticky zabodoval."

Spomenula si na to, čo povedal Perry. ,Nečudo, že ťa okašlal snúbenec. Ktorý normálny chlap by chcel spávať s babou, kto​rá ho v jednom kuse poučuje?' Akoby neviditeľný balón jej pýchy spľasol.

Zhlboka vydýchla. „Aj Perry schytal."

„Máš pravdu. Bola si dobrá. Vieš nájsť Achillovu pätu." Zatvo​ril dvere. „Si predsa Harteová, nie?"

„Správne, som Harteová." Naďalej hľadela do temnoty za ok​nom. „Okrem toho..."

Zmĺkla, lebo pred autom sa zrazu zjavilo čudesné stvorenie. V tlmenom svetle zočila postavu v čiernych nohaviciach, čiernych teniskách, čiernych rukaviciach a v čiernom pulóvri, s kapucňou stiahnutou do čela a so začiernenou tvárou.

Rafe sa obzrel cez plece a ležérne kývol na pozdrav. „Ahoj, Ari​zona. Vhodný večer na tajné operácie."

„Počula som, že si sa vrátil, Rafe," povedala Arizona Snowová. „Vedela som, že raz prídeš, aby si potrestal sviniarov, ktorí ťa chce​li obviniť z vraždy Kaitlin Sadlerovej."

,Aby som bol úprimný, nie je to ten pravý dôvod, prečo som prišiel," povedal Rafe. „Vieš, totiž ja a Hannah máme taký malý problém, lebo sme zdedili..."

„Dom snov," zareagovala Arizona pohotovo hlasom zhrubnutým od cigár a whisky. „Aj o tom viem. Isabel bola moja dobrá priateľka. Ten nápad s domom nemá chybu." Nazrela do auta. „Zdravím ťa, Hannah. Prišla si Rafovi pomôcť vyhnať potkany?"

Hannah sa usmiala. „Ahoj, Arizona."

„Pána, dnes večer vyzeráš fakt výborne!" zvolala Arizona s obdivom. „Čo robíte vy dvaja na takejto akcii? Je to súčasť vášho vy​šetrovania?"

„To, že sme prišli obaja do Eclipse Bay, nemá nič spoločné so smrťou Kaitlin," povedal Rafe jemne. „Bola to nehoda, to predsa vieš."

„Figu to bola nehoda. Tie hyeny na inštitúte ju bohvie prečo zlikvidovali. Zrejme vedela priveľa o tom, čo sa tam deje."

„Ako mohla vedieť, čo sa deje na inštitúte?" spýtala sa Hannah zvedavo.

„Kaitlin spávala s mnohými chlapmi," povedala Arizona. Vrhla pohľad na Rafá. „Ty si o tom zrejme vedel."

Rafe si odkašlal, ale nič nepovedal. Hannah sa naňho pozrela, ale vyhol sa jej pohľadu.

„Som presvedčená, že Kaitlin spávala s nesprávnym chlapom," rozvíjala ďalej svoje teórie Arizona. „S niekým, čo mal do činenia s inštitútom. Zrejme jej niečo vytáral v spánku. Alebo zbadala ne​jaké papiere alebo také niečo. Uvedomil si, že sa jej musia zbaviť. Vrah asi spanikáril, keď začal šerif Yates vyšetrovať, a tak sa rozhodol prišiť to tebe, Rafe. Zrejme preto, že si sa v to leto s Kaitlin dosť často stretával."

„Zaujímavá teória," povedal Rafe neutrálnym tónom.

„No vďaka Hannah sa ich plán zosypal ako domček z karát." Arizona zovrela ruku v päsť a udrela do vzduchu. „Sem-tam sa nám podarí narušiť plány sviniarov. To vo mne vzbudzuje nádej, že jedného dňa vyjde najavo celá pravda."

Rafe sa pozrel na zápisník v jej ruke. „Čo tu robíš dnes večer?"

„Ako vždy všetko presne zaznamenávam." Prstom v čiernej ru​kavici ďobla do notesu. „Kým vy všetci oddychujete a ráno vsta​nete, aby ste si dali kávičku, niekto musí mať v merku, čo sa deje tu v inštitúte. Raz prídete na to, že táto inštitúcia je zásterkou pre tajné operácie vlády. Keď príde ten deň, budete mi bozkávať ruky, že mám tie notesy."

Hannah sa vyklonila z auta. „Máš tam poznačené, kedy som sem prišla s Rafom dnes večer?"

„Zlatko, mám zapísanú ešpézetku, značku auta, čas príchodu a kto tvoril posádku auta. Všetko musím mať pod kontrolou."

„Tak tomu sa povie precíznosť!" povedala Hannah s obdivom.

„Nezapisujem si len počet ľudí vo vozidle, ale ak je to možné, tak aj ich mená. Musím priznať, že každého nepoznám. Chodí sem čoraz viac cudzích ľudí na tie zhromaždenia, stranícke mítingy či čo to je. Kedysi som vedela presne kto, kedy a kam šiel. Te​raz to nejde. Chodí sem priveľa ľudí."

Rafe nazrel do jej notesa. „Poznačíš si aj čas nášho odchodu? Že váhaš. Hodnota informácie je v detailoch. Ak vyjde najavo pravda, bude to vďaka tisícke drobných faktov a údajov, zazname​naných v týchto notesoch. Potom všetci zistia, čo sa to tu vlastne

Hannah zmraštila nos. „Hádam si nemyslíš, že ja a Rafe sme za​pletení v nejakej konšpirácii!"

Arizona si odkašlala. „Jasné, že nie. Vy ste dvaja naivní, nevin​ní somári, presne ako väčšina ľudí tu. Mám vás zapísaných len pre poriadok.' Keby som prestala zapisovať príchody a odchody nor​málnych ľudí, advokáti by vykrikovali, že moje záznamy sú ne​úplné a nepresné. Keď vyjde všetko najavo, nesmie to padnúť na

niečom takom."

Rafe kývol hlavou na znak toho, že to je celkom logické. „Dá​va to zmysel."

Môžete mi veriť. Monitorovala som každú recepciu, každé zhromaždenie, každú mimoriadnu udalosť, aká sa kedy odohrala na inštitúte." Strčila Rafovi pod nos notes. „Všetko je v takýchto notesoch."

Rafe sa pozrel na hodinky. „Tak si zapíš, že sme odišli presne o desať štyridsaťtri. A ideme domov."

Arizona pokývala hlavou na znak súhlasu. „Mám to." Vybrala čierne pero a otvorila notes. „A cestou si dávajte pozor!"

Dobre!" povedal Rafe a chcel zabuchnúť dvere na strane spo​lujazdca.


Počuj Rafe," ozvala sa znova Arizona. „Čo keby si sa zastavil u mňa v bufete, keď budeš mať čas? Už je načase, aby sme inovovali jedálny lístok, ktorý si vymyslel, keď si u mňa robil kuchára. Decká z univerzity sú spokojné, ale po toľkých rokoch ma už una​vuje variť v jednom kuse to isté."

V poriadku, určite sa zastavím," povedal Rafe. "Ďakujem." Arizona namierila pero na Hannah. „Môžeš prísť s ním. Vždy sa mi páčila predstava, že vy dvaja budete spolu. Po​vedala som to aj Isabel."

Hannah chytila dvere, aby ich Rafe nezavrel. „Moja teta s tebou hovorila o tom, že ten dom chce odkázať nám dvom?"

„Jasnačka." Arizonine chudé plecia sa zodvihli a vzápätí klesli pod čiernym svetrom. „Dlhé roky som sa priatelila s Isabel. Prezradila mi, aké má plány s Domom snov, lebo vedela, že všetci ostatní si budú myslieť, že to je bláznivý spôsob, ako ukončiť ten spor."

„No ty si si to nemyslela," zamrmlala Hannah pod nos.

„Ja veru nie. Povedala som jej, že je to výborný nápad. Vedela som, že ten spor majú na svedomí tí sviniari, ktorí založili inšti​tút. Zrejme chceli zničiť firmu Harte-Madison, lebo vedeli, že by zablokovala ich plány." Arizona si vzdychla. „Bohužiaľ, dopadlo to presne tak, ako plánovali."

„Dobrú noc, Arizona." Rafe rázne zabuchol dvere auta.

Hannah videla, že Arizona sa znova stratila v tieni. Rafe prešiel zozadu okolo auta a sadol si za volant.

„Myslíš si, že sme naivní a nevinní somári?" povedala Hannah.

„Jasné, ale čo tam po tom." Naštartoval a zaradil rýchlosť. „Radšej budem šťastný, bezstarostný somár, ktorý príde domov o desať štyridsaťtri, ako byť neustále v strehu a celý v čiernom za​pisovať čísla áut."

Hannah prebehla pohľadom rady áut, zaparkovaných na parkovisku, keď z neho Rafe vychádzal. „Aj tak je ťažké predstaviť si, že niekto môže nájsť uspokojenie v takejto činnosti. Len si to predstav, robí to celé roky."

„Je presvedčená o tom, že odhalí nejaké tajné sprisahanie, kto​ré sa pripravuje na inštitúte. Pokiaľ ide o koníčky, je to lepšie ako zízať celý večer na telku."

Hannah o tom uvažovala, pričom pozorovala scenériu, ktorá sa rozprestierala pod nimi. Dnes nebola hmla, teda aspoň zatiaľ nie. Záliv vyzeral ako zamatový koberec, ohraničený svetlami mesteč​ka a prístavu.

Videla neónové svetlá eclipského baru Total Eclipse. Na druhej strane cesty bola jediná eclipská benzínka, ale už bola zatvorená. Neďaleko prístavu bol raď tmavých obchodov s lacnými plážový​mi suvenírmi a stánky so starožitnosťami. Mólo nebolo osvetlené. Lode, ktoré tam kotvili, takmer nebolo vidno na tmavej hladine.

„Arizona Snowová je milá osôbka a je veľmi zaujímavá," poveda​la Hannah po chvíli. Rozhodne by som netvrdila, že je normálna."

„Čím som starší," povedal Rafe a preradil rýchlosť, aby sa pri​spôsobil ceste, ktorá bola samá zákruta, „tým viac som presvedče​ný o tom, že jediná normálna definícia slova normálny je to, že človek sa voľne pohybuje a nie je zavretý na samotke, ktorá má vyčalúnené steny."
„Je to pekná definícia. Je rovnako dobrá ako mnohé iné, ktoré som počula."

„Vďaka. Na chlapa, ktorý odišiel z vysokej v druhom ročníku, som v podstate veľmi múdry."

Zlomyseľné sa zasmiala. „A okrem toho si veľmi skromný."

Hodil po nej pohľadom. „Kde sa nabral ten depresívny tón? Tak skoro z teba vyprchala radosť z víťazstva?"

„Poznáš príslovie svetská sláva, poľná tráva."

Na úpätí vŕšku pridal plyn. „Aj tak si nejako rýchle sklapla."

„Čo sa dá robiť, to je život."

„Podľa mňa ti mala vydržať radosť z víťazstva nad tým hlupá​kom dlhšie. No neboj sa, mám perfektný liek, ktorý vylieči všet​ky rany."

Oprela si hlavu o opierku a študovala jeho profil spoza privre​tých mihalníc. Bol to taký dobrý pocit, byť tu s ním v malom priestore tohto luxusného auta. Uvažovala o tom, čo by povedali rodičia, keby vedeli, kde bola dnes večer.

Z neznámeho dôvodu ju to v tejto chvíli vôbec netrápilo.

„Aký to je liek?" spýtala sa mäkkým hlasom.

V rozprávkovom odblesku svetla z ovládacieho panelu videla, ako sa mu po tvári mihol diabolský úškrn. „Poď na chvíľu ku mne, ty môj milý, naivný somárik, a dozvieš sa."

Vedela, ako má odpovedať na to pozvanie. Jediná inteligentná, rozumná, logická a vhodná odpoveď by bola, že musí ísť domov, lebo na ňu čaká pes.

„Dobre," povedala namiesto toho.

Dojedla posledný kúsok citrónového koláča a položila vidličku. Cítila uspokojenie a zároveň smútok. Koláč bol vynikajúci, chut​ný a lahodný, keď si dala kúsok na jazyk, priam pred sebou vide​la slnkom prežiarenú pláž. Bol umelecky naaranžovaný a ozdobe​ný plátkom citrónu a mandľovým krekrom, tenučkým ako papier.

Pozrela sa na Rafá, ktorý sedel na druhom konci starého dubo​vého stola. Motýlika si už odložil, uvoľnil si horný gombík na sne​hobielej košeli a vyhrnul si rukávy. Od tej noci na pláži sa vôbec nič nezmenilo, pomyslela si. Nie je to len ten najkrajší chlap, akého kedy stretla, navyše aj najvzrušujúcejší.

„Ten koláč bol úžasný." Snažila sa myslieť na niečo iné ako na sex. Nejde to ľahko, keď je v jeho blízkosti. Bolo to čoraz horšie.
„Čo povieš, neprehnal som to s citrónovou šťavou?" povedal.

„Šťavy nie je nikdy dosť."

Prikývol. „Dodáva to šmrnc."

„Musím uznať, že máš neobyčajný talent na varenie. Prečo si si zatiaľ neotvoril reštauráciu?"

„Čakal som, kým na to dozrie čas."

Lakťami sa oprela o stôl. „Počuj, už to dlhšie nevydržím. Ak ne​vlastníš päťhviezdičkovú reštauráciu, ako to, že máš porsche a toľ​ko voľna?"

Tajomne sa usmial. „Začali ti vŕtať v hlave klebety, ktoré všetko vysvetľujú mojou kariérou zločinca?"

„Vôbec mi nezišlo na um, že sa živíš niečím nekalým."

„Vážne?" Nohy natiahol pred seba a oprel sa o operadlo stolič​ky. Nohy si prekrížil v členkoch. „Prečo nie?"

„Neobliekaš sa ako zločinec. Každý predsa vie, že zločinci nosia lesklé saká s veľkými chlopňami."

„To platí pre zločincov z východného pobrežia. Tu na západ​nom pobreží sa zlí chlapci obliekajú presne ako ja."

„Ha. A mám po svojej teórii. Tak čo si robil tých osem rokov? A odpusti si tú rozprávku, že si pracoval v hoteli."

„Pracoval som v hoteli. Chvíľu. Venoval som sa aj investova​niu." Odmlčal sa. „Obchodovaniu s akciami cez počítač."

Také niečo chce nervy z ocele a nos na správne načasovanie, „Počula som, že to je ľahká cesta k tomu, ako prísť o všetko."

„Presne tak." Pokrčil plecami. „No mne sa to nestalo."

Uškrnula sa. „Pravdaže nie."

„Už sa nevenujem akciám," povedal po chvíli." Pred niekoľký​mi mesiacmi som uložil všetko svoje imanie do nudných dlhopi​sov a vlastného portfólia."

„Moment." Zodvihla ruku. „Nestraš ma. Je hrozné zistiť, že niekto z rodiny Madisonovcov dokáže vážne rozprávať o finanč​nom plánovaní. Totálne to kazí vašu povesť o impulzívnom sprá​vaní."

„Ak si myslíš, že ja som hrozný, mala by si sa rozprávať s Gabom. On je priam posadnutý zarábaním peňazí a dobrými ob​chodmi."

Usmiala sa. „Chladnokrvný Madison? Je ťažké predstaviť si niečo také."

„Gabe má svoj diel horúcej madisonovskej krvi. Ale nasmero​val ju do svojej firmy."
„Nehovor." Na chvíľku zaváhala. „Už si niekedy pozval na veče​ru starého otca?"

Rafe sa zatváril, ako keby povedala niečo hrozné. „Nikdy. U Mitchella varí Bryce."

„Čo keby si pozval Mitchella na večeru sem do Domu snov?"

Zaťal zuby. „Čo ti to zišlo na um?"

„Ani neviem. Len som si povedala, že tvoja záľuba vo varení sa vyrovná jeho záľube v záhradkárčení. Je to tvorivá činnosť, ku kto​rej pristupujete obaja s náruživosťou."

„Ha."

„Podľa mňa by si ho mal pozvať na večeru."

Rafe sa na ňu hodnú chvíľu díval a rozmýšľal. „Ty za to ne​môžeš, však?" povedal napokon. „Nedokážeš odolať pokušeniu rozdávať dobré rady."

Pomaly vydýchla a znova sa oprela o operadlo stoličky. „Máš pravdu. Nemôžem sa zastaviť. Myslíš si, že by som mala vyhľadať profesionálnu pomoc?"

„Škoda peňazí. Určite by sa to skončilo tak, že by si dávala dob​ré rady lekárovi." Vstal a pozbieral taniere. „Choď do letnej záhra​dy. Kávu prinesiem tam."

Vstala a poslušne odišla z kuchyne.

Vošla do presklenej miestnosti a neunúvala sa zažať svetlá. Výhľad z temnoty ju zaujal a postavila sa k oknu. Rafe má prav​du. Mala by prestať rozdávať dobré rady. Aj tak ich nikdy nik ne​počúva.

Ako omámená hľadela na záliv a na svetlá v malom prístave a na móle. Do tmavej miestnosti začala zrazu prúdiť hudba, vinula sa okolo nej ako milenecký dotyk. Bola to pomalá, snivá skladba, ktorá znela tak, ako keby sa zrodila v zafajčenom nočnom klube a nikdy nevidela denné svetlo.

Rafe vošiel s táckou v rukách. Bez slova ju položil na stolík. Po​tom sa vystrel a vykročil k Hannah. Jej telom prešla silná triaška.

Je tma a znie náladová hudba. A k nej sa blíži zvodný chlap, ktorý vie variť ako boh. Čo teraz?

Mysli na Winstona.

Rafe sa postavil tesne za ňu. „Povedal som ti už, ako dobre vy​zeráš v týchto šatách?"

„Hm." Nereagovať. To je najbezpečnejšie.
Položil jej ruky na plecia a pomaly ju obrátil k sebe. „Vyzeráš v nich ohromne."

Mysli na Winstona.

Rafe ju objal a začal sa pohybovať, veľmi pomaly, v pomalom rytme hudby.

To sa so mnou môže rovno milovať, pomyslela si. Účinok bol rovnaký. Mala pocit, ako keby sa celá roztápala. Nedokázala odo​lať pokušeniu a opatrne si položila hlavu na jeho plece.

Rafe ju zovrel v objatí. Ruky jej pritlačil o kríže.

Mysli na Winstona.

Odkašlala si. „Nenahneváš sa, ak ti položím čisto hypotetickú otázku?"

Pery položil na jej sluchu. „Nemôžem sa dočkať, kedy odpo​viem na tvoju hypotetickú otázku."

„Čo myslíš, zaplietol by sa priemerný muž so ženou, ktorá mu v jednom kuse dáva dobre mienené rady?" Preglgla. „Aj keď má väčšinou pravdu?"

Neodpovedal, chvíľku mlčky tancovali.

„Priemerný muž možno," povedal napokon.

Zosadol na ňu opar, hustejší ako hmla. „Bála som sa, že povieš presne toto."

Znova tancovali. Keď boli celkom pri okne, na chvíľu zastal.

„Teraz je rad na mne, aby som ti dal hypotetickú otázku," po​vedal. „Myslíš si, že som priemerný chlap?"

Rýchle zodvihla hlavu. „Nie. Rozhodne nie. Si všeličo možné, Rafe Madison, ale rozhodne nie si priemerný. V žiadnom prípade."

Priam cítila, ako sa jej zasmial do vlasov.

„Tak potom nemáme nijaký problém," povedal.

Nadvihol jej bradu a pobozkal ju.

Prestala myslieť na Winstona.

Kapitola 12

Chcela ho. Vedel to podľa toho, ako ho držala. Jej telo priam vib​rovalo. Vedel, že je veľmi vzrušená. Nevedel si spomenúť, kedy sa nejaká žena tak chvela v jeho náručí.

Uvedomil si, že ani jeho ruky nie sú pevné.

V jeho vnútri vypukla búrka. Padal horúci dážď a zaplavoval oblasti, ktoré boli, mal taký pocit, nekonečne dlhý čas vyprahnu​té. Tam, kde bola predtým púšť, bol zrazu dažďový prales. Nespú​taná túžba a bolestné očakávanie ním lomcovalo. Bolo to ako pulz života.

Sľúbil si, že keď príde takáto chvíľa, nebude sa ponáhľať a na​plno ju vychutná. Už nie som chlapec, ktorý sa mazná s diev​čaťom na zadnom sedadle auta. Som dospelý chlap, ktorý už niečo preskákal. Vedel, aké to je riziko, ak sa veci unáhlia. No hlad bol taký neovládateľný, zdalo sa, že je silnejší ako jeho vôľa.

„Rafe..." Hannah mu prehrabla prstami vlasy a potom mu ich prekrížila na krku. „Nemala som v úmysle... Nevedela som, že dnešný večer sa skončí takto."

„Chceš povedať, že je to priskoro?" Pobozkal ju na hrdlo. „Že sa ešte dobre nepoznáme?" Prstami jej rátal stavce na chrbtici, až prišiel tam, kde sa chrbtica končila. „Lebo ak chceš, aby som pre​stal, rýchlo to povedz." „Nie."

Stuhol s dlaňami na krivke jej bokov, zodvihol hlavu a pozrel sa na ňu. „Nie, nechceš to robiť?"

Usmiala sa ako mačka. „Nie, nechcem, aby si prestal." Zachvel sa a znova ju pritiahol k sebe. „Nerob mi to. Vystrašila si ma, takmer som dostal infarkt."

Krátko a nervózne sa zasmiala. V ňom ako keby zapálila ohňo​stroj, ktorý sa premenil po chvíli na tlmený, sladký hukot. Jej boz​ky boli nenásytné, zmyselné. Úchvatné.

Bol napätý a vzrušený. Cítil každý sval na svojom tele. Nedo​kázal rozmýšľať. Pach jej tela bol ako rušivý, mätúci plamienok, ktorý mu zahmlieval rozum. Vedel, že stráca nad sebou kontrolu, ale nič si z toho nerobil. Chcela ho.

Na ničom inom nezáležalo.

„Poďme hore," povedal s ústami pritlačenými na jej pery. „Myslím, že tak ďaleko nezájdem."

Začala mu rozopínať gombíky na košeli. Kamsi do tieňa padol jeden gombík a odkotúľal sa po vydláždenej podlahe. Dlane si oprela o jeho hruď. Bola teplá a hebká.

„Pokúsme sa vyjsť po schodoch," povedal Rafe.
Odpovedala mu pritlačená o jeho nahú hruď. „Dobre."

Viedol ju ku dverám. Pritom jej rozopol zips na šatách a ramienka jej stiahol cez plecia. Šaty sa jej zošuchli na boky. Pod ni​mi zostala zvodná čierna podprsenka, ktorá viac odhaľovala, ako zahaľovala.

Oprel si ju o bok a pokúsil sa rozopnúť jej ju. Pritom ju napo​ly niesol, napoly vliekol cez halu. Veľmi mu to nešlo. Čo je to dnes so mnou? Zvyčajne nemal problém robiť naraz dve veci.

Podprsenka sa napokon umúdrila. Už boli takmer pri schodoch. Počul, že niečo tlmene buchlo. Uvedomil si, že Hannah od​kopla jednu topánku.

Druhú odkopla, keď dosiahli tretí schod.

„Ach, áno!" Rukami mu zvierala rameno, nechtami sa mu za​rývala do kože. Zúrivo ho pobozkala. „Áno!"

Pomaly šiel hore schodmi s Hannah v náručí. Nebolo to ľahké. Vôbec mu nepomáhala. Jeden schod minul, keď mu jemne zaryla zuby do bicepsu. Ona takmer stratila rovnováhu, keď jej to vrátil tým, že ju pobozkal na zdurenú bradavku. Obaja sa držali zábrad​lia, aby nespadli.

Bola ako živé striebro. Stále sa mu šmýkala a obkrúcala sa oko​lo jeho tela. Nahlas vzdychol, keď pocítil jej ruku na pracke opas​ka. V polovici schodiska sa pozrel nahor. Jeho koniec bol v nedohľadne.

„Ďalej nejdem," povedal chrapľavým hlasom. Vedel, že klame. Horné podlažie bolo akoby v inom svete.

„Už sme takmer tam." Podarilo sa jej rozopnúť mu pracku na opasku. Teraz sa dotýkala prstami zipsu na nohaviciach.

„Radšej počkaj, kým budeme hore," zašepkal.

„Nevydržím to." Jedna noha v nylonovej pančuche sa mu šmý​kala po nohe.

Pocítil horúčavu, čo sálala z jej lona, a zadržal dych. Takto sa nikdy nedostanú hore. Bol čas urobiť rozhodný krok.

Zodvihol ju, prehodil si ju cez plece a jednou rukou jej chytil zozadu stehná, aby nespadla.

„Rafe!"     .

Nevšímal si jej zmyselný smiech. Pevne sa chytil zábradlia a do​pravil ju na posledný schoď. Potom sa zvrtol doprava a cez chodbu šiel do izby, ktorú si vybral v deň, keď sem prišiel. Bola prie​stranná a bol z nej nádherný výhľad na záliv.

Šikovne sa prešmykol cez dvere a uložil ju na prikrývku, ktorá bola na starodávnej posteli. Ležala medzi vankúšmi a vzápätí k ne​mu natiahla obe ruky. Prikryl ju svojím telom.

Bozkával ju na hrdlo a pritom šmátral jednou rukou v zásuvke nočného stolíka. Vedel, že tam niekde musia byť kondómy. Pred odchodom z domu ich tam predsa dal. Vtedy bol plný optimiz​mu. Možno preto, že keď sa sprchoval, mal najrozmanitejšie pred​stavy. Pod sprchou sú chlapi vždy plní nádeje.

Zľakol sa, lebo ich nemohol nájsť.

„Dopekla!"

„Čo sa deje?" povedala Hannah s naširoko otvorenými očami. „Stalo sa niečo?"

Vtom nahmatal prstami škatuľku. Premkol ho pocit víťazstva. „Nie, nič. Všetko je v poriadku, nič sa nestalo."

„Dobre."

„Veľmi dobre," zašepkal. „Vlastne výborne."

Hannah strčila ruky pod jeho rozopnutú košeľu. Dotyk jej rúk bol ako zamat. S námahou dychčal.

Kým si nasadil kondóm, všetko ich oblečenie zázračne zmizlo.

Dlaňou jej prikryl prirodzenie. Bolo vlhké, horúce a zdurené. Hannah sa chvela. Jeho telo takmer vybuchlo.

„Teraz," povedala a pritom ho pevne zovrela. „Teraz, prosím. Hneď teraz."

Nemusela ho posmeľovať. Keby to neurobil teraz, nebol by to vôbec urobil.

Premkol ho pocit hlbokej zmyselnosti. Počul jej mäkký ston. Zaklonila hlavu. Z úst sa jej vydral nehlučný výkrik.

Hannah okamžite dosiahla vrchol. Rafe chcel chvíľu počkať a vychutnať jej vyvrcholenie, ale bolo to nad jeho sily. Snažil sa pridusiť svoj výkrik víťazstva a triumfálnej radosti, ale nepodarilo sa mu to.

Hannah nespala, ale mala pocit, ako keby čas a skutočnosť ne​existovali. Bola to príjemná medzihra, ktorá nebude trvať naveky. No aj tak nemala chuť vrátiť sa do reality.

Rafe ležal na chrbte vedľa nej, veľký a horúci chlap, celá posteľ bola vďaka nemu horúca. Jednu ruku mal pod hlavou, druhou ju objímal. Pootvorila oči a pozorovala ho v tme. Bol uvoľnený ako veľký kocúr po úspešnom love. Zodvihla hlavu, aby naňho lepšie videla. Pohľad jej padol na zelené digitálne číslice hodín na rádiu.
„Winston!" zvolala a sadla si.

„Čo je?" Rafe otvoril oči. „Čo sa stalo?"

„Musím ísť domov za Winstonom." Odhrnula prikrývku a vy​liezla z postele. „Bude si robiť starosti."

Rafá to rozveselilo. „Myslíš si, že tvoj pes si o teba robí starosti, keď prídeš domov trošku neskôr?"

„Tak dobre, možno si nerobí starosti," uznala. Na zemi uvidela svoje pohodené nohavičky a zodvihla ich. „Mala som povedať, že sa bude trápiť."

„Silne o tom pochybujem."

„V každom prípade už mal ísť von." Obliekla si nohavičky a hľadala podprsenku. Nikde ju nevidela. „Je veľmi dlho zavretý."

„Neplaš sa," povedal, odhrnul prikrývku a vstal. „Winston je určite v poriadku. Zrejme tvrdo spí."

Má pravdu, pomyslela si. Jej panika nemá nič spoločné s Win​stonom. Zrejme to je reakcia na to, čo sa stalo. Čo je to so mnou, dopekla?

„Neviďel si moju podprsenku?" spýtala sa. Bola rada, že nebo​lo zažaté, lebo cítila, ako jej horia líca.

Naťahoval si nohavice, na polceste zastal a zapálil nočnú lam​pu. Prešiel pohľadom po izbe. „Nikde ju nevidím. Asi zostala na schodoch."

Vrhla naňho podozrievavý pohľad, bola si istá, že ju naťahuje. Pozrela sa na dlážku a zbadala, že spod postele trčí kúsok jej pančušiek. Aj z tej vzdialenosti videla, že má na nich riadne očko. S povzdychom si natiahla šaty a zúrivo sa snažila zapnúť zips.

„Pomôžem ti," povedal Rafe mäkkým hlasom. Prešiel cez celú izbu a postavil sa za ňu. Prstami zachytil spodok zipsu a vytiahol ho jediným plynulým pohybom.

„Ďakujem." Vlastný hlas jej pripadal škrobený a neprirodzený.

„Nemáš za čo, rado sa stalo."

Neodvážila sa pozrieť naňho. Radšej začala hľadať topánky.

Rafe si obliekol košeľu. Neunúval sa zapnúť si ju. Zložil si ruky na prsiach, sadol si na peľasť postele a sledoval ju, ako zúrivo pre​hľadáva izbu.

„Mám dojem, že tvoje topánky nedokráčali do tejto izby," po​vedal po chvíli.

„Dofrasa!" Vystrela sa, odhrnula si vlasy z očí a vykročila ku dverám.

Nasledoval ju ležérnym krokom. Nevšímala si ho, lebo bola zhrozená pri pohľade na kúsky jej oblečenia, pohádzané po scho​doch a v hale. Čo je to so mnou? Takéto veci predsa nerobievam. Určite mi preskočilo.

Kým zišiel po schodoch Rafe, obula si topánky, našla podpr​senku a hrnula sa ku dverám. Zvierajúc ju pod pazuchou myslela na jedinú vec, ktorá bola teraz dôležitá, čo najrýchlejšie zmiznúť z miesta, ktoré bolo svedkom jej bláznivého, zúrivého a absolútne nezvyčajného správania.

Rafov hlas ju zamrazil vo chvíli, keď stláčala kľučku na vcho​dových dverách.

„Hannah, nechceš mi povedať, čo sa stalo?"

Chvíľu nemohla nabrať dych. Pozrela na svoje chvejúce sa prs​ty. „Tuším sa strašne hanbím."

„Áno, to vidím. No chcem vedieť prečo."

Jeho lakonický tón ju trochu upokojil. Začal sa jej zmocňovať hnev. Je to všetko jeho chyba. Keby nebol upiekol ten fantastický koláč, keby nebol pustil hudbu, keby s ňou nebol potme tancoval....

Keby...

Obrátila sa, ruky mala za chrbtom a držala kľučku.

„Stáva sa, že ľudia spanikária," povedala zlostne. „Nemôžem zato."

Chvíľu ju bez slova pozoroval. „Nejde o niečo iné?" spýtal sa napokon.

Zhlboka sa nadýchla. Začala uvažovať. Nemôžem ho predsa vi​niť za všetko. Skôr ja som sa správala ako šibnutá. Správaj sa ako dospelá žena! prikázala si v duchu.

Odkašlala si. Pevnejšie zovrela kľučku. „Prepáč. Správam sa ako hlupaňa."

„Áno, ale v tom nie je problém. Nikde nie je napísané, ako sa máš správať." Nepohol sa, len tam stál a pozeral sa na ňu. „Ale rád by som vedel, kde sa stala chyba."

„Neviem." Pustila kľučku a prehrabla si vlasy. Ich pohľady sa stretli. „Nie, máš úplnú pravdu, Rafe, chcem sa ťa niečo spýtať a prosím ťa, musíš mi povedať pravdu."

„Ako znie otázka?"

„Toto." Rukou ukázala na miesto, ktoré bolo svedkom ich váš​ne, ktorá vyvrcholila v spálni. „To, čo sa stalo medzi nami. Však to nemá nič spoločné s Domom snov?"

Prižmúril oči. „Ty mi na to odpovedz."

Strhla sa od prekvapenia. „Čo tým chceš povedať?"
„Zahrala si to na mňa a teraz chceš vypadnúť. Vymyslela si si rozprávku o psovi. Mám dojem, že mi ráno nezavoláš."

„Počuj, Rafe..."

„Čo si mám teda myslieť, dofrasa?"

Stála tam ako prikovaná a hľadela naňho. „Ty si vážne myslíš, že som len... len..." Zmĺkla, lebo hrozilo, že vetu dopovie škrekľa​vým sopránom. Preglgla a pokúsila sa dokončiť myšlienku. „Ty si myslíš, že som ťa zviedla len preto, aby som ťa prinútila predať mi svoju polovicu domu?"

Chvíľu bolo ticho. Hannah cítila, ako jej po chrbte steká stu​dený pot.

Rafe sa pousmial. „Nie."

Oprela sa o dvere. „Dúfam, že si to nemyslíš. Preboha, také ve​ci nerobím."

„Ani ja," povedal prosto.

Skúmavo sa naňho pozrela. Napätie v nej začalo zrazu ochabo​vať. Asi som sa fakt zbláznila, pomyslela si.

„Nie, nie, pravdaže nie." Pošúchala si obočie. „Neviem, čo to do mňa vošlo. Asi som unavená."

„Nečudo, mala si rušnú noc."

„To je v podstate pravda." Odlepila sa od dverí a už bola po​kojná. „Chcem ťa poprosiť, či by si ma neodviezol domov."

„V poriadku." Z vrecka vylovil kľúče od auta. „Pod jednou podmienkou."

Znova sa preľakla. „Pod akou podmienkou?"

Prešiel popri nej a otvoril dvere. „Musíš mi sľúbiť, že mi ráno zavoláš."

A bol preč, skôr ako si stihla premyslieť vhodnú odpoveď. Po​čula jemné pradenie motora jeho auta. Zažali sa reflektory a osle​pili ju.

Predstava bezmocnej srny, paralyzovanej svetlami približujúce​ho sa auta, ju primalá k činu.

Zabuchla za sebou vchodové dvere. Jednou rukou si zacláňala oči pred nemilosrdnou žiarou reflektorov a ponáhľala sa k autu.

Winston ju pozdravil zívnutím a zvyčajnou dobrou náladou. Rov​nako nadšene privítal aj Rafá. Potom precupital po verande, zišiel dolu schodmi a zmizol' v súkromí kríkov. Navidomoči nemal veľ​mi naponáhlo.
Rafe sa na ňu pozrel a leskli sa mu oči. „Máš šťastie. Zdá sa, že sa veľmi netrápil."

Hannah cítila, ako ju zaplavila červeň. „Mal si pravdu."

„Myslíš?"

„Predsa som priznala, že ten záchvat paniky bol prehnanou re​akciou na napätie."

„Takže napätie? Znie to ako ďalšia výhovorka."

„Dobrú noc, Rafe."

Jemne ju chytil za bradu a začal ju bozkávať. Prestal, až keď za​lapala po dychu.

„Dobrú noc." Oči mu žiarili v žltom svetle lampy. „Máš moje číslo v dome a máš aj číslo môjho mobilu. Zavolaj, keby bol zas Winston nepokojný, dobre? Môžem tu byť ani nie za desať mi​nút."

„Keby bol zas nepokojný?" Celkom zabudla na to, ako v noci vystrájal. „Dobre. Je to od teba veľmi milé, ale skutočne si nemys​lím, že..."

„Viem, dnes večer máš problém s myslením. Už si mi to vy​svetlila." Zišiel dolu schodmi. „Proste mi zavolaj, keby sa začal správať čudne."

Otvorila dvere a počkala, kým vojde Winston do domu. Rafe počkal, kým nebudú obaja vnútri, a potom sa stratil v tme.

O dvadsať minút vyšla z kúpeľne vo svojom najkonzervatívnejšom župane. Vyzeral ako z čias kráľovnej Viktórie, bol biely, mal dlhé rukávy, pri krku čipku a siahal jej po členky. Pozrela sa na svoj obraz v zrkadle a bola spokojná s tým, ako vyzerá. Rozhodne to nebol župan, aký nosia ženy, ktoré majú vo zvyku rozhadzovať spodnú bielizeň po schodoch a potom sa vášnivo, zúrivo milovať s najvzrušujúcejším chlapom v meste.

S najvzrušujúcejším chlapom, akého kedy stretla.

Som nenormálna. Presne tak som sa správala. Už dávno ne​viem, čo je normálny sexuálny život. Za takých okolností je nor​málne správanie nenormálne.

S povzdychom zhasla svetlo. Winston už ležal pri nohách poste​le. Zodvihol hlavu, keď šla k oknu, z ktorého bol výhľad na záliv. Cítila, ako ju sleduje, keď odhrnula závesy.

„Ty si si vôbec nerobil starosti, nebál si sa, kde sa toľko túlam?" povedala.

Nenamáhal sa odpovedať jej.

„Presne toho som sa bála."
Potme prešla k oknu na druhej strane a odtiahla závesy. Práve chcela vliezť do postele, keď zazrela v mesačnom svetle kovový zá​blesk medzi stromami.

„Čo to má byť, dopekla?"

Chytila sa okenného rámu a pozornejšie sa zahľadela do tmy. Presne ako predpokladala. Na čistinke medzi stromami parkovalo auto. Nech to bol ktokoľvek, z miesta, kde bol, mal skvelý výhľad na dom a na príchodovú cestu.

Pozrela sa na Winstona. Ňufák mal zložený na labkách. Nebol v strehu.

Zatiahla závesy, zapálila svetlo a zodvihla telefón. Vyťukala čís​lo, ktoré mala napísané na lístku pri posteli.

Rafe okamžite zodvihol.

„Čo robíš na tej čistinke?"

„Nič, za čo by ma mohli zavrieť."

Keď počula jeho hlas, jej telo zachvátila radostná triaška. Mal tlmený, zvodný hlas a vynorili sa jej veľmi čerstvé spomienky.

Znova zhasla svetlo. So slúchadlom v ruke podišla znova k ok​nu a odhrnula závesy. Uprene hľadela do tmy a hľadala kovový odblesk nárazníka Rafovho porsche.

„Si si tým istý?"

„Absolútne."

Uvedomila si, že zhovárať sa s ním telefonicky je ľahšie ako po​zerať sa mu do očí po tom, čo sa stalo v spálni. Cítila zvláštnu spriaznenosť vďaka spoločnému zážitku, ale vďaka vzdialenosti, ktorá ich delila, sa dokázala uvoľniť.

„Ty tu hliadkuješ? Čakáš, či sa zasa objaví to, čo vyrušilo Win​stona?"

Na druhom konci linky bolo ticho.

„Myslel som si, že bude rozumné počkať tu chvíľu," povedal po chvíli.

„Nemusíš čakať. Sľúbila som, že ti zavolám, ak začne byť Win​ston čudný. Všetko bude v poriadku, uvidíš."

„Už tu nebudem dlho. Nech to bolo čokoľvek, objavilo sa to medzi polnocou a druhou ráno, nie?"

„Áno."

„Sú takmer dve hodiny. O chvíľu pôjdem."

„Rafe..."

„Choď spať," povedal nežne.

Pevnejšie zovrela slúchadlo. „Rafe, pokiaľ ide o dnešnú noc...
„Čo má byť?"

„Ospravedlňujem sa, že som sa správala ako totálny idiot. Je ne​ospravedlniteľné, že som sa ťa spýtala, či to, čo sa stalo medzi na​mi, nemá niečo spoločné s Domom snov. Dobre to viem."

„To, čo sa deje medzi nami dvoma, nemá nič spoločné s Do​mom snov."

Zaváhala. „Mnohí ľudia si myslia, že má."

„Všetci v Eclipse Bay si myslia, že v tú noc pred ôsmimi rokmi som ťa zviedol." Priam videla, ako pokrčil plecami. „Naozaj ti záleží na tom, čo si myslia iní?"

Chvíľu o tom uvažovala. „Nie."

„Ani mne."

„Rafe..."

„No?"

„Ak nešlo o dom, o čo teda šlo?"

„Dobrá otázka. Keď na ňu budeš vedieť odpovedať, daj mi ve​dieť."

„Rafe..."

„No?"

„Pokiaľ ide o komunikáciu, máš veľa spoločného s Winstonom."

„Sanici sú zrejme takí."

„Dobrú noc, Rafe."

„Nezabudni mi ráno zavolať."

Položila telefón a vliezla do postele. Oči nezažmúrila dovtedy, kým nepočula pradenie jeho motora, ako odchádzal. Pozrela sa na hodiny. Dve pätnásť.

Winston tvrdo spal pri nohách postele.

Ráno čakala, kým nebude desať hodín, a až potom zavolala.

„Nechcem, aby si myslel, že sa neviem dočkať," povedala, vyťu​kávajúc číslo na kuchynskom bezdrôtovom telefóne. „Chlapi ne​znášajú, ak sú baby nedočkavé."

Winston sa nudil. Šiel ku dverám a pozrel sa na ňu s proseb​ným výrazom.
„Dnes si bol vonku už dva razy." Počula, ako to na druhom konci zvoní. „Myslím, že pláž je pre teba ako droga."

Je to presne tak, pomyslela si. Bolo nad slnko jasnejšie, že ich nový životný štýl sa mu páči. Veľmi rád pobehoval po Jaskyni mŕtvej ruky, kde bolo nekonečné množstvo pachov. Páčilo sa mu aj to, že smie behať bez obojka.

Rafe konečne zodvihol.

„Tu Rafe Madison," povedal nevrlo, ako keby mal práve omno​ho zaujímavejšiu prácu.

Zamračila sa na slúchadlo a potom si ho dala znova k uchu.

„Prepáč, ak ťa ruším pri niečom dôležitom," povedala sucho. „Myslela som si, že čakáš, kým zavolám."

„Dobré ráno, zlatko," povedal omnoho milšie. „Prepáč, ale prá​ve niečo robím. Zavolám ti... moment." Zmĺkol a niekomu niečo povedal. „A poriadne skontroluj tie drôty, Torrance."

Zlatko? To slovo ju prekvapilo. Ešte nikdy jej nepovedal zlatko, ani včera, keď sa s ňou miloval. Na druhej strane je pravda, že v posteli toho veľa nenahovoril.

„Na tej stene musí byť izolácia," pokračoval tlmeným hlasom. „Áno, tie rúrky vidím. Preto chcem, aby tam bolo izolácia. Kto chce počuť každé spláchnutie a vodu pri sprchovaní?"

„Rúrky?" Prestala sa zaoberať slovom zlatko a sústredila sa na slovo, ktoré ju hnevalo ešte viac. „Rafe, čo sa to tam deje? Stalo sa niečo?"

„Dal som skontrolovať, v akom stave je elektrické vedenia a vo​dovodné rúry," povedal. „Mám dobrú správu, Isabel dala všetko pred pár rokmi do poriadku." Odmlčal sa a znova povedal niečo niekomu inému. „Je to meď?"

„Rafe, s kým sa to rozprávaš?"

„Mám tu bratov Willisovcov," povedal do telefónu. „Poriadne to tu popozerajú."

„Sú tam Walter a Torrance Willisovci?" Vyskočila z kuchynskej stoličky. „Prečo?"

„Chcem získať predbežný odhad, na koľko by vyšla reštaurácia a hotel," povedal nevinne ako dieťa.

„To nemôžeš urobiť!" Schmatla kľúče a bežala ku dverám. „Bez môjho súhlasu to nemôžeš urobiť!"

„Predsa sme sa dohodli, že tu bude hotel a reštaurácia, nie?"

„Nedohodli sme sa, ako naložíme s domom po právnej stránke. Neopováž sa dotknúť sa niečoho, kým neprídem."
Winston videl, že Hannah ide ku dverám. Od radosti začal skackať.

„Veď ti vravím, že to je len taký predbežný odhad," povedal Rafe.

„Idem k tebe. Dobre ma počúvaj, Rafe Madison. Polovica do​mu patrí mne. Neopováž sa ničoho dotknúť, kým neprídem. A nedovoľ to ani bratom Willisovcom."

„Na to je už neskoro," povedal Rafe váhavo. „Už sa všeličoho dotkli."

„To hádam nie je pravda!"

Slúchadlo hodila na stolík v hale a bežala k autu. Winston jej bol v pätách. Naskočil, sadol si na sedadlo spolujazdca, natešený, že sa bude niečo diať.

„Vedela som, že včera v noci šlo o Dom snov," oznámila mu Hannah.

O chvíľku vplávala vchodovými dverami do veľkého domu, pri​pravená na boj. Winston cupital za ňou, rýchle pozdravil Rafá a začal snoriť po kuchyni.

Rafe sa pozrel na hodinky, keď pri ňom zastala. „Šesť minút, dvadsaťdva sekúnd. Skvelý čas."

Dala si ruky vbok. „Čo sa to tu deje?"

Rafe nemusel odpovedať, lebo presne v tej chvíli vošiel do ku​chyne drobný, čistučký muž.

Walter Willis, okrúhly a holohlavý, vyzeral podľa Hannah ako android. Jeho pohyby boli mechanické, presné a chýbal im ľudský rozmer. Rozprával trhane a jednotlivé slová odsekával. Montérky mal naškrobené a puky nažehlené. Vyzeral, ako keby ho zostrojili v sterilných podmienkach najmodernejšej manufaktúry.

„Hannah!" zvolal Walter a ruky si utrel do čistej handry, ktorú mal zastrčenú za opaskom. „Teším sa, že ťa zas vidím. Počul som, že si prišla."

Hannah prekvapilo, ako sa ovládla. Podarilo sa jej potlačiť zú​rivosť, ktorá jej sršala z očí. Dokonca vyčarila čosi, čo sa pri troš​ke fantázie dalo pokladať za milý úsmev.

„Ahoj, Walter," povedala. „Dávno sme sa nevideli."

„Veru, dávno." Walter obrátil hlavu a zavolal na brata. „Torrance, poď sem, poď pozdraviť Hannah!"

Torrance sa vynoril z práčovne. Rozžiaril sa ako slniečko. V ru​ke mal hasák. „Hej, Hannah, vitaj doma!" povedal.
Bratia Willisovci boli identické dvojčatá, ale nebolo ťažké rozo​znať ich, lebo boli ako opačné póly atómu. Waltera ako keby zo​strojili na futuristickej počítačovej linke, kým Torrancea poskladal zo zvyškov nejaký domáci majster.

Namiesto toho, aby si oholil to málo vlasov, ktoré mal, svoje riedke vlasy nosil zopnuté do úbohého chvostíka, ktorý visel cez otvor na zadnej strane šiltovky. Z vyhrnutého rukáva trčal koniec vytetovaného hada. Montérky boli pofŕkané nespočetnými vrstva​mi oleja, mazu a omáčky na pizzu. Jediné, čo na ňom bolo čisté, boli naleštené nástroje, ktoré mal pripevnené na širokom opasku, čo mu visel na bokoch.

„Isabel tvrdila, že vy dvaja sa sem raz vrátite a budete tu žiť. Torrance sa obrátil k Walterovi. „Však to vravela?"

„Presne tak," súhlasil Walter. „A nepovedala to raz, ale určite stokrát. Naposledy to tuším povedala, keď sme jej dávali do práčovne novú práčku."

Torrance prikývol. „Máš pravdu." Žmurkol na Hannah a na Rafá. „Povedala nám, že chce, aby bolo všetko v poriadku pre vás dvoch."

Walter pokýval hlavou. „Teta Isabel bola veľmi romantická duša."

Hannah prižmúrila oči. „Nemáte náhodou nejakú robotu, kto​rej by ste sa mali venovať?"

„Robota! Pána! Takmer som zabudol. Počul si dámu," pokračo​val Torrance. „Tuším sa radšej znova pustíme do roboty."

„Presne tak," pokýval hlavou Walter ako mechanická hračka. „Máme kopu roboty. Počujte, vy dvaja, vôbec si nevšímajte, čo ľudia tárajú. Nepočúvajte tie reči o Kaitlin Sadlerovej a klebety o tom, prečo vám teta Isabel odkázala tento dom. Veď ich to tá​ranie čoskoro unaví."

„Dúfajme," povedala Hannah.

Torrance potľapkal Rafá po pleci. „Len sme ti chceli povedať, že my dvaja sme si nikdy nemysleli, že ty by si mohol mať niečo spo​ločné so smrťou Kaitlin."

„To si veľmi cením," povedal Rafe.

Walter zovrel pery. „My s Torranceom sme vždy tvrdili, že ju za​bil nejaký sexuálny maniak zo Seattlu. Však je tak, Torrance?"

Torrance niekoľkokrát pokýval hlavou. „Áno. Presne to sme tvrdili. No šerif Yates nám nevenoval pozornosť."

„Ten prípad chcel uzavrieť čím skôr," povedal Walter chmúrne.
„Chcel ísť do dôchodku. Nepotreboval mať na krku nevyriešenú vraždu. Bolo by mu to pokazilo renomé."

„Vraždu?" vydýchla Hannah. Pozrela sa na Rafá. Tváril s^ ná​ramne záhadne. Obrátila sa na Waltera. „To myslíte vážne? Naozaj si myslíte, že Kaitlin zavraždil nejaký sexuálny maniak?"

Walter si vymenil pohľad s Torranceom. „Nečudujte sa nám, mysleli by ste si to isté, keby ste videli, čo sme našli, keď sme jej opravovali práčku. Však, Torrance?"

Torrance znova pokýval hlavou. „Presne tak. Takmer sme si odkrútili hlavy."

Rafe sa pozrel na Waltera. „Čo také ste našli, keď ste jej opra​vovali práčku?"

Hannah prekvapilo, že Walter zas očervenel ako paradajka.

„Čudesné veci," zašomral.

„Aké čudesné veci?" nedal sa Rafe.

Niečo v jeho hlase prinútilo Hannah, aby sa naňho pozrela. No z jeho tváre nič nevyčítala.

Torrance prevrátil oči. „Ako to len mám povedať... Sexy spod​nú bielizeň."

Hannah si pomyslela na sexy podprsenku, ktorú stratila včera na schodoch. Keď sa jej pohľad stretol s Rafovým, vedela, že jemu zišlo na um presne to isté.

„Čo je také zvláštne na tom, ak má žena sexy spodnú bielizeň?"

„Totiž, to, čo sme našli, nebola jej veľkosť," povedal Torrance. „Bolo to také veľké ako pre chlapa."

„Rozhodne to nemohlo byť dobré Kaitlin," povedal dôverne Walter. „Kaitlin bola ďrobná, ak sa pamätáte."

„Bol tam aj veľmi sexy župan, nadmerná veľkosť," pokračoval Torrance. „A veľmi veľké ligotavé ihličky."

„A nezabudni na tie videopásky," dodal Walter.

Hannah naňho vypleštila oči. „To všetko ste našli v jej práčke?"

„Vlastne nie v práčke." Torrance zaváhal. „Totiž, keď sme zapli práčku, zistili sme, že odtokovú hadicu na sušičke zrejme veľmi dl​ho nik nečistil."

„Odtokové hadice môžu byť nebezpečné," pokračoval Walter vážne. „Ak sa zanesú, môžu spôsobiť požiar. Tak sme si povedali, že urobíme Kaitlin službu, a keď sme skončili s práčkou, vybrali sme hadicu na sušičke, že ju skontrolujeme. A presne vtedy sme našli tú nadmernú spodnú bielizeň a tie pásky a to všetko."

„Za sušičkou?" opýtal sa Rafe opatrne.
 Torrance vehementne prikývol. „Niekto vyrezal kus preglejky a ďo otvoru napchal videopásky a tie dámske veci."

„Hneď sme vedeli, že tie veci nepatria tebe, Rafe," dodal rých​le Walter.

„A ako ste na to prišli?" spýtal sa Rafe. „Nebola to moja veľ​kosť?"

Torrance sa zachichotal. „Vedeli sme, že si sa stretával s Kaitlin, ale Walter ani ja sme si nikdy nemysleli, že si transvestník." „Transvestita," opravil ho Rafe jemne. Torrance prikývol. „Ty k nim určite nepatríš." „Pokiaľ ide o výber bielizne, máte absolútnu pravdu. Mám rad​šej tradičnú bielizeň."

Torrance sa prestal smiať. „No a keď umrela Kaitlin, tak sme si spomenuli na tie veci. A preto sme si mysleli, že ju dorazil nejaký sexuálny maniak z iného mesta." „Zo Seattlu," upresnil Walter. „Prečo zo Seattlu?" spýtala sa Hannah.

Torrance potiahol vzduch nosom. „Lebo také niečo v Portlande nepredávajú."

Hannah sa pozrela na Rafá.

Rafe pokrčil plecami. „Má úplnú pravdu. Veď vieš, čo sa hovo​rí o chlapoch zo Seattlu."

Hannah sa znovu obrátila k bratom Willisovcom. „A tvrdíte, že šerifovi Yatesovi ste povedali o tých páskach a o bielizni."

„Áno, pokladali sme to za svoju občiansku povinnosť," povedal Torrance. „No on nám povedal, že máme držať zobáky. Ľudia už vraj natárali dosť hlúpostí."

„Okrem toho, keď sme zobrali šerifa do Kaitlininho domu, že mu to ukážeme, už tam nič nebolo," povedal Walter. „Zrejme nám neveril ani slovo."

Rafe sa zamračil. „Tá bielizeň a pásky tam už neboli, keď ste tam prišli znova?"

„Nie." Torrance si vzdychol. „A preto sme o tom už viac neho​vorili. Nemali sme žiadny dôkaz a šerif povedal, že budeme mať problémy, ak začneme šíriť klebety. Však, Walter?"

„Presne tak," povedal Walter dôležito. „My nie sme nejakí táraji. Ale vieme, že ju zavraždil nejaký maniak, s ktorým spávala." Po​zrel sa na Rafá. „Bez urážky, ale celé mesto vedelo, že sa s kdekým stretáva."

„Áno," povedal Rafe, pričom sa nepozrel na Hannah. „Aj ja som to zistil. Prečo si myslíte, že chlapík, ktorému patrila tá bieli​zeň, ju zavraždil?"

„Ktovie," povedal Torrance.

„Možno sa mu nepáčilo, že má tie pásky," povedal Walter. „Možno bol na nich v tej bielizni."

Rafe sa pozrel na Hannah. V jeho očiach videla zvedavosť. Ne​prekvapilo ju to. Aj ju to fascinovalo.

„Myslíte si, že ten chlapík zo Seattlu zavraždil Kaitlin, potom šiel do jej domu a zobral si tú bielizeň a pásky?" spýtal sa Rafe.

„Dáva to zmysel, nie?" povedal Walter. „Nechcel nechať dôka​zy, ktoré by ho usvedčili."

„Rozhodne je to zaujímavá teória," pripustila Hannah opatrne. „Ktorá zostane naveky teóriou," povedal Walter. „Kaitlin je mŕtva a pochovaná osem rokov. Ten starý prípad už nikto ne​otvorí. Možno je to tak najlepšie." Urobil obrat takmer ako vojak. „Tak, a teraz nás ospravedlňte, ale máme robotu. Však, Torrance?" „Presne tak." Torranceova hlava niekoľkokrát nadšene poskoči​la. „Premeniť toto tu na hotel a reštauráciu bude veľká vec. Pri​znám sa vám, že to považujem za veľmi rozumné. Lebo inštitút a univerzita zrenovujú starý prístav, otvoria tam viac obchodov a to bude znamenať viac a viac návštevníkov. A my tu pre nich ne​máme nijaký pekný hotel. Len ten motel pri diaľnici. Dnes je si​tuácia taká, že ak chcú nájsť turisti pekné ubytovanie, musia ísť na sever."

Zvrtol sa a nasledoval svojho brata.

Hannah počkala, kým sa obaja Willisovci nestratili z dohľadu. Potom sa pozrela na Rafá.

„Sexuálny maniak zo Seattlu?" povedala ticho.

„Mám dojem, že každý obyvateľ mesta má vlastnú teóriu na to, čo sa stalo onej noci."

„Spodná bielizeň nadmernej veľkosti?"

„Na mňa sa nepozeraj." Vystrel pred seba obe ruky dlaňami na​hor. „Ja som nič podobné nevidel."

„A čo tie pásky?"

Potriasol hlavou. „Neviem o žiadnych páskach. S Kaitlin som sa stretol len párkrát, kým som prišiel na to, že sa so mnou len zahráva a medzitým sa snaží uloviť nejakú skutočne veľkú rybu. Nepoznal som ju natoľko dobre, aby som poznal jej zvyky a výstrelky."

„Hm. Ale chápeš, čo to znamená, nie?"
Namieril na ňu prst. „Nič. Neznamená to absolútne nič. Vieme len to, čo tvrdia bratia Willisovci, že za sušičkou niečo našli. Ne​chcem ich uraziť, ale nie sú preslávení svojou inteligenciou. Po​chybujem o tom, že vo svojom živote boli ďalej ako v Portlande. To, čo pokladali za čudesnú spodnú bielizeň a nechutné video, by možno pripadalo iným ako normálna nočná zábava."

„Kaitlin sa netajila svojimi sexuálnymi aktivitami. Nebola typ, ktorému záleží na povesti chlapov, s ktorými spávala. Ak si dala tú námahu, aby skryla bielizeň a tie pásky, aby niekoho ochránila, tak s tým chudákom musela mať veľké plány."

Rafe sa zamyslel. „Jej najvyšším cieľom bolo vydať sa za skutoč​ného pracháča, ktorý by jej pomohol zmiznúť z Eclipse Bay."

„Ten dotyčný mal možno peniaze. Možno si ho vyhliadla za manžela."

„Prečo by ukryla tú bielizeň a pásky?"

„Ktovie? Možno bol ženatý. Možno ho chcela ochrániť preto, lebo dúfala, že sa rozvedie a ožení sa s ňou. Možno..."

„Hej!" prerušil ju Rafe, „je tam priveľa tých možno."

Urobila grimasu a dala si ruky vbok. „Máš pravdu. Trochu som sa tým dala uniesť."

„Predstavivosť je nádherná vec. Ale tento prípad je stratený. Prešlo osem rokov. Nikdy sa nedozvieme, čo sa stalo Kaitlin tej noci. Ako povedal Walter, možno to je tak najlepšie."

Hannah sa v myšlienkach nechtiac vrátila k dôvodu, pre ktorý prišla. Len čo si naň spomenula, znova sa nahnevala.

„Jedno si musíme vyjasniť," povedala. „S týmto domom nezač​neš nič robiť, kým sa nedohodneme, ako naložíme po právnej stránke s dedičstvom po Isabel."

Rafe sa nadchýnal výhľadom z haly. „Na mojej polovici by som mohol otvoriť reštauráciu."

„To je hlúposť. Nemôžeš prerobiť polovicu domu na reštaurá​ciu. Ako by sme si rozdelili kuchyňu? A čo ľudia, ktorí by šli z mo​jej polovice haly do tvojej reštaurácie? A komu by pripadla zimná záhrada?"

„Podľa mňa by z nej bola nádherná jedáleň. V lete by som dal stoly aj na verandu."

„Ale nie bez môjho súhlasu. Predsa sa nemôžeš vykašlať na technickú stránku nášho dedičstva. Ide o dom, ktorý má hodno​tu niekoľko stoviek tisícov dolárov. Najprv sa musíme dohodnúť. Vieš to rovnako dobre ako ja."
„Nuž," začal Rafe priveľmi nonšalantne, „ak hovoríme o vy​riešení technickej stránky, mám návrh."

Hannah zmĺkla, lebo vycítila nebezpečenstvo. „Aký návrh?"

„Čo by si povedala na partnerstvo?"

Stratila reč. Hľadela naňho bez slova.

„Ty?" vytisla zo seba napokon. „A ja? Partneri?"

„Myslíš si, že by to nešlo?"

„A čo včerajšia noc? Budeme sa tváriť, že sa nič nestalo?"

„Čo s tým má spoločné včerajšia noc?"

Ďalej už nevládala dýchať. „Všetko. Ako môžeš hovoriť o ob​chodnom partnerstve po..." Mávla rukou, neschopná dokončiť vetu.

„Ach tak." Zdalo sa , že mu konečne zaplo. „Bojíš sa, že bude​me pliesť biznis so zábavou?"

V ušiach jej začalo hučať. Nič viac to preňho neznamenalo? Bolo to len príjemné krátenie dlhej chvíle? Snažila sa spamätať.

„To vravíš len tak?" povedala ľadovým hlasom.

„Vravím to len tak," mal hneď naporúdzi odpoveď. „Ale mám s tým problém, lebo som Madison. Pre Madisonovcov je vždy problém, ak sa do ich finančných záležitostí začne pliesť sex. Ale pre teba by to nemal byť problém. Vy Harteovci sa viete odosobniť.“
Zabáva sa na môj účet, pomyslela si. Musím vypadnúť, skôr ako sa totálne znemožním. Harteovci nerobia také veci. Teda urči​te nie na verejnosti.

„Máš pravdu," povedala. „Zrejme by som to zvládla. Ako si však práve správne poznamenal, si Madison, a určite by si to po​babral."

Zvrtla sa na opätku a odfrčala. Verný Winston trielil z kuchyne za ňou. Spolu zišli po schodíkoch a ani jeden z nich sa neobzrel.

Rázne otvorila dvere. Winston skočil do auta a sadol si na svo​je miesto. Hannah si sadla za volant a zabuchla za sebou dvere.

V spätnom zrkadle videla, že Rafe sa opiera o zábradlie veran​dy a sleduje ju, ako upaľuje po príchodovej ceste. Teší sa, že tak​mer pretiekol pohár mojej trpezlivosti, uvedomila si. Zámerne ju podpichol a sledoval, čo urobí.

Zrazu zneistela. Na um jej prišli varovania starého otca. Akú hru to hrá Rafe?

Rafe odstavil svoje porsche na príchodovej ceste, vypol motor a chvíľku nehybne sedel, s pohľadom upretým na vchodové dvere domu svojho starého otca.

Je to bláznivý nápad, pozvať starého otca na večeru. Keby som mal trochu rozumu, ihneď by som naštartoval a okamžite sa vrá​til do Domu snov. No potom by som musel vysvetľovať Hannah, prečo som zbabelo ušiel.

Predstava ďalšej scény podobnej tej, ktorú zažil ráno, keď sa Hannah prišla pozrieť, čo robia v dome bratia Willisovci, ho nenadchýnala. Skúsil som, koľko vydrží, a ako sa dalo predpokladať, dostal som, čo som si zaslúžil. Nabudúce musím byť opatrnejší. Kto povedal, že žiadny Madison sa nedokáže poučiť z vlastných chýb?

Vystúpil z auta a vybehol po schodoch na verandu. Vchodové dvere sa otvorili presne vo chvíli, keď chcel na ne za​klopať.  Ocitol sa zoči-voči mŕtvolné chudému človiečiku so smiešnym účesom a s tvárou, ktorá bola akoby vytesaná zo skaly.

Bryce pracoval u Mitchella takmer desať rokov. Nik nevedel, odkiaľ je. Začal ako údržbár na čiastočný úväzok a postupne sa prepracoval na majordóma na plný úväzok. Ak mal nejaké prie​zvisko, stratilo sa v hmlách. Pokiaľ bol Rafe informovaný, Bryce nemal žiadnych príbuzných. Priniesol poriadok do chaosu Mitchellovho domu. Bol neuveriteľne lojálny k svojmu zamestnáva​teľovi. Inak zostal záhadou.

„Ahoj, Bryce."

„Dobrý deň."

„Prišiel som za Mitchellom."

„Váš starý otec je v záhrade."

„Ďakujem."

Priateľsky kývol hlavou a zišiel z verandy. Nemalo zmysel po​kúšať sa o ďalšiu konverzáciu. S Bryceom sa ťažko debatovalo.

Otvoril záhradné dvierka a ocitol sa v krajine zázrakov. Keďže Mitchella nikde nevidel, vykročil po úzkom chodníku, ktorý vie​dol ku skleníku na konci záhrady.
Starého otca našiel pri priesadách. V jednej ruke mal krhlu a v druhej lopatku.

Rafe sa zhlboka nadýchol a vstúpil do vlhkej atmosféry sklení​ka. Spomenul si, čo povedala Hannah. Tvoj záujem o varenie je presne ako jeho záhradkárčenie. Je to tvorivá činnosť, ku ktorej pri​stupujete obaja s vášňou.
Predstava toho, že má niečo spoločné so starým otcom, bola preňho tvrdým orieškom.

„Máš to tu krásne," povedal. Hannah by bola na mňa pyšná, že som začal tak pekne. A možno ani nie. Lebo teraz je poriadne na​hnevaná. „Nechcel by si si otvoriť obchod s priesadami?"

„Kdeže, ani nápad. Ani za svet by som neurobil zo svojej záľu​by biznis. Bolo by po zábave." Mitchell položil krhlu a zamračil sa. „Ak už hovoríme o biznise, dopočul som sa, že Dom snov chcete premeniť na hotel a malú reštauráciu." „Klebety sa šíria rýchlosťou blesku."

„Keby si to chcel udržať v tajnosti, nebol by si volal bratov Willisovcov, aby sa pozreli, v akom stave je inštalácia."

„Máš pravdu." Rafe si obzeral malé črepníky, v ktorých boli ze​lené rastlinky s lesklými lístkami. „Na druhej strane, aj tak by ne​malo zmysel snažiť sa utajiť niečo také v Eclipse Bay."

Mitchell naňho vrhol prísny pohľad spod huňatého obočia. „To myslíš vážne s tým hotelom?"

„Áno." Rafe sa presunul k chlpatým papradiam. „Asi rok o tom uvažujem."

Mitchell zahvízdal. „Blahoželám, ale zároveň sa hnevám. Prečo si mi nič nepovedal?"

„Najprv musím vyriešiť problém s Hannah."

„Aha. To je fakt."

Rafe zodvihol pohľad. „Nechceš mi povedať, že urobiť v Dome snov hotel a reštauráciu je tá najhlúpejšia myšlienka, aká kedy zi​šla na um Madisonovi?"

„Nejde o to, či je to hlúpe, alebo nie. Madisonovci kašlú na to, či je niečo hlúpe. Sústredia sa na to, čo chcú." Prižmúril oči a po​zrel sa úkosom na Rafá. V kútikoch oči sa mu nazbierali vrásky. „Naozaj to chceš?"

„Áno."

Mitchell mu venoval sústredený pohľad. Potom kývol hlavou a stiahol si z ruky pracovnú rukavicu. „Pusti sa do toho." „Prosím?"
„Počul si. Ak to naozaj chceš, nemá zmysel, aby som ťa odho​váral. Si môj vnuk. Nik a nič sa ti nesmie postaviť do cesty. Máš väčšiu šancu vybudovať hotel ako iní ľudia."

Rafá akoby zasiahol blesk. Hľadel na Mitchella s otvorenými ústami.

„Chceš mi tým povedať, že podľa teba je dobrý nápad zriadiť tam hotel a reštauráciu?" vytisol zo seba po chvíli.

„Nič také som nepovedal." Mitchell hodil rukavicu na lavičku. „Neviem, či je to dobrý nápad, alebo nie, aby som bol úprimný. Povedal som len toľko, že vidím, že nič ťa nemôže zastaviť. Máš dobrú hlavu na obchod, ak sa rozhodneš použiť ju. Mohlo by to fungovať."

Rafe sa oprel o nízku lavičku. Bolo to prvý raz, čo mu dal Mit​chell aký-taký súhlas na niečo, čo sa netýkalo práce v Madison Commercial.

„A kam zapadá Hannah Harteová v tom veľkolepom pláne?" spýtal sa.

Rafe stál po tejto otázke ako skamenený. Ani nezaklipkal oča​mi. „Ako to myslíš?"

„Ako som počul, vlastní polovicu toho domu. Súhlasila s pre​dajom svojej polovice?"

„Nie."

„Dopekla, tak čo s ňou chceš urobiť?"

Rafe začal študovať ibištek, ktorý bol pri lavičke. „Navrhol som jej, aby sme tam zriadili hotel a reštauráciu ako partneri."

„Ako part-ne-ri?" Bolo vidieť, že je takmer v šoku. „S Hannah Harteovou? Ty si fakt prišiel o rozum?" vykríkol.

Takže takto vyzerá jeho súhlas.

„Nemusíš kričať," povedal Rafe. „Sluch mám v poriadku."

„A teraz dobre počúvaj. Si Madison. Nemôžeš uzavrieť ob​chodné partnerstvo s niekým z Harteovcov. Nefungovalo by to. Nijako by to nemohlo fungovať."

„Viem, asi by to bolo o niečo zložitejšie ako normálne obchod​né partnerstvo," povedal Rafe.

„Dofrasa." Mitchell chytil záhradnícke nožnice. „Takže tie kle​bety sú pravdivé. Ty sa s ňou chceš pohrať, čo?"

„Začali sme čosi, čo by mnohí ľudia nazvali vzťahom. Také niečo."

„Vzťah?" Mitchell začal skracovať ibištek. „Chceš tým povedať, že žijete na hromádke?"

Rafe si uvedomil, že je bližšie k ibišteku, ako je bezpečné. Po​sunul sa o pár krokov ďalej, aby mal Mitchell dostatočný priestor.

„Ten výraz by som rozhodne nepoužil."

Mitchell odcvikol suchú halúzku a pozrel sa naňho. „A aký vý​raz by si teda použil?"

„Ako som povedal, momentálne je situácia trochu kompliko​vaná."

Mitchell namieril nožnice na Rafá. „A teraz dávaj dobrý pozor. To, čo ti chcem povedať, je dôležité. Tá žena ohrozila pred ôsmi​mi rokmi kvôli tebe svoju povesť. Ušetrila ti kopu trápenia."

„Viem."

„Nesmieš sa s ňou zahrávať. Nie je to správne."

„Ja sa s ňou nezahrávam." Rafe hľadal správne slová, ale ne​našiel ich. „Neviem, čo je medzi nami, ale je to vážne."

Mitchell sa naňho hodnú chvíľu mračil. „To by som prosil, aby si to bral naozaj vážne." Z ničoho nič sa začal zasa venovať ibište​ku. „Načo si prišiel?"

„Spýtať sa, či by si nechcel prísť zajtra na večeru, bude tam aj Hannah." Zaváhal. „Ak chceš, priveď aj svoju priateľku."

„Octavia odišla do Portlandu."

„Pozvanie platí aj tak."

„Ha." Mitchell odcvikol ďalšiu halúzku. „Vie Hannah variť?"

„Neviem. Zatiaľ mi to nepredviedla. Variť budem ja."

„To znie zaujímavo," povedal Mitchell.

„To znamená, že s tebou môžeme rátať?"

„Môžete. V každom prípade to bude iné ako Bryceove pomyje."

Rafe pomaly vydýchol. „Dobre. Tak fajn." Narovnal sa a vy​kročil ku dverám. Mal pocit, ako keby práve prehrmela búrka. „Príď okolo šiestej."

„Dám na to krk, že to bude zaujímavé," zašomral si Mitchell popod nos.

Škoda času, pomyslel si Rafe. Ale čo už. Možno získam u Han​nah nejaký bod k dobru. Musím z toho niečo vytĺcť. Aj tak to bol jej nápad, pozvať Mitchella.

Uvažoval nad tým, či to je zlé znamenie, že sa snaží urobiť jej radosť.

Rafe zastal na chodbe a porozhliadal sa. Telefón mal niekoľko li​niek. Na stole bol počítač. Jeho spodok takmer nebolo vidieť medzi porozhadzovanými notesmi, fotkami a novinami. Knižni​ca bola na prasknutie. Na stene viselo niekoľko zarámovaných titulných stránok Eclipského denníka. Na jednej z nich bola fo​tografia Trevora Thornleyho spolu s bývalým majiteľom a redak​torom denníka Edom Boltonom a s jeho usmiatou manželkou

Bev.

„Vždy som bol zvedavý, ako vyzerá kancelária novinára," pove​dal Rafe.

Jed urobil grimasu a oprel sa o operadlo kresla . „Nuž takto vy​zerá konkrétna kancelária konkrétneho novinára. Sadni si."

„Vďaka." Na stoličke bola hŕba novín. Rafe ich položil na zem a sadol si.

„Dáš si kávu?" Jed zovrel rukami opierky kresla a trochu sa nadvihol. „Jedna vec, ktorej tu máme viac ako treba, je kofeín. Patrí to k nášmu remeslu."

„Nie, ďakujem." Rafe sa predklonil a zahľadel sa na obrazovku počítača. Žiaril tam nejaký text. „Thornley vyhlásil, že sa bude uchádzať o miesto v senáte a. bude sa zasadzovať za spoločenskú
a osobnú zodpovednosť."
„Takže Trevor Thornley ti poskytol interview," povedal Rafe. „Dnes ráno, skôr ako odišiel do Portlandu. Píšem zajtrajší úvodník.

Rafe sa vystrel na stoličke. „Aké to je, rozprávať sa s budúcim americkým senátorom?"

„Presne také ako rozprávať sa pred ôsmimi rokmi s nádejným senátorom. Až na to, že dnes sa vyjadruje uhladenejšie. A je rov​nako ťažké dostať z neho priamu odpoveď."

„Možno preto sa dostal tak ďaleko a tak rýchle." „Možno. Mnohí tvrdia, že je to sviniar, ale čo už, hlavne, že je náš. Myslím, že Eclipse Bay môže byť hrdé na to, že nezabudne na svoje korene, aj keď sa dostane do Washingtonu." Oprel sa lakťa​mi o opierky a zaklinil do seba prsty na mierne vystupujúcom bruchu. „Čo ťa sem privádza?" „Obyčajná zvedavosť."

„Veľmi správne. Každý dobrý detektív musí byť zvedavý." Za​chichotal sa. „A na čo si zvedavý dnes?"

Rafe rozhodil rukami. Navštíviť redakciu Eclipského denníka mu zišlo na um len tak. Vlastne mu to zišlo na um vo chvíli, keď bratia Willisovci predniesli svoju teóriu o tom, že Kaitlin Sadlerovú zavraždil sexuálny maniak zo Seattlu.
„Chcem ťa o niečo poprosiť. Rád by som si pozrel zopár starých vydaní tvojich novín."

Jedové oči zažiarili náhlym záujmom. „Ako starých?"

„Osem rokov."

Jed zahvízdal. „Budem hádať. Chceš vidieť, čo sa napísalo o smrti Kaitlin Sadlerovej, však?"

„Je to problém?"

„Nie, kdeže." Jedovo kreslo zavŕzgalo, keď sa náhle predklonil. Venoval Rafovi sústredený pohľad. „Čo sa deje?"

„Nič. Povedal som ti, som zvedavý, nič viac. Keď sa to stalo, ne​čítal som žiadne noviny. Mojou jedinou snahou bolo nedostať sa do väzenia. Keď mi to prestalo hroziť, nechcel som nič iné, len vy​padnúť z mesta."

„Pochopiteľná reakcia." Jed chytil pero a neprítomné začal brn​kať po okraji klávesnice. „Nehľadáš niečo špeciálne?"

„Nie."

,,Tak si prišiel za správnym človekom, za Jedom Steadmanom, ktorý už ako chlapec prispieval do novín a okrem toho bol tvoj priateľ. Ak máš nejakú senzačnú správu o tom, čo sa stalo v sku​točnosti tej noci, rozhodne sa obráť na mňa."

„Myslíš si, že po takom dlhom čase by to niekoho zaujímalo?"

Jed zodvihol obočie. „Ak máš čokoľvek, čo by naznačovalo, že jej smrť nebola nešťastná náhoda, tak áno, to by ľudí určite zaují​malo. Nik na tú udalosť nezabudol." Odmlčal sa. „Za posledných desať rokov sme mali v Eclipse Bay jedinú skutočnú vraždu, keď sa pohádali v parku dvaja turisti a jeden zastrelil druhého."

„Neviem nič senzačné o Kaitlininej smrti," povedal Rafe. „Mám len pár otázok."

„Napríklad?" Keď na to Rafe nereagoval, pokračoval. „Nerád ti to pripomínam, ale tieto noviny patria teraz mne."

„Mohol by som to skúsiť v knižnici?"

Jed sa uškrnul. „Áno, mohol. V poriadku. Len som žartoval." Vstal. „Poď, vylovím ti ich. Nemáš mi za zlé, že sa snažím zistiť, či nevieš niečo senzačné, nie?"

„Vôbec nie." Aj Rafe vstal a šiel za Jedom. „Poviem tí, čo hľa​dám, ak sľúbiš, že budeš držať ústa."

Jed zodvihol ruku, ako keby skladal prísahu. „Čestné slovo," povedal.

„Chcem zistiť, či novinár, ktorý písal správu, spomenul fakt, že Kaitlin Sadlerová sa stretávala s viacerými chlapmi."
Jed zastal vo dverách a začudovane sa na Rafá zamračil. „Každý vedel, že sa stretáva s inými chlapmi. Aj ty si to vedel, dopekla. Nebolo to žiadne tajomstvo, že vystrája ako zmyslov zbavená."

„Chcem zistiť len toľko, či sa pri vyšetrovaní nespomenulo ne​jaké iné meno."

„Aha." Jed chytil kľučku na dverách. Významne sa pozrel na Rafá. „Chceš zistiť, či neboli nejakí iní podozriví, okrem te​ba, čo? Myslíš si, že niektorý z jej frajerov ju fakt zhodil z toho útesu?"

„Nič také si nemyslím, Jed. Som len zvedavý, to je všetko. Ukážeš mi tie noviny, alebo nie?"

„Pardon. Sila zvyku. Poď, predvediem ti tú mašinu." Po chvíli Rafe sedel pred prístrojom, ktorý čítal mikrofilmy, a prezeral si Eclipský denník spred ôsmich rokov. Zastavil sa, keď narazil na titulok na prvej strane novín, ktoré vyšli na druhý deň po Kaitlininej smrti: Obyvateľku Eclipse Bay našli mŕtvu v Tajnej jaskyni.
„To je ono." Jed mu nazeral ponad plece, jednou rukou sa pridržiavajúc stoličky, na ktorej sedel Rafe. „Toto som nepísal ja. Mal som plné ruky práce s reportážou o Thornleyho recep​cii v inštitúte."

Rafe si prečítal meno reportéra. „Poznal si dobre Bena Orchardsona?"

„Nik ho nepoznal dobre, ale naučil som sa od neho zopár vecí. Bol to šikovný novinár. Zopár rokov pracoval pre niekoľko den​níkov vo veľkom meste. No mal problém s alkoholom. Niekoľko mesiacov bol v našich novinách, ale potom ho Ed vyhodil." „Prispieva ešte do nejakých novín?"

„Žartuješ? Keď napísal správu o Kaitlin, mal šesťdesiattri rokov. Šiel do dôchodku a z Eclipse Bay sa odsťahoval ešte predtým, ako som sa ja oženil s Connie. Odvtedy, ako odišiel, som o ňom ne​počul. Ale pamätám sa, že neraz vravel, že pôjde do Mexika alebo do Kostariky a bude si tam žiť ako kráľ z penzie a napíše veľký americký román. No silne pochybujem o tom, že bol triezvy do​statočne dlhý čas na to, aby si našetril peniaze na nový počítač a pustil sa do písania."

Rafe začal čítať prvú správu, ktorú našiel, a dával pozor, či sa tam objavia aj iné mená. Ako prvé mu padlo do očí meno Hannah. Pozorne si prečítal odsek, ktorý potvrdzoval jeho alibi.
Hannah Harteová, dcéra Hamiltona a Elaine Harteovcov, ktorí trávia každé leto v Eclipse Bay, potvrdila, že v čase, keď zomrela Kait​lin Sadlerová, bola s Raphaelom Madisonom. „Stretli sme sa na pláži pri Eclipskom oblúku pár minút po polnoci, "povedala. „Chvíľu sme sa rozprávali. Potom ma odprevadil domov. Bola to dlhá cesta. Do​mov som prišla niečo pred druhou. "
Boli to jednoduché slová, ale vtedy stáli Hannah dosť síl, po​myslel si Rafe. Vedel si predstaviť, čo na to povedali jej rodičia. No Hannah je presne taká. Nedokáže byť ticho, keď musí niečo po​vedať.

Jed sa naklonil k Rafovi. „Vždy som sa ťa chcel niečo spýtať." Správa sa zmenšila. Rafe ďalej prezeral film. „Čo také?" „V tú noc na pláži ste sa s Hannah Harteovou naozaj len roz​právali, nerobili ste nič iné?"

Rafe sa vystrel a pozrel sa Jedoví do očí. „Nie." Jed sa tiež vystrel a ustúpil o krok dozadu. Odkašlal si. „Starký, chápeš, choroba z povolania."

Rafe sa znova sústredil na článok a ďalej čítal.

Yates povedal, že stále zisťuje, čo robila Kaitlin Sadlerová v tú noc, keď zomrela. „Zdá sa, že nik nevie, kam šla alebo čo robila po tom, ako vystúpil pri Eclipskom oblúku z jej auta Madison. Nik nevie, prečo šla po chodníku, vedúcom ku Tajnej jaskyni v takú neskorú nočnú hodinu. Po západe slnka sa tadiaľ nemá chodiť. Nie je tam žiadne osvetlenie."
„Čo sa stalo s Yatesom?" spýtal sa Rafe a začal čítať ďalší článok. „Ešte tu stále šerifuje?"

„Ty to nevieš? Pred pár rokmi zomrel na infarkt." „Ktovie, či by som sa mohol dostať k tomu starému spisu." „Nový policajný náčelník sa volá Sean Valentine. Je to šikovný chlap. Zrejme by ti dovolil pozrieť sa na ten starý spis, ale pochy​bujem, že tam nájdeš niečo zaujímavé. Orchardson si ho vtedy po​riadne preštudoval. Pamätám sa, že povedal, že ak si ty čistý, ďal​šieho podozrivého nemajú. A vraj si nie je istý, či Kaitlin zomrela nešťastnou náhodou, alebo spáchala samovraždu."

„V žiadnom prípade to nebola samovražda," povedal Rafe. Jed pokrčil plecami. „Ani podľa mňa. No viem si predstaviť, že si dala zopár pohárikov a stratila rovnováhu."
„Ale predovšetkým, čo robila na tej cestičke?"

Jed nad tým chvíľu uvažoval. „Čo ak si šla dať pár pív po tom, ako ťa vyrazila z auta?"

„Ktovie... Keď ma vysadila pri Oblúku, v aute nemala žiadnu fľašu, viem to na sto percent."

„Možno zbalila niekoho potom, ako ťa vysadila."

„Možno." Rafe študoval článok na obrazovke. „Je to možné. No nezvykla piť."

Jed si čupol. Pozeral sa na obrazovku cez Rafovo plece. „Ty to chceš vážne zistiť, čo?"

„Som len zvedavý, nič viac."

„Je v tom rozdiel?"

„Tým si nie som istý," pripustil Rafe. Zasa sa začítal do titul​nej strany novín. Prestal čítať, keď zbadal fotku vysvietenej fasá​dy inštitútu. „Vidím, že aj recepcia v inštitúte sa dostala na pr​vú stranu."

Jed hrdo vypol hruď. „Bol to môj prvý veľký článok. A takmer sa tam nezmestil kvôli tej správe o Kaitlin."

Rafe si prečítal článok o recepcii, ktorý pokračoval na druhej strane, kde bola aj fotografia z recepcie. „Tak sa zdá, že tam bolo celé Eclipse Bay," povedal.

„Pozvaní boli všetci, ale každý vedel, že ak tam pôjde, má pri​spieť na Thornleyho kampaň. Tým sa obmedzil počet účastníkov na miestnych ctižiadostivcov, ktorým šlo o kariéru, a na mafiánov, ktorí chceli byť pri tom pre prípad, že Thornleyho zvolia."

Rafe sa usmial. „Takže tam neboli takí ako ja, čo?"

„Nemyslím," povedal Jed. „Ja som tam bol tuším najmladší a smel som tam byť len preto, že som mal napísať článok."

Rafe sa vystrel a zamyslel sa. „Kedy sa to celé skončilo?"

„Nepamätám sa presne. Ale trvalo to riadne dlho, lebo Thornley mal dlhý prejav. A aj preto, že tam boli litre pijatiky zadarmo."

Keď som odprevádzal Hannah, inštitút bol ešte vysvietený, po​myslel si Rafe. „Takže sa dá povedať, že každý, kto bol na tej re​cepcii, má alibi."

Jed sa naňho zamyslene zadíval. „Áno. Možno by som niekde vyhrabal zoznam hostí, ak oň máš záujem. Ako jediný zástupca miestnej tlače ho určite niekde mám. No Kaitlin sa nepohybo​vala v tých kruhoch, Rafe. Prečo by ju chcel zabiť niekto z tých ľudí?"

„Dobrá otázka." Rafe si spomenul na nadmerne veľkú spodnú bielizeň, ktorú objavili bratia Willisovci v Kaitlininom byte. Ne​má zmysel, aby som ich spomínal. Nemal sa o čo zachytiť. „Máš pravdu. Nič tu nie je. Mrzí ma, že som ťa obral o čas."

„To je v poriadku," povedal Jed. „Ale nezabudni na mňa, ak zis​tíš niečo senzačné. Nikdy sa tu nič nedeje. Mohol by som napísať veľký článok o Kaitlininej smrti, keby sa objavili nejaké nové sku​točnosti. Pulitzerovu cenu dávajú aj za menšie počiny."

„Máš moje slovo," povedal Rafe, „ak ma niečo osvieti, ty sa to dozvieš prvý."

Kapitola 15

„Bola to jedna z najtrápnejších chvíľ v mojom živote." Hannah si vyložila nohy na otoman, zaborila sa ešte hlbšie do hnedého ko​ženého kresla a pochmúrne chlipkala horúci zelený čaj, ktorý jej podala Pamela. „Nemôžem uveriť tomu, že som stála v tetinom dome a kričala som naňho. Viem, že bratia Willisovci počuli kaž​dučké slovo. Teraz to vie určite celé mesto."

Pamelu takmer nebolo vidieť vo veľkom ušiaku na druhom kon​ci stolíka. Sedela s jednou nohou pod sebou. Oboma rukami zo​vrela svoju šálku a zlomyseľné sa uškrnula. „Veľmi neharteovské."

„Veľmi."

„Povedala by som priam neuveriteľné. Teda z pohľadu Harteovcov."

Hannah si predstavila svoju čiernu podprsenku, pohodenú na schodoch. Keby tak Pamela vedela, pomyslela si, aké neuveriteľné veci som urobila za posledných dvadsaťštyri hodín.

„Teším sa, že ťa to rozveselilo," zašomrala Hannah do svojej šálky. „Chcem ti pripomenúť jedno: polovica toho domu patrí mne. Mala som právo trochu si pokričať, keď som zistila, čo sa tam deje."

„Pravdaže si mala právo kričať."

„Ty si zo mňa uťahuješ, čo?"

Pamela zdvihla obočie. „Tak aby si vedela, čakám, kedy sa po​tkneš znova."

Keby si vedela, ako som sa potkla včera, keď som šla hore schodmi, pomyslela si Hannah. „Ako to myslíš?"
„Tak, že si sa dostala do riadnej šlamastiky s Madisonom," po​vedala Pamela. „Ty si naňho musela kričať pred svedkami. Podľa Harteovcov je to zrejme niečo nepredstaviteľné, ale Rafe Madison si to možno ani nevšimol. Otázka znie, čo bude nasledovať ďalej?"

Hannah si znova uchlipla z čaju a ešte hlbšie sa zaborila do gauča. „Navrhol mi partnerstvo pri zriadení hotela a reštaurácie."

„Partnerstvo?" Pamela vyvalila oči za sklami okuliarov. „Ty a Rafe Madison? Panebože!"

„Viem, že to nie je možné."

„Rozhodne nie."

„Nemohlo by to fungovať."

„V žiadnom prípade by to nefungovalo. Neviem si predstaviť, ako by zareagovali vaši, keby si povedala, že chceš spolu s Rafom zriadiť hotel."

„Radšej na to nebudem myslieť."

Zdalo sa, že Pamela potláča smiech.

„Čo je?" spýtala sa Hannah.

„Poviem len jedno jediné," zašomrala si popod nos. „Nevidíte sa často s Rafom Madisonom, ale keď ste spolu, tak sa rozhodne nenudíte."

Od povinnosti zareagovať na toto odhalenie ušetril Hannah zvuk motora na príchodovej ceste. Takmer súčasne vtrhli do vstupnej haly dve strašidielka, ktoré mali na sebe rifle, tričká a mi​niatúrne tenisky. Leteli ku dverám. Za nimi sa hnal veľký zver, ktorý mal absolútne nevhodné meno Kitty.

Kvôli Kitty nechala Hannah Winstona doma. Kitty nemala ra​da Winstona. Hannah si bola istá, že jej cit je opätovaný. Keď ich Hannah zoznámila, všimla si, že Winstonovi zvláštne žiaria oči. Presne tak sa tváril, keď naháňal na pláži čajky. Kitty zaprskala, za-mňaukala a dala jasne najavo, že psy nemá rada.

„Prišiel ocko, ocko prišiel!" zaštebotalo strašidielko menom Rose a oboma rúčkami sa snažila chytiť kľučku.

Mark, Rosin starší brat, schmatol kľučku skôr, ako sa to poda​rilo sestre. „Musím mu ukázať moje bludisko skôr, ako mu ty ukážeš ten hlúpy obrázok."

„Ten obrázok nie je hlúpy!" zapišťala Rose a pozrela sa na Pa​melu, aby potvrdila jej umelecké schopnosti. „Nie je hlúpy, mami, však nie je hlúpy!"

„Je nádherný," ubezpečila ju Pamela. „Keď ho dokončíš, dáme ho na chladničku k ostatným obrázkom."
Rose sa obrátila k bratovi. „Tak vidíš, ty hnusák. Nevyznáš sa v umení."

Pamela sa veselo pozrela na Hannah. „Tuším je po mne. Vždy sa jej musí niekto zastať."

Hannah sa usmiala. „Je to také vzrušujúce, vidieť, ako gény pre​chádzajú na ďalšiu generáciu."

„A čo ty, nemáš v pláne vyprodukovať párik vlastných hannagénov?"

Hannah sa pozerala, ako deti bojujú o to, kto otvorí dvere ockovi. Pichlo ju pri srdci. Pozerala sa na Marka a predstavila si chlap​čeka s Károvými očami. Po prvý raz sa zamyslela nad tým, či má jej vzrastajúca podráždenosť niečo spoločné s tikajúcimi biologic​kými hodinami.

„Milé, že sa pýtaš," povedala mäkko. „Je tu však jeden drobný problém. Na vytvorenie finálneho produktu nestačia len moje gény."

Otvorili sa vchodové dvere a zjavil sa Brád. Mal bledé vlasy a in​teligentné oči, ktoré hľadeli spoza jemného kovového rámu okulia​rov. Pôsobil klamlivo nenápadne a obyčajne, čo bolo v príkrom rozpore s jeho prenikavou inteligenciou. Bol oblečený v štýle, kto​rý by sa dal nazvať nedbalá elegancia. Košeľu i khaki nohavice mal pokrčené. Krikľavá, zle uviazaná kravata, obnosené kožené topán​ky a objemná taška plná kníh dotvárali výzor mladého akademika. Nemal čas kývnuť na pozdrav, lebo ihneď sa naňho vrhli tie dve strašidielka a Kitty.

„Ocko, počkaj, až uvidíš, aké bludisko som poskladal!" „Ocko, ocko, musíš si pozrieť môj nový obrázok!" Brád si čupol, aby sa zvítal s deťmi a s mačkou. Od radosti priam žiaril.

Hannah sledovala malý rodinný rituál vítania ocka a s hrôzou si uvedomila, že sa jej zahmlili oči. Rýchlo niekoľkokrát zažmurkala a odvrátila pohľad. Čo je to dnes so mnou? Takto bude zo mňa o chvíľu citová troska. Musím sa spamätať. Pamela sa na ňu pozrela so vzrastajúcimi obavami.

„Je ti niečo?" Zvýšila hlas, aby prehlušila krik na chodbe. „Sta​lo sa niečo?"

„Nie, pravdaže nie. Nič mi nie je." Hannah si uchlipla z čaju. „Oď tej raňajšej scény s Rafom som nejaká napätá, to je všetko. Musím nejako vyriešiť problém s tým domom. Je to hrozný zmä​tok. Musí sa to nejako vybaviť."
Zareagoval na to Brad. Vošiel do obývačky, pod nohami sa mu motali deti. „Podľa toho, čo som počul dnes, má Rafe Madison vlastné plány s Domom snov. Čo sa deje? Predáš mu svoju polo​vicu?"

„Nenavrhol mi odkúpenie mojej polovice," povedala Hannah sucho. „Navrhol mi partnerstvo."

Brád o tom chvíľku uvažoval. „Možno si nemôže dovoliť odkú​piť tvoju polovicu."

„Podľa toho, čo viem, v peniazoch nie je problém." Brád sa jej pozrel do tváre. „Tak potom o čo ide? Pamela mi po​vedala čo-to o spore Harteovcov a Madisonovcov. Mám ďojem, že jedna ani druhá strana citmi neplytvala."

„Fakt je to, že naši starí rodičia, rodičia ani my sme sa ktovie​ako nepriatelili."

„Prečo by chcel s tebou Rafe Madison uzavrieť obchodné part​nerstvo?" spýtal sa Brád.

„To netuším." Hannah sa rozhodla zmeniť tému rozhovoru. „A čo máš nové ty, Brád?"

„Musím sa priznať, mám dobré správy. Dnes ráno mi volal ria​diteľ inštitútu. Ponúkol mi miesto. Nastupujem prvého."

„Hurá!" Pamela vyskočila a objala Brada. „Blahoželám! Ja som vedela, že to vyjde!"

Brad sa usmial na Hannah ponad Pamelinu hlavu. „Mám do​jem, že trochu pomohli moji priatelia. Vraj je veľkou záhadou, že Perry Decatur prestal mať námietky voči mojej osobe."

„Sviniar jeden!" zvolala Pamela a urobila grimasu. „Vedela som, že to brzdí on. Žiarli na teba. Bojí sa, že keď budeš na fakulte, vyjde najavo, aký je on nímand. Určite to zistia. Ktovie, prečo zra​zu sklapol."

„Čo keby si sa spýtala Hannah?"

Pamela sa zvrtla na opätku a v očiach mala tisíc otázok. „Čo sa deje?"

„V podstate nič," povedala Hannah skromne. „Perry ma požia​dal, aby som sa zúčastnila Thornleyho recepcie. Všetkých na in​štitúte chcel ohúriť tým, aké má kontakty. Ostatné si vieš domys​lieť."

„Chápeš," povedal Brád. „Harteovci patria k najvplyvnejším ro​dinám v meste. Priviesť členku klanu Harteovcov malo byť eso, ktoré chcel Perry vytiahnuť z rukáva."

„Lenže celkom náhodou som sa dozvedela," pokračovala Hannah, „že na akciu bol pozvaný jeden môj bývalý klient, ktorého chcel Perry dotlačiť k tomu, aby sponzoroval na inštitúte výskum​ný fond."

„Tom Lydd," povedal Brád.

Hannah prikývla. „Si dobrý! Niečo mi vraví, že na inštitúte ťa čaká skvelá budúcnosť."

„A ty si zrejme prehodila s Lyddom pár slov."

„Povedala som mu len toľko, že výberová komisia zvažuje tvoje vymenovanie a že by si bol prínosom pre fakultu. Tom mi uveril."

Brád zhlboka vydýchol. „Decatur určite takmer praskol od je​du."

Pamela si prikryla rukou ústa a vzápätí vybuchla od smiechu. „Klasický harteovský taktický manéver. Vaši by na teba boli veľmi hrdí."

„Máš to u mňa, Hannah," povedal Brád vážne.

„Ale chod'." Usmiala sa a prvý raz od tej raňajšej scénky jej bo​lo do smiechu. „Perry Decatur mi dlhoval za niečo, čo sa stalo pred ôsmimi rokmi. Teraz sme si kvit."

Brád potriasol hlavou. „Vy Harteovci máte ale dlhú pamäť."

Hannah si nebola istá, či to myslel ako kompliment.

Domov prišla neskoro, lebo zostala u McCallisterovcov na večeru. Hoci tam panoval hluk a chaos, zázračne sa jej zlepšila nálada.

Možno budem predsa schopná myslieť s jasnou hlavou. Musím zistiť, na čom som. Hoci pri Rafovi Madisonovi to nie je ľahké. No napätie z rána pominulo. Som Harteová. Ako Pamela správ​ne poznamenala, mojou silnou stránkou je stratégia a taktika. Harteovci nikdy nemiešali city s biznisom. To bola charakteristic​ká črta Madisonovcov.

Musím sa sústrediť na obchodnú stránku Domu snov. Ne​môžem dovoliť Rafovi, aby znova zamútil vodu.

Niečo jej vravelo, že sa to ľahšie povie, ako urobí. Madisonovci vedia veci poriadne zamotať, uvažovala, odbočiac na príchodovú cestu, vedúcu k tmavému domu.

Vypla motor, vystúpila z auta a vykročila k domu so zvláštnym pocitom. Nemám milujúceho manžela ani rozkošné detičky, kto​ré sa ma nemôžu dočkať, ale mám aspoň Winstona. Verného, lojálneho, drahého Winstona. Strčila kľúč do zámky a čakala, kedy začuje typické psie privítanie. No nepočula capkanie psích labiek po podlahe ani radost​né kňučanie.

Zmocnil sa jej zvláštny nepokoj. Winston je ostražitý pes. Má takmer nadprirodzený sluch. Iste začul zvuk motora na príchodo​vej cestičke.

Rýchle odomkla, otvorila dvere a vošla do haly.

„Winston!"

Žiadna odpoveď.

„Winston! Kde si? Hej, Winston, to s tou Kitty ma mrzí. Pri​znávam, že párkrát som ju pohladkala po hlave, ale to je všetko, prisahám!"

Zažala svetlo a vošla do kuchyne. Voda, ktorú mu nechala v lesklej oceľovej dvojmiske na zemi, bola nedotknutá. Drahá kosť z hovädzej kože ležala pod stolom.

Nepokoj sa zmenil na strach s maličkou prímesou paniky. Niečo nebolo v poriadku.

„Winston!"

Vrátila sa do obývačky a pobrala sa hore schodmi. Možno uvia-zol v spálni alebo v kúpeľni, lebo sa za ním zabuchli dvere. Zúfa​lo sa snažila vymyslieť dôvod, pre ktorý by sa mohli zabuchnúť. Prievan? Ak bol Winston zavretý hore v niektorej miestnosti, pre​čo zúrivo nebreše, aby oznámil, kde je?

Posledné schody takmer preletela. Jediný pohľad na halu stačil na to, aby videla, že všetky dvere sú dokorán otvorené.

Lietala z izby do izby, nazerala pod postele a do šatníkov. Po Winstonovi ani stopy.

Zišlo jej na um, že sa mu podarilo dostať sa z domu a zatúlal sa. Bolo by to veľmi nezvyklé, ale predsa je to len pes a psí sú rodení výskumníci.

Pomaly zišla nadol a ešte raz postála v hale, uvažujúc o tom, ako mohol vyjsť z domu. Vchodové dvere boli zamknuté. Takže zostá​vajú kuchynské dvere a dvere z miestnosti, kadiaľ sa vynášali od​padky.

Rýchle skontrolovala dvere v kuchyni, boli zamknuté. So vzras​tajúcim nepokojom prešla cez halu a zabočila doprava. Zažala svetlo a prešla do zadnej časti domu.

Malá miestnosť bolo ponorená do temnoty. Stlačila vypínač a porozhliadla sa. Takmer všetko miesto zaberali pršiplášte, dážd​niky, plážové topánky a kôpka starých uterákov. V rohu stáli dve metly a starý mop.
<*»
Sústredila sa na dvere. Boli zavreté, ale nie zamknuté. Určite som ich nezabudla zamknúť, keď som šla poobede k Pamele, po​myslela si. To nie je jednoducho možné. Nikdy nezabudla všetko poriadne pozamykať.

Aj keby som zabudla zamknúť, ako otvoril Winston tie dvere? Je to múdry pes, ale má labky, nie ruky. Je nemožné, že by otočil guľovú kľučku a otvoril. Špeciálne vycvičený pes by to možno do​kázal, ale Winstona nikto nič podobné neučil.

Nevedela si predstaviť, že by bola nechala dvere nezamknuté a dokorán otvorené. Ale asi to bolo tak. Je to jediné možné vy​svetlenie na to, ako sa dostal Winston von z domu.

Zmocnilo sa jej zúfalstvo. Winston je niekde v temnote, mož​no sa stratil a bojí sa. Ak sa dostane na cestu, môže ho zraziť auto.

Zvrtla sa, otvorila skrinku a vybrala baterku. Budem ju potre​bovať. Hoci svietil mesiac, sadala hustá hmla.

Zvesila vyblednutý plášť, obliekla si ho a otvorila zadné dvere. Ocitla sa na zadnej verande. Zažala baterku. „Winston!"

Kdesi v diaľke začula brechot. Takmer ho nebolo počuť, lebo práve sa začínal príliv, ale od radosti jej poskočilo srdce. Winston je v Jaskyni mŕtvej ruky.

Zišla po schodoch a vnorila sa do rozprávkovej hmly. Pretínal ju len lúč svetla z baterky. Popamäti šla po chodníku, ktorý viedol dolu skalným útesom na pláž. „Winston! Ozvi sa! Kde si?"

Tentoraz začula ostrý, vystrašený štekot. Určite vychádza z jas​kyne, ale neznel, ako keby sa k nej Winston približoval. Asi uviazol v niektorej z malých jaskyniek.

Na vrchole chodníka zastala a nasmerovala baterku dole na skalnatú pláž. Lúč svetla preťal hmlu, no videla len mokrý piesok. Začal sa príliv, ale chvíľu potrvá, kým voda zaplaví jaskyňu. Ešte bolo vidno končeky všetkých piatich prstov. No vodná triešť už máčala skalné monolity. O hodinu-dve budú trčať z vody len naj​vyššie skaly.

Winston znova zaštekal, tentoraz silnejšie. Hannah sa k nemu približovala, ale on nepostupoval smerom k nej.

Opatrne začala vykračovať po chodníku, posiatom kamienka​mi. Viedol na malú pláž. Vedela sa na ňom ako-tak orientovať len preto, že po ňom prešla nespočetnekrát a poznala ho dôvernejšie ako ulice v Portlande. Hmla, tma a šmykľavé skaly boli príčinou toho, že šla veľmi pomaly. Dvakrát sa jej pošmykla noha a len-len že škaredo nespadla.

Keď prišla na pláž, sťažka dychčala. Baterku namierila na tem​né diery, kde boli jaskynky,

„Winston!"

V hmle zaznel znova štekot. Tentoraz za ňou. Ako je to možné? Premkol ju strach.

Rýchlo sa obrátila k Jaskyni mŕtvej ruky. Baterku nasmerovala na palec a opatrne napredovala po mokrom piesku.

Predok plášťa jej postriekala vodná triešť. Do otvoru jaskyne udrela vlna. Okolo nôh sa jej perlila studená morská voda. Mala som si obuť čižmy, pomyslela si.

Hmlu preťal hlasnejší, nástojčivejší štekot. Winston bol netr​pezlivý. Možno vyskočil na niektorú skalu, kým sa začal príliv, a teraz sa z nej bojí zoskočiť, nechce sa zamokriť. To však nemá lo​giku. Winston sa nebál niekoľkých centimetrov vody. Od prekva​penia jej vyrazilo dych, keď ju ošpliechala ďalšia dávka vodnej triešte.

Vybrala sa k najbližšiemu prstu a lúč baterky namierila na jeho vrchol. Nebol tam nijaký pes. Metodicky prešla všetky monolity. Teraz jej vodná triešť zmáčala vlasy a tvár. Keď prí​dem domov, dám si horúcu sprchu, aby som neprechladla, po​myslela si.

Bolo čoraz ťažšie predierať sa cez hustnúcu hmlu, ale zbadala druhý prst. Niečo sa jej na ňom nepáčilo.

Z hmly zaznel štekot. Prichádzal z blízkosti druhého prsta.

Náhlila sa dopredu, nedbajúc na studenú vodu, ktorá jej vírila okolo nôh. Svetelný lúč baterky odhalil veľkú štvorcovú klietku, položenú na vrchu monolitu. V klietke bol Winston.

„Panebože, Winston! Čo sa stalo?" Postupovala k nemu cez čo​raz hlbšiu vodu, „Kto ti to urobil?"

Nahmatala dvere klietky a otvorila ich. Winston jej skočil do náručia. Bol celkom mokrý a triasol sa. Hannah kráčala späť a ma​la čo robiť, aby udržala rovnováhu. Winston jej celý šťastný obli​zoval tvár. Svetlo baterky divo krúžilo v temnote, lebo Winstona držala na rukách.

„Po tejto príhode budem taká sivá ako ty," zašepkala do jeho mokrého kožúška. „Čo sa stalo, starký?"

Winston neodpovedal.
Rýchle s ním napredovala smerom k pláži. „Zavolám políciu. Eclipse Bay je malé mesto. Šerif bude vedieť, kto z miestnych nar​komanov je schopný urobiť niečo také hnusné. Niekto pôjde za mreže, prisahám."

Winston jej oblízal ucho.

Keď sa dostali von z vody, zložila ho. „A teraz ideme šikovne domov, musím ťa poutierať. Ktovie, ako dlho si bol v tej klietke. Nemôžem sa dočkať, kedy vykrútim krk tomu, kto ti to urobil. Veď on uvidí, čo mu ja..."

Winston prerušil jej monológ hlbokým, temným zavrčaním. Posvietila naňho baterkou a videla, že pozornosť sústredil na tem​notu, ktorá zahaľovala chodník na útese. Jediné varovanie bolo je​ho napätie.

„Winston, nie!" Schmatla ho za obojok presne vtedy, keď sa chystal vyraziť vpred. „Nie, Winston, zostaň!"

Bez slova ju poslúchol, ale cítila, ako ho pokúša pud lovca. Pri chodníku niekto je. Niekto, koho nemá Winston rád.

Začala sa báť. Prišlo jej na um, že človek, ktorý tu je, chytil Winstona a zavrel ho do klietky, aby sa utopil.

Zároveň si uvedomila, že hoci nemôže vidieť tú osobu, ona môže vidieť ju. Lúč svetla, ktorý vychádzal z baterky, bol veľmi prenikavý.

Zhasla baterku a čupla si k Winstonovi. „Pst." Jemne ho chyti​la za ňufák. Dúfala, že jeho vrčanie prehluší príliv, ale ak začne za​sa štekať, prezradí, kde sa nachádzajú.

Winston sa chvel pod jej rukami. Nespúšťal zrak z chodníka.

Jedno je isté, pomyslela si Hannah, čakajúc, kým sa jej zrak pri​spôsobí temnote. Nemôžeme ísť hore chodníkom. Vošli by sme do náručia toho, čo tam na nás čaká. No nemôžeme zostať tu a se​dieť ako sliepka na vajciach.

Stále ho držiac za ňufák, potiahla mu obojok.

„Tadiaľto," zašepkala. „Drž papuľu, a rob to, čo majú robiť psy v takejto situácii!"

Ak Winstona tento slová urazili, bol natoľko zdvorilý, že to ne​dal najavo. Poslušne cupkal pri nej. Hannah bola zohnutá, neod​vážila sa dať ruku dole z jeho ňufáka, ako vykračovali k temnote jaskýň. Spoliehala sa na to, že čľapot morskej vody prehluší zvuky, ktoré vydávali pri tom, ako sa škriabali po skalách.

Najväčšie nebezpečenstvo predstavovali jazierka, ktoré zaplavo​vali jaskyne. V noci a bez baterky každé predstavovalo potenciálnu pascu. Nohy sa jej šmýkali a kamienky odskakovali, ale Win​ston sa vyhýbal okraju jazierok.

Pred nimi vyvstala tmavšia temnota vchodu do jaskyne. Ovial ju pach hnijúcich morských rias. Winston neprejavoval záujem o úchvatné pachy, ktoré mu šteklili nozdry. Bol v strehu. Bála sa pustiť mu ňufák.

„Pst," zopakovala. „Prosím ťa, čuš."

Winston hlboko, takmer nehlučne zakňučal a striasol sa.

Vystrela pred seba ruku a nahmatala stenu jaskyne. Keď sa dotkla vlhkej skaly, opatrne postupovala vpred. Winston uhá​dol jej úmysel, alebo sa v ňom prebudili pradávne pudy. Nech je, ako chce, šiel pred ňou a kráčali čoraz hlbšie do zahýnajúcej sa jaskyne.

Keď zahli za roh, zmizla aj tá troška mesačného svitu, ktorá pre​nikala cez vchod. Temnota bola tmavšia, hustejšia. Teraz nevidela Hannah celkom nič. Potkýnajúc sa kráčala vpred, slepo nasledu​júc Winstona. No keď si udrela hlavu o skalný výčnelok a oškrela si koleno, rozhodla sa riskovať a znova zažať baterku.

Lúč svetla nasmerovala priamo nadol na stúpajúcu skalnú pod​lahu. Winston cupital po štrku na dne jaskyne. Zdalo sa, že nemá v úmysle štekať. Opatrne mu pustila ňufák.

Chodník viedol cez niekoľko malých, vlhkých komôr. Potkla sa o zvyšok starého ružového sandálika. Zrejme som ho stratila ja alebo moja sestra, keď sme sa sem chodili hrávať pred mnohými rokmi.

Jaskyňa sa rozvetvovala viacerými smermi. Niektoré tunely bo​li priveľmi úzke na to, aby nimi prešiel dospelý človek, hoci Win​stonovi by sa to bolo podarilo. Vybrala priechod, ktorý kedysi čas​to používala. Jej brat Nick tam nakreslil červené X. Rokmi farba takmer celkom vybledla.

Winston teraz pridal do kroku, možno cítil čerstvý vzduch, ktorý prúdil z druhého konca zahnutého tunela. Prekonali ďalší ohyb. Na konci jaskyne bola iná hustota svetla. Hannah si uvedo​mila, že teraz sa pozerá na noc a hmlu, a nie na skalnú stenu.

Rýchle zhasla baterku a dovolila Winstonovi, aby ju ťahal k vý​chodu. Zrazu zmenil náladu. Bol síce v strehu, ale zdalo sa, že je rozrušený a natešený, už to nebol lovec, ktorý sa vyhýba nebez​pečenstvu.

„Hannah!"

Keď začula svoje meno vyslovené nahlas presne vtedy, keď sa spolu s Winstonom vynorili z jaskyne, takmer dostala šok. Keď si uvedomila, že to bol Rafov hlas, od úľavy sa takmer zosypala.

„Tu sme, Rafe!"

Winston poskakoval po kopci, ktorý viedol na vrch útesu. Hannah sa náhlila za ním. Teraz už obaja bežali.

Hannah nespomalila, keď zbadala Rafovu siluetu vo svetle ba​terky. Letela plnou rýchlosťou, rovno do jeho náručia.

Kapitola 16

O hodinu neskôr Rafe počul, že ide dole do kuchyne. Zo sporáka zložil hrniec s pariacim sa kakaom a obzrel sa cez plece.

Mala umyté a vysušené vlasy, začesané za uši. Na sebe mala hrubý biely froté župan a štíhly driek si prepásala opaskom. Tvár jej priam horela. Vedel, že dôvodom nie je to, že sa osprchovala v horúcej vode. Ešte stále bola rozrušená.

Spolu s Winstonom zažili niečo hrozné, ale ani pre mňa to ne​bola prechádzka ružovým sadom. Aj ja som si vytrpel svoje.

Keď zaklopal na vchodové dvere a nik mu neotváral, začal si predstavovať hrôzostrašné scenáre. Keďže jej auto parkovalo pred domom, začal tou najhoršou možnosťou, predstavoval si, že Han​nah je v spálni s iným chlapom. Potom si povedal, že musí zobrať rozum do hrsti. Aj keby sa s niekým vášnivo milovala, Winston by ho prišiel pozdraviť ku dverám.

No Winston neprišiel. To znamená, že sa šli prejsť. Keďže von​ku je hmla a je veľa hodín, ani táto predstava ho nepotešila. O chvíľu bude príliv. Toto naozaj nebol vhodný čas na prechádzky po pláži.

Keď ich konečne zbadal, ako vychádzajú z jaskyne, pocítil takú obrovskú úľavu, že sa od radosti takmer zbláznil. Potom sa mu Hannah vrhla do náručia. Bola celá mokrá, na smrť vystrašená a triasla sa.

Cestou k domu mu rozpovedala, čo sa stalo, a jemu pritom naskočili na celom tele zimomriavky. Predstavil si, čo všetko sa moh​lo stať. Mohla ju zmietnuť voda víriaca v jaskyni, keď sa pokúšala zachrániť Winstona. Čo ak človek, ktorý na ňu striehol na útese, šiel za ňou do jaskyne?

Keď sa trochu upokojil, začal si klásť otázky. Čo sa to deje, do​pekla? Kakao uvaril ako formu terapie pre seba i pre ňu. Pri vare​ní sa vždy sústredil a bol schopný logicky rozmýšľať.

Kým sa Hannah sprchovala, rozmýšľal. Prišiel k niekoľkým zá​verom. Opäť som pokojný a rozvážny, povedal si. Zasa mám všet​ko pod kontrolou.

„Sadni si," povedal jej. „Nalejem ti šálku niečoho dobrého.

O Winstona som sa už postaral."

Winston ležal pod stolom. Rafe ho poutieral do starého uteráka, ktorý našiel v zadnej miestnosti. Vyzeral celkom dobre na to, čo prežil. Ako typický pes sa tváril, že už mu to vyfučalo z hlavy.

Čo sa nedá povedať o Hannah, pomyslel si Rafe.

„Stále nemôžem uveriť tomu, že ta hlupaňa na policajnej stani​ci mi do telefónu povedala, že nemajú nikoho, kto by mohol vy​šetriť, čo sa stalo Winstonovi." Zviezla sa na stoličku pri kuchyn​skom stole. „Tá baba sa správala, ako keby som sa sťažovala kvôli

nejakej hlúposti."

„Snaž sa nebrať to osobne." Rafe nalial kakao do šálky a polo​žil ju na stôl. „Čo nevieš, že toto je malé mesto? Nemajú tu bohviekoľko policajtov. Dispečerka ti vysvetlila, že všetci sú na Chamberlainskej univerzite, lebo tam je míting."

„No ja to beriem osobne. Winston by sa bol utopil, keby som

prišla trochu neskôr."

„To je možné, ale keď si jej povedala, že ty i pes ste v poriadku a nič nenasvedčuje tomu, že niekto vnikol do domu násilím, pre​stala to pokladať za naliehavý prípad."

„Viem, viem." Zhlboka si vzdychla. Potom zmraštila čelo a za​čala vetriť nosom. Pozrela sa na šálku, ktorú mala pred sebou. „Ako nádherne to vonia!"

„Vypi to."

Poslušne si odpila. „Ako kážete, pán doktor. Ďakujem."

„Nemáš za čo." Sadol si oproti nej. „Vrátil som sa k útesom a hľadal som tú klietku, či čo to bolo. Nič som nenašiel."

„Iste ju zmietol príliv." Znova si odpila. „Možno ju vyhodí na breh a nájdeme ju v piesku, keď zajtra nastane odliv. Pôjdem ju pohľadať, je to jediný dôkaz."

„Aj keby si ju našla, pochybujem o tom, že ti na niečo bude. Nebudú na nej žiadne odtlačky."

Sklamalo ju to. „Asi máš pravdu," pripustila.
Rafe hodil pohľad na Winstona. „Niekto musel otvoriť zadné dvere a vlákať ho do pasce."

„To iste nebolo veľmi náročné." Zovrela pery. „Daj mu kusisko mäsa a zabudne, čí je."

„Ale ako je možné, že niekto odomkol zadný vchod?"

Hannah sa zachmúrila. „Uvažovala som o tom. Nie je tajom​stvom, že naši nechali náhradný kľúč u správcu, ktorý sa stará o dom, keď ho nik nepoužíva. Nie je ťažké predstaviť si, že niekto ten kľúč ukradol alebo si z neho urobil duplikát."

Rafe sa chvíľu zamyslel. „Je to možné. Ale prečo by si dali neja​ké chlapčiská toľko roboty, aby ti urobili takýto nechutný kanad​ský žartík?"

Vyľakalo ju to. „Myslíš, že môže ísť o niečo viac ako o kanad​ský žartík?"

Rafe strčil ruky do vrecák na nohaviciach. „Ak si uvedomíš, že tento dom minulý týždeň sledoval, tak ti z toho vyjde niečo iné."

Hannah sa zachvela. „Zišlo mi to na um, keď som sa sprchova​la. No to by musel byť niekto, kto ma sledoval už v Portlande, a naozaj nechápem, prečo by si dal niekto toľko námahy."

„A čo tvoj bývalý snúbenec?"

Zarazila sa. Po chvíli rozhodne potriasla hlavou. „Nie, to v žiad​nom prípade. Dough nie je ten typ."

„Zdanie často klame."

„Rozišli sme sa pred rokom. Prečo by ma začal teraz prenasle​dovať? Prečo by bol šiel do Eclipse Bay? Nepozná to tu. Človek, ktorý vylákal Winstona a strčil ho do klietky, to tu dobre pozná."

„Máš pravdu. Musí to byť niekto z Eclipse Bay. Niekto, kto vie, kedy bude príliv, a kto pozná Jaskyňu mŕtvej ruky. Niekto, kto ve​del, ako získa kľúč od tohto domu."

„Koho máš na mysli, Rafe?"

„Perryho Decatura."

„Perryho?" Chrbát vystrela ako pravítko. „Ach, nie, to je strele​né. Prečo by robil niečo také?"

„Napríklad, aby sa ti pomstil za Brada McCallistera."

Chvíľku si hrýzla spodnú peru a potom znova rázne potriasla hlavou. „Bolo by to možné, no podľa mňa to nebol on. To nie je jeho štýl. Perry je zlomyseľný, ale takéto niečo by neurobil."

„Prečo nie?"
„Z jednoduchého dôvodu. Ten, kto vyniesol klietku na skalu, sa musel zašpiniť a zamokriť. Perry nie je typ, že by si zašpinil labky, ak to nie je nevyhnutné. Okrem toho hrozilo, že by som ho pristihla, keby som prišla domov skôr. Perry neriskuje, ak to nie je nevyhnutné. Radšej z diaľky poťahuje špagátiky."

Rafá to nepresvedčilo. „Neviem, neviem. Včera bol nahnevaný ako čert."

Hannah nahlas vyfúkla vzduch. „Neverím tomu, že by bol schopný urobiť niečo také. Zrejme v tom má prsty nejaký miest​ny chuligán. Psychopat, ktorý sa vyžíva v týraní zvierat."

Rafe na to nič nepovedal.

„Nepáči sa ti moja logika?"

„Len rozmýšľam," povedal.

„Vidím. A to ma veľmi znervózňuje."

„Znervózňuje ťa to, že rozmýšľam? Prečo?"

„Lebo keď si rozmýšľal minule, navrhol si, aby sme sa stali ob​chodnými partnermi."

„To je niečo iné."

„Nehovor!"

„Bude to fungovať. Uvidíš, partnerka."

Tvárila sa, že nič nepočula. „A čo myslíš, že sa stalo dnes večer?

Chvíľku váhal, ale potom si povedal, že nemá zmysel nechávať si to pre seba. „Myslím si, že to, čo sa tu stalo, nemá s tebou nič spoločné."

„Nemá to so mnou nič spoločné? Do klietky predsa strčili môj​ho psa!"

„Chcel som tým povedať, že možno nejde len o teba." Odmlčal sa. „Možno ide o nás oboch."

„O nás oboch? Chceš tým povedať, že niekomu sa nepáči, že..." Preskočil jej hlas. Odkašlala si. „... že niekomu sa nepáčia klebety, ktoré sa okolo nás šíria? Prečo by malo niekoho trápiť, či spolu, ehm..."

„Spávame?" dokončil ochotne za ňu.

„Stalo sa to len raz," opravila ho rýchle. „Jediný raz. To nezna​mená, že sa ktoviečo deje."

Z neznámeho dôvodu ho tá poznámka nahnevala a rozladila. „To je svätá pravda."

Hannah si znova uchlipla z kakaa a potom položila šálku. „Niečo mi zišlo na um. Možno to urobila niektorá z tvojich býva​lých mileniek, ktorá ťa stále tajne ľúbi."

„O tom silno pochybujem."
Hannah sa nedala. „Ak mám pravdu, tak máme desiatky podo​zrivých."

Rafovu depresiu vystriedal záchvat hnevu. Predklonil sa a dlaňami sa zaprel o stôl. „Moja povesť bola omnoho zaujíma​vejšia ako skutočnosť!"

Hannah zaklipkala očami. „Počuj, Rafe..."

„Ver mi, viem, o čom hovorím!"

Odkašlala si. „Dobre, dobre, verím ti, ale dobre vieš, akú si mal povesť."

„Možno ťa to veľmi prekvapí, ale napriek tomu, čo sa hovorilo, neexistujú nijaké zástupy bývalých lások."

„Mám pocit, že slovo zástup som nepoužila."

„V poriadku. Ale aby si vedela, všetky moje známosti - a ne​bolo ich tak veľa, ako sa hovorí - boli víkendové turistky, ktoré prišli na pláž, aby sa poprechádzali a vyhodili si z kopýtka. Vede​li, o čo im ide, a vedel som to aj ja. So žiadnou to nebolo vážne a nijakú som už nestretol.

Viditeľne jej stuhla sánka. „A čo Kaitlin Sadlerová?"

„Áno. Kaitlin Sadlerová. Mala o rok viac ako ja, bola skúsená a vedela sa o seba postarať."

„Nechcela som tým naznačiť, že si ju využíval. To nikto nikdy nepovedal."

„Vtedy som nemal veľa zásad, ktorými by som sa riadil, ale nie​koľko som ich mal. Nikdy som si nezačal s vydatou ženou alebo s primladým a priveľmi naivným dievčaťom. To vieš predsa sama najlepšie.

„Ja?" Chytila sa okraja stola. „Prečo by som mala vedieť viac ako iní o tvojom ľúbostnom živote?"

„Lebo pred ôsmimi rokmi som sa ťa ani nedotkol, preto."

Hannah naňho chvíľku vyjavené hľadela. Potom sa spamätala. „Isteže si sa ma nedotkol. Nebola som tvoj typ. Kedy som sa tam náhodou nebola ocitla vtedy v noci, v živote by si sa so mnou ne​bol rozprával."

Rafe sa šibalsky usmial. „Nerozprával som sa s tebou, lebo si patrila do kategórie netýkaviek, ale to neznamená, že som si ťa ne​všimol, že som nevedel, kto si."

Hannah vytreštila oči. „Lebo som Harteová? To bolo pre teba zaujímavé?"

„To, že si Harteová, s tým nemá nič spoločné."

„Tak ako to, že si si ma všimol?"
„Vlastne ani neviem. Ale páčila si sa mi, no vedel som, že ani za svet by si so mnou nechodila."

„To nie je pravda!" Vyskočila na rovné nohy. „Bola som do te​ba zaľúbená. Všetky dievčatá v Eclipse Bay boli do teba zaľúbené."

„Mal som skákať od radosti?" Aj on zrazu stál, hoci si nepamä​tal, že by sa bol dvíhal. „Malo ma tešiť vedomie, že podľa teba som bol skazený chlapec v koženej bunde, ktorý jazdí na motorke a má nebezpečnú povesť? Že som bol chlapec, pred ktorým ťa rodičia varovali? Chlapec, s ktorým by bolo fajn vyhodiť si z kopýtka, ale za ktorého by si sa nikdy nevydala?"

Znova ju obliala červeň. Rafe mal silný dojem, že ju strápnil. Fajn, dobre, nech sa hanbí. No Hannah z neho nespúšťala oči.

„Ako si mohol vedieť, za akého chlapca by som sa vydala?" spý​tala sa bojovne.

„Povedala si mi to v tú noc, čo nevieš? Mala si len devätnásť ro​kov, a už si mala nejaký hlúpy zoznam, vedela si, aké požiadavky musí spĺňať tvoj nastávajúci."

„Tak aby si vedel, mala som dvadsať rokov, nie devätnásť, a pri​sahám, ak ešte raz spomenieš ten zoznam, tak..."

Rafe k nej podišiel. Chytil ju za plecia a pozrel sa jej do očí. „Niečo ti poviem. Už nikdy v živote nechcem počuť o tom hlú​pom zozname. Aby si vedela, nemám absolútne záujem dozvedieť sa, aké body obsahuje dnes."

„Ach, Rafe, správaš sa ako blázon. Bude to asi tým napätím."

„Áno, asi."

Pobozkal ju na ústa, aby napätie, ktoré ho spaľovalo, prešlo na ňu. Zamraučala ako mača a potom ho mocne objala a bozkávala rovnako vášnivo, ako sa pred chvíľou rozčúlila.

„Panebože," zašepkal s perami na jej hrdle. „Vieš si vôbec pred​staviť, ako hrozne som sa zľakol?"

„Zľakol?" zopakovala a hrýzla mu sánku. „Prečo si sa zľakol?"

„V prvom momente som si myslel, že neotváraš preto, že si tu s iným chlapom."

„Nie. Vážne?" Zmĺkla. Potom sa spamätala a pozrela sa naňho veľkými, užasnutými očami. „Ty si sa fakt bál, že som v posteli s nie​kým iným? Ty si si myslel, že aj ja tu mám zástupy starých lások?"

„Nerozvádzajme to." Odmietal sa zaoberať tou možnosťou. „Potom som sa zľakol, že si šla s Winstonom na prechádzku, a spadla si z útesu."

„Ako Kaitlin?"

„Na Kaitlin som vôbec nemyslel!" zahriakol ju. „Myslel som len na teba." Preplietol si prsty a chytil ju za zátylok. „Bože dobrý, od​vtedy, čo som dostal ten list od právnika, nebol som schopný mys​lieť na nič iné, len na teba."

„S tým na mňa nechoď!" Znova sa nahnevala. „Spomenul si si na mňa len preto, že nám teta odkázala Dom snov. Chcel si ma zbaliť, aby si si zobral moju polovicu. Preto si na mňa začal tak in​tenzívne myslieť. Priznaj si to."

Hľadal správne slová, aby jej na to niečo povedal, ale potom to vzdal.

„Máme rovnaké plány s Domom snov," povedal napokon. „A preto by sme mali spolupracovať."

,A spolu spávať?"

„Prečo nie, veď to chceme, ty aj ja. Ja v tom naozaj nevidím problém, Hannah."

„Zrejme preto, že uvažuješ ako typický Madison."

„Smiem ti niečo povedať?" precedil cez zuby. „Mám toho plné zuby, že mi stále vravíš, ako uvažujú Madisonovci. Ja dokážem zla​diť obchodný vzťah a sexuálnu príťažlivosť."

„Mám toho plné zuby, že náš vzťah označuješ za sexuálnu príťažlivosť."

„A ako by si ho teda označila?"

Zmĺkla. „Neviem."

„Fajn, výborne. Veľmi si mi pomohla."

Zdvihla bradu. „Viem len, že mi ide o niečo viac ako o sex."

Akoby ho obliala studenou vodou. „O niečo viac?"

„A nevrav, že obchod a city sa nemajú miešať," dodala ľadovým tónom.

Nahneval sa. „Nič také som nechcel povedať. Také niečo by po​vedal skôr niekto z vašej, nie z našej rodiny."

„Ak nesmiem urážať tvoju rodinu, ani ty neurážaj moju."

„Jasné, v poriadku. Už bolo dosť zábavy. Počuj, Hannah, stači​lo. Dobre vieš, že to, čo je medzi nami, nie je len sexuálna príťaž​livosť. Túžim po tebe. Myslím si, že aj ty túžiš po mne. Nemohlo by nám to nateraz stačiť?"

Položila mu ruky na plecia, ako keby chcela získať rovnováhu. „Vôbec nechápem, čo sa so mnou deje. Viem však jedno: ak zapletieme do obchodu sex, všetko sa skomplikuje."

„Tým najzaujímavejším spôsobom," zašepkal Rafe s perami na jej hrdle.

 „Rafe..."

„Nech sa medzi nami deje čokoľvek, daj tomu šancu, dobre?'

Prstom prešiel po krivke jej krku. „Nič viac nežiadam." „Naozaj si nemyslím, že to je dobrý nápad, Rafe." Zodvihol jej bradu. „Povedz mi jedno." Pozrela sa mu do očí. „Čo?" „Si schopná byť chvíľu ticho?" „Ak mám čo povedať, tak nie." „Len som sa spýtal." Znova ju pobozkal. Niekoľko sekúnd váhala a potom sa s povzdychom poddala. Možno už naozaj nemá čo povedať, dúfal Rafe. Nádej zomiera posledná.

Aby sa vyhol riziku, že zasa začne mudrovať, s perami pritlače​nými na jej pery s ňou vyšiel z kuchyne. Keď šli okolo vypínača, natiahol ruku a zahasil svetlo. Zavládla temnota. Jediným zdro​jom svetla bola mdlá, sliepňavá žiarovka na hornej podeste. Vybral sa tým smerom s Hannah pritlačenou k sebe.

Kým dorazili do spálne na poschodí na konci chodby, Rafe prerývane dychčal. Nezasvietil, ale svetlo prichádzajúce z chodby stačilo na to, aby videl, že v izbe je biely prútený nábytok, biela prikrývka a drevená podlaha, presne ako si predstavoval pred ôs​mimi rokmi: strohé útočisko pre nedotknuteľnú princeznú. Cítil sa ako votrelec.

To ma však nemôže odradiť, povedal si. Bol nadmieru vzrušený. Nič ho nemohlo zastaviť, keď vedel, že Hannah po ňom túži takisto, ako túži on po nej. Príťažlivosť je vzájomná. S tým si viem poradiť. Som predsa Madison.

Pri posteli sa zastavil a rozviazal jej opasok na župane. Pod ním mala strohú bielu nočnú košeľu s dlhými rukávmi a s golierikom. Ženské brnenie, pomyslel si. Vie, aké je to vzrušujúce?

Niečo zašepkala, keď jej dal dole župan z pliec. Slovám nero​zumel, ale celkovému zmyslu celkom určite. Bola vzrušená rov​nako ako on.

Vášnivo ho objala okolo krku, keď začal rozopínať gombičky na flanelovej košeli. Tak pekne voňala!

Rozopla mu košeľu a dlane položila na jeho hruď. „Milujem dotyk tvojho tela," šepla.

Pri tých slovách ho zachvátilo vzrušenie. Celé telo mal ako zelektrizované.

Na chvíľku ju pustil, sadol si na peľasť postele a vyzul si tenisky. Keď zodvihol zrak, videl, že dychtivo sleduje každý jeho po​hyb.

Vstal a košeľu jej stiahol do pol pása. Zošuchla sa jej na boky, nespadla na zem. Pohladil končeky jej drobných pŕs. Bradavky mala zdurené. Na chvíľku privrel oči, aby ho nezmietla búrka žia​dostivosti.

Hannah mu odopla opasok na nohaviciach a rozopla zips. Za​držal dych. Vzrušenie, ktoré cítil, bolo také intenzívne, že chvíľu by iste vystačil bez kyslíka.

Pomaly mu stiahla nohavice. Padli na zem k jeho nohám.

„Rafe!"

Vystúpil z nohavíc a rýchle si nasadil kondóm, ktorý predtým vybral zo zadného vrecka. Potom ju chytil za driek a zvalil sa na​znak spolu s ňou na bielu prikrývku.

Začala ho bozkávať. Prstami mu krúžila po ramenách. Rozo​chvel sa. Potom ju prevalil na chrbát a celkom jej stiahol košeľu. Stratila sa v tme pod posteľou.

Jednou rukou ju chytil za bok a pobozkal nežnú krivku jej lo​na. Zachvela sa a natiahla k nemu ruky.

Ľahol si na ňu a pocítil nepredstaviteľnú slasť. Videl, že ona prežíva to isté.

O hodnú chvíľu sa prebral z omámenia, zodvihol sa na lakťoch a pozrel sa jej do tváre.

„Povedz mi jedno," ozval sa.

Napoly otvorila oči a zívla. „Čo také?"

„Spíš so mnou len preto, aby si zistila, aké to je s chlapom, kto​rého tvoji rodičia neznášajú?"

„To by bolo absolútne nedospelé."

„Áno, bolo."

„Harteovci nerobia niečo len preto, aby to robili, ani nepod-stupujú zbytočné riziko. Nie sme pubertiaci. Sme logickí, rozum​ní, zrelí ľudia, čo nevieš?"

„Viem." Pobozkal ju na prsia. „Tak potom prečo so mnou spíš?"

Pozrela sa naňho s tajomným výrazom na tvári. „Už som ti há​dam na všetko odpovedala."

„Predtým som sa snažil dostať ťa do postele."

Jemne ho poštípala do ruky. „Nie si vtipný, Madison."
„Myslím to vážne. Ja viem, prečo s tebou spím. Chcem vedieť, prečo spíš ty so mnou."

Pozrela sa mu do očí. „Je to pre teba dôležité?" Zmocnil sa ho hnev a pohoda, ktorú pociťoval, sa rozplynula. „Dopekla, áno, je to dôležité. Myslíš, že by som začal taký hlúpy rozhovor, keby pre mňa nebol dôležitý?"

„Tak ti niečo poviem," vyhlásila. „Rozhodne to nerobím preto, že som do teba zaľúbená ako pubertiačka alebo aby som urobila našim napriek, lebo ma pred tebou vystríhali."

Rafe sa prevalil na chrbát, jednu ruku si dal pod hlavu a pohľad uprel na strop. „Tak aký máš na to dôvod?"

Nadvihla sa a pritisla sa k nemu. Mala mäkký, pevný hlas. „Spím s tebou preto, lebo, okrem iného, som zrelá žena bez zá​väzkov, ktorú fyzicky priťahuješ, a aj preto..."

Pocítil čosi, čo hraničilo so zúfalstvom. Vyčkaj, povedal si. „A aj preto..."

Cítil, že má na jazyku niečo dôležité a už-už to povie. No vtom ako keby si to rozmyslela a len sa usmiala.

„A aj preto, že sa páčiš môjmu psovi a ja absolútne verím Winstonovej intuícii," povedala rozmarné.

Čo som čakal, dofrasa? „Sukin syn."

„Áno, je sukin syn, ale v jeho prítomnosti to radšej nehovor."

„Aha."

„Zistila som, že Winston sa v týchto veciach nikdy nemýli." Rafe nad tým chvíľu uvažoval. „Winston nemal rád tvojho snú​benca, však?"

„Správal sa zdvorilo, ale nemal ho rád." Na chvíľu sa odmlčala, „Na konci nášho vzťahu sa udiala nemilá príhoda, ktorá bola zrej​me zhrnutím toho, čo si o ňom myslel."

„Aká príhoda?"

Odkašlala si. „Winston si pomýlil Dougovu nohu s hydran​tom."

„Winston je číslo," povedal Rafe. „Mám pocit, že pri mne by tú chybu neurobil."

„Má ťa veľmi rád."

„Zrejme mi to musí stačiť. Zatiaľ."

Naklonila hlavu. „Asi áno. Zatiaľ."

Ležal nehybne, intenzívne si uvedomujúc teplo, ktoré vychá​dzalo z jej boku, ktorým sa opierala o jeho stehno, a sledoval ele​gantne zmyselnú krivku jej ramena. Nemohol sa zbaviť pocitu, že to je osud. Mal presne taký pocit, ako keď otvoril list, ktorý mu poslal Isabelin právnik.

„Na čo myslíš?" spýtala sa Hannah.

Nedaj sa uniesť citmi, varoval sám seba. Buď nad vecou. Ovlá​daj sa. Nemysli na budúcnosť. Teš sa z prítomnej chvíle. No budúcnosť bola teraz taká dôležitá!

Pomaly sa nadýchol a sústredil sa. „Myslel som na to, o čom sme sa rozprávali predtým, ako sa udialo toto rozkošné intermezzo."

„Myslím, že si vyrukoval s teóriou, že človek, ktorý chcel zabiť Winstona, zrejme vyjadroval nespokojnosť s naším vzťahom," po​vedala posmešne.

„Nemusíš to hovoriť takým tónom. Je to dobrá teória. No ne​mal som šancu vysvetliť jednotlivé nuansy."

„Počúvam."

„Nechcel som naznačiť to, že ten, kto chcel zlikvidovať Win​stona, to urobil preto, že ho hnevá fakt, že spolu spávame. Chcel som povedať, že dotyčnú osobu trápi niečo celkom iné."

„Napríklad čo?"

„Uvažuj trochu," povedal pokojne. „Len čo sme prišli do Eclipse Bay, začali sa šíriť klebety. Väčšinou neboli o tom, kto chce koho pretiahnuť preto, aby mu vyfúkol jeho polovicu Domu snov."

Hannah zaklipkala očami. „Ako jemne si to vyjadril!" Nevšímal si jej iróniu. „Ľudia hovorili skôr o tom, čo sa stalo pred ôsmimi rokmi."

„Ach, pre boha živého! Ty si fakt myslíš, že niekoho ešte trápi to, či sme vtedy na pláži niečo spolu mali?"

„Nie. Ľudia vyslovovali dohady o tom, ako zomrela Kaitlin. Po​čula si bratov Willisovcov. Aj iní špekulujú. Vo Fultonovom supermarkete som začul, ako sa pri pulte so zeleninou bavili dvaja ľudia o tom, že vlastne nik nevie, čo sa stalo tej noci. Jeden pove​dal, že Yates možno uzavrel prípad tak rýchle preto, že neexisto​vali žiadni podozriví."

Hannah sa zatvárila ako veľká znalkyňa. „Kaitlin zomrela už veľmi dávno. Koho by trápilo, že sa šíria nové klebety o tej starej tragédii?"

„Niekoho, kto si myslí, že som ju naozaj zabil." Stuhla. „Dell Sadler. Ale prečo by ubližoval môjmu psovi?" „Pokiaľ ide o Delia, ty si mi poskytla alibi. Si do toho zaple​tená."

„Myslíš si, že by ublížil Winstonovi len preto, aby sa mi po​mstil?"

„Myslím," povedal Rafe rozvážne, „že bude lepšie, ak sa ho na to spýtame."

Kapitola 17

Na vyblednutom nápise nad bránkou bolo napísané Sadler — au​toservis. Pod tým, menšími písmenami, boli slová Odťahovanie vozi​diel 24 hodín denne. A v treťom riadku veta Odborne vás poistíme. No za pletivovým plotom bolo vidieť kovové torza havarovaných áut a ozrutného psa s čudne veľkou hlavou, ktorý ležal pred karava​nom, a to vypovedalo o niečom inom. Bolo to smetisko.

Hannah vrhla hodnotiaci pohľad na psa a rozhodla sa, že Winstona nechá radšej v aute. „Prosím ťa, nepusti ho von," povedala, keď Rafe otvoril dvere na svojej strane.

Rafe sa pozrel na psa, ktorý ležal v chládku pri dverách karava​nu. „Neboj sa. Nič sa mu nestane. Stav sa."

„Nemienim to riskovať." Pozrela sa na Winstona cez päťcentimetrovú škáru, ktorú mu nechala na okne. „Neurob nič, čo by mohlo vyprovokovať toho netvora, dobre?"

Winston zakňučal. Zadné nohy mal na sedadle, ktoré práve opustila, a predné labky mal opreté o dvere. Bol v strehu, vetril a pozeral sa cez okienko, celým telom sa sústredil na cudzieho psa.

Hannah striaslo pri predstave toho, čo by sa mohlo stať, keby sa Winston dostal von z auta. Presvedčila sa, či sú dvere na pravej strane poriadne zavreté, a potom výhražné zazrela na Rafá cez ka​potu auta.

„Aj ty poriadne zavri dvere."

„Zbytočne sa strachuješ," povedal Rafe. Jemne pribuchol svoje dvierka. „Winston je celkom múdry pes. S tým hebedom si pora​dí ako nič."

Hannah sledovala veľkého psa, ktorý sa v tej chvíli zodvihol. „Som si istá, že som múdrejšia ako ten netvor. No nechcela by som s ním prísť do konfliktu."

„Dobre, dobre. Winston zostane v aute." Rafe podišiel k brán​ke a stlačil zafúľaný zvonček.

som čo si myslíš;
, že si to bol ty,

to bolí
Po niekoľkých sekundách sa dvere na karavane otvorili. V tl​menom svetle sa zjavila silueta Delia Sadlera. Zízal na Rafá a Hannah, tvár mu tienil šik zamastenej šiltovky. Po chvíli sa zrejme konečne rozhodol. Pobral sa k bránke. Pes vykročil za ním na​máhavým krokom zvieraťa, ktoré je buď veľmi staré, alebo je ťaž​ko zranené. Dell prešiel cez dvor, kľučkujúc pomedzi kopy pneu​matík, pokrivených blatníkov a rozličných autosúčiastok. Podišiel k bráne, ale neotvoril ju. Tupo zízal na Rafá. Pes zastal pri ňom a čučal rovnako ako Dell. Bez toho, aby sklopil zrak, položil pso​vi ruku na hlavu. Bolo to upokojujúce a zároveň láskavé gesto. Bo​lo zjavné, aký je medzi nimi vzťah. „Je to v poriadku, Happy," povedal.

Hannah si v tej chvíli uvedomila, že je ťažké uveriť tomu, že tento chlap chcel včera zabiť Winstona. „Čo chcete?" zašomral Dell. „Musíme s tebou hovoriť." „O čom?" „O Kaitlin."

Očividne mu stuhli plecia. Hodnú chvíľu váhal. Potom načia​hol ruku ku kľučke. „Radšej poďte dnu."

Nato sa vrátka otvorili. Dell ich viedol pomedzi hromady mŕt​vych áut.

Čisté vnútro karavanu ich prekvapilo. Hannah sa nenápadne rozhliadala okolo seba, keď si sadala na starý gauč. Na malom vstavanom stolíku bola dobrá lampa na čítanie. Pri nej kôpka ča​sopisov s čerstvými dátumami. Na miniatúrnom konferenčnom stolíku ležala detektívka známeho autora.

Dell sa šuchtal po kuchynke. Zdal sa celý nesvoj, ako ke​by nebol zvyknutý na hostí. „Chcete niečo piť? Mám sódu a pivo."

„Dám si sódu," povedal Rafe. „Alebo čo máš poruke." „Aj ja si dám sódu," povedala Hannah tichým hlasom. „Fajn." Dell otvoril chladničku a vybral dve plechovky. Odnie​sol ich do obývacej časti karavanu a položil na stolík pred Rafá a Hannah.

Hannah sa pozrela von cez sieťové dvere, pred ktorými ležal pes. „Čo sa stalo tvojmu psovi?"

„Raz v noci, keď som bol odťahovať jedno auto, ho zrazil jeden ožran. Škaredo mu dochrámal zadné laby. Veterinár mi povedal, že ho mám dať utratiť, ale nedokázal som to. Stálo ma to majlant, ale čo som mal robiť? Sme partneri."

„Rozumiem," povedala Hannah. Toto nie je chlap, čo zabíja psov. No ak nechcel zabiť Winstona Dell, tak kto? „Včera chcel niekto zabiť môjho psa."

„Načo by niekto zabíjal psa?"

„Podľa nás to bolo myslené ako varovanie," povedala tichým hlasom.

„Doriti. A preto ste sem prišli? Myslíte si, že som ti chcel zabiť psa kvôli tomu, čo sa stalo Kaitlin?"

„Nuž, zišlo nám to na um," pripustil Rafe. „Si jediný, kto by sa mi chcel pomstiť za jej smrť."

„Doriti," zahrešil znova Dell. Zviezol sa na stoličku a hľadel na značku na plechovke, ktorú držal v ruke. „Nedokázal by som ublížiť psovi. Ten tvoj krpec nemá nič spoločné s tým, čo sa stalo mojej sestre."

„Máš úplnú pravdu." Rafe sa predklonil s nohami naširoko od seba. Plechovku so sódou držal v prstoch medzi kolenami. Tváril sa vážne, ale nie výhražné. Chlap proti chlapovi. „Prejdem rovno k veci, Dell. Viem, že si myslíš, že som zabil Kaitlin. Nezabil som ju. Prisahám, je to pravda. Chcel by som vedieť, prečo si myslíš, že som to bol ja."

Dell obracal plechovku v rukách. „Myslel som si, že si to bol ty, lebo ty si ju videl v tú noc posledný. Všetci vraveli, že si nahneva​ný, lebo spávala s inými chlapmi."

Hannah stuhla. „Ale prečo si si bol taký istý tým, že to bola vražda? Prečo to nemohla byť nešťastná náhoda?"

„Lebo ju našli v Tajnej jaskyni. Vraj bola na cestičke na útese o polnoci. To nedáva zmysel. Načo by tam chodila?"

„Aby sa stretla s nejakým chlapom," nadhodila Hannah.

Dell na ňu vrhol odmietavý pohľad. „Mala vlastný dom. A au​to. S nikým sa nemusela stretávať v jaskyni."

„Iba ak nechcela, aby ju niekto videl s dotyčným človekom," povedal Rafe otvorene. ,,V tom prípade som ja z hry von. Nepre​kážalo jej, že nás ľudia vidia spolu."

Hannah zovrela pery a zamyslela sa. „Možno sa tam nemala s nikým stretnúť. Možno tam šla meditovať."

„Meditovať?" Dell sa na ňu pozrel, ako keby sa zbláznila. „Kait​lin nebola na také somariny."
„Každý zavše potrebuje ísť na tiché miesto a rozmýšľať o bu​dúcnosti," trvala na svojom Haňnah. Všimla si však, že aj Rafe sa pozerá čudne. Iste ani on nepokladal Kaitlin za zádumčivý, intro​spektívny typ.

„Ale nie Kaitlin." Dell si uchlipol zo svojej plechovky a utrel si ústa zamasteným rukávom. „Budúcnosť mala premyslenú. Nepo​trebovala o nej meditovať. Mala veľké plány."

Haňnah si vymenila pohľad s Rafom. Potom sa znova obrátila na Delia.

„Prečo si myslíš, že nemusela meditovať o budúcnosti?" nadhodila opatrne.

„Lebo vedela, čo urobí. V tú noc mi zavolala." Dell sa uprene pozeral na svoju plechovku. „Povedala, že tohto mesta má po krk. Že skoro ráno odchádza a nikdy sa sem nevráti."

„Chceš povedať, že si sa s ňou rozprával chvíľu predtým, ako zo​mrela?" povedal Rafe.

„Áno. Zavolala mi. Zobudila ma. Bola na teba strašne nahne​vaná. Bola nahnevaná na každého v Eclipse Bay. Vraj všetci sú sráči."

„Kde chcela zobrať peniaze, aby mohla odísť?" povedal Rafe.

Dell sa zhlboka nadýchol a znova si odpil z plechovky. Potom ju pomaly položil a zahľadel sa do prázdna. Do minulosti. „Pove​dala mi, že použije žolíka."

Rafe sa ani nepohol. „Čo to znamená?"

Dell zaváhal. „Pravdu povediac, neviem. Nikdy mi to nevysvet​lila. Mal som pocit, že má odložený balík prachov. Možno jej ich dal niektorý frajer. Alebo jej dal možno niekto nejaký šperk a mys​lela si, že ho predá."

Hannah vyschlo v ústach. Nič nepovedala.

„Vyjasnime si niečo," povedal Rafe a zdalo sa, že opatrne vyberá slová. „Vravíš, že ma vyložila na pláži, šla domov, zavolala ti, aby ti povedala, že použije toho žolíka a že potom odíde z mesta."

„A o chvíľu nato mi klopal na dvere Yates. Prišiel mi povedať, že Kaitlin je mŕtva,"

„A ty si mu povedal, že si si istý, že som ju zabil ja. Je to tak?"

„Nuž... áno."

„Skús sa nad tým zamyslieť," pokračoval Rafe. „Ako som mo​hol vedieť, že ide o Tajnej jaskyne?"

„Asi si šiel k nej domov. Tam si ju zabil a jej telo si hodil do jas​kyne."
Rafe vzdychol. „Nuž, je to svojská teória." „Kaitlin nebola ako ja," obrátil sa Dell k Hannah. „Chcela od​tiaľto vypadnúť. Byť niekým. Mala veľké sny, chápeš? Kopu snov.

Úžasných."

„Rozumiem," povedala Hannah.

„No nič z toho nebolo," vzdychol si Dell smutne. „Zdá sa, že všetko sa pokašlalo. Som jej brat, ale nijako som jej nevedel po​môcť."

Rafe sa zamračil. „Nebola to tvoja chyba, ty si nemohol vyriešiť

jej problémy, Dell."

„Možno. Ale asi som sa mal pokúsiť urobiť niečo." „Áno," povedal Rafe. „Viem. Je ťažké zmieriť s tým, že si ne​mohol nič urobiť."

Dell prikývol. „Myslel som si, že je to minulosť. Už som sa s tým takmer zmieril. A potom ste sa tu objavili vy dvaja. Bolo mi jasné, že sa tu chvíľu zdržíte. A ľudia začali zasa hovoriť o tom, čo sa stalo tej noci."

Rafe naňho vrhol skúmavý pohľad. „Keď prišiel za tebou Yates a kládol ti otázky, nepovedal, či prehľadal jej dom?"

„Obrátil ho hore nohami. Prehľadal aj jej auto. Bol som pri tom," povedal pochmúrne. „Vravel, že hľadá list na rozlúčku a všetko prehľadával ako blázon. Načo to robil, ak hľadal lístok na rozlúčku? Chápete, keby niečo napísala, tak by to nechala na vi​diteľnom mieste, no nie? Načo by písala lístok na rozlúčku, ak ne​chcela, aby ho niekto našiel?"

„To má logiku," povedal Rafe. „Nechala by ho na viditeľnom mieste."

Hannah uchopila opierku gauča. „Nepamätáš sa, či neodtiahol Yates práčku a sušičku a či sa nepozrel aj za ňu?"

Dell prikývol. „Aj chladničku. Ako som povedal, obrátil to tam hore nohami. No ja viem, že neskočila z toho útesu. Nikde nebol list na rozlúčku. Povedal som šerifovi, že Kaitlin nebola ten typ, čo spácha samovraždu. A spýtal som sa ho, čo vlastne hľadá." Hannah sa mu pozrela do tváre. „A čo povedal?" „Vraj nevie, kým to nenájde. Ale nič nenašiel." Chvíľu sedeli mlčky. Potom si Dell zhlboka vzdychol a dopil só​du. „Tvojmu psovi som nič neurobil, Hannah," povedal.

„Verím ti," povedala Hannah. „Nedokázal by si ublížiť nevin​nému zvieraťu." Dell kývol hlavou.
„Je tu ešte niečo," povedala Hannah. „Rafe nezabil Kaitlin. Naozaj som s ním bola vtedy pri Oblúku. Nemal kedy ísť za tvo​jou sestrou, zabiť ju a odvliecť jej telo do jaskyne. To mi môžeš veriť."

Dell sa dlhý čas nehýbal. Potom sa pozrel na Rafá. „Ak si to ne​bol ty, tak kto to bol?"

„Dobrá otázka," povedal Rafe.

Keď si znova sadli do Rafovho auta, Winston sa oprel zozadu o se​dadlo Hannah a položil si ňufák na jej plece. Poškrabkala ho za ušami a pozrela sa na Rafá.

„Myslíš na to, na čo myslím ja?"

„Na tú bielizeň a na pásky, ktoré našli bratia Willisovci za Kaitlininou sušičkou?" Rafe otočil auto a po prašnej, hrboľatej ceste sa vzďaľoval od Dellovho autoservisu. „Áno, myslím presne na to. Tie pásky boli možno ten žolík."

„Vydieranie?"

„Je to možné," povedal Rafe. „A šerif možno niečo tušil. Zrej​me preto to tam tak dôkladne prehľadal."

„No nič nenašiel."

Rafe odbočil na hlavnú cestu. „To znamená, že osoba, ktorá za​bila Kaitlin, si zobrala pásky i bielizeň."

Hannah striaslo. „Uvedomuješ si, čo to znamená?"

„Znamená to toľko, že Dell Sadler mal pravdu. Kaitlin nezo​mrela nešťastnou náhodou. A naisto neskočila z útesu. Zabil ju niekto, koho chcela vydierať."

Hannah sa nadýchla. „Sú to len dohady."

Rafe pokrčil plecami. „Po tom, čo sa stalo tebe a Winstonovi včera večer, som schopný uveriť hocičomu."

„Ak máme pravdu, tak Kaitlin niekto zavraždil preto, že mala kompromitujúce videopásky."

„Otázka znie, ktorý chlap v Eclipse Bay by spáchal vraždu len preto, aby sa nikto nedozvedel o tom, že má rád dámsku spodnú bielizeň? Byť transvestita predsa nie je zločin."

„No tak, Rafe. Chceš niekoľko možností? Čo napríklad nejaký zúfalý asistent na univerzite, ktorý sa bál, že jeho šanca stať sa pro​fesorom spľasne ako bublina, ak sa objavia tie pásky? Alebo farár, ktorý by prišiel o svoje ovečky, keby sa dozvedeli, že sa rád pred​vádza v dámskej bielizni? A nezabudni na chlapov na inštitúte.
Arizona Snowová je presvedčená, že to je banda sviniarov. Možno má pravdu."

Rafe sa ponoril hlbšie do koženého sedadla. „Máš pravdu. Exis​tuje kopa možností."

„A nezabúdaj na teóriu bratov Willisovcov, že to bol niekto zvonku. Potom by bol náš zoznam omnoho dlhší."

Rafe sa zachmúril, až sa mu tmavé obočie spojilo do priamky. „Nemyslím si to. Rozhodnutie použiť žolíka, ako povedal Dell, jej zišlo na um v tej chvíli. Jej vrah musel byť niekto, s kým sa moh​la stretnúť okamžite. Nie niekto, kto by musel prísť z Portlandu, zo Seattlu alebo zo Salemu."

„Má to logiku." Chvíľku o tom uvažovala. „Dobre, skúsme na to ísť z inej strany. Nie každý chlap v Eclipse Bay si oblieka dám​sku bielizeň. A nie všetci, čo to radi robia, by vraždili, aby sa to nik nedozvedel."

„Čo tým chceš povedať?"

„Stačí nájsť niekoho, kto spĺňa obe možnosti. Niekto, kto zbož​ňuje dámsku bielizeň a kto by bol ochotný vraždiť kvôli kompro​mitujúcim videopáskam."

„To by sme sa museli pozhovárať s niekým, kto pozná toto mes​to lepšie než ty a ja."

„Máš na mysli niekoho konkrétneho?"

Rafe sa tajnostkársky usmial. „Pravdu povediac, mám. Hádaj, kto príde na večeru."

Kapitola 18

Rafe opláchol pod tečúcou vodou listy červeného šalátu a opatrne ich položil do sitka, kde už boli iné dva druhy. V duchu si prebral menu. Tri starostlivo vybraté zrelé avokáda ležali v miske na dru​hom konci linky. Tesne pred podávaním ich prekrojím napoly, pokvapkám bylinkovým octom a poprášim morskou soľou. Ces​tovina bude celkom jednoduchá, s olivami, paradajkami a kozím syrom.

Keď doumýval šalát, pustil sa do nálievky. Do mixéra dal uva​renú fazuľu a pridal tahini, citrónovú šťavu a strúčik cesnaku.

Na mixér dal vrchnák, zapol ho a myslel na to, čo povedal Dell Sadler, pričom mu do toho vyhrával mixér. Kaitlin chcela vytiah​nuť žolíka.
Vrah, ktorý si osem rokov myslel, že všetko je v poriadku, má zrazu dôvod znepokojovať sa, lebo sa znova začali šíriť staré klebe​ty. Čo ak si niekto spomenie na niečo dôležité? Čo ak si niekto zráta dve a dve, čo neurobil pred ôsmimi rokmi? Čo ak niekto tej noci niečo videl a teraz si uvedomil, že to je kľúč k záhade?

Vrah, ktorý vraždil raz, môže vraždiť znova, aby nevyšlo najavo jeho tajomstvo.

Rafovi naskočili zimomriavky. Strach, ktorý sa ho zmocnil v zá​live, prepukol teraz naplno, ako rozvodnená rieka. Otázku, ktorú si nepoložil pred Hannah, otázku, ktorá ho trápila celé hodiny, si už musí položiť.

Bola to hrozivo jednoduchá otázka: Čo ak nebol včera večer terčom Winston? Útok na psa možno nebol len varovaním. Psa dali možno do klietky preto, aby slúžil ako návnada. Keby prišla Hannah domov povedzme o polhodinu neskôr, pri záchrane Win-stona by jej mohlo ísť o život. Sila prílivových vín ju mohla zmiet-nuť do mora a oplieskať o skaly.

Spomenul si na to, ako sa vrátili s Winstonom do jaskyne, pre​tože cítila, že z chodníka na vrchole útesu ju niekto pozoruje. Čo ak sa tam zabijak ponevieral a sledoval, či mu plány vychádzajú? Čo ak čakal na chodníku preto, aby sa presvedčil o tom, že Han​nah a Winston nevyjdú živí z jaskyne?

Čo ak?

Vypol mixér. Nemôžem si dovoliť ďalej riskovať, uvažoval pri tom, ako vyberal z nádoby nálievku. Dnes musím urobiť drastic​ké opatrenia. Ak ich neurobím, nebudem môcť spať.

O pol siedmej zobral tácku s predjedlom. Winston, ktorý sledoval záverečnú prípravu v kuchyni a pritom mu tiekli slinky, vyskočil na všetky štyri.

„Tu máš, ty potvora," povedal Rafe a hodil mu kúsok bieleho chleba, ktorý namočil do nálievky. „Pozornosť šéfkuchára."

Winston šťastne zhltol hodený kúsok a cupital za Rafom. Spo​lu prešli cez halu a smerovali do zimnej záhrady, kde Mitchell s Hannah popíjali víno a kochali sa pohľadom na hmlu, sadajúcu nad zálivom.

Rafe vrhol pohľad na misku s nálievkou a na sendviče naaranžované na tácni a posledný raz sa ubezpečil o tom, že to vyzerá vábne. Nepokoj, ktorý sa ho zmocnil pred pár hodinami, sa vy​trácal. Zvyčajne si bol sebou celkom istý. Vedel, že má nos na to, aké chute má skombinovať, a že jedlo vie aj vkusne upraviť. Na tejto večeri mu veľmi záležalo. Bol presvedčený, že všetko je doko​nalé. Ešte nikdy nepozval Mitchella na večeru a nechcel nič pokaziť.

Práve keď chcel vojsť do zimnej záhrady, Mitchell nahlas zaodŕhal a Rafe zastal.

„...a nič sa neboj, Rafe sa zachová ako správny chlap," povedal Mitchell. „Ja na to dohliadnem."

Rafe priam stuhol. Aj Winston zastal a spýtavo sa naňho pozrel.

„Čo to má, dopekla, znamenať?" Hlas Hannah znel trošičku nervózne, priam podráždene. „Máte moc prinútiť ho, aby sa vzdal svojej polovice Domu snov?"

„Toho tvrdohlavca som nikdy nenútil do ničoho, do čoho sa mu nechce. Som si absolútne istý, že Domu snov sa nevzdá. Zdá sa, že je pevne rozhodnutý zriadiť tu hotel a reštauráciu."

„Viem," potvrdila Hannah štipľavo.

„Ak si nejaký Madison niečo zaumieni," varoval ju Mitchell milým hlasom, „nemáš šancu presvedčiť ho, aby to nerobil."

„Také niečo som už počula."

„Má dosť peňazí, aby urobil to, čo si zaumieni. Totiž, darilo sa mu na burze." Mitchell si vzdychol. „Vždy mal dobrú hlavu na biznis."

„Vyzerá to tak." Zdalo sa, že Hannah začína byť nahnevaná.

„Aj keby sa tadiaľto prehnala vlna tsunami, zemetrasenie alebo keby tu vybuchla sopka a zmietla kus pobrežia, aj tak by urobil, čo si zaumienil." Na chvíľku sa odmlčal. „Vieš, je celkom po mne, ak ide za niečím, čo chce."

Hannah neodvetila. Rafe si uvedomil, že ho bolia prsty, čo tak zúrivo zviera okraj tácky. No nemohol sa odlepiť od zeme. Na niečo čakal, ale nevedel na čo.

„Tak čo ste mysleli tým, keď ste povedali, že dohliadnete na to, aby sa zachoval ako správny chlap?" spýtala sa Hannah.

„Panebože, dievča, nehraj sa na hlúpu. Ešte som nestretol hlú​peho člena rodiny Harteovcov. Dobre vieš, že hovorím o manžel​stve!"

„O manželstve?" zvolala piskľavým hlavom. „Rafe a ja?"

„Pravdaže. A čo si si myslela, o čom hovorím?"

„Vy ste sa zbláznili!"
„Dobre ma počúvaj, Hannah. Dosť som o tom premýšľal a som si istý, že sa mi to podarí."

„Ste si istý? Vy ste si tým istý?"

„Áno, som si stopercentne istý. Neviem sa správne vyjadriť, prepáč. Nie je to to isté, ako keby som ho presviedčal, aby sa vzdal toho domu. To by bolo ako biť hlavou proti múru. No jeho strach z manželstva, to sú len nervy."

„Nervy," zopakovala Hannah ako námesačná.

„Presne tak. Je presvedčený o tom, že Madisonovcom sa ne​môže dariť v manželstve."

„Nuž, vo vašej rodine je dosť príkladov na veľmi nevydarené manželstvá," povedala Hannah ticho. „Aj Rafe má už jedno man​želstvo za sebou."

„Dobre, urobil malú chybičku."

„Chybičku?"

„Také veci sa stávajú."

„Vy to viete najlepšie," povedala sladko. „Koľkokrát ste boli že​natý, pán Madison?"

„Moje omyly nemajú nič spoločné s Rafom. Priznávam, že keď odišla Claudia Bannerová s kapitálom firmy Harte-Madison, dlho som nedokázal normálne rozmýšľať, pokiaľ ide o ženy. Vyskytli sa isté problémy."

„Povedali ste to veľmi jemne, podľa toho, čo som počula."

Mitchell sa nahneval. „Nemôžem za to, čo si počula. Vychova​li ťa v tom, že si máš o mne myslieť len to najhoršie. Viem, že Sullivan ti o mne nepovedal nič dobré. Ja ti chcem však povedať, že hoci sme si s Rafom v mnohom podobní, v tomto nie."

„Ak to vravíte vy..."

„Hovoríš presne ako všetci Harteovci!" pokračoval Mitchell na​hnevane. „Stále vyhadzujete inému na oči jeho chyby a nedovolíte mu, aby sa z nich poučil. Máš veľa spoločné s tvojím otcom, mi​lá moja."

„Myslím si, že zámerne meníte tému."

„Pozri sa, ten rozvod, to nebola Rafova chyba. Nevyčítaj mu to. Poučil sa z toho."

„Ehm. Z toho, čo som počula, si skôr myslím, že sa už jakživ nechce oženiť," povedala Hannah sucho.

„Presne to sa ti snažím povedať," pokračoval Mitchell rýchle. „Vravím, že som nad tým dlho rozmýšľal a zistil som, v čom je Rafov problém. Má fóbiu, pokiaľ ide o manželstvo."
„Tak vy ste prišli k záveru, že sa bojí manželstva?" Takmer ne​bolo počuť jej hlas.

„Presne tak." Zdalo sa, že Mitchell sa teší z toho, že konečne pochopila, o čo mu ide. „Presne tak, ako sa niektorí ľudia panic​ky boja hadov."

„Pekné prirovnanie."

„Viem presne, kde sa nabrala tá fóbia," pokračoval Mitchell vážne. „Musím priznať, že som nebol dobrým príkladom pre Sinclaira, môjho syna, a niečo sa zrejme nalepilo aj na Rafá. Ale mys​lím si, že mu to pomôžem prekonať. Dlhujem mu to, lebo za tú fóbiu môže vďačiť len a len mne."

„A ako to chcete urobiť?" spýtala sa Hannah. V jej hlase bolo cítiť morbídnu zvedavosť. „Zoberiete guľomet a dotlačíte ho tak k oltáru?"

Rafe mal pocit, že sa zmenil na sochu.

„Tak by sa ti to páčilo?" spýtal sa Mitchell žartom.

„Pre boha živého, nie. Pravdaže nie!"

Rafe zaklipkal očami. Musela to povedať tak vehementne?

„Chcem ho len trochu postrčiť," uvažoval Mitchell nahlas. „Ak ide o fóbie, najlepší spôsob je ľudí trochu vystrašiť."

„Pred chvíľkou ste povedali, že na Rafá neplatí sila."

„Mám na mysli skôr správny tlak na správnom mieste."

„Niečo vám poviem," povedala Hannah naoko prívetivo, odsekávajúc každú slabiku. „Mám firmu, ktorá organizuje svadby a svadobné hostiny, a môžem vám povedať, že je ťažké zabezpečiť, aby manželstvo fungovalo vtedy, ak doň idú manželia plní elánu. Manželstvo, do ktorého by jedného z partnerov niekto dotlačil, je vopred odsúdené na neúspech."

„Si primladá na to, aby si bola taká pesimistka," poznamenal Mitchell.

„Pán Madison, som si istá, že to myslíte dobre, ale dotlačiť k ol​táru chlapa, ktorý tam nechce ísť, je to posledné, čo by som chce​la. Rozumiete, čo vravím?"

„Nevzdávaj sa tej myšlienky len preto, že Rafe je z toho trošku nervózny," povedal Mitchell. „Je pravda, že Madisonovci nemajú dobré výsledky, pokiaľ ide o ženenie, ale správna žena môže všet​ko zmeniť."

„Prečo by ste to chceli zmeniť?" spýtala sa, ale bolo zrejmé, že tento rozhovor ju už unavuje. „O čo vám vlastne ide? Prečo chce​te, aby sme sa s Rafom zobrali?"

Rafe, stále stojac za dverami ako soľný stĺp, čakal, čo na to Mi​tchell povie.

„Lebo by to bolo správne!" zvolal Mitchell, zjavne aj jemu už do​chádzala trpezlivosť. „Je to jediný spôsob, aby ľudia prestali tárať."

„Odkedy vás trápi, čo kto hovorí?" nedala sa Hannah.

„Je rozdiel medzi klebetami," vyhlásil Mitchell. „Ľudia hovoria, že si ťa obchádza, lebo chce získať aj druhú polovicu domu. A to je hlúpa lož. Pripomína mi to reči, ktoré sa viedli, keď zomrela Kaitlin Sadlerová. Všetci tárali o tom, že ťa iste zviedol, aby si mu poskytla alibi. Totálny nezmysel."

„V tomto máte úplnú pravdu," povedala Hannah ticho.

„To dobre viem," povedal Mitchell plamenným hlasom. „Rafe nemal nič spoločné so smrťou toho dievčaťa. Madisonovci majú problémy, ak ide o opačné pohlavie, ale žiadny nepoložil ruku na ženu v hneve. Žiadny chlap v našej rodine by nikdy nezaútočil na ženu, bože môj. A ani by nezviedol nevinné dievča ako ty, len aby mal alibi. To je proste fakt."

Nastalo ticho.

„Viem," povedala Hannah po chvíli.

Rafe si uvedomil, že sa musí nadýchnuť.

„Netvrdím, že sa možno nepohádal s Kaitlin," pokračoval Mi​tchell. „Vie sa nahnevať ako všetci Madisonovci. Ale keby bol v tú noc s Kaitlin a keby sa stala tá strašná nehoda, bol by bežal po po​moc a povedal by čistú pravdu o tom, čo sa stalo."

„Aj to viem," zopakovala Hannah. „Som Harteová, čo ste za​budli? Naši mi vraveli, že Madisonovci majú svoje chyby, ale nikdy vás nik neobvinil z toho, že klamete."

„Presne tak," uzavrel debatu Mitchell.

Rafe sa pozrel na tácku, ktorú držal v ruke. Mitchell mu po ce​lé tie roky veril. Nepáčilo sa mu nič z toho, čo robil, ale nikdy ne​pochyboval o jeho slovách, keď mu povedal, čo sa stalo tej noci, keď zomrela Kaitlin Sadlerová.

Uvedomil si, že už sa môže pohnúť. Vošiel do zimnej záhrady a tácku položil na stôl. Všimol si, že Hannah má červené líca. Pred jeho pohľadom uhla. Vedel, že rozmýšľa, čo všetko počul.

„Vyzerá to úžasne!" povedala priveľmi nadšene.

„Ďakujem." Chytil fľaštičku, v ktorej bol veľmi kvalitný olivový olej. Zopár kvapiek nalial na šalát.

„Čo je to?" povedal Mitchell a so záujmom študoval nálievku. „Niečo ako fazuľová omáčka?"
„Áno," povedal Rafe, „niečo ako fazuľová omáčka." Fľaštičku s olejom položil na tácku. Z chladiacej nádoby vybral fľašu Chardonnay a nalial si do pohára. „Som rád, že ste mi trochu nechali, potrebujem to."

Hannah i Mitchell sa naňho pozerali, ako keby krotil hada. Ani jeden z nich nebol vo svojej koži. Ani jeden z nich nechcel urobiť nejaký náhly pohyb. Rafe chytil pohár, odpil si a vychutnal buket vína.

Potom položil pohár na stôl, veľmi pomaly a pozrel sa na Han​nah a na Mitchella.

„Víno je vraj veľmi dobré na nervy," povedal.

O dve hodiny neskôr položil Mitchell vidličku na tanier so spo​kojným povzdychom. Z výborného koláča s kivi zostalo na tanie​ri len zopár čiernych zrniečok.

„Kde si sa naučil variť?" spýtal sa. „Určite nie u mňa. Najzloži​tejší úkon, ktorý dokážem, je položiť lososa na gril."

„Chodil som na kurz varenia," povedal Rafe. „No hlavne tak, že som sa motal v kuchyni."

„Ak ti to nevyjde s tou reštauráciou, dôvod určite nebude to, že tam je zlá strava."

Rafe zachytil pohľad Hannah. Obaja si uvedomili, čo sa práve stalo. Mitchell mu dal svoje požehnanie, nielen na jedlo, ale na ce​lý projekt. Ona myslí možno na to, že práve prehrala bitku o je​ho polovicu domu. Mala pravdu.

„Musím sa s tebou porozprávať o niečom dôležitom, Mitchell." Rafe sa oprel pohodlne o operadlo stoličky a pozoroval starého ot​ca cez zvyšky jedla. „Včera večer chcel niekto utopiť Winstona."

Mitchell od prekvapenia otvoril ústa. Potom sa pozrel na psa, ktorý pokojne spal pod stolom na koberčeku. „Prečo by niekto robil niečo také?"

„Neviem," povedal Rafe, „ale pokúsim sa zistiť to."

„Čo sa to tu deje?" spýtal sa Mitchell.

Nikto nemôže obviniť Mitchella z toho, že mu pomaly zapína, pomyslel si Rafe. „Neviem, ale uvedomili sme si, že to môže súvi​sieť s tým, čo sa stalo Kaitlin Sadlerovej."

Mitchell sa zahľadel na Rafá. „Vravíš to celkom vážne, však?"

„Celkom vážne. No najprv ti musím niečo povedať." Stručne zhrnul, čo sa stalo, povedal mu aj o rozhovore s Delom Sadlerom.
Keď skončil, Mitchell zahvízdal. „Uvedomuješ si, čo hovoríš?"

„Je možné, že Kaitlin niekto naozaj zabil, presne ako tvrdil Dell Sadler. A že dôvod, prečo ju niekto zavraždil, bol ten, že chcela vy​dierať niekoho z Eclipse Bay."

„No toto!" zvolal Mitchell. „A Yates si bol stopercentne istý, že to bola nehoda."

„Možno nie natoľko, ako si každý myslí," povedal Rafe. „Klá​dol množstvo otázok a poriadne prehľadal v tú noc Kaitlinin dom a auto. Asi sa mu niečo nepáčilo."

Mitchell pokrčil plecami. „Yates bol dobrý poliš."

Hannah si uchlipla kávu z malej šálky. Uprene sa dívala na Mitchella. „Potrebujeme pomoc."

„Odo mňa? Počujte, vy dvaja, viete vy vôbec, čo robíte?"

„Chceme zistiť, koho vydierala Kaitlin," povedal Rafe.

Mitchell sa zamračil. „Smiem vám niečo poradiť? Nestrkajte ru​ku do neznámej nory. Môže v nej byť nebezpečné zviera."

„Problém je v tom, že to zviera už vyliezlo z nory. Podľa mňa včera nebol terčom Winston. Mám pocit, že osoba, ktorá ho dala do klietky, chcela, aby Hannah strhol príliv."

Hannah neveriacky pokrútila hlavou. „Rafe, čo to vravíš! Ne​povedal si mi, že niekto sa možno pokúsil..." Stratila reč.

„Nie som si istý tým, či ti chcel niekto ublížiť. Možno to bolo len varovanie. Ale nesmieme nič riskovať."

„Čo tým myslíš?"

„Kašli na to. Porozprávame sa o tom neskôr."

„Neskôr?" Rázne položila šálku na tanierik. „Moment, mo​ment. Chcem, aby si mi to vysvetlil."

Rafov a Mitchellov pohľad sa stretli. „Keď si dáš dokopy dám​sku spodnú bielizeň, takú veľkú, že by bola dobrá chlapovi, veľké topánky na vysokom podpätku, Kaitlin Sadlerovú a niekoľko kompromitujúcich videopások, ktoré slúžia ako vydieranie, čo na to povieš?"

Mitchell sa zachmúril. Rafe si chvíľu myslel, že vybuchne od zlosti. No zrazu sa hnev premenil na niečo iné. Zvedavosť alebo záujem.

„To všetko sa stalo pred ôsmimi rokmi, však?" povedal Mitchell zamyslene.

Rafe ho sledoval. „Nech je, ako chce, už päťdesiat rokov žiješ v tomto meste. Neprichádza ti na um nejaké meno?"

„Nie," odpovedal Mitchell okamžite. „No nech ťa to neprekvapuje. Nikdy som nevenoval pozornosť intímnemu životu iných. Vždy ma zaujímal len môj vlastný život." Odmlčal sa. „No bol tu niekto, kto si zaznamenával také veci, každé jedno verejné tajom​stvo."

Hannah si vzdychla. „Dúfam, že nepoviete, že tá osoba je Ari​zona Snowová. Je beznádejné niečo z nej vytiahnuť. Možno po​zná zopár tajomstiev, ale všetky jej zapadajú do tej konšpiračnej teórie."

„Nemyslel som na Arizonu," povedal Mitchell. „Mal som na mysli Eda Boltona. Viac ako štyridsať rokov vlastnil Eclipský den​ník, potom ho predal Jedoví Steadmanovi. Ed vedel o všetkom, čo sa udialo v tomto meste."

Rafe bol sklamaný. „Počul som, že Ed pred štyrmi rokmi zo​mrel."

„To je síce pravda," povedal Mitchell zvláštnym, neutrálnym hlasom. „Dostal infarkt. No jeho vdova žije. Býva v Portlande."

„Vy si myslíte, že Bev Boltonová by mohla poznať tajomstvá Eda Boltona?" povedal Hannah.

Mitchell pokýval hlavou. „Bev a Ed boli spolu dlhé roky. Bev je milá žena. Ich manželstvo bolo podľa všetkého dobré. Myslím, že vedela všetko, čo vedel Ed."

Niekde v Rafovej hlave niečo urobilo klik. „Ako to, že si tak dobre informovaný o manželstve Bev Boltonovej?" spýtal sa.

„Sem-tam ju navštívim," povedal Mitchell. „Hovoríme o starých časoch. Veď vieš, ako to je."

Rafe doslova poskočil na kresle. „Dopekla! Ako dlho paktuješ s Bev Boltonovou?"

Mitchellove obrvy nervózne poskočili. „Synček, počuj, do môj​ho súkromného života ťa nič nie je." „Iste, pravdaže. Nič ma do toho nie je." „S Bev sa poznáme dlhé roky," povedal Mitchell a potom sa odmlčal. „Dva roky po tom, ako zomrel Ed, som ju požiadal o ruku."

Rafe od úžasu nedýchal. „Nežartuješ? A ako to dopadlo?"

„Odmietla," povedal. „Aha," poznamenal Rafe.

„Ako som povedal," pokračoval Mitchell, „Keď mám dôvod ísť do Portlandu, vždy zájdem za Bev."

„Tak už tomu rozumiem." Rafe si spomenul, ako sa s Gabom rozprávali o Mitchellovych pravidelných návštevách Portlandu. „A za posledných desať mesiacov si si našiel dôvod."

„Čo ťa do toho? Mám predsa právo na svoj život."

Rafe sa usmial. Potom sa zasmial nahlas a napokon sa z ničoho nič rozosmial tak hlasno, že takmer spadol na zem.

Winston sa zobudil a oňuchal Rafovi ruku. Rafe ho poškrabkal za ušami a ešte hlasnejšie sa rozosmial.

Hannah a Mitchell si vymenili pohľady.

„Čo je také smiešne?" spýtala sa nahnevane.

Mitchell sa znova zamračil. „Ak vieš dobrý vtip, tak nám ho po​vedz!"

„Vtip je v tom, čo sme si mysleli s Gabom," povedal Rafe, keď sa konečne zmohol na slovo. „Báli sme sa, že do Portlandu cho​dievaš k nejakému lekárovi. Báli sme sa, že máš nejakú hroznú, nevyliečiteľnú chorobu, ktorú chceš pred nami zatajiť."

„Ach tak!" Mitchell privrel oči, ale potom bolo vidieť, že aj je​ho to rozveselilo. „Ak minulý rok som bol raz u doktora. No ne​zistil mi nič vážne."

„Bol si na prehliadke?" spýtal sa Rafe.

„Dá sa to tak povedať," odpovedal Mitchell so zlomyseľným úškrnom. „Musím ťa sklamať, ale v tomto tele všetko podozrivo funguje s ohľadom na to, ako som s ním zaobchádzal." „To som rád." Rafe cítil, ako mu odľahlo. „Ešteže si ma obmäkčil tou večerou," povedal Mitchell. „A ako som chcel povedať, kým si ma tak surovo prerušil, doktor Reed mi prikázal, aby som sa prišiel znova ukázať. Koncom týždňa som chcel ísť do Portlandu. Nevidím dôvod, prečo by som nemohol ísť hneď zajtra."

Bryce prišiel po Mitchella krátko po desiatej. Hannah stála vpredu na verande s Rafom a Winstonom, ruky zložené na pr​siach, a sledovala, ako odchádza veľké terénne vozidlo po prícho​dovej cestičke. Potom odbočilo doľava a stratilo sa v diaľke.

Vzdychla si. Počas večere sa upokojila, a keď sa zvrtla téma roz​hovoru na smrť Kaitlin Sadlerovej, takmer zabudla na trápny roz​hovor s Mitchellom. No teraz bola sama s Rafom a znova pocíti​la nepokoj.

Začala ju prenasledovať nezodpovedaná otázka. Koľko toho za​čul Rafe z jej rozhovoru s Mitchellom, počul ho povedať, že pri​núti svojho vnuka, aby urobil správnu vec?

„Podľa mňa to bol veľký úspech," povedala. Obrátila sa a vykročila k otvoreným dverám. „Mitchellovi veľmi chutilo a zdá sa, že nám ochotne pomôže zistiť, čo sa to tu deje. Viac si nemohol čakať."

„Aby som povedal pravdu, je tu ešte jedna vec," povedal Rafe.

„Mám ti pomôcť s riadom?" Vo dverách zastala. „Žiadny prob​lém."

Rafe sa oprel o zábradlie a pozeral sa na ňu v žiare lampy na ve​rande. „Ďakujem. Beriem ťa za slovo. No nemyslel som na riad. Trochu som uvažoval."

Uvedomila si, že jej nejako rýchlo bije srdce. Nemala som si dať tú kávu po večeri, pomyslela si. „A o čom si uvažoval?"

„Ako som povedal, je možné, že ten, čo strčil Winstona do klietky, šiel po tebe, nie po tvojom psovi."

Cítila, ako keby sa jej zem prepadla pod nohami. „Chceš tým povedať, že ten niekto ma chcel včera zabiť?"

„To neviem. Možno dúfal, že sa stane nehoda. Určite viem len to, že niečo podobné už nesmieme riskovať."

Striaslo ju. „Robíš unáhlené závery."

Rafe sa odlepil od zábradlia, urobil pár krokov a zastal pred ňou. Oboma rukami ju chytil za plecia. „Počuj, nechcel som ťa tak vystrašiť, ale neviem, ako inak by som ťa presvedčil."

„O čom ma chceš presvedčiť?"

„O tom, že nemôžeš bývať sama vo vašom dome."

„Zamyslím sa nad tým," odvetila.

„Snažím sa uvažovať rozumne a logicky. Vidím to tak, že máme dve možnosti. Buď sa nasťahuješ s Winstonom sem, alebo ja si zbalím veci a pôjdem do vášho domu. Ty sa rozhodni. Mne je to celkom jedno, ale myslím, že tu by si mala viac pohodlia. Je tu viac miesta. Ak chceš, môžeš si zobrať celé poschodie."

V prvej chvíli takmer spanikárila. Je jedna vec, stráviť zavše spolu noc, kým sa vyjasní, aký je vlastne medzi nimi vzťah. Ale niečo celkom iné je pobaliť si veci a nasťahovať sa k nemu. Nebo​la si celkom istá, aký je v tom rozdiel, ale vedela, že je. Snažila sa vymyslieť nejakú výhovorku.

„Ľudia budú klebetiť," povedala. To je slabé. Vedela, že to je sla​bá výhovorka ešte skôr, ako sa zamračil.

„Ľudia už klebetia," povedal sucho. „Pochybujem o tom, že kle​bety budú zaujímavejšie, ak sa sem nasťahuješ. Každému môžeš predsa povedať, že to je preto, že sa uchádzaš o svoj podiel v Dome snov.
To je absolútne rozumný, pragmatický dôvod, povedala si v du​chu. Tu je viac kúpeľní a viac miesta. Čo ak ju chcel včera niekto naozaj topiť? Okrem toho polovica domu patrí jej.

„Dobre," povedala a snažila sa nedať najavo svoje obavy. „Idem domov a pobalím si veci. No chcem, aby sme si stanovili pravidlá."

„Bál som sa, že povieš niečo také. Budem hádať, čo myslíš tými pravidlami. Každý bude mať vlastnú spálňu, však?"

„Myslím, že to by bolo najlepšie," povedala škrobené. „Začína sa to trochu komplikovať."

„A deliť sa so mnou o posteľ by všetko ešte väčšmi skompliko​valo?"

Hannah prižmúrila oči. „Je jedna vec, ak sa sem-tam..."

„...vášnivo pomilujeme?" dokončil Rafe ochotne.

Stuhla. „Je jedna vec, sem-tam sa spolu vyspať. No deliť sa s niekým o posteľ, to je... je to..."

„...záväzok?" dokončil znova veselo.

„Áno!" vybuchla podráždene. „Je to záväzok, o ktorom, a to musím zdôrazniť, ani jeden z nás nehovoril."

„Zatiaľ na to neprišla reč."

„O to nejde." Uvedomila si, ako podráždene znie jej hlas. „Ak tu budem bývať, podmienky si určím sama, a to znamená, že kaž​dý bude spať vo svojej izbe."

Rafe rozhodil rukami, akože sa nič nedeje. „Ako povieš. Odve​ziem ťa domov a pomôžem ti pobaliť sa."

„To nebude potrebné."

.Aspoň to chcem pre teba urobiť, teda ak mi pomôžeš s ria​dom."

Zmocnilo sa jej podozrenie. Nejako priveľmi jej vychádza v ústrety. No keď sa mu pozrela do očí, videla v nich len veselosť.

Omnoho neskôr tej noci sa strhla zo spánku s pocitom, že niečo nie je v poriadku. Chvíľku hľadela do stropu a potom si uvedo​mila, že necíti Winstonovo teplo pri nohách.

Vtom počula, že zakňučal. Zľakla sa. Sadla si na posteli a zaža​la svetlo.

Winston sedel pred dverami. Bolo jasné, že chce ísť von.

„Ach, dopekla!" Odhrnula prikrývku, schmatla župan a letela ku dverám. „Čo sa deje? Vari aj v tomto dome nás niekto pozoru​je? Myslela som si, že tu nám nič nehrozí, preto sme prišli spať sem.

Winston zdvorilo škrabkal na rám dverí. Otvorila ich. Cupital do haly. Hannah šla za ním.

Na prvom poschodí zastala. „Mali by sme zobudiť Rafá. Iste by chcel vedieť, čo sa deje."

Winston jej nevenoval pozornosť. Cupital dolu schodmi na prí​zemie a zmizol jej z dohľadu. Hannah sa vyklonila ponad zábrad​lie a zbadala, že z kuchyne vychádza svetlo. Rafe je už hore.

Zbehla dole, prešla cez halu a vošla do kuchyne. Zastala, keď zbadala Rafá. Stál pri kuchynskej linke a v ruke mal nôž. Na sebe mal rifle, ale nič viac. Jeho svalnaté ramená sa leskli v kuchynskom svetle. Bosé chodidlá vyzerali veľmi sexy.

Na tanieriku na linke bol kúsok syru feta. Winston si sadol k Rafovým nohám a prosebné sa naňho pozeral.

„Čo sa to tu deje?" spýtala sa Hannah, stojac vo dverách. „Nemohol som spať," povedal Rafe. Kúštik syra hodil Winstonovi. „Tak som zišiel dole, že niečo zjem." Zodvihol nôž. „Dáš si trochu?"

„Nie, ďakujem." Nevedela sa rozhodnúť, či chce, aby jej vložil do úst kúsok syra, alebo či má radšej upaľovať hore. Ako vždy, keď mala dve možnosti, neurobila vôbec nič. „Bála som sa, že Winston zasa zacítil niečo vonku."

„Nie." Rafe si dal do úst syr. „Iste ma počul, keď som pred chvíľou zišiel dole. A čo ty? Ako sa ti spí na druhom poschodí?"

„Spala som ako zarezaná dovtedy, kým sa Winston nerozhodol robiť ti spoločnosť."

Rafe prežúval syr a pozrel sa na ňu s výrazom, ktorý nevedela dešifrovať. „To ti závidím. Lebo mnohí ľudia nedokážu zaspať v cudzom prostredí. Dlho len tak ležia, hladia do stropu a myslia na rôzne veci." „Na rôzne veci?"

„Áno." Odkrojil si ďalší kúsok syra. „Na rôzne veci." „Aha. Na rôzne veci." Priveľmi záhadný výraz v jeho očiach ju začal znepokojovať. Rozhodne je najvyšší čas na ústup, rozhodla sa. Strčila si ruky do vrecák županu a urobila krok vzad. „Nuž, ak je všetko v poriadku, idem znova do postele."

„Robievaš to niekedy, Hannah? Len tak ležíš v posteli a roz​mýšľaš?"
Zaváhala. „Niekedy."

„Ja v poslednom čase dosť často."

„Naozaj?"

Na kreker položil kúsok syra a dal si ho do úst. „Nespýtaš sa ma, o čom rozmýšľam?"

Ustúpila ešte o krok vzad, nebola si istá, čo má v úmysle. „To nie je moja vec," povedala upäto.

„Tým som si nie celkom istý. Dnes som napríklad okrem iného myslel na to, kto by okrem Bev Boltonovej niečo vedel o intím​nom živote obyvateľov Eclipse Bay. Na čosi som prišiel."

Hannah si prekrížila ruky na prsiach a oprela sa o veraje. „Len mi nepovedz, že si mal na mysli toho priateľa z pornošopu."

„Také pomenovanie by ho určite veľmi urazilo. On sa totiž po​kladá za osamelého bojovníka za slobodu, súkromie a za l. doda​tok k ústave."

„Tuším hovoríme o majiteľovi verejnej knižnice."

„Nie." Do úst si dal ďalší kúsok syra. „Zajtra zájdem za poten​ciálnym informantom, kým bude Mitchell v Portlande."

„Zrejme to trpko oľutujem, ale chcem byť pri tom, keď sa bu​deš rozprávať s dotyčným." Urobila dramatickú pauzu. „Za kým pôjdeme?"

„Za Virgilom Nashom."

Zaklipkala očami. „Zrejme sa s ním nebudem môcť zhovárať bez toho, aby to nevedelo celé mesto."

„Pochybujem o tom. Aj tak chceš ísť?"

Rozhodla sa brať to filozoficky. „Je to jedno. Z mojej dobrej po​vesti už aj tak nič nezostalo. Už je celkom jedno, že po celom Ec​lipse Bay sa bude šuškať, že ma videli vojsť do miestneho pornoobchodu."

„To je správny prístup!" zvolal Rafe nadšene. „Virgilove kni​hy a videopásky pre dospelých, to je presne ten typ obchodu, kam by som podľa miestnych klebetníkov zaviedol slušné dievča, ako si ty."

„Vidíš, takže sa nemýlili." Zvrtla sa na opätku, aby bola čím skôr v bezpečí svojej izby.

„Okrem Virgila Nasha som myslel ešte na jedno," pokračoval Rafe konverzačným tónom. „Dosť som premýšľal o fóbiách."

Hannah vyschlo v ústach. Takže počul ten jej trápny rozhovor s Mitchellom. Zmocnil sa jej neblahý pocit. Veľmi pomaly sa ob​rátila.
„Presne toho som sa bála," povedala.

„Vieš, starý otec mal možno pravdu. Najlepší spôsob, ako sa zbaviť nejakej fóbie, je vzoprieť sa jej. Proste ísť hlavou proti

múru."

Odkašlala si. „Nie som odborníčka na fóbie, ale podľa mňa by taký prístup mohol mať za následok vážne záchvaty paniky."

„To mi veru nezišlo na um."

„Tak nad tým ešte pouvažuj. A teraz, ak dovolíš, idem nazad do postele."

„Hannah?"

Neochotne sa obzrela. „Čo je?"

„Ak mám fóbiu ja, prečo chytá záchvat paniky teba?"

„Dobrú noc, Rafe," povedala Hannah a rozbehla sa ku scho​dom.

Winston nešiel za ňou do izby. Keď konečne prišiel, mal stude​ný a mokrý kožuch. Rafe ho asi zobral na nočnú prechádzku.

„O čom ste sa zhovárali?" spýtala sa pošepky.

Winston neodpovedal. Ľahol si k nohám jej postele a zaspal ako zabitý.

„Chlapi vždy držia spolu."

Chcela zaspať. Nešlo to. Nekonečne dlho hľadela do stropu a myslela na rôzne veci.

Kapitola 19

Virgilov obchod pre dospelých Arkáda bol len niekoľko metrov za oficiálnou hranicou mesta Eclipse Bay. Keď Virgil pred pätnásti​mi rokmi otvoril tento obchod, veľmi starostlivo si vyberal mies​to. Chcel, aby bol mimo dosahu miestnych puritánov, občian​skych aktivistov a členov mestskej rady, podľa ktorých bolo otvorenie pornoobchodu mimo hraníc mesta zárukou opätov​ného zvolenia.

„Prezradím ti tri najdôležitejšie pravidlá pri kúpe nehnuteľnos​ti," povedal raz dávno Rafovi. „Správna poloha, správna poloha, správna poloha."

Správna poloha bola najdôležitejšia, ale Virgil si uvedomil aj to, že pre jeho zákazníkov bude veľmi dôležité aj isté súkromie, a preto dal postaviť za obchodom malé parkovisko, nie pred ním, aby susedia, obchodní partneri a rodičia nevideli, kto tam parkuje.

„Nemôžem uveriť tomu, že vediem svojho psa na také miesto," povedala Hannah pri pohľade na nápis na zadnom vchode do ob​chodu. Winstonovi dala obojok. „Pevne dúfam, že nepríde na to, kde to vlastne sme."

Rafe vybral kľúč zo štartéra a odopol si bezpečnostný pás. „Bol to tvoj nápad, priviesť sem Winstona."

„Nenechám ho doma samého, kým nezistíme, kto ho chcel za​biť." Porozhliadla sa po takmer prázdnom parkovisku. „Chvala​bohu tu nie je veľa zákazníkov."

„Nie sú tu žiadni iní zákazníci," povedal Rafe. „Tá dodávka v rohu patrí Virgilovi."

„Panebože, veď skrachuje. Sú dve hodiny popoludní a on nemá nikoho v kšefte?"

Rafe otvoril dvere. „Parkovisko sa začne plniť až po zotmení."

„Ako to vieš?"

„Vie to celé mesto." Vystúpil z auta a rýchle pribuchol dvere, aby nestihla vychrliť ďalšie otázky.

Hannah otvorila svoje dvere a váhavo vystúpila. „Dobre teda, ideme. Winston, v žiadnom prípade sa ničoho nedotýkaj. Rozu​mieš?"

Winston vyskočil z auta. Okamžite začal oňuchávať plastový obal, ktorý ležal na chodníku.

Hannah sa pozrela, čo upútalo jeho pozornosť. Zhnusené vy​kríkla. „Preboria, to vyzerá ako použitý kondóm! Čo si nepočul, Winston? Povedala som, že sa nesmieš ničoho dotknúť!"

Rafe sa pozeral, ako ťahá psa preč od objavu. „Budete sa tu eš​te dlho naťahovať?" Otvoril zadné dvere, vedúce do obchodu. „Máme robotu."

Hannah sa naňho zhnusené pozrela. Vykročila za ním, ťahajúc Winstona. „Zdá sa, že sa tu podozrivo dobre vyznáš."

„Zamladi som tu strávil nejedno mimoriadne poučné popo​ludnie."

„Viem si predstaviť."

„Virgil bol priekopník v sexuálnej výchove."

„Aká sexuálna výchova, prosím ťa. Predáva porno, knihy a videopásky. A to sa nedá nazvať sexuálnou výchovou, ani keby si prižmúril obe oči."
„Ako myslíš." Viedol ju do obchodu. „Veď uvidíš, keď spoznáš Virgila, budeš hovoriť celkom inak."

„Pochybujem, že sem ešte niekedy prídem," povedala namosú​rené. Vošla za ním a poriadne tresla dverami.

„Ako myslíš."

Neunúvala sa niečo povedať. Jej pozornosť sa sústredila na Winstona, ktorý usilovne ňuchal, lebo na stolíku boli vyložené fľaštičky s čímsi, čo vyzeralo ako šľahačka. Rafe sa na ne pozrel. Krém na povzbudenie vášne. Štyri erotické vône.
Zdalo sa, že Winstona zaujala najviac vôňa višňového koláča.

„Winston, nechaj to na pokoji!" okríkla ho Hannah.

Rafe mal pocit, že kým budú v obchode, túto vetu ešte niekoľ​kokrát zopakuje.

„Rafe!" ozval sa z druhej strany obchodu príjemný hlas. „Počul som, že si v meste. Som rád, že ťa vidím!"

Rafe sa obrátil, aby pozdravil štíhleho, drobného muža, ktorý sedel pri okne vo veľkom ušiaku. „Ahoj, Virgil. Dlho sme sa ne​videli."

„Veru dlho." Virgil odložil knihu, ktorú práve čítal, a vstal. „A podľa klebiet, ktoré sa šíria po meste, usudzujem, že táto šar​mantná dáma je Hannah Harteová."

„Hannah, toto je Virgil."

Hannah sa podarilo vylúdiť príjemný úsmev. No ruku Virgi​lovi nepodala. Tvárila sa, že ju plne zamestnáva Winstonova vôdzka.

„Ty si sa vôbec nezmenil, Virgil," povedal Rafe. „Aj sveter máš tuším ten istý."

Virgilove sivé oči zaklipkali za rámom okuliarov na čítanie. Po​zrel sa na zelený sveter, ktorý mal na sebe. „Asi máš pravdu. Ani neviem, ako dlho ho mám. Asi mi ho dal nejaký príbuzný, ktorý je už nebohý, a už si zrejme nepamätám ani jeho meno. Čas letí, však?"

Nedalo sa uhádnuť, koľko má Virgil rokov. Aj jeho minulosť bola zahalená rúškom tajomstva, presne ako minulosť Arizony Snowovej. Nik nevedel, odkiaľ prišiel a čo robil predtým, ako sa usadil na okraji mesta a otvoril si tu pornoobchod. S tou drobnou postavou, v starom svetri, ktorý visel na jeho ovisnutých pleciach, a so silnými okuliarmi vyzeral ako roztržitý profesor, ktorý trávi všetok čas nad knihami.

Dojem sčítaného profesora je v podstate správny, pomyslel si Rafe. Virgil mal slušné klasické vzdelanie. Mal objemnú súkrom​nú knižnicu, v ktorej bolo množstvo kníh z dejín, literatúry i filo​zofie. Rafe v nej strávil kopu času.

Virgil vôbec nevyzeral ako vlastník obchodu s pornom. Sám seba pokladal za profesionála v oblasti, ktorú nazýval erotikou. Svoje rozhodnutie venovať sa tomuto žánru literatúry nikdy ne​oľutoval.

Virgil vrhol pohľad na Hannah a potom obrátil hlavu späť k Rafovi. Zdvihol strieborné obočie. „Som veľmi rád, že ste si oba​ja našli čas a prišli ma navštíviť. Počul som o vašom úmysle zria​diť v Dome snov hotel a reštauráciu. Podľa mňa je to ohromný nápad."

„Zatiaľ je to len plán, nič definitívne," dala Hannah veci na pravú mieru.

„Som si istý, že vám to vyjde," povedal Virgil a usmial sa na Ra​fá. „Počul som, že sa ti darilo."

„Neskončil som vo väzení," vyhlásil Rafe.

„Ja som vedel, že ti nič také nehrozí."

„Rafe tu vraj strávil v mladosti hodne času," zmenila Hannah tému rozhovoru.

„To je pravda," povedal Virgil s otcovskou hrdosťou. „Predal som mu jeho prvý kondóm. A ukázal som mu, ako sa má správne používať."

„Aha."

Rafe si odkašlal. „Počuj, Hannah, nemysli si, že som sem cho​dil každý deň. Okrem toho žiadny chlapec neriskoval, aby si kú​pil kondómy v drogérii. Tá informácia by sa bola prevalila mestom ako lavína. Tu u Virgila bola zaručená diskrétnosť."

Hannah prevrátila oči. „Nie som zvedavá na ďalšie podrobnos​ti z tvojej mladosti, ďakujem pekne, neprosím si."

Virgil sa zachichotal. „Tak sa mi zdá, že teta Isabel mala prav​du. Vy dvaja ste jeden pre druhého priam stvorení."

Hannah naňho vypleštila oči. „Vy ste poznali tetu Isabel?"

„Pravdaže som ju poznal. Mali sme spoločné záujmy."

„Tomu je ťažko uveriť."

Virgil zodvihol jedno obočie. „Vedeli ste, že zbierala erotiku z devätnásteho storočia?"

„Nie." Odkašlala si. „Nikdy mi to nespomenula."

„Je to tak. Ja som jej ju pomohol skompletizovať. Mám vyni​kajúce kontakty, dokážem zohnať exempláre, ktoré nikde nenájdete. Som si istý, že keď začnete upratovať v Isabelinom dome, objavíte ju. Prosím vás, nič nevyhadzujte, kým sa neporadíte so mnou. Niektoré exempláre majú hodnotu tisícok dolárov."

„Panebože," vydýchla Hannah. „Čo všetko sa ešte dozviem o tete Isabel?"

Rafe sa musel veľmi premáhať, aby sa nerozosmial. Bolo to ťaž​ké. Zhrozený, znechutený výraz na tvári Hannah stál za všetky drobné.

Virgil si čupol a natiahol ruku, aby ju mohol Winston oňuchať. „Krásny psík."

Hannah sa zamračila, keď Winston podišiel k Virgilovi a zdvo​rilo mu ju oňuchal. Keď sa zdalo, že je spokojný, zaváhala a po​tom povedala: „Ďakujem."

Stále bola napätá, ale Rafe cítil, že už váha. Virgil si chytil obo​ma rukami kríže a namáhavo sa vystrel.

.Artritída," povedal. „Alebo zranenie z vojny. Neviem to roz​líšiť."

„Z ktorej vojny?" spýtala sa Hannah opatrne.

„Záleží na tom? Všetky vojny sú rovnaké, nie? Teda vyzerajú tak, ak sa človek ocitne uprostred." Hodil pohľad na Rafá. „Syn​ček, čo pre teba môžem urobiť? Niečo mi vraví, že vy dvaja ste ne​prišli preto, aby ste si kúpili posledné číslo Fetišu, alebo aby ste si požičali video Alica robí zázraky."

Rafe sa oprel o pult z plexiskla, pod ktorým boli rozložené ume​lé penisy vo farbách dúhy, od najmenšieho po najväčší. Strčil si ru​ky do vrecák a prešiel rovno k veci.

„Prišli sme kvôli tomu, čo sa stalo v tú noc, keď umrela Kaitlin Sadlerová," povedal. „Hannah a ja máme dôvod myslieť si, že to nebola nešťastná náhoda."

Virgil prikývol s pochmúrnym výrazom na tvári. „Rozumiem."

Hannah sa naňho zamračila. „Mám pocit, že vás to veľmi ne​prekvapilo, pán Nash."

„Prečo by ma to malo prekvapiť? Počul som rozličné reči."

„Aké reči si počul?" povedal Rafe.

Virgil zodvihol útle plecia. „Celé mesto vie, že včera ste spolu boli za Dellom Sadlerom. Podľa toho, aký máš k nemu vzťah, Ra​fe, mohol byť jediný dôvod, pre ktorý by ste za ním šli po toľkých rokoch, aby ste sa porozprávali o Kaitlin."

„Dobre," povedal Rafe, „nebudem okolo toho chodiť ako mač​ka okolo horúcej kaše. Pred pár dňami sa stali veci, na základe ktorých si myslíme, že niekto si nepraje, aby sa obnovilo staré vyšet​rovanie."

Virgil nič nehovoril. Čakal.

„Prišli sme k názoru," pokračovala Hannah, „že Kaitlin zrejme vydierala niekoho z Eclipse Bay. Ak je to pravda, znamenalo by to, že ten niekto ju zabil, aby ju umlčal."

Vo Virgilových očiach zablikalo svetielko zvedavosti. „Neho​vorte!"

„Nemáme žiadny dôkaz, o ktorý by sme sa mohli zachytiť," po​vedal Rafe. „No zdá sa, že vydieranie mohlo mať niečo spoločné s niečím sexuálnym životom."

„To sa stáva často," povedal Virgil a odmlčal sa. „No v dneš​ných dňoch by muselo ísť o veľmi nezvyčajné sexuálne praktiky, aby sa kvôli nim oplatilo niekoho vydierať alebo zabiť."

„A presne preto sme prišli za tebou," povedal Rafe. „Nevieš o niekom z miestnych obyvateľov, kto obľubuje dámsku bielizeň?"

„Okamžite by som mohol vysypať poltucet mien," povedal Vir​gil bez váhania. „Ak je to všetko, čo máte, vaše vyšetrovanie bude trvať veľmi dlho."

„Nežartujete?" povedala Hannah. „Naozaj poznáte šiestich chlapov, ktorí majú slabosť na dámsku spodnú bielizeň?"

„Slabosť na dámsku bielizeň nie je taká nezvyčajná," povedal Virgil tónom, ako keby prednášal publiku. „Vo všeobecnosti sa pokladá za nevinnú zábavu. V histórii nájdeme mnoho mužov, ktorí si radi obliekali dámsku bielizeň. Je kopa kráľov, generálov, prezidentov a politikov, ktorí..."

„Ale ktorý z tých šiestich z Eclipse Bay by bol skutočne zhrozený, keby to vyšlo najavo?" prerušil Rafe Virgila, aby neodbočil od témy.

„Myslím si, že všetci by mali trápny pocit, každý v rozličnej in​tenzite."

Hannah sa mu pozrela do očí. „Keby to vyšlo najavo, ponížilo by to niektorého z nich natoľko, že by bol ochotný zaplatiť vydie​račovi alebo vraždiť preto, aby sa to udržalo v tajnosti?"

Virgil si popoťahoval sveter, kým nad tým uvažoval. Napokon rázne potriasol hlavou. „Úprimne povediac, ani jedného si neviem predstaviť ako vraha. No človek nikdy nevie, však?"

„Šesť chlapov," zopakoval Rafe.

„To sú len tí, ktorých mená sa mi okamžite vynorili v pamäti, lebo navštevujú môj obchod. Iste bude omnoho viac takých, kto​rí chodievajú nakupovať inam."
Hannah si vzdychla. „Je to beznádejné. Nikdy nebudeme mať kompletný zoznam a nikdy nebudeme môcť preveriť alibi mužov v tú noc."

„Nemusíte mať úplný zoznam," poznamenal Virgil. „Stačia vám mená tých, ktorých poznala Kaitlin intímne."

„Podľa toho, čo sme počuli, by to bol dlhý zoznam." Hannah hodila pochmúrny pohľad na Rafá.

„Na mňa sa nepozeraj," povedal Rafe pokojne. „Ja dávam pred​nosť bielizni na dámach."

„A je to jediný podozrivý, ktorý mal v tú noc perfektné alibi," poznamenal Virgil. „Vďaka vám."

„Ja viem," povedala Hannah. „Aj tak musí byť spôsob, ako ten zoznam skrátiť."

„Pre začiatok by ste mohli vyčiarknuť zo zoznamu chlapov, kto​rí neboli pred ôsmimi rokmi dostatočne zazobaní," povedal Vir​gil. „Nemalo by zmysel vydierať niekoho, kto nemôže cálovať."

Rafá to zaujalo. „Máš pravdu. To je smer, ktorým sa musíme uberať."

Hannah sa zachmúrila. „Ak bol dostatočne bohatý, aby mohol zaplatiť vydieračom, tak bol určite na zozname hostí, pozvaných na politickú akciu, ktorá bola v ten večer na inštitúte. A ak tam bol, má dokonalé alibi."

„Tým si nie som taký istý," povedal Rafe pomaly. „V ten večer tam bolo veľa ľudí. Boli tam všetci, čo niečo znamenali v Eclipse Bay. Niekto sa mohol vytratiť, zavraždiť Kaitlin, a potom sa ne​nápadne vrátiť na recepciu."

„Neviem si predstaviť, ako by sa to dalo zistiť," povedal Virgil ticho.

Rafe sa pozrel na Hannah. Obaja vedeli, ako by sa to dalo zistiť.

„Viem, ako sa to dá urobiť," povedal Virgilovi.

„Vážne? To je ohromné. Iste chápete, že za normálnych okol​ností by som vám v žiadnom prípade neprezradil tie mená. Ale keďže ste povedali, že niekto vás zrejme chcel zabiť, slečna Harteová, pokúsim sa pomôcť vám. Len chcem, aby ste nezabúdali na jedno."

„Na čo?" spýtal sa Rafe.

„Pokiaľ ide o vydieranie," povedal Virgil vážnym hlasom, „okrem obete sú vždy aj iné osoby, ktoré majú motív, aby zabili vydierača."

Hannah zodvihla obočie. „Napríklad ktoré?"
„Napríklad osoby, ktoré veľa investovali do obete," povedal Virgil.

Rafe sa naňho pozrel. „Dopekla, chcete tým povedať, že vra​hom by mohla byť napríklad manželka niektorého z chlapov, kto​rí sa radi predvádzajú v dámskej čipkovanej bielizni?"

„Nezabúdaj na skutočnosť, že samice dokážu byť rovnako ne​bezpečné ako samce. Manželka prominenta, bohatého alebo moc​ného muža, ktorého niekto vydiera, má dôvod zbaviť sa poten​ciálnej hrozby, pretože nechce prísť o zdroj svojich príjmov alebo o svoje postavenie."

Všetci nad tým chvíľku uvažovali. Potom sa Virgil zvrtol na podpätku a podišiel k pultu. Uchopil pero a začal písať mená na žltý papier.

Hannah podišla bližšie k Rafovi a znížila hlas. „Myslíš na to, na čo ja, ako by sme zistili mená ľudí, ktorí odišli okolo polnoci z re​cepcie a vrátili sa tam okolo druhej nadránom?"

„Arizonine notesy."

„Presne tak." Hannah nespúšťala zrak z Rafovej tváre. „Poznáš ju lepšie ako ja. Myslíš, že by nám dovolila nazrieť do nich?"

„Myslím, že sa mi podarí presvedčiť ju."

„Počuj, Rafe, ale keď budeme mať podozrivého, čo urobíme s tou informáciou? Oficiálne nedošlo k vražde a nemáme nijaký dôkaz, ktorý by to potvrdzoval."

„Tomu sa budeme venovať, keď budeme mať podozrivú oso​bu."

Chvíľku ticho stáli a čakali, kým Virgil dopíše. Rafe začal byť netrpezlivý. Podišiel ku kôpke kožených pút. Jedno zodvihol a po​zorne si ho obzeral.

Hannah sa naňho pozrela presne tak, ako keď chcel Winston preskúmať kondóm na parkovisku.

„Rafe, nechaj to na pokoji!" povedala.

Mitchell sa spokojne usalašil vo veľkom koženom kresle. Keď za​čal navštevovať Bev pravidelne, kreslo bolo nové a trochu tvrdé. No za posledné mesiace v ňom strávil veľa času a koža sa akoby prispôsobila jeho telu. Bola teplá a príjemná. Presne ako Bev, po​myslel si.

No Bev, to nebolo len teplo a pohodlie. Priťahovala ho duševne i telesne. Veľmi rád s ňou debatoval. Rád s ňou hrával karty.
Rád s ňou chodil na dlhé prechádzky k rieke. Cítil sa pri nej tak dobre, ako sa ešte nikdy necítil pri žiadnej žene, ani v tých bláz​nivých rokoch po rozpade spoločnosti Harte-Madison, keď bol priam posadnutý ilúziou vášne, tak ako sú iní posadnutí ilúziou bohatstva alebo slávy.

Bev vošla do obývačky s tácňou v ruke. Odvrátil pohľad od rie​ky a pozoroval ju. Vo svojom vnútri pocítil radosť a vzrušenie. Bev mala veľké nároky, vždy ich mala. No na rozdiel od mnohých ľu​dí, ktorí boli takí starí ako on, neposudzovala ich prísne. Brala ľu​dí takých, akí sú.

Sledoval ju, ako nalieva do šálok kávu, a obdivoval jej postavu. Bev verila vitamínom a pravidelnému pohybu a výsledky boli viac ako zrejmé. Vyžarovala z nej pozitívna energia. Niežeby ju celkom obišli zvyčajné neduhy, ktoré prichádzajú s vekom. Pred šiestimi mesiacmi si na poličke v kuchyni všimol tabletky proti vysokému tlaku. V kúpeľni boli zasa lieky proti artritíde, tie isté, aké mu predpísal jeho lekár. Bev uberal roky prirodzený optimizmus a chuť do života.

Vždy veľmi dobre vyzerala. Strieborné vlasy mala teraz začesané dozadu a zopnuté do štýlového drdolu. Oblečený mala čierno​biely nohavicový kostým, v ktorom vynikla jej mladistvá postava. V ušiach sa jej hompáľali strieborné krúžky.

S úsmevom mu podala šálku kávy. „Tak čo nové v Eclipse Bay? Je všetko v poriadku medzi tebou a Rafom?"

„Ako vždy." Mitchell si uchlipol z kávy. Bolo v nej presne toľ​ko cukru a mlieka, koľko tam malo byť. Bev vedela, akú kávu má rád. „Možno teraz je to trochu lepšie. Ale stále to je ten zaťatý, tvr​dohlavý chlapec."

Bev si sadla a nohy si prekrížila s typickým ženským pôvabom, až sa zachvel od vzrušenia. Pred niekoľkými mesiacmi mu lekár predpísal ešte jeden liek, aby správne fungovala hydraulika v jeho tele. Spolu s Bev ho v poslednom čase dosť užívali.

„Jablko nepadlo ďaleko oď stromu," povedala Bev.

„Prečo to každý stále vraví?"

„Možno preto, že je to pravda."

Mitchell trochu zosmutnel. „Pracujem na tom, aby Rafe ne​urobil tie isté chyby ako ja."

Bev sa zachichotala. „Pekný plán. Veľa šťastia."

„Ďakujem. Budem ho potrebovať." Zachmúril sa. „Žije na hromádke s Hannah Harteovou."
Bev v úžase zdvihla obrvy. „Žije na hromádke... chceš tým po​vedať, že spolu niečo majú?"

„Aj to. Je to Isabelina chyba. Keby im nebola odkázala ten pre​kliaty dom, nič také by sa nebolo stalo."

„A čo sa vlastne stalo?"

„Práve som ti to povedal - spávajú spolu."

„Si si tým istý?"

„Vie to celé mesto."

„Hm." Bev naklonila hlavu nabok, ako keby chcela uvažovať o tom, čo sa práve dozvedela. „Byť tebou, tak sa preto netrápim. Isabel bola veľmi, veľmi múdra žena. Asi vedela, čo robí, keď pí​sala poslednú vôľu."

Mitchell zahundral. „Možno áno, možno nie. V každom prípa​de to dopadlo takto. Rafe paktuje s Hannah a jej rodičia o tom ne​majú potuchy. Ak sa to dozrie Sullivan Harte... pukne od zlosti."

„Rafe ani Hannah nie sú malí. Sú to dospelí ľudia. Sami sa tak rozhodli."

„Ha. Pokiaľ ide o mňa, Rafe sa už rozhodol a urobí si po svo​jom, aj keby som mu povedal bohviečo. Hannah je milé dievča, hoci je Harteová. Ak si myslí, že sa s ňou len tak pohrá a potom zoberie nohy na plecia, to by som mu neradil."

Bev sa naňho pozrela napoly pobavene, napoly zvedavo. „Chceš povedať, že máš pocit, že Rafe by sa mal s Hannah oženiť?"

Mitchell opatrne položil šálku s tanierikom na širokú opierku koženého kresla. „Áno, presne to si myslím."

„A kedy sa z teba stal taký zanietený zástanca tradičnej mo​rálky?"

„Vtedy, keď som ich videl prvý raz spolu. Mala by si vidieť, ako sa na ňu pozeral, Bev. Až ma to zabolelo."

„A čo Hannah?"

„Ona sa naňho pozerá presne tak. Problém je v tom, že jeden z druhého sú na smrť vystrašení."

„A ty sa chceš zahrať na Amora?"

„Cítim, že je mojou povinnosťou dať všetko na správnu mieru." Pozrel sa na rieku. „Môj syn Sinclair prežil peklo, keď bol malý. Dal som mu veľmi zlý príklad. A on urobil potom to isté svojim synom. Je na mne, aby som to zastavil, aby ďalšia generácia ne​urobila tú istú chybu."

„A dosiahneš to tým, že Rafá oženíš s Hannah?"

„Ak sa mi to podarí." Odmlčal sa a znova si odpil z kávy. „No skôr ako dotiahnem Rafa k oltáru, musím mu pomôcť vyriešiť je​den malý problém, ktorý sa objavil." „Aký problém to je?"

Mitchell sa jej pozrel do očí. „Rafe je presvedčený, že pred pár dňami chcel niekto zabiť Hannah a jej psa." Bev otvorila v úžase ústa. „To vravíš vážne?" spýtala sa po chvíli.

„Vyzeralo to tak, ako keby chcel nejaký chuligán utopiť jej psa, ale Rafe si myslí, že to bol pokus o vraždu Hannah. A je presved​čený, že to súvisí so smrťou Kaitlin Sadlerovej."

„Ale to je smiešne," zašepkala Bev. „Kaitlin zomrela nešťastnou náhodou. To vie predsa každý. A ak to bolo niečo horšie, bože uchovaj, prečo by ten zabijak na Hannah zaútočil až teraz?"

„Odvtedy, čo prišli Rafe a Hannah do Eclipse Bay kvôli Domu snov, začali sa šíriť reči. Niektorých ľudí trápi, že spolu paktujú. Ale iní začínajú hovoriť o minulosti. Rafe i Hannah si položili zo​pár otázok a teraz, po tej nehode so psom, začínajú sa v tom ešte viac vŕtať." Mitchellov pohľad sa stretol s Beviným. „Aby som po​vedal pravdu, bojím sa, že vyhrabú nejaké staré kosti, ktoré by ma​li zostať radšej pod zemou."

„Ak Rafe, ako ho poznám, neposlúchne tvoju radu, aby to všet​ko nechal na pokoji, však?"

Mitchell pokrčil plecami. „Nikdy ma nepočúval." „A preto si sa rozhodol pomôcť mu v pátraní." „Aj tak sa to dá povedať."

Bev sa naňho chvíľu pozerala. Potom sa chápavo usmiala. „A máš z toho radosť, však, že môžeš robiť doktora Watsona Rafovi — Sherlockovi Holmesovi."

„Je to prvá vec, čo robíme spolu, po dlhom čase." Mitchell zo​smutnel. „Spočiatku, keď s Gabom prišli ku mne bývať, sme dosť dlho veľmi dobre vychádzali. Ale keď sa dostal do puberty, začali sme byť na nože. Posledné štyri roky to je trošku lepšie, ale ako ke​by sme chodili po žeravých uhlíkoch. Stačí malý podnet, a hneď sme jeden na druhého ako psí. Je to moja chyba, uznávam."

„Nebuď na seba taký prísny, Mitch. Svojich vnukov si vychoval dobre. Sinclair im nebol bohvieakým otcom."

Mitchell zovrel šálku. „Preto, že som mu bol zlým príkladom." „Po synovej smrti si sa začal starať o vnukov a urobil si to, čo si musel urobiť. Prestal si vystrájať...." „Vieš, ja..."
Bev sa zasmiala. „V poriadku, stačí, ak povieme, že si trochu pribrzdil. Sústredil si sa na výchovu Rafá a Gaba a obaja sa vyda​rili. Svoju úlohu si splnil."

Vďaka Bev sa vždy prestal obviňovať. Ona sa vedela pozrieť na veci z inej perspektívy.

„A teraz sa vráťme k príčine, prečo si tu." Šálku odložila na​bok a predklonila sa. „Vravíš, že chceš Rafovi pomôcť zistiť, čo sa naozaj stalo Kaitlin Sadlerovej. No čo ak neodhalíte žiad​ne sprisahanie? Čo ak mal šerif pravdu, že to bola nešťastná náhoda?"

Mitchell potriasol hlavou. „Spočiatku som si myslel, že Rafe s Hannah to preháňajú. No teraz už o tom nie som presvedčený. Bev, vieš všetko, čo vedel Ed o Eclipse Bay, a Ed toho vedel dosť. Keď som povedal, že Kaitlin Sadlerová mala možno pomer s nie​kým, kto to chcel uchovať naveky ako tajomstvo, nezíde ti na um nejaké meno?"

„Kaitlin nemala pomer len s jedným ženatým chlapom." Uro​bila grimasu. „Manželky ju nemali veľmi rady, to mi ver."

„A čo ak pridáme k tomu tvrdé porno a ženskú bielizeň, ktorá by bola dobrá chlapovi? Nebude ten zoznam trochu kratší?"

Bev sa zamyslela. „Hm," povedala.

Mitchell čakal.

„Bohužiaľ," povedala pomaly, „zišlo mi na um jedno meno. Ed mi raz povedal o klebetách, čo začul krátko pred tým, ako zomre​la Kaitlin. Prirodzene, nevšímal si ich. Ed bol staromódny novi​nár. Na rozdiel od tých dnešných takzvaných reportérov za nič na svete by nepublikoval podrobnosti z intímneho života ľudí na ti​tulnej strane rodinných novín."

Mitchell priam cítil, ako ožil. Toto detektívovanie je zábavné. Už začal rozumieť tomu, prečo chcel strčiť Rafe palicu do hniez​da s vretenicami. „Môžeš mi prezradiť meno chlapa, ktorého ne​chcel dať Ed na prvú stranu?"

Bev zaváhala. „Prezradím ti ho, ale nebude ti nič platné. Na tú noc má dokonalé alibi."

„Ako vieš?"

„Lebo môžem odprisahať, že viem, kde sa nachádzal v tú noc, takisto ako kde sa nachádzala väčšina slušných, počestných obča​nov Eclipse Bay."

„Von s tým!" Radosť vzápätí vystriedalo znechutenie. „Len mi nepovedz, že si ho videla na tej recepcii na inštitúte v tú noc!"
„Bohužiaľ, áno," povedala Bev. „Napriek tomu chceš to meno počuť?"

„Pravdaže." Niečo mu zišlo na um. „Človek nikdy nevie. Mož​no sa na chvíľu vytratil, aby zabil Kaitlin. Medzi toľkými ľuďmi to nie je problém."

„Môžeš mi veriť, že všetci by si boli všimli, keby bol preč dlhšie, ako trvá malá potreba," povedala Bev. „To meno je Trevor Thornley, ktorý sa zakrátko stane senátorom Thornleym, ak pôjde všet​ko podľa plánu."

Mitchell zahrešil.

Kapitola 20

„Trevor Thornley? V spodnej bielizni a vo vysokých opätkoch?" Hannah sa takmer stratila v prútenom kresle. „Tak to si naozaj ne​viem predstaviť!"

Rafe chodil hore-dolu po zimnej záhrade. „Dáva to zmysel. Po​dľa Delia Kaitlin vyhlásila, že má v rukáve eso. Na Virgilovom zo​zname nie je žiadne eso. Možno z každého vytiahla pár drobných, ale nie toľko, aby mohla začať nový život niekde inde."

„No politik, ktorý má pred sebou ohromnú budúcnosť, to by sa jej iste bolo pozdávalo," povedala Hannah takmer šeptom.

„Bol by trapas, keby vyšlo najavo, že Kaitlin má video, na kto​rom sa predvádza v dámskej bielizni," povedal Mitchell. „Niečo také by pred ôsmimi rokmi znamenalo koniec jeho politickej ka​riéry, pretože neprestajne o sebe vyhlasoval, aký je konzervatívny." Rafe vykračoval hore-dole po miestnosti ako lev v klietke. „Thornleymu to možno stálo za vraždu."

„Ja som mu nikdy neveril," povedal Mitchell. Rafe sa zasmial. „To je ale prekvapenie! Ty si predsa nikdy ne​veril nijakému politikovi."

„Je to odvážna teória, páni," povedala Hannah a zdvihla pohár. „Nedajme sa priveľmi uniesť. Ako povedala Mitchellovi Bev, Thornley bol jediný človek, ktorý sa nemohol vypariť z recepcie len tak, lebo by si to bol každý všimol."

Rafe zastal, oprel sa rukou o podobločnicu a pohľad uprel na oceľovosivú vodu zálivu. „Spomeň si na to, čo nám povedal Virgil. Ak ide o vydieranie, okrem obete sú iní, ktorí majú motív na vraždu. Hocikto, kto investoval do vydieranej osoby, je schopný urobiť niečo drastické, aby zastavil vydierača."

Hannah potriasla pohárikom. „Chceš naznačiť, že Kaitlin moh​la zavraždiť Thornleyho manželka?"

Rafe o tom chvíľku uvažoval. „Marylin Thornleyová je zamera​ná na politickú kariéru svojho manžela. Pred desiatimi rokmi sa povrávalo, že vždy dosiahne to, po čom túži. Pochybujem, že by sa to bolo medzičasom zmenilo."

„Nebudem sa ťa pýtať, odkiaľ to vieš," zavrčala Hannah.

Rafe pokrčil plecami. „Nepozeraj sa na mňa tak. Marilyn o mňa nestála. Vedela, že nie som dosť ambiciózny."

Hannah sa zachmúrila. „Tak ako vieš, že vždy dosiahla to, čo chcela?"

Namiesto Rafá odpovedal Mitchell. „Vie to preto, že chvíľu chcela Marilyn Gaba."

„Aha," povedala Hannah. „A dosiahla, ehm, to, čo chcela?"

„Poviem ti jedno, nikdy som sa ho to nespýtal priamo," pove​dal Mitchell lakonicky. „No keby spolu niečo mali, nič by to pre Gaba nebolo znamenalo. V tom čase mal v hlave jedine to, ako oživiť firmu. Vlastne stále to platí. Priznám sa ti, že ak tento môj vnuk nezistí, že život nie je len biznis a zarábanie peňazí, príde o to, čo je v živote najdôležitejšie."

Rafe naňho fľochol. „Gabe oživil podnik len a len vďaka tebe, Mitchell."

„To mi nemusíš hovoriť. Priznávam, viedol som ho tým sme​rom. No nechcel som, aby sa stal jedinou náplňou jeho života."

Rafe pokrčil plecami. „Firma je jeho vášeň. Čo iné si čakal?"

„Všetci dobre vieme, čo sa stane s Madisonom, ak sa niečo sta​ne jeho vášňou," povedala Hannah do pohára s vínom.

„Vravíš to tak, ako keby Gabe nemal čas na ženy, ale to nie je pravda," pokračoval Mitchell. „Neoženil sa len preto, že má so že​nami problém."

Hannah to zaujalo. „Aký problém?"

„Očakáva, že to s nimi bude fungovať presne ako vo firme." V Mitchellovom hlase zaznelo pohŕdanie a sklamanie. „Neviem, kde nabral predstavu, že so ženami sa dá narábať ako s odštepný​mi závodmi podniku. Určite to nemá odo mňa."

„Odbočili sme od témy," povedal Rafe. „Čo keby sme sa veno​vali nášmu problému?"

Hannah sa vystrela v kresle. „Správne. Tak sa teda pozrime, kam sme sa dostali. Myslíme si, že Trevor Thornley mohol byť ob​jektom Kaitlininho vydierania. No takisto vieme, že ju nemohol zabiť tú noc, lebo bol hlavným hrdinom recepcie. Zostáva nám veľmi slabá možnosť, že niekto, kto nechcel, aby skompromitova​li Thornleyho, šiel umlčať Kaitlin."

„To podľa mňa dáva zmysel," povedal Mitchell. „Čo urobíme teraz?"

Rafe si obzeral pohár v rukách. „Zájdeme za Arizonou. Uvidí​me, či nám dovolí nazrieť do jej záznamov z tej noci."

„A pevne dúfajme, že v ten večer neležala doma s chrípkou," povedala Hannah.

„Vďaka, ty stelesnený optimizmus," zašomral Rafe.

„Aby som sa priznal, stále sa zamýšľam nad tým, čo urobíme, ak predostrieme fantastický scenár na noc, keď zavraždili Kaitlin Sadlerovú. Nemôžeme predsa dúfať, že po toľkom čase získame nejaký dôkaz. Povedzme, že sa nám to podarí. Čo potom?"

Rafe zaváhal. Mitchell sa predklonil a tváril sa náramne zanietene.

„Poviem vám, čo urobíme," povedal. „Pôjdeme s bubnom na vrabce. Ty zájdeš za Jedom Steadmanom do Eclipského denníka a oboznámiš ho s faktami. Odjakživa chcel byť investigatívny re​portér. Toto je jeho životná šanca, a stavím sa, že sa jej chytí. Ak to urobí, ručím vám za to, že noviny po celých Spojených štátoch ten prípad nafúknu."

„Má pravdu," povedal Rafe. „Jed možno nenájde dôkaz, ale ce​lý Thornleyho tábor bude v pozore. Tie klebety o bielizni ich na​plno zamestnajú. Budú mať plné ruky práce s dokazovaním Thornleyho neviny a nebudú mať čas útočiť na teba alebo na Winstona."

Hannah sa pozrela na jedného a vzápätí na druhého. V oboch tvárach žiarili ľadovozelené madisonovské oči. Potriasla hlavou. „A čudujete sa, prečo každý vraví, že ste si podobní ako vajce vajcu."

Po večeri vyšiel Rafe s Mitchellom na verandu. Winston sa im motal pod nohami. Všetci traja sa pozerali na obrovský terénny voz, ktorého kovová kapota sa črtala na tmavej príchodovej ceste. Vyzeral ako moderný tyranosaurus rex, ktorý striehne na korisť.
Zrejme čaká na to, že pôjde okolo nejaké pomalé bylinožravé au​tíčko, pomyslel si Rafe. V temnote takmer nebolo vidno Bryceovu siluetu za volantom. Mozog dinosaura.

„Nuž, ďakujem za večeru," povedal Mitchell.

„Prosím. Rado sa stalo. Príď kedykoľvek."

„Stále nemôžem uveriť, že tak báječné varíš."

„Možno sa ti to zdá len preto, že stále ješ tie, ako vravíš, Bryceove pomyje."

„Je to možné. Ale zvykol som si na ne."

Rafe sa oprel o stĺp. „Ešte som sa, ti nepoďakoval za informáciu, ktorú si doniesol z Portlandu."

„Rado sa stalo. Kedykoľvek." Mitchell poklopkal paličkou o okraj schodu. „Ak ti mám povedať pravdu, tak to bolo veľmi za​ujímavé. Ešte nikdy som nerobil nič také."

„Ani ja. Šťastie, že ty a Bev Boltonová ste takí priatelia."

„Ehm."

Znova sa odmlčali. Winston zívol.

„Len dúfam, že vieme, čo robíme," povedal Mitchell po chvíli. „Ak sme vedľa, zničíme povesť nádejného člena amerického sená​tu. Ak to vybuchne, tak nás čaká súdny proces,"

„Odkedy trápili Madisonovcov takéto detaily?"

Mitchell prikývol. „Máš absolútnu pravdu."

„Najdôležitejšie je zastaviť to, čo sa deje." Rafe si prekrížil ruky na prsiach. „Bezpečnosť Hannah je na prvom mieste."

„To bezpochyby," povedal Mitchell. „Čo je zničenie kariéry ne​jakého politika v porovnaní s bezpečnosťou dámy nášho srdca? Keď už hovoríme o Hannah..."

Rafe sa strhol. „A hovoríme o nej?"

„Jasné, že hovoríme. Nechcel som povedať nič pred ňou, ale obaja dobre vieme, že nemôžete donekonečna žiť takto..."

„Ako?" Rafovi sa podarilo vyčariť prekvapenie. „Neviem, čo máš na mysli."

„Volovina! Vieš veľmi dobre, o čom hovorím. Kedy dáš veci s Hannah na pravú mieru?"

„Kedy dáš ty na pravú mieru veci s Bev Boltonovou?"

Mitchellova tvár stuhla. Rafá prekvapilo, že v očiach starého ot​ca zbadal bolesť. Zmizla vo výbuchu predstieranej zlosti.

„Hneď zajtra by som sa s ňou oženil, keby som vedel, že povie áno!" povedal zlostne. „No nemám najlepšiu povesť. Bev neverí, že som sa zmenil."
Rafe sa pozrel na starého otca, no nič nepovedal.

Mitchell zažmurkal. Po výbuchu zlosti zostal smútok. „Kašlať na to. Aj ty si vari na tej istej lodi, do ktorej tečie, synček?"

„Nemyslím, že Hannah uverila tej rozprávke o zlých nervoch, ktorú si jej povedal," prezradil mu Rafe. „Má so mnou ten istý problém, aký má Bev s tebou."

„Trápi ju tvoja pošramotená minulosť?"

„Áno. No v mojom prípade nejde len o mňa, trápi ju aj otcova minulosť a tvoja."

„Dofrasa." Mitchell hľadel s nešťastným výrazom na konček svo​jej paličky. Potom sa pozrel na Rafa. „Zdá sa, že nemáš nejaký nový nápad, ako vyriešiť problém, ktorý Madisonovci majú so ženami."

„Nie."

„Dofrasa."

„Presne tak," povedal Rafe. „Dofrasa."

„Nemá zmysel žiadať Gaba o radu. Nemá so ženami lepšie vý​sledky ako my dvaja."

„To je fakt."

Mitchell pozrel na Winstona. Winston zdvorilo naklonil hlavu.

„Nemá zmysel žiadať ho o radu," povedal Rafe. „Hannah ho zmanipulovala."

Pomaly sa na nich zniesla noc a ešte prehĺbila ich neutešené po​stavenie.

„Zrejme je v tom nejaká irónia," povedal po chvíli Rafe. „Ale nie som si tým istý, lebo som nedokončil vysokú."

„Povedal som ti, že oľutuješ, ak sa vykašleš na školu."

„Viem. Teraz sa musím pretĺkať životom bez toho, aby som ve​del, čo je irónia alebo, povedzme, postmodernizmus. Hovorí sa tomu premrhať si mladosť." Odmlčal sa. „No zrejme s tým už nič nenarobím."

Mitchell prikývol. „Daj si whisky so sódou a prejdi sa po pláži. Mne to vždy pomohlo." Pozviechal sa a zišiel dolu schodmi. „Po​viem ti jedno," povedal cez plece, vykračujúc k čakajúcemu autu.

„Čo také?"

„Možno si nedokončil vysokú, ale si Madison."

„No a čo?"

„A to, že žiadny Madison nedovolí, aby sa mu niečo postavilo do cesty, keď zistil, čo vlastne chce. Pamätaj na moje slová. Ne​môžeš donekonečna s Hannah len spávať. Nie je to správne. Musíš s tým niečo urobiť. Počuješ?"
„Počujem."

Mitchell otvoril dvere na strane spolujazdca a nastúpil. Rafe s Winstonom pozerali, ako sa auto vzďaľuje od domu.

Keď zmizli koncové svetlá, Rafe pozrel na psa. „Vieš čo, Winston, my dvaja si tak dobre rozumieme preto, lebo ty mi nedávaš dobre mienené rady, o ktoré som ťa nežiadal."

Winston znova zívol, zodvihol sa a cupital do domu.

Mitchell hľadel na cestu cez predné sklo. „Myslím, že tí dvaja po​trebujú, aby ich niekto kopol do správnej časti tela, aby sa koneč​ne rozkývali."

„Moja rada znie: nemiešajte sa do toho, pane," povedal Bryce. „Vydarené partnerské vzťahy, to nie je vaša parketa."

„Neplatím ťa za rady."

„To ste mi za tie roky povedali neraz."

„No tebe to neprekáža a vždy strkáš do všetkého nos."

„Za to ma predsa platíte, pane."

„Hm."

„Dovoľte mi ešte jednu otázku, pane," pokračoval Bryce. „Má​te nejaký konkrétny plán, ako kopnúť do istej časti tela vášho vnu​ka a slečnu Harteovú?"

Mitchell bubnoval prstami po palubnej doske a zúrivo pre​mýšľal. „Práve na tom pracujem."

Bryce pokýval hlavou. „Presne toho som sa bál."

Rafe dumal. Hannah priam cítila elektrické výboje. Keď sa vrátil z verandy, mal veľmi čudnú náladu. Pomohla mu s riadom. Pri​tom takmer neprehodili slovo. Povedali len pár viet o tom, čo asi zistia u Arizony.

„Je taká čudná," povedala Hannah. „Ktovie, ako vyzerajú tie jej záznamy, teda ak nám vôbec dovolí nazrieť do nich."

„Určite mi dovolí nahliadnuť do nich." Rafe doutieral panvi​cu a odložil ju do skrinky. „Kedysi sme spolu vychádzali veľmi dobre."

„Viem." Hannah sa naňho pozrela. „A prečo ste vlastne tak dobre vychádzali?"

„Neviem, či ma mala rada, ale môžem ti povedať, prečo som s ňou tak dobre vychádzal ja."
„Prečo?"

„Bola to jediná osoba, ktorá mi nikdy nevravela, čo by som mal robiť so svojím životom."

Hannah zaklipkala očami. „Ach tak, rozumiem. Ale povedala ti niekedy niečo o svojej minulosti?"

„Nie."

„Neuvažoval si o tom?"

„Jasné, že áno." Zavrel dvierka na skrinke. „Každý špekuloval o jej minulosti. Väčšina ľudí si myslí, že je úplná idiotka."

„Keď som bola malá," povedala Hannah pomaly, „predstavova​la som si, že je bývalá tajná agentka, ktorá musela odísť do dô​chodku, lebo jej preskočilo z toho, že mala priveľa roboty."

„To je logické takisto ako iné teórie, ktoré som už za tie roky počul."

Keď doumývali riady, prešli do tmavej zimnej záhrady. Rafe dal na stolík medzi dvoma prútenými kreslami poháre a opatrne do nich nalial vodu, z ktorej sa parilo. Potom zobral fľašu poma​rančového likéru a nalial trochu do dvoch pohárov so širokým dnom. Potom postavil poháre s likérom nad poháre s horúcou vo​dou.

Keď sa likér zohrial, sadol si do kresla a jeden pohár so širokým dnom podal Hannah.

Zobrala si príjemne teplý pohár a odpila si z likéru. Winston strčil hlavu pod opierku kresla. Hannah ho pohladkala po hlave. Bolo vidieť, že je v psom siedmom nebi.

Vonku bolo čoraz pochmúrnejšie. Rovnako pochmúrna bola Rafova nálada. Hannah potlačila nutkanie prelomiť ticho. Roz​hodla sa, že prvý sa musí ozvať on. Ak sa chce zlostiť, je to jeho vec. Nie som predsa jeho manželka alebo blízka priateľka, pomys​lela si. Nie je mojou povinnosťou rozveseľovať ho, keď je smutný alebo má zlú náladu. Dobre, párkrát sme sa milovali, ale to ne​znamená, že sme milenci.

Ohromné. Teraz mala zlú náladu aj ona. Chvíľu si myslela, že Rafe vôbec neprehovorí. Už si začala zvykať na ticho, keď sa zra​zu ozval. Tak ju to vyľakalo, že nebola schopná hneď odpovedať.

„Odvtedy ako zomrela Kaitlin," povedal a jeho hlas akoby vy​chádzal z veľkej diaľky, „som vždy uvažoval o tom, či si Mitchell myslel, že som ju zabil."

Hannah otvorila ústa, ale hneď ich zavrela. Uvedomila si, že ne​vie, čo má na to povedať. Možno sa na to nedá nič povedať.
„Nikdy mi nič nepovedal." Teplý pohár zvieral v dlaniach. „No to nič neznamenalo. Vždy bol lojálny ku Gabovi i ku mne. To som vedel. Aj vtedy, keď sme boli na nože, kvôli tomu, čo som vy​strájal, kvôli motorke a pre to, aké frajerky som si vyberal. Vedel som, že napriek všetkému stojí za mnou. Možno nesúhlasil. Mož​no bol sklamaný. Možno zúril. Ale vždy bol na mojej strane. A na Gabovej."

Hannah mu pozrela do tváre. „Po celých osem rokov si si mys​lel, že Mitchell je zvedavý, čo sa stalo tej noci? Nebol si si istý, že ti verí?"

„Nevedel som to naisto." Zovrel pery. „A bol som natoľko hr​dý, že som sa ho na to neopýtal priamo."

Chvíľu nad tým uvažovala. „Možno si sa bál odpovede."

Rafe pozrel na svetlá na druhej strane zálivu. „Možno. Alebo som sa chcel vyhnúť tomu, aby musel predstierať, že o mne nikdy nepochyboval. Mali sme medzi sebou nedorozumenia, ale vždy sme boli k sebe úprimní. Nechcel som, aby sa to zmenilo."

Hannah si spomenula, čo povedal Mitchell o Rafovi v ten večer, keď ho prvý raz pozvali na večeru. Je to Madison. Má svo​je muchy. No keby bol v tú noc s Kaitlin a keby sa stalo nejaké hroz​né nešťastie, bol by šiel po pomoc a povedal by otvorene, čo sa stalo.
„Tvoj starý otec vie, že si nemal nič spoločné s jej smrťou," po​vedala. „Nikdy o tom nepochyboval."

„Teraz to už viem."

Hannah zhlboka vydýchla. „Ak to celé nikam nepovedie, bolo to dobré aspoň na to, aby ste si vyjasnili, čo ste si mali vyjasniť dávno. Aj to je niečo."

Rafe na ňu lakonicky pozrel. „Prečo ti záleží na tom, či si s Mitchellom vyjasníme nedorozumenia?"

„Žijem preto, aby som rozdávala ľuďom okolo seba radosť a šťastie."

„Máš ešte jeden pokus."

Urobila grimasu. „Nekaz mi radosť."

„Dobre." Znova si odpil z likéru.

Chvíľu počkala. Keď nič nedodal, skúsila znova.

„Dala som si záväzok, že sa ťa nespýtam, o čom ste sa rozpráva​li s Mitchellom na verande, ale moja zvedavosť je väčšia."

„To ma neprekvapuje."

Nevšímala si to. „Pozri sa, práve si naznačil, že ti padol kameň zo srdca, pretože Mitchell ťa nikdy nepodozrieval z toho, že si zapríčinil smrť Kaitlin. Mitchell ti pomáha zistiť, čo sa vtedy stalo. Znova si ho pozval na večeru. Je zrejmé, že váš vzťah sa rapídne zlepšuje. Tak čo sa stalo na verande?"

„Nič sa nestalo."

„Zbytočne klameš. Neverím ti."

Rafe sa zviezol hlbšie do kresla a dlhými prstami zovrel pohár. „Myslel som si, že sa mi podarí opiť ťa rožkom."

„Nie si vtipný, Madison. Keď si šiel von, mal si dobrú náladu. Keď si sa vrátil, tváril si sa, ako keby niekto umrel. Tak sa neču​duj, že chcem vedieť, čo sa stalo."

Predpokladala, že jej neodpovie. Hlavu si oprel o opierku kres​la a zavrel oči. „Mitchell mi povedal, že sa mu nepáči fakt, že ty a ja, a teraz ho citujem, žijeme na hromádke."

„Že žijeme na hromádke?!" Zjavne ju to hrozne nahnevalo. „Toto že povedal?"

„Áno, doslova toto."

„Smiešne. Ten výraz už nik nepoužíva."

„Povedal som mu to."

„Je to zastarané, priam archaické slovné spojenie. Zosobňuje staromódny systém hodnôt, ktorý je urážkou pre dvoch racio​nálne zmýšľajúcich, inteligentných dospelých jedincov, ktorí sa vedia samostatne rozhodovať i v tých najintímnejších otáz​kach."

„Svätá pravda."

„Je to hlúpe frazeologické spojenie, ktoré znamená, že osoby, ktorých sa týka, majú nízku morálku a nerešpektujú vžité spolo​čenské normy."

„Vyjadrila si to absolútne presne."

„Vôbec neberie do úvahy odlišné životné štýly, slobodu prejavu, právo na život, slobodu a hľadanie šťastia."

„Mitchell sa nikdy nesnažil byť politicky uvedomelý, ani zamladi."

„Okrem toho," zakončila Hannah, „to ani nie je pravda."

„Skús mu to vysvetliť."

„Nežijeme na hromádke!" Šermovala rukami v snahe nájsť tie správne slová. „Nebývame ani na tom istom podlaží, nie to v tej istej izbe."

„Ver mi, veľmi intenzívne si to uvedomujem."

„Nič zlé sme nerobili!" pokračovala vehementne. „Teda nie odvtedy, čo som sa sem nasťahovala."
„Ani tento fakt neušiel mojej pozornosti," povedal Rafe sklesnutým hlasom.

„Vlastním polovicu tohto domu!" Zovrela opierky kresla. „Ak chcem používať nejakú časť tohto domu, je to moja vec!"

„Máš na to právo, presne tak."

„Okrem toho to bol tvoj nápad, aby som sa sem nasťahovala!

„Nesiem za to plnú zodpovednosť," povedal Rafe potichu.

„Ach, prestaň byť taký ústretový a rozumný!" Znechutene sa vystrela v kresle. „Si Madison. Nemáš sa správať ústretovo ani ro​zumne."

Kapitola 21

„Takže vy chcete moje záznamy z tej noci, keď zomrela Kaitlin Šadlerová?" Arizona Snowová žmúrila v dyme, čo vychádzal z jej cigary. Na Rafá a Hannah sa pozerala ponad dosku širokého sto​la, ktorý dominoval izbe, ktorú hrdo volala bojová miestnosť. Nie je to ohromná náhoda?"

Hannah stuhla. Cítila, že aj Rafe, ktorý sedel pri nej, takisto zbystril pozornosť. Aj Winston zacítil, že sa zmenila atmosféra, a prestal sa venovať skúmaniu kovovej kartotéky. Všetci sa pozreli na Arizonu.

„Fajn, podarilo sa ti upútať našu pozornosť, Arizona, povedal Rafe. „Tak v čom je tá ohromná náhoda? Chceš tým naznačiť, že ešte niekto ťa žiadal o záznamy presne z tej noci?"

„Istým spôsobom." Arizona strčila ruky do jedného z mnohých vreciek na khaki nohaviciach. Zamyslene žula tučný koniec ciga​ry, ktorú si strčila do úst. „No dotyčný na to nešiel takto zdvorilo. Asi týždeň po tom, čo zomrela Kaitlin, poslal inštitút svojho agen​ta, aby sa mi vlámal do bytu. Zobral jednu jedinú vec. A teraz há​dajte, holúbkovia, čo to asi bolo."

Hannah sa predklonila. „Záznamník z tej noci."

„Uhádla si!" zvolala Arizona. Vybrala jednu ruku z vrecka a tresla dlaňou po stole. „Už vtedy som vedela, že sa deje niečo čudné. No na druhý deň ráno sa hovorilo iba o tej takzvanej ne​šťastnej náhode a o tom, že asi ju mal na svedomí Rafe. Dáva vám to zmysel?"

Rafe sa jej pozrel do očí. „Stále si myslíš, že Kaitlin zabil niekto z inštitútu?"

Arizona naňho vrhla triumfálny pohľad. „Ako to vidím ja, sú len dve možnosti. To chúďa dievča buď zabil nejaký agent, aby od​viedol pozornosť od toho, čo sa tam dialo, alebo..."

„...alebo?" nevydržala Hannah.

Arizona stlmila hlas a pokračovala šeptom, aby bolo jasné, že te​raz sa dozvedia niečo hrozné. „Alebo, ako som povedala minule, Kaitlin videla niečo, čo nemala vidieť. Tak či tak, je jasné, že sa jej zbavili, skôr ako to mohla roztrúbiť, a ako návnadu použili Rafá. Keby nie teba, Hannah, hnil by vo väzení."

Hannah zosmutnela. Neodvážila sa pozrieť na Rafá. Obaja ve​deli, že nebude ľahké rozprávať sa s Arizonou, ale ani jednému nezišlo na um, že by sa mohli stratiť záznamy z tej osudnej noci.

„A netušíš, kto ti ich mohol ukradnúť?" spýtal sa Rafe.

„Veď som to práve povedala! Agent z inštitútu."

„Aha." Rafe vrhol pohľad na Hannah.

Hannah sa na Arizonu povzbudivo usmiala. „A zrejme si už nepamätáte, či neopustilo parkovisko okolo polnoci nejaké auto a nevrátilo sa okolo druhej nadránom, skôr ako sa skončila re​cepcia?"

Arizona smutne potriasla hlavou. „Bolo to pred ôsmimi rokmi. Pamätám sa, že v tú noc bolo veľmi rušno. Prichádzali- a odchá​dzali desiatky áut. Boli tam novinári, zopár agentov z iných miest a nevinní tupci z Eclipse Bay, ktorí Thornleymu zaplatili za to, aby sa dobre bavil."

Rafe sa vystrel. „Dopekla. Už dávno som ti vravel, že máš za​kladať údaje do počítača, Arizona."

Arizona naňho vrhla pohŕdavý pohľad. „Počítačom sa nedá ve​riť. Aj malé decko môže preniknúť do tvojej databázy a vybrať si, čo sa mu zachce."

„To, že si si všetko krasopisne zaznačila do notesa, nám veľmi nepomohlo," povedal Rafe.

Arizona pokrčila plecami. Pozerala sa na svojich hostí a oči jej pritom zvláštne žiarili.

Hannah sa obrátila na Rafá. „Máš ešte nejaký ohromný ná​pad?"

„Moment." Rukou si pošúchal zátylok. „Jed Steadman povedal, že by mi mohol zohnať zoznam hostí, ktorí boli pozvaní v ten večer.
Zistiť, kde bol každý z hostí medzi polnocou a druhou hodi​nou ráno', by trvalo celé dni," povedala Hannah. „Teda ak by sa to dalo vôbec zistiť. Ako správne poznamenala Arizona, odvtedy pre​šlo osem rokov. Nik si nebude pamätať podrobnosti."

Rafe študoval veľkú topografickú mapu Eclipse Bay a okolia, ktorá bola zalaminovaná a prilepená na stôl. „Jed by nám mohol pomôcť aj s tým. Bol na tej akcii ako reportér. Iste má z toho ne​jaké poznámky."

Hannah nad tým chvíľu uvažovala a potom potriasla hlavou. „Možno má staré poznámky, týkajúce sa ľudí zaujímavých pre no​vinára. No určite nebude mať zaznamenané to, kto a kam šiel."

Ak máme pravdu, hľadáme niekoho, kto bol zaujímavý pre tlač alebo prinajmenšom bol v Thornleyho volebnom tíme." Rafe vstal. „Teoreticky je možné, že nám Jed pomôže. Stojí to za pokus."

Nuž, ak nemáme nič iné, o čo by sme sa mohli oprieť," pove​dala Hannah a začala sa dvíhať zo stoličky. „Ak nemáme tie Arizonine záznamy..."

„Nepovedala som, že nemám poznámky z tej noci,  prerušila ju

Arizona.

„Čože?" zvolala Hannah.

Rafe sa oboma rukami oprel o laminovanú mapu a naklonil sa k nej ponad stôl. „Arizona, predsa si povedala, že ti ten notes nie​kto potiahol."

Z Arizoninho hrdla sa vydral pridusený chichot. „Originál mi ukradli, ako som vám povedala."

„Originál?" spýtal sa neveriacky Rafe.

„Myslíš si, že som spadla z jahody?" povedala Arizona víťazo​slávne. „Už dlho sa tým zaoberám. Vždy keď sa vrátim z priesku​mu, najskôr si urobím kópiu poznámok."

Rafe sa uškrnul. „To som si mohol myslieť."

Hannah si uvedomila, že zasvietilo svetielko nádeje. „A kde je tá kópia chýbajúcich záznamov?"

Skrytá v bunkri spolu s ostatnými kópiami." Arizona fľochla na obrovské polyfunkčné hodinky, ktoré mala na rukách. „Bude to chvíľu trvať, kým zájdem na to miesto, vyhrabem správny no​tes a vrátim sa do mesta. Čo keby sme sa zišli v Dome snov o je​denástej?"

„Budeme ťa čakať." Rafe sa vystrel. „Vďaka, Arizona. Veľmi si to cením."

„Nemáš za čo. Kedykoľvek." Rukami uchopila opierky kresla a zodvihla sa. „Som rada, že niekto sa konečne začal vážne zaobe​rať tým, čo sa deje na tomto inštitúte."

„Nevinní hlupáci na celom svete, povstanie!" zašomrala si Han​nah popod nos. „Nemáte čo stratiť, len svoju nevinnosť."

Rafe ju chytil pod pazuchu a vykročil ku dverám. „Arizona, bu​deme ťa informovať o všetkom, čo zistíme."

„To by som prosila." Zaváhala, bolo vidieť, že ju niečo trápi. „A vy dvaja, dávajte si dobrý pozor, počujete? Teraz ste sa zapliet​li do siete tých z inštitútu. Sú to suroví zabijaci. Niektorý z nich má na svedomí smrť nevinného dievčaťa, ktoré o nich niečo vede​lo. Ten, čo ju zabil, je schopný zabíjať znova."

Hannah pri tej poznámke striaslo. Odkašlala si. „Nuž, takto optimisticky naladení môžeme ..."

„Mimochodom," skočila jej znova do reči Arizona, „ešte ako dl​ho mienite žiť na hromádke v Dome snov?"

Strach, ktorý pocítila Hannah pred chvíľkou, ustúpil náhlemu záchvatu zlosti. Zostala stáť ako prikovaná, zvrtla sa a pozrela Ari​zone do tváre.

„My nežijeme na hromádke!"

Rafe jej stisol predlaktie. „Hannah, teraz na to nie je najvhod​nejšia chvíľa."

„Čoby nebola!" Hannah sa zachytila okraja dverí, lebo Rafe ju ťahal na chodbu. „Skôr ako odídeme, chcem, aby sme si niečo vy​jasnili. Počúvajte, Arizona. Rafe a ja budeme bývať v Dome snov dovtedy, kým nevyriešime problém, čo urobiť s dedičstvom, kto​ré nám zanechala Isabel. Nežijeme na hromádke."

„Nemyslím, že v tom je nejaký rozdiel," odvetila jej Arizona cez oblak dymu.

„Ja si myslím, že je, a veľký!" nedala sa Hannah. „Každý býva na inom poschodí."

„To je zrejme dosť nepohodlné," povedala Arizona.

Hannah bola ako sopka, ktorá už-už vybuchne. Rafe cítil, aká je napätá. Winston sa oprel prednými labkami o jej sedadlo a nie​koľkokrát jej oblizol ucho, aby ju utešil, ale veľmi to nepomohlo.

Rafe skúsil zmeniť tému.

.Arizona má dosť zvláštne vnímanie sveta, ale možno má prav​du. Myslí si, že ten notes niekto ukradol. Začínam mať ten istý dojem."

„Bolo to pred ôsmimi rokmi. Asi ho zapatrošila."

„Kdeže, ani nápad. Je neuveriteľne pedantná, to mi môžeš ve​riť." Preradil na nižšiu rýchlosť, keď šli okolo móla. „Človek má chuť veriť tým jej konšpiračným teóriám, no nie?"

„Možno. Ale pokiaľ ide o nás, nestačí, že sa najprv pošuškáva​lo, že máme niečo spolu, teraz si zrejme celé mesto myslí, že spo​lu žijeme v Dome snov."

„Je to tak. Teda v podstate."

„Tebe to neprekáža?"

„Nie, nie, ani nie. Počuj, Hannah, buďme rozumní. Rozpráva​li sme sa o chýbajúcom notese, ak si nezabudla."

„Mne to prekáža. Uvedomujem si, že vy Madisonovci ste zvyk​nutí na to, že o vás ľudia klebetia. No my Harteovci sa snažíme vyhnúť tomu, aby sme boli témou špekulácií a rozhovorov."

Je nahnevaná a zlostná, pomyslel si Rafe. Ruky mala prekríže​né na prsiach a na tvári bolo vidno, aká je nahnevaná.

„Odvtedy, ako sme sem prišli, začalo sa o nás klebetiť," povedal miernym tónom. „Mal som pocit, že ti to ktovieako neprekážalo. Prečo si teraz taká napaprčená?"

„Lebo už ma to začína unavovať!" Pozrela sa na záliv. „Myslela som si, že prejde pár dní a všetko sa vyrieši. Spočiatku to vyzeralo všetko veľmi jednoducho. Chcela som odkúpiť tvoju časť domu a začať budovať hotel. A potom sa veci riadne skomplikovali."

„Pod vecami," povedal opatrne, „myslíš zrejme náš vzťah, a nie to, že sme možno prebudili zo spánku vraha, však?"

„Áno, hovorím o našom vzťahu."

Pevne zovrel volant. „Dobre. Chceš o tom debatovať radšej ako o zmiznutom notese?"

„Nie."

Zhlboka sa nadýchol. Mal by som sa tešiť, pomyslel si. Z ne​známeho dôvodu pocítil sklamanie.

„Tým sa všetko zjednodušuje," povedal. „Venujme sa zasa tomu notesu."

„A načo? Kým nenájde Arizona kópiu, nemôžeme nič robiť."

Ruky na volante uvoľnil. „Ako si želáš. Musím natankovať."

„No a čo? Tak choď na pumpu."

„Ako rozkážete, madam."

Prešli popri knižnici a priľahlom parčíku a potom zabočili k ob​chodnému centru mestečka. Tu bolo poznať vplyv Chamberlainskej univerzity a Eclipského inštitútu. Dlhé roky bola v centre Eclipse Bay pošta, železiarstvo, drogéria a potraviny. Nedávno pri​budli rozličné butiky, kníhkupectvo a reštaurácia.

Rafe zastal na benzínovej pumpe pri prvom stojane a vypol mo​tor. Zistil, že aj on začína mať všetkého dosť.

„Už by si s tým mohla prestať," povedal.

„Prestať s čím?"

„Mohla by si sa prestať zlostiť. Winston i ja sme z teba celí ne​svoj i."

„Som nahnevaná. Mám právo byť nahnevaná. A mienim byť

nahnevaná tak dlho, ako sa mi bude chcieť."

To bol vrchol. Obrátil sa k nej a ruku si prehodil cez opierku. „Čo to má znamenať, dopekla? Nechápem, prečo ťa tak vytočila nevinná poznámka o tom, že žijeme na hromádke."

„Ten výraz neznášam."

„Žiť na hromádke?" Pokrčil plecami. „Nebuď taká prísna na

starých ľudí."

„Tak ešte aj ty to budeš opakovať! Raz a naposledy, nežijeme na

hromádke!"

„Dobre, dobre, nerozčuľuj sa." Rafe zazrel známu postavu v za​olejovanej kombinéze, ako sa blíži k autu. „Pánabeka! Nie je to

Sandy Hickson?"

Táto otázka odviedla na chvíľu jej pozornosť. Pozrela sa cez

predné sklo. „Áno, tuším máš pravdu."

Rafe otvoril dvere. „Veľmi sa nezmenil, čo?"

„Nie." Hannah zovrela pery. „Stále vyzerá presne ako chlapík, kto​rý si prezerá steny na záchodoch, či tam nie sú mená a dátumy."

„Každý sa musí nejako zabávať," Vystúpil z auta a zavrel dvere. Jednou rukou sa oprel o kapotu auta a zohol sa k Hannah. „Rad​šej sa na mňa nepozeraj takto. Sandy si pomyslí, že sme milenci a práve sme sa pohádali. Ak ťa nahnevalo, čo sa o nás klebetí te​raz, predstav si, čo nastane, keď začnú tárať o tom, že sme sa po​hádali,"

Hannah si ho nevšímala.

„Hej, Rafe!"

Rafe sa vystrel a kývol hlavou. „Ahoj, Sandy!"

„Počul som, že si v meste. Ako sa ti darí?" Sandy sa zohol, aby pozdravil Hannah. „Ahoj."

„Ahoj, Sandy."

Sandy hodil na Rafá veľavýznamný pohľad. „Prišiel si niečo kú​piť?"

„Chcem len natankovať." Rafe sa odlepil od auta a načiahol sa za hadicou. „A tebe sa ako darí, Sandy?"

„Celkom dobre," povedal Sandy pyšne. Z vedra so špinavou vo​dou vybral handru a začal čistiť predné sklo. „Pred dvoma rokmi som kúpil pumpu od starého Carpentera."

„Nevrav!" Rafe si všimol šípku, ukazujúcu, kde sú toalety. Mys​lel na to, čo povedala pred chvíľou Hannah. „To je iste výhodné."

„Ako to myslíš?"

„Vravím, že ti blahoželám. V lete máš iste dobrý kšeft."

„Na to vezmi jed," povedal Sandy a žmurkol. „No zdá sa, že aj tebe sa darí."

„Ujde to." Rafe začal mať zlé tušenie. Zrejme to nebol taký ohromný nápad, zastaviť sa tu.

No už bolo neskoro. Sandyho úškrn naznačoval, čo bude na​sledovať. Handru hodil naspäť do vedra a podišiel bližšie k Rafovi. Prešiel do konšpiratívneho šepotu.

„Počul som, že v Dome snov je ohromne veselo."

„Ja som to počula, Sandy Hickson!" zakričala Hannah. „Nie je to pravda. Ak to povieš ešte raz, tú hadicu ti obkrútim okolo kr​ku. Počul si?"

Sandy zaklipkal očami a rýchle odstúpil od auta. „Hej, Han​nah, nemyslel som tým nič zlé, naozaj. Ja len tak, aby reč nestála."

„Nevrav. Len preto, že teraz máš vlastné záchody, a teda aj prí​stup k nekonečnému počtu telefónnych čísel, si nemysli, že každý dáva prednosť takým jednostranným vzťahom, aké pestuješ ty."

„Iste, iste." Sandy vrhol na Rafá zúfalý pohľad.

„Už som hotový," povedal Rafe rýchle. Hadicu vybral z nádrže. „Čo ti dlhujem, Sandy?"

„Ehm, jedenásť päťdesiat," povedal Sandy.

Pri ďalšom stojane zastal štýlový cadillac. Vystúpila z neho drobná žena s hrivou sivých lokní. „Si to ty, Rafe Madison?"

„Áno, madam... pani Seatonová." Rafe vytiahol peňaženku. Te​raz rozhoduje rýchlosť.

Edith Seatonová si ho prezrela od hlavy po päty s neskrývaným obdivom. „Pozrimeže, ako pekne si vyrástol."

Rafe cítil, ako mu horí tvár. Mal hrozný pocit, že sa začína čer​venať. Ešte sa nikdy nečervenal. Pani Seatonovej sa podarilo pri​viesť ho do pomykova.

„Som rád, že vás vidím, pani Seatonová." Dopekla. Nemal päť​desiat centov. Začal loviť v peňaženke desaťdolárovku a dve jednodolárovky. „Takže ešte stále máte ten obchod so starožitnosťami na rohu."

„Ach, áno. Neviem, čo by som robila celé dni, keby som ho ne​mala." Nazrela do Rafovho auta. „To si ty, Hannah?"

„Áno, pani Seatonová." Hlas, ktorý vychádzal z auta, bol napä​tý a priškrtený.

„Myslela som si. Počula som, že si spolu s Rafom zdedila Dom snov. Pár dní pred tým, ako vám ho Isabel odkázala, som sa s ňou rozprávala. Bola celkom preč z toho, že to nechá vám dvom." Pa​ni Seatonová zažmurkala. „Bola to taká romantická duša!"

„Ehm," bolo všetko, na čo sa zmohla Hannah. Mala ľadový hlas.

Ľudí pribúdalo. Krížom cez cestu bol bar, z ktorého vyšli dvaja chlapi. Chvíľu stáli pod neónovým nápisom, kde svietili okrem názvu baru aj slová Kam nikdy neprenikne slnečný lúč, a potom, zrejme hnaní zvedavosťou, sa nenáhlivo vybrali k pumpe, aby zis​tili, čo sa deje.

Vtom zastalo na pumpe známe volvo. Okno na strane šoféra bolo stiahnuté. Za volantom sedel Perry Decatur v koženej bunde a tmavých okuliaroch. Obrátil k nim hlavu.

Divákov pribúdalo. Bolo načase odísť. Rafe strčil peniaze Sandymu do rúk. „Tu máš. Drobné si nechaj. Dovidenia." Načiahol sa za kľučkou na aute.

No nepodarilo sa mu odísť. Z cesty tam odbočila otlčená biela dodávka a zastala pred Rafovým autom. Vystúpil z nej obrovský chlap v menčestrových rifliach, ktoré mu pod masívnym bruchom pridŕžal opasok. Napravil si šiltovku, pod ktorou skrýval rednúce vlasy.

„Rafe Madison!" Zdalo sa, že tučniak má radosť z toho, že ho vidí. „Dávno som ťa nevidel!" „Ahoj, Pete."

Pete Levare si popravil rifle a na tvári sa mu zračila dobrosrdeč​ná zvedavosť. „Počul som, že si zdedil Dom snov spolu s malou Harteovou. Počuj, čo tam stvárate? Je to pravda, že..."

Vetu sa mu nepodarilo dokončiť, lebo dvere spolujazdca sa ráz​ne otvorili.

„Tak to by stačilo!" Z Rafovho auta sa vyvalila láva sopky svä​tej Heleny. Za Hannah vyskočil Winston, lebo cítil, že sa bude diať niečo zaujímavé.

Hannah so psom obišli ráznym krokom predok auta a vykročili smerom k Petovi. Rafe mal pocit, že sa neodvratne blíži katas​trofa. Mal pocit, ako keby sledoval film, a nemohol nič urobiť. Len tam stál a sledoval, čo bude nasledovať.

„Hej!" Pete otrčil ruky dlaňami nahor a zúfalo cúval do bez​pečia svojho auta. „Upokoj sa, Hannah. Čo také som povedal? Čo som povedal?"

„Nejde o to, čo si povedal, ale čo si chcel povedať!" zakričala Hannah, blížiac sa k nemu. „Tak podľa teba Rafe a ja žijeme na hromádke, čo?"

„Že žijete na hromádke? Nie, nie, nič také som nepovedal. Po​vedal som niečo také, Rafe?" Pete hodil zúfalý pohľad na Rafa.

Rafe si ho nevšímal. Bol úplne zaujatý tým, že sledoval ne​kontrolovaný výbuch sopky svätej Hannah. Priam cítil, ako sa okolo nej šíria tlakové vlny. Štýlová ostrozelená šatka, ktorú mala na hrdle, viala vo vetre. Kto by si bol myslel, že niekto z rodiny Harteovcov je schopný takého prejavu vášne na verej​nosti?

Winston jej bol v pätách, jeho nožičky sa mihali tak rýchle, že vyzeral ako strieborná guľa.

Rafe cítil, že to je pohľad pre bohov, hoci vedel, že potom bu​de mať výčitky.

Odkašlal si. „Počuj, Hannah..."

Vôbec si ho nevšímala. Vzdychol, zložil si ruky na prsiach a oprel sa o auto. Snažil som sa. Keď mi bude neskôr vyčítať, že som to všetko zavinil, pripomeniem jej tento neodškriepiteľný fakt. Nech sa stane, čo sa stane, nebude to moja vina.

„Dobre ma počúvaj, Pete," povedala Hannah. Zastala pred Petom a založila si ruky vbok. „Opakujem, Rafe a ja nežijeme, neži​jeme v Dome snov na hromádke. Je ti to jasné?"

„Jasné, pravdaže," odpovedal Pete rýchlo. „Presne tak. Nežijete na hromádke."

Pani Seatonová bola ako v tranze. „Počula som, že sa idete brať."

„Čože?" Hannah sa zvrtla na opätku a hľadela jej do očí. „Kde ste to počuli?"

„Dnes ráno na pošte," odvetila pani Seatonová ochotne. „Stret​la som tam MitchelJa. Povedal, že z vás dvoch bude ohromný pár. A vraj čoskoro oznámite veľkú novinu. Je to pravda?" „Nie!" zvolala Hannah. „Nikto nebude nič oznamovať." Rafe mlčal ako ryba.

Všetci čakali, čo bude ďalej.

„Si si tým istá?" nedala sa pani Seatonová.

„Som si tým absolútne istá," povedala Hannah so stisnutými zubami. „Rafe a ja sme sa nikdy nerozprávali o manželstve."

Keď to povedala, do Rafá ako keby vošlo sto čertov. Odlepil sa od auta. „Ak môžem niečo poznamenať, toto nie je pravda."

Hannah ho priam prebodla pohľadom. „O čom to hovoríš?"

„O tom, že o tej téme sme už hovorili."

„Ale prosím ťa!" zvolala.

„Priznávam, že ešte nepadlo konečné rozhodnutie, ale nedá sa povedať, že by sme o tom neboli hovorili."

„Nehraj tu teraz divadlo, Rafe Madison!" Podišla k nemu. „Ni​kdy si ma nepožiadal o ruku."

„Veď vieš, čo povedal Mitchell o mojej fóbii."

„Nezačínaj zasa s tými hlúpymi výhovorkami o fóbiách. Sám si predsa povedal, že najlepší spôsob, ako prekonať fóbiu, je ísť hla​vou proti múru. Nevšimla som si, že by si to bol skúsil."

„Máš pravdu." Cítil, ako mu zovrelo žalúdok. „Žiadam ťa o ruku."

Chvíľu si myslel, že na to nič nepovie. Počul, ako pani Seato​nová zadržala dych. Ostatní ich sledovali s nepredstieraným záuj​mom. Dokonca aj Perry Decatur na nich hľadel ako v tranze.

Hannah sa s veľkou námahou spamätala. Poobzerala sa okolo seba a ako keby konečne prišla ku zmyslom. Rafe videl, že sa za​čína hanbiť a hnevať.

„To nebolo normálne požiadanie o ruku." Hlas sa jej triasol od zlosti. „Bol to len vtip. Na môj účet. Nevyšlo ti to, Rafe."

„To nebol vtip," povedal Rafe ticho. „Myslel som to celkom vážne." Spýtavo je pozrel do očí. „Ako mi odpovieš?"

Hľadela naňho s kamennou tvárou. Potom si s hrôzou všimol, že sa jej zaleskli oči. Pery sa odchýlili a zachveli sa.

„Dopekla." Vedel, že keby sa tu pred všetkými rozplakala, ni​kdy by mu to neodpustila.

Jednou rukou ju objal okolo drieku. „Prepáčte, priatelia. Ale už musíme ísť."

Obišiel s ňou predok auta a usadil ju, kým si stihla uvedomiť, čo sa stalo.

„Winston!" zavelil.

Winston bez slova naskočil do auta. Rafe zavrel za ním dvierka, obišiel auto a sadol si za volant. Do štartéra vložil kľúč, položil ruku na rýchlostnú páku, a skôr ako stihol niekto niečo urobiť, od​bočil na Bay Street.

Pri pohľade do spätného zrkadla videl prekvapené tváre. Vedel veľmi dobre, že o piatej bude vedieť o scénke na pumpe celé mes​tečko.

Nenápadne pozrel na Hannah. Žmurkala a prstami si pritláča​la vnútorné kútiky očí, ale zdalo sa, že potenciálnu záplavu slz má pod kontrolou. Winston si oprel ňufák o jej plece.

„Prepáč mi to," povedal po chvíli.

„Buď ticho."

Snažil sa brať to z tej lepšej stránky. Aspoňže nepovedala nie.

Kapitola 22

To, čo nasledovalo po tej scéne, bolo horšie ako hnev alebo slzy. Hraničí to s ťažkým záchvatom depresie, pomyslela si Hannah. Len čo prišli do tetinho domu, vyšla na poschodie a ukryla sa na hornej terase. Rafe sa nesnažil zastaviť ju.

Polhodinu nato, sediac v prútenom kresle, s Winstonom, kto​rý jej lojálne ležal pri nohách, sa snažila vytriediť zmätené pocity a myšlienky. Hľadela na nepokojnú hladinu zálivu a priznala si, že to prehnala. Prejavila sa spôsobom, ktorý je pre ňu veľmi nety​pický.

Očividne som vo väčšom strese, ako si chcem priznať.

Mám právo zúriť na Rafá za scénu na pumpe, rozhodla sa. Ale ako som to vôbec mohla dopustiť? Kričala som na Peta Levara. A takmer som sa pred všetkými ľuďmi rozplakala.

Čo je to so mnou?

Odpoveď poznala, ale nechcela sa ňou zaoberať. Priam sa jej uľavilo, keď začula za sebou zvuk Rafových krokov. Hocičo je lep​šie ako sa zamýšľať sa nad tým, čo sa stalo.

„Si v poriadku?" spýtal sa.

Pocítila zadosťučinenie, že si robí starosti.

„Som naštvaná," povedala.

„Viem," prikývol, podávajúc jej pohár s ľadovým čajom. Po krátkom zaváhaní si ho zobrala. Zdalo sa, že Rafovi sa uľavilo.
Zviezol sa do kresla a lakťami sa oprel o kolená. „Bola to moja chyba."

„To sme si už vyjasnili." Študovala pohár, ktorý držala v ruke. Neboli to kocky ľadu, na ktoré nalial čierny čaj. Tento čaj mal nádhernú zlatistozelenkavú farbu. Okraj pohára bol ozdobený lís​točkom mäty a v každej kocke ľadu bol zamrznutý lístoček. V po​hári bola vkusná slamka. V krištáľovo čistých hĺbkach plával ne​uveriteľne tenučký krúžok citrónu. „Nikde nevidím papierový dáždniček," povedala.

Rafe kritickým okom pozrel na svoj pohár a potom rozhodne potriasol hlavou. „Dáždnik, to by bolo priveľa."

„Presne ako tá scéna na pumpe." Cez slamku si uchlipla čaju. Bol dokonalý. Studený, silný a voňavý. „Prečo si to urobil?"

„Urobil čo?"

„Že si ma požiadal o ruku takým hlúpym a trápnym spôso​bom."

„Si si istá, že chceš načať tú tému?"

„Čakám na odpoveď."

Rafe sa pozrel na striebornú hladinu zálivu. „V poriadku. Chcel som ťa požiadať o ruku hneď vtedy, keď si vystúpila z auta tu pred Domom snov, ale vedel som, že nemám šancu. Teda určite nie hneď."

Trochu čaju sa vylialo z jej pohára. „Takže ty si chcel..." Zasi​pela zlostne.

Rafe nepokračoval. Hľadel pred seba, tváriac sa náramne roz​hodne. Hannah mala pocit, že zo seba chce dostať všetko, aj keď povie niečo, čo nebude príjemné.

„V posledných dňoch sa mi zdalo, že sa zbližujeme. Že náš vzťah napreduje."

„Zrejme máš na mysli sex."

Prikývol. „Aj to. No nechcel som naliehať."

„Aby sme sa častejšie milovali?"

„Na náš vzťah."

„Ach tak." Zamračila sa „A prečo?"

„Lebo som sa bál, že znervóznieš a stiahneš sa."

„Ja? Predsa ty tvrdíš, že máš vrodenú tendenciu pobabrať každý vzťah."

„Mal som dôvod postupovať tak opatrne. Nebol som si istý, na čom som. Predsa si mi povedala, že máš na tom zozname nové požiadavky na nádejného manžela. A odmietla si mi povedať, čo je na ňom v zmodernizovanej verzii."

Hannah sa oprela hlavou o opierku kresla. „Ten hlúpy zo​znam..."

„Áno, ten hlúpy zoznam. To, že som naň musel myslieť, ma znervózňovalo, Hannah."

Jej ruka na Winstonovej hlave sa prestala hýbať. „Naozaj?"

„Z toho prekliateho zoznamu sa asi zbláznim. Keď si dnes po​poludní na pumpe začala hovoriť, že o manželstve sme sa nikdy nezhovárali, akoby do mňa vošlo sto čertov. Prestal som sa ovlá​dať." Odmlčal sa. „A pritom mám nervy ako zo železa."

Pomaly si oprela pohár o stehno. „To vravíš celkom vážne?"

Obrátil hlavu dozadu a pozrel sa na ňu. „Smrteľne vážne."

„Keď si ma zbadal pred Domom snov, začal si uvažovať o man​želstve?"

„Ak mám byť úprimný, myslel som na to dávnejšie." Sklonil hlavu a pozrel na svoje zopnuté ruky. Keď znova zdvihol hlavu, v očiach mal smútok. „Možno odvtedy, čo som sa dozvedel od Isabelinho právnika o Dome snov a zistil som, že si stále slo​bodná."

„Nerozumiem tomu," zašepkala. „Čo ti to vošlo do hlavy s man​želstvom? Myslel si si, že to bude najjednoduchší spôsob, ako zís​kať dedičstvo?"

„To veru nie. Manželstvo nie je najjednoduchší spôsob, ako niečo získať. To viem lepšie ako ktokoľvek iný."

„Tak potom prečo?" Znova zvýšila hlas. Musím si dávať pozor. Som predsa Harteová. ,

Rafe zovrel pery. „Neviem to vysvetliť. Proste mi to pripadalo ako správna vec. Keď som dostal list od právnika, všetko začalo do seba zapadať. Prvý raz vo svojom živote som vedel, čo chcem. Ako keby som sa celé roky pohyboval v hmle a zrazu sa ten závoj hmly zodvihol."

„Tak mi teda povedz, čo presne chceš."

Kývol rukou. „Nič nemožné. Teba. Hotel a reštauráciu. Budúc​nosť."

Čakala, že dodá niečo o nekonečnej láske a vzájomnej odda​nosti. No neurobil to. „Aha. Mnohí ľudia by rozhodne tvrdili, že manželstvo Madisona a Harteovej je nemožné."

Sústredene jej hľadel do očí. „Nuž, neviem, čo je na tom tvo​jom novom zozname, ale za posledných osem rokov som sa dosť zmenil. Iste nespĺňam všetky požiadavky, o ktorých si hovorila, keď si mala devätnásť rokov.."

„Mala som dvadsať rokov, nie devätnásť."

„To je jedno. Ale iste spĺňam aspoň niektoré z tvojich požiada​viek a som ochotný na sebe pracovať."

„Prečo?" spýtala sa.

Naklonil sa k nej a vyzeral veľmi zanietene. „Si Harteová. Ma​la by si si uvedomiť, že je celkom logické, aby sme sa zobrali. Hej, pôjdeme do toho s otvorenými očami. Vieme o sebe omnoho viac ako väčšina ľudí o svojich potenciálnych partneroch. Máme spo​ločnú históriu. Naše rodiny sa poznajú už tri generácie. Budeme spoločne pracovať v Dome snov. Spoločný podnik je niečo, čo ľu​dí veľmi zväzuje."

„Myslíš?"

„Isteže." Celkom sa rozohnil. „Za seba sa môžem zaručiť, že to nebude typické madisonovské manželstvo."

Hannah si znovu uchlipla z čaju, nechtiac ju to fascinovalo.

„V akom zmysle?"

„Práve som to povedal." Zúfalo rozhodil rukami. „Nebude za​ložené na nejakej bláznivej, romantickej predstave o nekontrolo​vateľnej vášni."

„Takže žiadna vášeň?" spýtala sa so slamkou v ústach.

Rafe znova zovrel pery. „Nevravím, že ťa nepokladám za príťaž​livú. Dobre vieš, že áno. Sme sexuálne kompatibilní. To je pre manželstvo veľmi dôležité."

„Sexuálna kompatibilita, to je skutočne veľmi dôležité," prita​kala.

„Presne tak. Je to naozaj dôležité."

„No to, čo navrhuješ, je manželstvo z rozumu."

„To, čo navrhujem," zvýšil hlas, „je manželstvo založené na ta​kých veciach, ktoré by mali osloviť Harteovcov, sú to presne tie so​mariny, ktoré boli na tvojom pôvodnom zozname: spoločné ciele, záujmy atakďalej, atakďalej."

Tak mu preskočil hlas, že sa naňho pozrela, ale z jeho tváre sa

nedalo nič vyčítať.

„Presne," povedala a miešala čaj slamkou. „Sú to samé soma​riny."

Rafovi vyrazilo dych. „Dobre, somariny nebolo to najsprávnej​šie slovo. Ale snažím sa ti vysvetliť, že som presvedčený o tom, že naše manželstvo by fungovalo. Hannah, kedysi si mi povedala, že nemusím zopakovať chyby, ktoré urobil môj otec a starý otec. Ne​bol som stopercentne úspešný, ale podarilo sa mi vyhnúť sa tým najväčším katastrofám. A splnil som, čo som si pred ôsmimi rok​mi predsavzal."

„Neskončil si vo väzení."

„To vari nič neznamená?"

„Ha."

„Trvalo mi chvíľu, kým som prišiel na to, čo chcem robiť, ale už to viem celkom presne. Chcem vedieť, či môžeš upraviť svoj nový zoznam nádejných manželov tak, aby som mal šancu aj ja."

„To sa uvidí." Dávala si pozor, aby sa nerozcitlivela. „Vieš, ten môj nový zoznam je celkom krátky, teda v porovnaní s tým starým. Je tam jeden jediný bod."

Pozeral na ňu presne takým pohľadom, ako keď Winston po​zoroval čajky. V očiach sa mu zračila nádej a odhodlanie, ale aj strach z možného neúspechu.

Na opačnej strane domu zahučal na príchodovej cestičke motor silného auta. Winston si vytiahol hlavu spod ruky Hannah a upaľoval za roh, aby zistil, kto to je. Rafe sa zamračil, vyrušenie ho nepotešilo. Potom si uvedomil, kto to je, a postavil sa.

„To bude určite Arizona," povedal. Vykročil za Winstonom.

Hannah hľadela na jeho chrbát. „Tak toľko o večnej a nehynú​cej láske a o odovzdaní sa jedného druhému." Povedala to však celkom ticho, aby to nezačul, lebo bolo dosť možné, že by nemal čo odovzdať.

Kto by to bol povedal, že nejaký Madison chce založiť spoluži​tie na spoločných záujmoch a cieľoch?!

Kto by si bol pomyslel, že by niekto z rodiny Harteovcov túžil po nespútanej vášni a romantickej láske?!

Motor zrazu prestal hučať. Hannah vstala a vyšla z miestnosti.

„Tak toto je notes z tej noci." Arizona otvorila čierny notes, polo​žila ho na kuchynský stôl a natočila ho tak, aby obaja videli na záznamy. „Tá prvá Thornleyho recepcia bola veľká sláva. Bola tam kopa ľudí, mnohí prišli z Portlandu."

„Hľadáme údaj týkajúci sa auta, ktoré odišlo z parkoviska oko​lo polnoci a vrátilo sa okolo druhej nadránom." Rafe posnul no​tes bližšie, aby videl lepšie drobučké, pedantné písmenká a čísla.
„Arizona, predpokladám, že si tam bola, kým sa to celkom ne​skončilo."

„Kým neodišlo z parkoviska posledné auto," pritakala. „Aký by malo zmysel mať neúplné údaje?"

Hannah zalistovala v notese. „Je tam veľa záznamov. Bude chvíľu trvať, kým ich prejdeme."

„Času dosť." Postavila sa. „Vy študujte a ja by som zatiaľ šla do zimnej záhrady a oddýchla si. Vy dvaja môžete zatiaľ detektívovať. Môžem si naliať ešte z tej tvojej kávy, Rafe?"

„Nech sa páči." Načiahol sa za perom a linajkovým papierom, ktorý si pripravil.

„Vďaka." Arizona uchopila kanvicu. „Už dlho som nebola v Isabelinej slnečnej izbe. Chýba mi to. Isabel mi vždy povedala niečo zaujímavé."

Smutný, trošku zlomyseľný tón zastihol Hannah nepripravenú. Zodvihla hlavu.

Arizona kráčala ku kuchynským dverám s veľkou šálkou v ru​ke. „S ňou sa dalo rozprávať. Chápala, čo vravím, keď som jej re​ferovala, čo sa deje na inštitúte. Nesmiala sa ako iní ľudia."

Prešla do haly a kráčala do zimnej záhrady. Hannah za ňou chvíľu hľadela, pochytila ju zvedavosť.

„Bola by som zvedavá, nakoľko si bola Arizona blízka s tetou Isabel," povedala potichu. „Pokiaľ viem, obe boli staré dievky. Dosť dlho sa priatelili. Vari si nemyslíš..."

„To nie je naša vec." Rafe si zapísal číslo nejakého auta. „Bude to rýchlejšie, ak budeš zapisovať a ja budem čítať údaje."

„Dobre." Zobrala si od neho pero a linajkový blok. „Spusti."

Nebolo to také jednoduché. Arizona si nezapisovala len čísla a. značky áut, mená a čas. Pri mnohých údajoch boli rozsiahle po​známky. Rafe prečítal niektoré nahlas.

... Člen užšieho kruhu?
... Tvrdil, že je z Portlandu, ale na zadnom sedadle mal noviny New York Times...
... Ukázal sa na tajnom utorkovom stretnutí na inštitúte. Je mož​né, že...
„Žije vo svete fantázie," zašepkala Hannah. „Je to neuveri​teľné."

„Neviem, či nie je neuveriteľnejší fakt, že tu sedíme a listujeme si v jej notesoch z nádherného sveta fantázie, lebo si myslí​me, že nám pomôžu vyriešiť vraždu, ktorá sa stala pred ôsmimi rokmi."

„Máš pravdu, viem, čo chceš povedať." Končekom pera klop​kala po stole. „Mnohí ľudia si budú myslieť, že nám preskočilo presne ako Arizone."

Trvalo im takmer polhodinu, kým si prezreli notes so záznama​mi z noci, keď zomrela Kaitlin Sadlerová. Hannah už bola v du​chu rozhodnutá priznať porážku, keď sa Rafe zastavil pri jednej ešpézetke.

„Pozri!"

„Čo je?" strhla sa.

„Sústredili sme sa na autá a ľudí, ktorí mali niečo spoločné s Thornleyho kampaňou."

„No a?"

Rafe sa pomaly zviezol nižšie na stoličke a ruky si strčil do zad​ných vrecák nohavíc. Sústredene hľadel na otvorený notes. „Nik z nich neodišiel a nevrátil sa o dve hodiny. Možno na to ideme zo zlej strany."

Hannah sa nepáčil temný podtón v jeho hlase. „Myslíš, že oso​ba, ktorá šla za Kaitlin, si požičala auto niekoho iného?"

„Možno." Rafe zaváhal. „No je tu ešte jedna možnosť. Podľa to​ho, čo sme zistili, Kaitlin konala v tú noc na základe náhleho po​pudu. Rozhodla sa odísť ráno z Eclipse Bay. Potrebovala hotovosť. Vychádzali sme z predpokladu, že tie videopásky chcela predať niekomu z Thornleyho tábora. No tie pásky mohli zaujímať nie​koho z inej oblasti."

„Z akej oblasti?"

„Niekoho z médií."

„To je pravda," povedala Hannah a položila pero. „Ale prečo by ju tá osoba z médií zavraždila po tom, keď od nej kúpila tie in​kriminované pásky? Žiadny novinár by sa predsa nezbavil zdroja informácií. Skôr by ho chránil."

„Ale nie v prípade," povedal Rafe pomaly, „ak chcel použiť tie pásky na to, aby vydieral Thornleyho sám."

Hannah sa nadýchla a pomaly vydýchla. „Klebety o tom, že Thornley sa rád oblieka do ženskej spodnej bielizne, sa neobjavili v novinách. Myslíš si, že dôvodom je to, že nejaký novinár, ktorý bol v tú noc na recepcii, si pásky nechal a po celé tie roky vydie​ral Thornleyho?"

Rafe vybral ruku zo zadného vrecka nohavíc a bez slova obrátil notes tak, aby videla poznámku, ktorú podčiarkol.

„Nie nejaký novinár," povedal tichým hlasom. „Ale novinár, ktorého poznala Kaitlin tak dobre, aby mu mohla v noci zavolať. Novinár, o ktorom predpokladala, že s veľkou radosťou uverejní nechutnú klebetu o Thornleym. Starý známy, o ktorom si mysle​la, že mu môže dôverovať."

Hannah si prečítala meno, zaznačené pri ešpézetke. Prečítala si aj poznámku, ktorá tam bola. Vozidlo odišlo z parkoviska tes​ne po polnoci. Vrátilo sa o jednej hodine, štyridsiatej siedmej minúte ráno.

„Novinár," pokračoval Rafe veľmi tichým hlasom, „ktorý vedel, že Arizona Snowová sa schováva v tieni a robí si poznámky o tom, čo sa deje v inštitúte. Novinár, ktorý sa možno rozhodol, že hoci nik nevenuje pozornosť Arizoniným výmyslom o konšpirácii na inštitúte, bude istejšie, ak jej ukradne notes, v ktorom mala po​známky z diania onej noci."

Hannah pocítila, ako jej po celom tele naskočili zimomriavky. „Myslíš, že Kaitlin chcela predať pásky Jedovi Steadmanovi?"

O hodinu neskôr sa Hannah zastavila na polceste v hale, vedúcej do zimnej záhrady, a uprene pozrela na Mitchella, Rafá a Arizonu. Všetci traja k nej zodvihli zrak.

„Dopekla, a čo máme robiť teraz?" povedala. „Chceli sme od​niesť dôkazy Jedovi Steadmanovi, on mal z toho urobiť veľké ha​ló. A teraz sa zdá, že on je podozrivý číslo jeden."

Arizona potriasla hlavou a zapískala. „Mala som prísť na to, že sú v tom zapletené aj miestne oznamovacie prostriedky a kryjú taj​né akcie inštitútu. Vysvetľuje to kopu vecí, ak to chcete vedieť. Te​raz už chápem, prečo sa im darilo držať všetko v tajnosti."

„Ak sa nemýlime, toto nemá nič spoločné s tým, čo sa deje na inštitúte," povedala Hannah pokojne, hoci vôbec nebola pokojná. „Je to jednoduchý prípad, v ktorom ide o vydieranie a o vraždu. Tej noci Kaitlin zrejme zavolala Jedovi. Mali sa stretnúť na chod​níku nad Tajnou jaskyňou. Možno pristala na to, že budú Thorn​leyho vydierať spoločne. A možno mu len chcela predať tie pásky. Tak či tak, Jed si uvedomil, že to je geniálna šanca, ako zbohatnúť na kompromitujúcom materiáli."

„Ale potom si uvedomil, že bude lepšie, ak sa Kaitlin zbaví," povedal Mitchell. „Možno neveril, že bude držať jazyk za zubami. Alebo sa nechcel s nikým deliť o potenciálny zisk."

Rafe si pošúchal zátylok. „Nezabúdajte, že nemáme absolútne žiadny dôkaz."

„Máte moje notesy," pripomenula mu Arizona.

„Neuraz sa, Arizona, ale na to, aby sme mohli ísť na políciu, po​trebujeme viac ako toto."

„Stále je možnosť obrátiť sa na médiá," pripomenula mu Hannah. „Isteže, nie na Eclipský denník. No možno by to zaujalo nie​ktoré portlandské noviny."

„Možno áno a možno nie." Rafe bubnoval prstom po opierke prúteného kresla. „Rátal som s tým, že všetko poviem Jedoví a on si s tým poradí, lebo je to miestny škandál. Mal ohromný dôvod urobiť z toho kauzu."

„Veď z toho určite urobí kauzu," povedal Mitchell zadumane. „Určite nás zažaluje."

Hannah pozrela von oknom na záliv. „Keby sme sa mali čoho chytiť. Rafe má pravdu, nemáme nijaké podstatné dôkazy."

Na chvíľku zavládlo ponuré ticho.

„No už vieme, s kým máme tú česť," povedal napokon Mitchell. „Mali by ste urobiť niečo, čo Jeda Steadmana vyľaká. Nech vie, že ak urobí ešte jeden chybný krok, bude to sledovať kopa ľudí."

Arizona si odkašlala.„A čo keby sme zavolali niekomu z Thornleyho ľudí a povedali mu, že vieme, kto vydieral šéfa po celé roky? To by určite rozčerilo hladinu."

„Nie som taký presvedčený o tom, že Jed Thornleyho vydieral," povedal Rafe zamyslene.

Zodvihli sa k nemu všetky oči.

Predklonil sa a lakte si oprel o kolená. „Keď sa nad tým po​riadne zamyslíte, nezdá sa, že by žil Jed nad pomery. Ak dostáva od Thornleyho pravidelne prachy, čo s nimi robí?"

Po tomto odhalení znova nasledovala chvíľa ticha.

„Dopekla!" zahrešil Mitchell. „Prečo by zavraždil Kaitlin kvôli tým páskam a potom na nich osem rokov sedel ako sliepka na vaj​ciach?"

V Arizoniných očiach zažiarili plamienky. „Prečo by si špinil prsty tým, aby vydieral bezvýznamného dedinského politika, keď môže neskôr vytĺcť riadny balík z amerického senátora?"

Akoby na pokyn sa všetci naraz zhlboka nadýchli.

„Niečo ti poviem, Arizona," povedal Rafe so smiechom. „Na to, že si profesionálna teoretička konšpirácie, tak niekedy to, čo po​vieš, má zmysel."

„Má to hlavu a pätu," povedal Mitchell a obdivne zahvízdal. „Pekných pár rokov je všeobecne známe, že Thornley má namie​rené do Washingtonu." Pozrel na Rafá. „Ty poznáš Steadmana lepšie ako ktokoľvek z nás. Myslíš si, že by bol schopný takto dlhodobo plánovať?"

„Je to možné," povedal Rafe zamyslene. „Zakaždým mi pripo​menie, aké je dôležité plánovanie a správne načasovanie."

Hannah zatlieskala. „Ak sedel Steadman na tých páskach celý ten čas, teraz musí byť ako na ihlách z toho, že sa blíži čas účto​vania. Nečudo, že začal byť nervózny, keď sme sa s Rafom vrátili do Eclipse Bay a ľudia začali znova hovoriť o minulosti."

„Otázka znie: Čo teraz?" spýtal sa Mitchell priam rečnícky.

Rafe sa zahľadel na záliv. „Získame ešte viac informácií, ak sa bude dať."

Hannah sa strhla. „Čo mieniš urobiť?"

„Dnes večer zasadá mestská rada kvôli renovácii prístavu. Jed tam bude. Iste to potrvá niekoľko hodín."

Hannah svitlo, čo chce povedať. Vykročila k nemu. „Chceš mu prehľadať dom, však? Rafe, to je veľké riziko. Čo ak pôjde okolo policajná hliadka a zbadá ťa? Ak ťa chytia, môžu ťa obviniť z vlá​mania. Skončíš vo väzení."

„To by bola krásna irónia," povedal Rafe. „Aspoň by sa vyplni​la dávna veštba."

„Si veľmi vtipný!" Obrátila sa na Mitchella. „Som si istá, že ne​chcete, aby podstúpil také riziko. Je to váš vnuk. Pomôžte mi od​hovoriť ho od toho."

Mitchell sa poškrabal na brade. Zatváril sa ako veľký detektív a Hannah veľmi pripomenul Rafá. „Jedno je isté, nechcem, aby tak hlúpo riskoval sám. Radšej pôjdem s ním, aby sa nedostal do nejakej kaše."

Hannah sa pozrela na Rafá a potom znova na Mitchella. Od​kašlala si. „Nuž, fajn. Je to výborná príležitosť na to, aby ste sa ska​marátili."

Mitchell pozoroval veľký dom spomedzi konárov stromu. Domov Jeda Steadmana bol tmavý a tichý v hmlovom opare. „A myslel si na to, čo urobíme, ak sa spustí alarm?"

„Pochybujem o tom, že by mal alarm," povedal Rafe. „Ľudia v Eclipse Bay nepredpokladajú, že by sa chcel niekto vlámať do ich domu."

„Ak sa v Steadmanovi nemýlime, nie je typický obyvateľ mes​tečka. Vy s Hannah ste ho znervóznili. Možno si dal namontovať alarm. Som zvedavý, či máš nejaký plán v prípade, že ho fakt má."

„Myslíš, že by som sa dal na niečo také, a nemyslel pritom na zadné dvierka?"

„Tak mi povedz, čo budeme robiť, ak začne jačať siréna."

„Zoberieme nohy na plecia."

Mitchell pokýval hlavou. „Presne toho som sa obával."

„Tak čo, chceš to vzdať?"

„Ani nápad. Už dlhé roky som sa tak dobre nebavil."

Rafe sa usmial pod fúz. „Myslel som si to."

Do domu sa dostali ako nič. Hádam až priveľmi ľahko, pomys​lel si Rafe, keď dokorán otvoril odchýlené okno na spálni. Jednu nohu si položil na okenicu a na pár sekúnd zmeravel a počúval ticho.

„Čo sa deje?" spýtal sa Mitchell.

„Nič." Rafe vyložil aj druhú nohu na okenicu a skočil do izby.

Uvedomil si, že v dome panuje zvláštne ticho. Priam z neho bo​lo cítiť osamelosť. Dobre poznal to smutné, melancholické ticho. V jeho dome v San Diegu sa zbieralo také ticho, preto sa rozho​dol odísť do Eclipse Bay. Možno je také ticho v dome každého chlapa bez ženy, ktorá by vliala teplo do pustých múrov.

„A teraz čo?" zašepkal Mitchell, keď preliezol do izby za Rafom.

„Ty sa porozhliadni po tejto izbe. Hľadaj trezor v stene. Ja idem prehľadať pracovňu alebo niečo také. Máš rukavice?"

„Jasné, ale nie sme odborníci. Čo ak príde na to, že sa mu nie​kto prehrabával vo veciach?"

„Aspoň si začne robiť starosti," povedal Rafe. „Ak nenájdeme pásky, nahnať mu strach je jediná taktika, akú môžeme proti ne​mu použiť."

Nechal Mitchella v spálni a šikovne prebehol cez halu. Zastal vo dverách ďalšej spálne a zažal malú baterku. Izba vyzerala priam sparťansky strohá. Ako keby v nej nikdy nikto nebýval. Otvoril dvere na šatníku. Boli v ňom uložené veci na stanovanie.

Zavrel dvere a prešiel do ďalšej izby. Pri zbežnom pohľade zis​til, že Jedovi slúži ako centrum zábavy. Veľkú časť steny zaberal obrovský televízor. Reproduktory a elektronika za niekoľkotisíc dolárov sa rozkladali okolo veľkého ušiaka z čiernej kože. Pri ušiaku bol kôš na papier. Rafe doň pozrel, nebolo tam veľa vecí. Jeho pozornosť upútal štvorček žltého papierika so striebornou fóliou.

Svetlo baterky namieril zblízka na obal z cukríka. Vyzeral presne ako ten, ktorý našiel pod stromom na konci cesty, ktorá viedla k domu Harteovcov. Nebol to dostatočný dôkaz toho, že v tú noc pozoroval dom Jed Steadman, ale kruh sa začínal sťa​hovať.

„Rafe!" zaznel z vedľajšej izby Mitchellov hlas. Znel chripľavo a naliehavo. „Poď sa pozrieť na toto!"

Rafe sa zvrtol na päte a bežal za Mitchellom. „Čo sa deje?" Svet​lo baterky namieril na Mitchella, ktorý stál pred skriňou so zá​suvkami. „Našiel si niečo?"

„Ide skôr o to, čo som nenašiel." Ukázal rukou na tri zásuvky. „Nie je v nich celkom nič. Sú absolútne prázdne."

„Si si tým istý?"

„Pozri sa sám."

Rafe podišiel k šatníku a otvoril ho. V rohu viseli tri košele. Na podlahe boli obnosené papuče. Inak tam nebolo celkom nič. Dvierka malého trezoru, zabudovaného v šatníku, boli otvorené. V trezore nebolo nič.

„Vyzerá to, ako keby sa zbalil a odišiel." Mitchell si zakvačil pal​cami o opasok. „Možno zistil, že po ňom ideme."

„Ako to mohol zistiť?"

Mitchell pokrčil plecami. „Eclipse Bay je malé mesto. Možno videl Arizonino auto pred Domom snov. A dal si dve a dve do​hromady. Určite vie, že vy dvaja ju jediní beriete vážne. Možno sa dovtípil, že vám pomáha vyriešiť záhadu smrti Kaitlin Sadlerovej. Na to nemusí byť človek génius."

„Nie," povedal Rafe zamyslene. „Nie, ak mu už preskočilo z tej možnosti. Možno bol pripravený na to, že jedného dňa niekto prí​de a začne klásť otázky."

„Jedno je isté," povedal Mitchell a obrátil sa k otvorenému tre​zoru. „Ak sa Steadman vyparil, je nad slnko jasnejšie, že pásky nám tu nenechal."

Kapitola 23

Rafe mal zas mizernú náladu. Hannah to chvíľu tolerovala, ale o desiatej večer ju už šlo rozhodiť od zlosti. Šla za ním do zim​nej záhrady, sedel tam v tieni a neprítomné škrabal Winstona za ušami.

„Navrhujem, aby sme šli s Winstonom na prechádzku na pláž," povedala medzi dverami.

Keď počul Winston svoje meno vyslovené v tej istej vete so slo​vom prechádzka, vyšmykol sa spod Rafovej ruky a upaľoval ku dverám.

Rafova ruka zmeravela vo vzduchu na mieste, kde bola pred se​kundou Winstonova hlava. „Ak si si to náhodou nevšimla, vonku je tma."

Hannah sa oprela o veraje a ruky si zložila na prsiach. „Vonku nie je hmla. Je spln. Jediné, čo potrebujeme, je baterka."

„Je neskoro."

Pozrela poza jeho hlavu. „Je len desať hodín. Keď sme sa prvý raz prechádzali spolu po pláži, bola polnoc."

Chvíľku bolo ticho. Potom sa Rafe bez slova zodvihol.

Z domu vyšli cez dvojkrídlové dvere, ktoré sa otvárali na ve​randu na prízemí. Rafe zažal baterku, ale Winston ignoroval jej lúč. Bežal pred nimi, zišiel dolu schodmi a smeroval na temný chodník, ktorý viedol na pláž, ako tvor, ktorý sa spolieha na svo​je zmysly.

Rafe a Hannah šli za ním.

Vonku bolo čerstvo, ale nie chladno Záliv sa leskol ako tmavé zrkadlo pod ľadovým bielym mesiacom. Pokojnú hladinu preťal striebristý lúč. V diaľke blikotali svetlá prístavu a uličky centra Eclipse Bay. Na vŕšku tlmene žiarili svetlá Chamberlainskej univer​zity a Eclipského inštitútu.

Všetko jej pripomínalo noc, keď sa prechádzala po pláži s Rafom. Uvažovala o tom, či aj on myslí na to isté a aké má pri tom pocity.

Keď prišli k piesku, šli za Winstonom smerom ku skalnatým jazierkam, ktoré sa vytvorili pri malom prílive.

„Si taký kvôli Jedoví Steadmanovi, však?" povedala Hannah po chvíli. „Viem, že musí byť ťažké pripustiť, že možno zavraždil Kaitlin. Koniec koncov, bol to tvoj priateľ."

„Jed nebol môj priateľ, bol to iba chlap, ktorého som kedysi po​znal," povedal Rafe neprítomné. „Chlap, s ktorým som si mohol zahrať biliard, keď som sa veľmi nudil."

Pozrela sa naňho. „Myslela som si, že ste sa priatelili."

„Za tých osem rokov som si naňho vôbec nespomenul, ani raz som mu nezavolal. A ani on sa neunúval skontaktovať sa so mnou. Neboli sme kamoši. Len chalani, ktorí zavše spolu trávili čas za dl​hých letných večerov, lebo mali jednu vec spoločnú."

„Čo to bolo? Obaja ste pálili po Kaitlin?"

„Nie. Spoločné sme mali to, že ani on, ani ja sme nemali otca."

Hannah si strčila ruky do vrecák svetra. „To stačilo na to, aby ste sa stretávali?"

„Ak chceš vedieť pravdu, tak som mu trochu závidel, lebo som si myslel, že má šťastie. Vedel, čo chce robiť. Mal veľké plány do budúcna. Bol to typ chlapca, ktorý neurobí žiadnu somarinu."

Winston našiel pri vode polienko a začal ho oňuchávať. Rafe naňho namieril svetlo baterky a potom sa zošuchol na penu na okraji vodnej hladiny.

„Ale obrovsky som sa mýlil," povedal Rafe po chvíli.

„Ako to myslíš?"

„Jed nemal šťastie. Ja som ho mal. Keď mi zomreli rodičia, mal som Mitchella. Ja i brat sme mali Mitchella. Chvíľu som vy​strájal somariny, ale vždy som veďel, že sa môžem spoľahnúť na Mitchella."

Hannah prikývla. „Rozumiem."

„A Jed nemal nikoho. Jeho otec pil ako dúha a jedného dňa sa jednoducho vyparil. Matka sa viackrát vydala."

„Hm," povedala Hannah.

„Čo to má znamenať?"

„Len ho teraz nezačni ľutovať a ospravedlňovať, že pochádza z nefunkčnej rodiny. Iste to je všetko pravda, ale aj tak si myslím, že dobre vedel, čo robí. Vedel, čo robí, keď zavražďil Kaitlin, aby získal pásky, ktorými mohol vydierať Thornleyho. Určite vedel, čo robí."

„Vieš, Hannah, toto je jedna z vecí, ktoré sa mi na tebe páčia. Po prvý raz za celý večer mu zahrali v očiach šibalské ohníčky. „Dá sa spoľahnúť na to, že vždy prejdeš na koreň veci."

Hannah si vzdychla. „V poriadku, ak nie si nahnevaný kvôli Jedovi, povieš mi, prečo máš celý večer takú mizernú náladu?"

„Rozmýšľal som."

„Neuraz sa, ale nie som presvedčená o tom, že ti to prospieva."

„Teší ma, že tak pozitívne reaguješ."

„Dobre, dobre, nechcem sa hádať."

„Ak ide ti to tak dobre!"

Zovrela ruky v päste vo vreckách svetra. „Začnime odznova. Po​vedz mi, na čo myslíš celý večer."

Chvíľu nič nehovoril. Hannah mala dojem, že sa pripravuje na veľké vyhlásenie.

„Rozhodol som sa prepísať ti moju polovicu Domu snov," po​vedal.

Najprv si myslela, že dobre nerozumela. Znova si prehrala v hlave tú vetu a potom zistila, že to bolo to, čo počula.

Zastala a zvrtla sa na päte. „Ako si sa rozhodol?"

„Počula si." Aj on zastal a pozrel sa na ňu. „Dom snov je maje​tok Harteovcov. Viem, že tvoja teta mala romantické predstavy, ale pravda je taká, že na dom nemám nárok. Je tvoj. Už oň nebu​dem bojovať."

Zľakla sa. Vybrala ruky z vrecák a zdrapia ho za čierny pulóver. „A ja som si myslela, že sme sa dohodli."

„Zdalo sa mi, že nemáš záujem."

„Nemala som príležitosť odpovedať." Postavila sa na špičky a naklonila sa ešte bližšie k nemu. .Arizona prišla s notesom pres​ne uprostred nášho obchodného rokovania, ak sa pamätáš. A po​tom sme začali špekulovať o smrti Kaitlin."

„Hannah..."

„A potom si sa rozhodol, že spolu so starým otcom sa vlámete Jedovi Steadmanovi do domu. Ďalej viem len to, že Jed sa vyparil a ty máš mizernú náladu. Bol to ťažký deň. Nemala som šancu vrátiť sa k tvojej obchodnej ponuke."

„Dávno som prišiel na to, že môj nárok na Dom snov je jediná vec, ktorou si ťa môžem udržať. Ale už ho nechcem využiť."

„Nehnevaj sa, ak som to pochopila nesprávne, ale mala som do​jem, že mňa si bral ako súčasť Domu snov.

„Reštauráciu si môžem otvoriť niekde inde."

„Túžil si po reštaurácii. Dom snov je to najlepšie miesto a ty to dobre vieš. Nemôžeš sa vzdať svojej túžby."
„Mám pre teba dobrú správu, Hannah. Reštaurácia je dôležitá, ale nie je to moja najväčšia túžba."

„Rafe..."

„Nechcem ťa ako súčasť obchodnej dohody."

„Ty si vyslovil ten návrh."

„Lebo som bol zúfalý."

Zablikalo jej svetielko nádeje. Snažila sa netešiť a brať veci, aké sú. „Ale teraz si si to rozmyslel. Už ma nechceš?"

Jednou rukou jej zovrel päsť. „Chcem ťa, Hannah, ale je to zby​točné, ak nechceš ty mňa. Dnes večer som si uvedomil, že jedine ak z toho vynechám Dom snov, zistím, čo ku mne cítiš."

Už nedokázala potláčať svoju radosť. Mala pocit, že sa zblázni od šťastia. „Chceš vedieť, čo k tebe cítim? Tak ti to teda poviem. Ľúbim ťa, Rafe Madison. Chcem zostať s tebou v Eclipse Bay. Chcem, aby sme spolu otvorili päťhviezdičkovú reštauráciu. Chcem mať s tebou deti a chcem s tebou prežiť svoj život."

Chvíľu stál ako skamenený. Potom ju objal jednou rukou a pri​tiahol si ju k sebe. „To myslíš vážne?"

Pritúlila sa k nemu. Zaliala ju horúčava, sálajúca z jeho tela. On bol jej budúcnosťou.

„Celkom vážne."

„Ľúbim ťa," povedal s perami v jej vlasoch. „Mojou túžbou si ty, nie reštaurácia. Ale to predsa vieš, nie?"

„Teraz to už viem." Premkol ju pocit šťastia. Ak Madison po niečom túži, nič mu nesmie stáť v ceste.

„A čo ten nový zoznam?" spýtal sa ticho. „Mám šancu?"

Zasmiala sa. „Je na ňom jeden jediný bod. Chcem sa vydať za niekoho, koho budem ľúbiť z celého srdca. Niekoho, kto ma bu​de ľúbiť rovnako."

„Fantázia, takže spĺňam všetky náležitosti." Ešte tuhšie ju zovrel v náručí. „Vyjde nám to. Ty a ja. Dom snov. Budúcnosť. Vyjde to. Prisahám."

„Ak dáme dohromady tvoje túžby a môj rozum, vari by to mohlo nevyjsť?"

Zodvihol jej bradu. „V tú noc na pláži som si povedal, že nikdy nebudeš moja, ale vedel som, že na teba nikdy nezabudnem."

„Ja som si povedala presne to isté."

Usmial sa. „Ty a tvoj zoznam s požiadavkami, vždy som na to myslel. Chceš vedieť pravdu? Jedna moja polovica chcela, aby si bola šťastná. Ale druhá polovica dúfala, že nenájdeš muža, ktorý by vyhovoval všetkým bodom z toho zoznamu."

„Ja som vždy myslela na teba a na to, čo si si predsavzal - že sa nedostaneš do väzenia. Trápilo ma, že toľko potenciálu vyjde navnivoč."

„Zdá sa, že po celé tie roky sme sa na seba hnevali."

„Lepší základ pre manželstvo hádam neexistuje."

Uškrnul sa. „Priam mi čítaš myšlienky."

Lúč svetla baterky svietil na piesok, keď sa jej dotkol perami. Hannah sa odovzdala jeho bozku. Mala pocit, že sa od šťastia roz​topí.

Zázračný okamih prerušil Winstonov zúrivý štekot.

Rafe zodvihol hlavu. „Mám pocit, že tvoj pes má námietky pro​ti tomu, čo tu vystrájame."

„Bude si na to musieť zvyknúť." Winston pustil polienko, ktoré držal, a upaľoval k nim. Znova zaštekal, ešte hlasnejšie a nástojči​vejšie. Nebola to prosba, aby si ho všimli alebo aby sa s ním hrali.

Hannah ovládla zlá predtucha. „Mám pocit, že sa niečo stalo."

Winston sa pri nich nezastavil. Letel k chodníku, ktorý viedol k Domu snov, a zúrivo štekal.

„Čo je to s tebou?" Rafe namieril na psa baterku. „Dopekla!"

Rozbehol sa.

Hannah pozrela smerom k domu. Zovrelo jej srdce. Šumenie vody v zálive a špliechanie vín prehlušilo zvuky, ktoré prichádzali od Domu snov. Nepočula praskot ohňa. Videla, ako do noci šľa​hajú plamene.

Mal som si zobrať mobil, povedal si Rafe, upaľujúc k domu. Pred​stava, že požiar uhasí záhradnou hadicou, bola lákavejšia ako to, aby bežal dnu a volal hasičov.

Vybehol po schodoch a prebehol cez verandu. Winston letel tesne za ním. Bol ako v tranze. Už nestekal na výstrahu. Vo svetle lampy sa mu zaleskli vycerené zuby.

Potvrdilo sa, čo som si pomyslel o Winstonovi, keď som ho vi​del prvý raz. Nie je to rozmaznaný pes.

„Zavolám hasičov!" zakričala Hannah.

„Dobre!" povedal Rafe a ani sa neobzrel.

Jediným varovaním bolo Winstonovo zavrčanie. Zbadal siluetu chlapa, ktorý chcel ujsť, ale pes ho zdrapol za nohavicu.

Rafe videl, ako chlap zodvihol kanistru s benzínom a chystal sa tresnúť ňou Winstona po hlave.

„Sprostý pes!" zakričal Jed.

Rafe sa naňho vrhol. Kanistra pristála na tráve, ďaleko od pla​meňov. Jed sa rozpleštil' na drevenej podlahe. Vrhol na Rafá zúri​vý pohľad. Z jeho očí šľahali horúcejšie plamene ako z praskajú​ceho ohňa.

„Pusti ho, Winston."

Pes pustil nohavicu a pozrel sa na Rafa.

„Ty sukin syn!" zasyčal Jed. „Mal som všetko pekne naplánova​né. Tak dlho som čakal. Ale ty si sa sem musel dotrepať a všetko pokaziť!" Hodil sa na Rafá a chcel ho chytiť za hrdlo.

Rafe videl v jeho očiach šialenstvo a uskočil. „Je po všetkom, Jed."

„Prečo si sa musel vrátiť a všetko pokašlať? Prečo, dofrasa, prečo?"

„Je po všetkom," zopakoval Rafe.

V diaľke zavýjali sirény. Winston nervózne prešľapoval a znova začal štekať. Hannah vyšla spoza rohu s kuchynským hasiacim prístrojom.

„Panebože!" zvolala a zostala stáť ako prikovaná, keď zbadala scénu pred sebou.

„Všetko šlo ako po masle, kým ste neprišli vy dvaja!" vykríkol Jed a tvár mu blčala od zúrivosti. „Všetko do seba pekne zapadalo. Na minulosť sa zabudlo. A vtom ste sa tu objavili."

Vrhol sa na Rafá.

Rafe sa uhol a podložil mu nohu. Jed sa potkol a pristál chrb​tom na múre domu. Pár sekúnd tam nehybne stál a potom sa zviezol na zadok.

Keď znova otvoril oči, zúrivosť z neho vyprchala. Na tvári mal odovzdaný výraz porazeného.

„Mal som to všetko perfektne naplánované," zašepkal.

Kapitola 24

„Winston bol hrdina dňa," povedala Hannah a hrdo pozrela na svojho psa, ktorý usilovne obhrýzal kosť. „Vďaka nemu bola ško​da minimálna. Bratia Willisovci nás ubezpečili, že za pár týždňov dajú všetko do pôvodného stavu."

„Na vašom mieste by som radšej rátal s niekoľkými mesiacmi," povedal Mitchell. „Takéto väčšie úpravy sa neurobia nikdy načas, hlavne ak ich majú na starosti bratia Willisovci."

„Možno je to tak dobre," povedala Hannah. „Aj tak sme chce​li urobiť nejaké zmeny v tom krídle. Tak to urobíme teraz."

„To je rozumné." Mitchell sa pohodlne usalašil v kresle a od​borným pohľadom prebehol po verande. „Bude tu dosť roboty, ale som presvedčený, že tu vznikne krásny hotelík a reštaurácia."

„Päťhviezdičková," povedal Rafe. V jeho hlase nebol ani tieň pochybnosti.

„O tom som nezapochyboval ani na sekundu," povedal Mi​tchell so smiechom. „Vždy som vedel, že sa ti podarí všetko, do čoho sa pustíš s vervou. Stačí chcieť."

Hannah sa uškrnula. „Aká náhoda, ja som mu povedala presne to isté."

Rafe si vyložil nohu na zábradlie a odpil si z fľaše piva, ktorú mal v ruke. „Čo by som si len počal, keby ste mi vy dvaja stále ne​hovorili, čo mám robiť?"

„Trochu ti trvalo, kým sa naplnili moje očakávania, ale na​pokon sa ti to podarilo." Mitchell poťažkával fľašu piva v ruke a škúlil v blednúcom svetle. „Nemáš nejaké nové správy o Jedoví Steadmanovi?"

„Všetko je takmer presne tak, ako sme predpokladali." Rafe ho​dil pohľadom na záliv. „Okrem toho, že Jedov advokát tvrdí, že Kaitlin zomrela nešťastnou náhodou."

„Asi sa pohádali kvôli tým páskam," povedala Hannah. „Veru, veru," zahundral si popod nos Mitchell. „Zrejme vyviazne len s obvinením za neúmyselné zabitie. A čo sa stalo s tými páskami?"

„Jed tvrdil, že zleteli z útesu spolu s Kaitlin a že ich pohltilo mo​re. Vraj ich nikdy nevidel."

„Ha!" vykríkol Mitchell. )VA chce, aby mu to niekto uveril?" „Myslím, že mu nik neverí," povedala Hannah pomaly, „ale ak sa tie pásky neobjavia, nikto mu nebude môcť nič dokázať. Thornleyho ľudia tvrdia, že tá nehoda nemala nič spoločné s ich kandidátom. Ale ľudia vravia, že Trevor Thornley sa zoznámil s Kaitlin, keď preňho pracovala počas prvej kampane."

„Som zvedavý, koľko kópií tých pások existuje," zamrmlal Mi​tchell.

„To nie je náš problém," povedal Rafe. „Nech sa tým trápi Thornley, že raz otvorí nejaký bulvárny plátok a nájde sa tam, ako pózuje v dámskej bielizni. Nás trápia celkom iné veci." Mitchell zodvihol obrvy. „Aké?" „Napríklad kedy bude svadba," povedala Hannah

Mitchell akoby na stotinu sekundy stuhol. Ale potom jeho ži​votom ošľahaná tvár prezradila ohromnú radosť. Tak vyskočil z kresla, že Winston pustil kosť, vstal a šiel sa pozrieť, čo sa deje.

„Pánabeka!" zvolal, keď sa konečne zmohol na slovo. „Vedel som, že napokon urobíte správnu vec. Len ste potrebovali kopnúť, veď vy viete kam."

„Bez tvojej pomoci by sme to v žiadnom prípade neboli zvlád​li," povedal Rafe sucho. „To, že si oznámil všetkým ľuďom na pošte, že s Hannah plánujeme svadbu, nám dalo podnet na za​myslenie. Však, Hannah?"

„Áno, vtedy sme sa nad tým zamysleli," pritakala Hannah.

Mitchell mal zjavne problém udržať svoje city na uzde. „To ma veľmi teší. Som zvedavý, čo na to povie Sullivan a ostatní z klanu Harteovcov. Vaši dostanú oď šťastia infarkt, Hannah."

Hannah sa šibalsky usmiala. „Myslím, že keď sa dozvedia tú milú novinu, od radosti budú prskať ako ohňostroj."

„Trochu vzrušenia nezaškodí," povedal Mitchell veselo. „Roz​hodne by som bol rád pri tom, keď im to oznámiš."

„Zabudni na to," zašomral Rafe, „určite nebudeš na dostrel."

„Ach..."

„Keď už hovoríme o tom, ako zareaguje rodina," povedala Hannah dôrazne, „svadbu zorganizujem ja. Mám v tomto smere isté skúsenosti, hoci musím uznať, že táto konkrétna udalosť pri​nesie isté špecifické problémy."

Mitchell sa zachichotal. „Máš strach, že v kostole sa strhne šar​vátka?"

Hannah ho priam prepichla pohľadom. „Od všetkých budem očakávať spoluprácu, zdržanlivosť a civilizované správanie. Je vám to jasné?"

„Na mňa sa nemusíš pozerať," povedal Mitchell, predstierajúc, že sa ho to veľmi dotklo. „Madisonovci neurobia hanbu."

„Má pravdu," podržal ho Rafe. „Ak k niečomu dôjde, v žiad​nom prípade nebudú na vine Madisonovci."

Hannah ich oboch zmrazila pohľadom. „Radšej to už nerozvá​dzajme."

Svadba sa konala o dva mesiace v miestnom kostole. Pozvané bo​lo celé mestečko a zdalo sa, že prišli všetci do nohy. Napriek mno​hým nepriaznivým predpovediam sa počas obradu nič mimoriad​ne neprihodilo.

Počas svadobnej hostiny, ktorá sa konala v Dome snov, Mitchell už nevydržal. Vyhľadal Sullivana, aby sa s ním poroz​prával.

Svojho bývalého partnera a rivala našiel na verande. Sullivan stál sám pri zábradlí, v jednej ruke mal pohár šampanského a v druhej paličku.

Pánabeka, povedal si v duchu Mitchell. Aj jemu poriadne zredli vlasy. A kedysi vyzeral vyšší. Tuším sme sa obaja scvrkli.

Pozeral na Sullivana a ako keby hľadel do starého zrkadla. Čo som čakal? Že naveky budeme mladí a plní energie? Aspoňže tu nie som jediný s paličkou.

„Hej, Sullivan!" zakričal a zastal pár krokov od neho. „Tak čo povieš na svojho nového vnuka?"

Sullivan sa pomaly obrátil a pozrel sa mu do očí. Mitchell sa upokojil. Môj bývalý partner možno trochu zostarel, ale oči mu žiaria rovnako ako zamladi. Bol to ten istý chlap, ktorý kedysi dávno bojoval po mojom boku v bitke, na ktorú sa pamätajú len tí, ktorí sa jej zúčastnili. Je to ten istý chlap, ktorý mi zachránil ži​vot v tej hnusnej džungli a ktorému som na oplátku zachránil ži​vot ja.

Je to ten istý chlap, s ktorým sme spolu riskovali všetko vo fi​nančnej hre, vďaka ktorej sme obaja na chvíľku zbohatli. Je to ten istý chlap, ktorého som chcel zabiť pred Fultonovým supermarketom.

Ich pohľady sa stretli a obaja vedeli, ako to je v skutočnosti. Pu​to, čo ich spájalo, nemožno nikdy preťať.

Sullivan pozrel na druhý koniec verandy, kde stál Rafe s Hannah. „Je to dobrý chlapec. Vždy som vravel, že má pred sebou bu​dúcnosť."

„Také niečo som ťa nikdy nepočul povedať."

„Je dosť dávno, čo sme naposledy spolu hovorili, Mitch."

„Veru, to je pravda."

„Oboch chlapcov si dobre vychoval."

Mitchell sa vyľakane obrátil k Sullivanovi a potom sa zasa rých​le odvrátil. „Nie je to len moja zásluha."

„To nie, ale máš na tom svoj podiel."
Stáli tam chvíľu spolu a sledovali svadobčanov. Mitchell si uve​domil, že Sullivan nemá v úmysle odísť.

„Tak sa zdá, že sa budeme znova vídať," povedal Mitchell na​pokon. „Vy Harteovci ste vraj vysadení na rodinné stretnutia."

„Veru." Sullivan sa naňho pozrel. „Stretávame sa veľmi často a veľmi radi. A čo povieš ty na svoju novú vnučku?"

Mitchell sa usmial. „Je to dobré dievča."

„Dúfam, že im to vyjde, Mitch. Prisahám, že ak sa k nej nebu​de Rafe slušne správať, tak..."

„Nekuvikaj." Mitchell sa pozeral, ako chytil Rafe Hannah oko​lo drieku. „Je jeho vášňou. A vieš, akí sú Madisonovci, keď po niečom túžia."

„Viem." Zdalo sa, že Sullivan je spokojný. „Viem, čo sa stane, keď nejaký Madison po niečom túži. Nič mu nesmie vojsť do cesty."

Kapitola 25

O mesiac neskôr...
Zazvonil telefón a prekazil čaro okamihu. Rafe sa práve skláňal, že pobozká Hannah. Nadvihla sa na vankúši a pozrela sa naňho.

„Telefón," povedala.

„Skôr ako sme šli spať, som ho mal vypnúť."

Telefón ďalej vyzváňal.

„Radšej zodvihni. Možno to je starý otec.

„Tak v tom prípade rozhodne nezodvihnem." S predstieraným odporom zdvihol slúchadlo. „Dúfam, že to je naliehavé!" povedal osobe, ktorá bola na druhom konci.

„Volám nevhod?" spýtal sa Gabe ustarostené.

„Áno. Máme oslavu, uplynul presne mesiac od svadby."

„Veď je len deväť hodín!"

„My staroženáči chodíme spávať spolu so sliepkami."

„Aká náhoda," povedal Gabe. „Presne o tom som chcel hovoriť."

Rafe zavrčal a zvalil sa na posteľ so slúchadlom v ruke. „Teraz nemám skutočne chuť počúvať reči o tvojom ďalšom nevydare​nom ľúbostnom dobrodružstve."
„Neprežil som nijaké ľúbostné dobrodružstvo."

„Znova si dostal kopačky?"

„Uhádol si."

Rafe sa pozrel na Hannah a zdvihol obrvy. „Veď som ti vravel, že obchodný prístup, pomocou ktorého si chceš nájsť manželku, nemá nádej na úspech."

„Nie, to nie, idem na to zo správnej strany. Len potrebujem do​ladiť stratégiu. Pred chvíľou som si uvedomil, že na to musím ísť presne tak, ako keď sa zlučujú dve obchodné spoločnosti alebo keď jedna pohlcuje druhú. Potrebujem profesionálneho konzul​tanta."

Rafá premkla zlá predtucha. „Dúfam, že nepovieš to, čo si mys​lím, že povieš."

„Hneď ráno zavolám sestre tvojej manželky a prihlásim sa do jej agentúry. Vraj pracuje najmodernejšou metódou na počítači."

Rafe zavrel oči. „Je to len zlý sen, viem, že to je len zlý sen."

„Na vašej svadbe som sa chvíľu rozprával s Lilian. Povedala, že má veľmi vysoké percento úspešnosti."

„Gabe, podľa mňa to nie je veľmi dobrý nápad."

„Prečo nie?"

„Nuž," Rafe zaváhal, „vlastne neviem. Ale pripadá mi to také čudné."

„Čo môžem stratiť?"

„Nuž, vlastne..." Vtom mu Hannah zovrela ruku v zápästí. „Už musím končiť, Gabe. Musím ďalej oslavovať."

„Pozdravuj Hannah. Ak mi to vyjde v tej Lilianinej agentúre, čoskoro budem mať aj ja čo oslavovať."

„Nemysli si, že to bude také ľahké," varoval ho Rafe. „Nezabú​daj, že sa voláš Madison. Nie je také ľahké dostať nás do chomú​ta. Vždy sa učíme na vlastných chybách."

„Len vtedy, ak sa necháme ovládnuť citmi. Nemienim urobiť podobnú chybu."

„Veľa šťastia!" povedal Rafe a položil telefón na nočný stolík. Potom sa znova naklonil k Hannah. Vtom si uvedomil, že ľavú ru​ku má pripevnenú o mosadzný rám postele. So záujmom sa po​zrel na želiezka, ktoré mu založila.

„Kde si ich zohnala?" spýtal sa.

„U môjho priateľa Virgila." Zodvihla druhé želiezko, ktoré ma​la na svojej ruke. „Darček k výročiu."
 „Panebože!" povedal Rafe a usmial sa. „Neviem, či zvládnem toľko vzrušenia."

„Niečo mi vraví, že to bude pre teba výzva."
„Rozhodne sa budem usilovať." Natiahol k nej voľnú ruku a pritiahol si ju k sebe. „Ľúbim ťa, Hannah."

„Aj ja ťa ľúbim."

Rukami jej prehrabol vlasy. „Mali sme sa zobrať pred ôsmimi rokmi."

„Možno áno. A možno nie. Myslím si, že obaja sme museli zis​tiť, čo vlastne chceme."

„Asi máš pravdu." Chvíľu nad tým uvažoval. „V tú noc som ti povedal, že to bude dlhá cesta."

„Áno, povedal si to." Perami sa dotkla jeho pier. „No šťastne sme sa dostali až sem. Na ničom inom nezáleží."

